(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΣΤ΄

Παρασκευή 5 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Γ. Στύλιου, Μ. Τζελέπη και Ν. Ξυδάκη, σελ.
2. Ανακοινώνεται ότι τη συνεδρίαση παρακολουθούν μαθητές από το 6ο Δημοτικό Σχολείο Παλαιού Φαλήρου, το 4ο Γυμνάσιο Νεάπολης Θεσσαλονίκης, Φινλανδοί φοιτητές από το Πανεπιστήμιο του Ελσίνκι, μαθητές από το 2ο Δημοτικό Σχολείο Πολυκάστρου Κιλκίς και το Δημοτικό Σχολείο Καρδάμυλων Χίου, σελ.
3. Επί διαδικαστικού θέματος, σελ.
4. Ομόφωνη απόφαση του Σώματος για σύσταση Διακομματικής Κοινοβουλευτικής Επιτροπής για το Δημογραφικό, σύμφωνα με το άρθρο 44, παράγραφος 1 του Κανονισμού της Βουλής κατόπιν του υπ’ αριθμόν πρωτοκόλλου 1829, 27/04/2017, αιτήματος της Προέδρου της Δημοκρατικής Συμπαράταξης ΠΑΣΟΚ-ΔΗΜΑΡ κ. Φωτεινής Γεννηματά και της ομόφωνης αποδοχής της πρότασης από την Διάσκεψη των Προέδρων στη συνεδρίαση της 4ης Μαΐου 2017. Η σύσταση της ως άνω Επιτροπής θα περιλαμβάνει είκοσι τρία μέλη, κατ’ αναλογία της δύναμης των κομμάτων και των Ανεξαρτήτων, με προθεσμία υποβολής της εκθέσεως μέχρι τις 31 Οκτωβρίου 2017, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 8 Μαΐου 2017, σελ.
2. Συζήτηση επικαίρων ερωτήσεων:
 α) Προς τον Υπουργό Περιβάλλοντος και Ενέργειας, σχετικά με τη μονάδα επεξεργασίας υποπροϊόντων κρέατος στους Αγίους Θεοδώρους Λεχαινών Ηλείας, σελ.
 β) Προς την Υπουργό Πολιτισμού και Αθλητισμού:
 i. σχετικά με το ηλεκτρονικό εισιτήριο σε μουσεία και αρχαιολογικούς χώρους, σελ.
 ii. σχετικά με το μέλλον του Εθνικού Μουσείου Σύγχρονης Τέχνης, σελ.
 iii. σχετικά με την Εθνική Πινακοθήκη και το κόστος καθυστέρησης της ολοκλήρωσης του έργου επέκτασης, σελ.
 γ) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη άμεσης έκδοσης εγκυκλίου που διευκρινίζει σε ποιες περιπτώσεις περικόπτεται η σύνταξη (ανεξαρτήτως ταμείου) λόγω αγροτικής δραστηριότητας ή επιδότησης, σελ.
3. Συζήτηση της υπ’ αριθμόν 19/16/24-4-2016 επίκαιρη επερώτηση των Βουλευτών της Νέας Δημοκρατίας κ.κ. Φωτεινής Αραμπατζή, Ιωάννου Αντωνιάδη, Γεώργιου Στύλιου, Χαράλαμπου Αθανασίου, Βασιλείου Γιόγιακα, Αθανάσιου Μπούρα, Χρήστου Μπουκώρου, Κωνσταντίνου Τσιάρα, Ελευθέριου Αυγενάκη, Αθανάσιου Δαβάκη, Θεοδώρας Μπακογιάννη, Σπυρίδωνος-Αδώνιδος Γεωργιάδη, Χρίστου Δήμα, Κωνσταντίνου Κατσαφάδου, Εμμανουήλ Κόνσολα, Ιωάννη Πλακιωτάκη, Απόστολου Βεσυρόπουλου, Μαρίας Αντωνίου, Κωνσταντίνου Βλάση, Στέργιου Γιαννάκη, Κωνσταντίνου Σκρέκα, Κωνσταντίνου Καραμανλή προς τον Υπουργό Αγροτικής Ανάπτυξης και Τροφίμων με θέμα: « Άνευ προηγουμένου καθυστέρηση στην αξιοποίηση του προγράμματος αγροτικής ανάπτυξης ΠΑΑ 2014-2020 και του συνόλου των χρηματοδοτικών εργαλείων της Ευρωπαϊκής Ένωσης», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ. , σελ.
ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΔΗΜΑΣ Χ. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΚΚΑΛΗΣ Β. , σελ.
ΛΑΜΠΡΟΥΛΗΣ Γ. , σελ.
ΛΥΚΟΥΔΗΣ Σ. , σελ.
ΜΠΟΥΚΩΡΟΣ Χ. , σελ.
ΣΤΥΛΙΟΣ Γ. , σελ.
ΤΣΙΑΡΑΣ Κ. , σελ.
ΤΣΙΡΩΝΗΣ Ι. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΚΑΝΕΛΛΗ Γ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΙΔΟΥ Χ. , σελ.
ΚΕΦΑΛΟΓΙΑΝΝΗ Ό. , σελ.
ΚΟΝΙΟΡΔΟΥ Λ. , σελ.
ΞΥΔΑΚΗΣ Ν. , σελ.
ΠΕΤΡΟΠΟΥΛΟΣ Α. , σελ.
ΦΑΜΕΛΛΟΣ Σ. , σελ.

Γ. Επί της επίκαιρης επερώτησης:
ΑΝΤΩΝΙΑΔΗΣ Ι. , σελ.
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΒΛΑΣΗΣ Κ. , σελ.
ΔΑΝΕΛΛΗΣ Σ. , σελ.
ΔΗΜΑΣ Χ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΡΑΓΙΑΝΝΗΣ Ι. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΚΚΑΛΗΣ Β. , σελ.
ΛΑΖΑΡΙΔΗΣ Γ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΙΧΟΣ Ν. , σελ.
ΜΠΟΥΚΩΡΟΣ Χ. , σελ.
ΜΩΡΑΪΤΗΣ Ν. , σελ.
ΣΤΥΛΙΟΣ Γ. , σελ.
ΤΣΙΑΡΑΣ Κ. , σελ.
ΤΣΙΡΩΝΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΣΤ΄

Παρασκευή 5 Μαΐου 2017

Αθήνα, σήμερα στις 5 Μαΐου 2017, ημέρα Παρασκευή και ώρα 10.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 8 Μαΐου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 782/2-5-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών,σχετικά με τις προτάσεις - αιτήματα των δήμων των Μεσογείων εν όψει της διαβούλευσης για την ανανέωση της σύμβασης του Διεθνή Αερολιμένα Αθηνών «Ελευθέριος Βενιζέλος» με το ελληνικό δημόσιο για την περίοδο 2025 - 2055.

2. Η με αριθμό 777/28-4-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «να απεγκλωβιστούν οι πενήντα χιλιάδες υπό συνταξιοδότηση συμπολίτες μας του ΟΑΕΕ και του ΟΓΑ, οι οποίοι σήμερα είναι χωρίς εισόδημα και χωρίς σύνταξη».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 783/2-5-2017 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, σχετικά με τη συνολική και όχι τμηματική μετεγκατάσταση της κοινότητας Αχλάδας Νομού Φλώρινας.

2. Η με αριθμό 659/27-3-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών,σχετικά με την ανθελληνική δράση Τούρκων πρακτόρων και εκπροσώπων τους στη Θράκη.

3. Η με αριθμό 552/3-3-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας.

4. Η με αριθμό 596/13-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικώνμε θέμα: «η Παγκόσμια Τράπεζα “χαρίζει” το Αιγαίο στην Τουρκία».

5. Η με αριθμό 479/14-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα.

6. Η με αριθμό 568/6-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικώνμε θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη».

7. Η με αριθμό 571/7-3-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξηςσχετικά με την υπόθεση της μπύρας και αν υπάρχουν επίορκοι στην Επιτροπή Ανταγωνισμού».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η έκτη με αριθμό 752/25-4-2017 επίκαιρη ερώτηση δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Περιβάλλοντος και Ενέργειας, σχετικά με τη μονάδα επεξεργασίας υποπροϊόντων κρέατος στους Αγίους Θεοδώρους Λεχαινών Ηλείας.

Στην ερώτηση της κ. Κανέλλη θα απαντήσει ο Αναπληρωτής Υπουργός Περιβάλλοντος και Ενέργειας, ο κ. Σωκράτης Φάμελλος.

Κυρία Κανέλλη, έχετε τον λόγο για την πρωτολογία σας.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κύριε Υπουργέ, είναι πρωί. Είναι 10.00΄ η ώρα. Πώς να αρχίσω να περιγράφω ακριβώς αυτό που συμβαίνει στα Λεχαινά αυτή τη στιγμή και που, δυστυχώς, πιστοποιήθηκε με ενέργειες της περιφέρειας και της νομαρχίας; Και όχι απλώς πιστοποιήθηκε. Όλοι οι ισχυρισμοί που περιλαμβάνονται -και αν χρειαστείτε πολύ περισσότερα πράγματα, μια και είμαστε στην εποχή της τεχνολογίας, σας έχω ένα στικάκι, αν αντέξετε να το κοιτάξετε-, είναι αυτό που συμβαίνει στα Λεχαινά: Υποπροϊόντα κρέατος. Κοινώς πώς; Σφαγείο! Δεν θα μιλήσω για τη γενικότερη κατάσταση της χώρας.

Το 2011 πήγαν οι Ιταλοί στα Λεχαινά να κάνουν επένδυση, μια επένδυση η οποία έχει σκοτώσει κυριολεκτικά την περιοχή. Δεν έφτιαξαν δικό τους βιολογικό καθαρισμό και πηγαίνουν παραδίπλα σε γνωστά, υπαρκτά προ καιρού, ηλιακά βιομηχανικά σφαγεία. Εκτεθειμένα εντόσθια ζώων και ζουμιά από τα έντερα των ζώων εκπέμπουν δηλητηριώδη μπόχα σε ακτίνα χιλιομέτρων. Ρίχνονται στο ρέμα του Βροντού. Μολύνουν τον ορίζοντα. Κοιμούνται και ξυπνάνε με δείκτη δυσαρέσκειας από πλευράς κακοσμίας -και δεν είναι μόνο δυσαρέσκεια, είναι τι προξενεί στην υγεία- επί χρόνια μετρημένο από τις αρμόδιες υπηρεσίες.

Οι κάτοικοι ό,τι θα μπορούσαν να κάνουν νομικώς, πρακτικώς, ουσιαστικώς, ηθικώς, διαδικαστικώς, το έχουν κάνει. Έχουν πάει στα δικαστήρια. Έχουν βγει αποφάσεις. Έχουν βγει πρόστιμα. Έχουν διαπιστωθεί ελλείψεις και χίλια δύο. Και άντε να πούμε ότι κάποιος κάνει τα στραβά μάτια, ότι κάποιος έχει γερό δόντι στην περιοχή και ότι κάποιοι θα κόπτονται -τάχα μου δήθεν- για δύο, τρεις, τέσσερις, πέντε, δέκα, είκοσι άθλιες θέσεις εργασίας κάτω από αυτές τις συνθήκες, τις οποίες τις υφίστανται και οι υπόλοιποι! Έρχεται καπάκι η ιστορία να πηγαίνουν αυτά στον κεντρικό αστικό βιολογικό καθαρισμό.

Το τι μπορεί να σηκώσει ένας αστικός βιολογικός καθαρισμός καθορίζεται από πληθώρα -ακόμα και των τόσων πολλών που έχετε εσείς εκτίμηση στην Ευρωπαϊκή Ένωση!- κανονισμών. Είναι ειδικός ο τρόπος με τον οποίο τα ζωικά απόβλητα των σφαγείων μπορούν να πεταχτούν για να τα ξεφορτωθεί κάποιος στα αστικά λύματα μιας περιοχής.

Και δεν φτάνουν όλα αυτά -δεν έχω χρόνο και αναγκαστικά θα πάω στη δευτερολογία μου-, αλλά έρχεται και η πιστοποίηση, την οποία δίνουν ως άδεια για να διευκολύνουν να μη γίνει η επένδυση, να μη γίνει ιδιωτικός ειδικός καθαρισμός εκεί -ως οφείλει αυτός που βγάζει τα λεφτά σφάζοντας τα ζώα- για να απαλλαγούν οι κάτοικοι.

Το πράγμα, λοιπόν, ξεπερνάει τα όρια της ανθρώπινης αντοχής. Και από το 2011 έως το 2017 είναι έξι χρόνια. Και μεταξύ μας, κανένας από εμάς δεν μπορεί να ζήσει ούτε μισή ώρα πάνω από βόθρο, ο οποίος ανοίγεται. Φανταστείτε την εκτοξευμένη θανατίλα -γιατί αυτή είναι η μυρωδιά και δεν έχω άλλον τρόπο για να σας το περιγράψω- του σάπιου κρέατος και των λυμάτων σε συνθήκες καλοκαιριού, χειμώνα, με παιδιά, σχολεία και ανθρώπους που δουλεύουν στην ύπαιθρο και μένουν με τα παράθυρα ανοικτά, γιατί προφανώς δεν έχουν λεφτά ούτε καν για κλιματισμό.

Η πολιτεία πρέπει να παρέμβει άμεσα. Όφειλε να είχε ανακληθεί προ πολλού η άδεια της εταιρείας που λειτουργεί κάτω από αυτές τις συνθήκες. Και μη μου αναφερθείτε στην τελευταία απόφαση, γιατί η τελευταία απόφαση, την οποία έχω μπροστά μου, δικαιώνει όλα αυτά που σας λέω και έχει ημερομηνία μόλις πριν από δεκαπέντε μέρες.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Σε ποια απόφαση αναφέρεστε;

**ΛΙΑΝΑ ΚΑΝΕΛΛΗ:** Λυπάμαι που σας αιφνιδιάζω. Αιφνιδιάστηκα και εγώ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Τις έχω, αλλά δεν ξέρω σε ποια αναφέρεστε.

**ΛΙΑΝΑ ΚΑΝΕΛΛΗ:** Μιλάω για την απόφαση της 23ης Απριλίου -μόλις πριν από μισό μήνα- η οποία λέει ότι θα καταργήσουν αυτό το άθλιο, που ήδη έχουν, και θα τα ρίχνουν κατευθείαν στα αστικά λύματα. Και εκεί έχουμε προβλήματα και στη διαπίστωση αλλά και στην άδεια. Οφείλετε να κάνετε κάτι, γιατί μετά θα είναι πάρα πολύ αργά για την υγεία των κατοίκων.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κατάλαβα τι εννοείτε. Θα σας απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Κανέλλη, ευχαριστώ πάρα πολύ για την πρωτοβουλία που αναλάβατε για τη συζήτηση αυτού του θέματος. Νομίζω ότι θα φωτίσει αρκετά πράγματα.

Είναι ένα υπαρκτό πρόβλημα, ένα μεγάλο περιβαλλοντικό πρόβλημα, το οποίο έχει απασχολήσει κατά καιρούς και την πολιτεία και την περιφέρεια και τον δήμο και τους κατοίκους. Γνωρίζω ότι έγιναν κινητοποιήσεις από τους κατοίκους. Η ερώτησή σας μου έδωσε αφορμή να ψάξω λιγάκι και το κοινωνικό ιστορικό της περιοχής και ξέρω ότι σας έχουν ενημερώσει, όπως και τον κ. Κουτσούμπα. Και πρέπει να ομολογήσω ότι και άλλοι συνάδελφοι Βουλευτές έχουν κάνει ερωτήσεις. Είναι ένα υπαρκτό πρόβλημα και, μάλιστα υπάρχει και απόφαση δημοτικού συμβουλίου η οποία ζητάει μια σειρά από πράγματα, μέχρι και ενημέρωση του Πρωθυπουργού.

Η τυπική απάντησή μου -αλλά δεν θα μείνω σε αυτό- είναι ότι η περιβαλλοντική αδειοδότηση είναι αρμοδιότητα της αποκεντρωμένης διοίκησης της Δυτικής Ελλάδας και Ιονίων Νήσων, ενώ η άδεια λειτουργίας και η επίβλεψη -άρα ο έλεγχος- είναι αρμοδιότητα της Περιφέρειας Δυτικής Ελλάδας. Μάλιστα, η ερώτησή σας μας έχει δώσει αφορμή και έχω επικοινωνήσει ήδη τρεις φορές με τον περιφερειάρχη γι’ αυτό το θέμα. Νομίζω ότι ακόμα και αυτό μπορεί να βοηθήσει στην τοπική υπόθεση.

Ας δούμε, όμως, ποια είναι η ουσία της συγκεκριμένης επιχείρησης. Βέβαια, θα πω αρκετά και στη δευτερολογία μου.

Η συγκεκριμένη επιχείρηση έχει πάρει τέσσερις διαφορετικές τροποποιημένες εγκρίσεις περιβαλλοντικών όρων. Αυτό ήδη δημιουργεί για εμένα ένα ερώτημα. Η πρώτη απόφαση - έγκριση περιβαλλοντικών όρων ήταν στις 21-5-2013.

**ΛΙΑΝΑ ΚΑΝΕΛΛΗ:** Το ξέρω.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Στη συνέχεια άλλαξε στις 28-1-2015 και μετά στις 15-6-2016. Και την ίδια μέρα που βλέπω στο πρωτόκολλο τη δική σας ερώτηση, στις 25 Απριλίου δηλαδή, βλέπω ότι η αποκεντρωμένη διοίκηση δίνει ξανά νέα τροποποίηση των περιβαλλοντικών όρων. Τι γίνεται σε αυτές τις τροποποιήσεις; Στην αρχή είχε άδεια να τα πηγαίνει στην παρακείμενη επιχείρηση, στη συνέχεια πήρε άδεια να κάνει δικό της βιολογικό -δεν έκανε, όμως, ποτέ δικό της βιολογικό- και στην τελευταία -την ίδια μέρα με την ερώτησή σας- αδειοδοτεί περιβαλλοντικά τη διάθεση στον δήμο.

Άρα μέχρι την ημερομηνία που εκδόθηκε, τυπικά δεν μπορούσαν να πηγαίνουν στον γειτονικό δήμο, γιατί δεν είχε την περιβαλλοντική έγκριση -εσείς αναφέρεστε σε αυτό στο κείμενό σας- η οποία εκδόθηκε από την αποκεντρωμένη διοίκηση στις 25 Απριλίου.

Υπάρχει όμως -θα μου επιτρέψετε να πω τα τυπικά στοιχεία της ουσιαστικής έρευνας που έχουμε κάνει και θα συζητήσουμε και επί της ουσίας- από τη μεριά της πολιτείας παράλληλος έλεγχος; Θα ρωτήσετε: «Τι κάνει η πολιτεία; Εντάξει, η αποκεντρωμένη διοίκηση και η περιφέρεια….».

Η πολιτεία, λοιπόν, έχει κάνει τέσσερις ελέγχους και έχει επιβάλει και πρόστιμα. Και αυτά πρέπει να σας τα ανακοινώσω.

**ΛΙΑΝΑ ΚΑΝΕΛΛΗ:** Τα έχω αυτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Δεν τα έχετε όλα, γιατί κάποιο από αυτά υπογράφτηκε μόλις πριν από λίγες μέρες.

Στις 23-1-2015, λοιπόν, υπάρχει ένα πρόστιμο αρκετά μεγάλο, το οποίο έχει επιβληθεί γιατί δεν λειτουργούσε η μονάδα θερμικής αδρανοποίησης, δεν υπήρχε η παρακολούθηση της ποιότητας υγρών αποβλήτων και δεν υπήρχε και σύννομη διαχείριση των υγρών αποβλήτων, όπως και διακριτοί χώροι αποθήκευσης προϊόντων. Το πρόστιμο το οποίο επιβλήθηκε από την πολιτεία, εννοώ από το Υπουργείο και το Σώμα Επιθεωρητών Περιβάλλοντος, ήταν ύψους 29.000 ευρώ.

Στις 26 Απριλίου -μία ημέρα μετά την ερώτησή σας- εγώ προσωπικά πλέον από τη θέση του Αναπληρωτή Υπουργού υπέγραψα, μαζί με τον κ. Σταθάκη, νέο πρόστιμο. Δεν έχει να κάνει με την ερώτησή σας, γιατί το φύλλο ελέγχου ήταν του Μαρτίου και καταλαβαίνετε ότι δεν θα μπορούσε να υπογράψει πρόστιμο σε μία ημέρα. Υπήρχε ήδη έλεγχος που ξεκίνησε τον Νοέμβριο του 2015, καινούργιος, δικός μας, στον οποίο, όμως, δεν ανακοινώθηκαν ούτε το πόρισμα ούτε τα αποτελέσματα. Τώρα, όμως, είναι δυνατόν να ανακοινωθούν. Για την ανεξέλεγκτη, λοιπόν, διάθεση στερεών αποβλήτων - παράβαση πρώτη- για την καύση στερεών υλικών, για τη μη σύννομη αποθήκευση των υποπροϊόντων σφαγής και για τη μη σύννομη διαχείριση υγρών αποβλήτων -άρα επιβεβαιώνω ότι δεν γινόταν νόμιμη διαχείριση υγρών αποβλήτων- επιβλήθηκε, μία ημέρα μετά την υποβολή της ερώτησής σας, νέο πρόστιμο ύψους 43.350 ευρώ στην επιχείρηση.

Άρα η αδειοδότηση ήταν αυτή από την αποκεντρωμένη διοίκηση και την περιφέρεια. Και από τη μεριά της πολιτείας -τυπικά σας ενημερώνω και θα έρθω στο δεύτερο μέρος για το τι κάνουμε από εδώ και μπρος- υπήρξαν δύο σημαντικά πρόστιμα, το τελευταίο, από εμάς υπογεγραμμένο, ύψους 43.350 ευρώ.

Θα συνεχίσω μετά, κυρία Κανέλλη.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Ορίστε, κυρία Κανέλλη, έχετε τον λόγο για τη δευτερολογία σας.

**ΛΙΑΝΑ ΚΑΝΕΛΛΗ:** Σας ευχαριστώ, κύριε Πρόεδρε.

Στις 23 του μηνός, στη μέση του τίποτα, με το που κάνουμε εμείς ερώτηση -ανοίγω μία παρένθεση και λέω ότι ξέρετε πολύ καλά πως το ΚΚΕ ερωτήσεις σε Υπουργούς για λόγους εντυπώσεων ή για λόγους μικροπολιτικούς, δεν έχει κάνει ποτέ-…

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ήταν ουσιαστική η ερώτηση.

**ΛΙΑΝΑ ΚΑΝΕΛΛΗ:** Απαντώ για να μη δημιουργούνται λανθασμένες εντυπώσεις, χωρίς καμμία πρόθεση.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το είπα εξαρχής ότι είναι ουσιαστική η ερώτησή σας.

**ΛΙΑΝΑ ΚΑΝΕΛΛΗ:** Πέρα από το ουσιαστικό της ερώτησης, πιστεύετε ότι θα ερχόμουν χωρίς να με έχουν εφοδιάσει όλοι όσοι ενδιαφέρθηκαν για το θέμα, συν τις άοκνες προσπάθειες των ανθρώπων, των κατοίκων της περιοχής, του λαού -εγώ δεν φοβάμαι τη λέξη- για όλα αυτά που μου λέτε;

Πάμε, λοιπόν, να συμφωνήσουμε ένα πράγμα. Σαράντα τρεις, εκατόν τρεις, διακόσια εκατομμύρια ως πρόστιμο. Πρώτα από όλα, έρχεται σήμερα μία δικαίωση: Ακούγεται από εδώ, από τη Βουλή, ότι αυτό για το οποίο λυσσάνε από απελπισία οι άνθρωποι στα Λεχαινά και στη γύρω περιοχή, είναι πραγματικότητα, δεν είναι ιδέα τους. Διότι έχουν βρεθεί αντιμέτωποι και με δημοσιεύματα και με προπαγάνδα και με μικροπολιτική, που λέει ότι είναι παλαβοί και αυτοί μόνοι τους το μυρίζουν.

Δεύτερον, κάποιος έχει δόντι, κύριε Υπουργέ. Στην ψύχρα! Έχει δόντι στον μηχανισμό και εξασφαλίζει περιβαλλοντικές τροποποιήσεις ως νόμιμες διαδικασίες. Και αυτό το δόντι θα βγει με τον έναν ή με τον άλλον τρόπο, διότι αλλιώς οι άνθρωποι θα χάσκουν και θα κοιμούνται πάνω από τη μυρωδιά του σάπιου κρέατος, της πτωμαΐνης. Όποιος δεν έχει μυρίσει πτώμα, σάρκα σαπισμένη, δεν ξέρει για τι πράγμα μιλάμε. Ξεπερνάει και τα όρια και της αντοχής και της υπομονής και της επιστημοσύνης.

Και έρχεται στις 23, στις 24, μία ημέρα πριν εσείς επιβάλετε το πρόστιμο, και αναρτάται στη «ΔΙΑΥΓΕΙΑ» -εντάξει, με συγχωρείτε, εγώ χθες, προχτές το βρήκα, γιατί αναρτήθηκε σκοπίμως καθυστερημένα- προσέξτε τι: «Τα λύματα θα αποθηκεύονται σε στεγανή δεξαμενή εξήντα κυβικών και σύμφωνα με τη διαβεβαίωση του βιολογικού της Αμαλιάδας, από εκεί θα διοχετεύονται στη μονάδα επεξεργασίας, που συμπληρώνεται με φορτίο, εφόσον τηρούν τις προδιαγραφές».

Προσέξτε, αναρτάται απόφαση που λέει ότι θα τα πηγαίνουν στο βιολογικό της Αμαλιάδας, εφόσον τηρούνται οι προδιαγραφές, οι ίδιοι που έχουν κάνει τους ελλιπέστατους ελέγχους, έχουν δεχθεί τις τροποποιήσεις. Αυτό είναι το ένα.

Στο δεύτερο προσέξτε λίγο παραπάνω σας παρακαλώ πολύ. Στην ίδια απόφαση -εάν την έχετε μπροστά σας- λέει, «φορτίο BOD5 και COD8102». Λοιπόν, μετά λόγου γνώσεως σάς λέω να πάτε να τους πείτε ότι θα πέφτουν στον βιολογικό της Αμαλιάδας, τον αστικό, οκτώ χιλιάδες εκατόν δύο μονάδες -μικρόβια είναι αυτά, χονδρικά σας τα λέω για να συνεννοούμαστε και να μας καταλαβαίνει ο κόσμος- όταν για τον αστικό βιολογικό καθαρισμό το μάξιμουμ της αντοχής είναι χίλιες πεντακόσιες. Έρχονται και ομολογούν ότι θα ρίχνουν στον αστικό βιολογικό καθαρισμό της Αμαλιάδας επτά φορές απάνω αυτό που αντέχει ο βιολογικός καθαρισμός. Και αυτό είναι επίλυση, αυτό είναι ανάπτυξη, αυτό είναι επιχειρηματική επένδυση, είναι σφαγεία νόμιμα, είναι μοντέρνα χώρα, είναι ευρωπαϊκή προοπτική! Τι στον κόρακα επένδυση είναι αυτή; Ποιοι είναι αυτοί οι Ιταλοί που ήρθαν εδώ να σφάζουν μαζί με τα ζώα και τους κατοίκους της περιοχής;

Δεν έχω κάτι άλλο να σας πω, όταν μόνοι τους ομολογούν -και σηκώνεται επισήμως στη «ΔΙΑΥΓΕΙΑ»- ότι θα υφίσταται ο αστικός βιολογικός καθαρισμός οκταπλάσια μικρόβια από αυτά που μπορεί. Γιατί αυτό που θα μπαίνει μέσα εκεί είναι το ζουμί από τα εντόσθια και τα λιωμένα κρέατα. Αυτό θα είναι. Δεν έχω άλλο τρόπο να το πω.

Αηδιάζω και μόνο που το αναφέρω εδώ. Όμως, το να το λες είναι ελάχιστο μαρτύριο. Μπείτε στη θέση των κατοίκων της περιοχής, των αγροτών, των παιδιών, των γυναικών, των γέρων. Όσο και να σφραγίσεις το σπίτι, αυτή η μυρωδιά που ισοδυναμεί με μυρωδιά θανάτου, περνάει μέσα. Αυτοί οι άνθρωποι κοιμούνται και ξυπνάνε πέντε χρόνια τώρα με αυτή την ιστορία. Και κάποιος βγάζει λεφτά. Αυτό κι αν είναι δόντι! Και πιστέψτε με, δεν είναι δόντι. Είναι ο δράκος ολόκληρος, ο καπιταλιστικός! Ολόκληρος ο δράκος, ο οποίος μασάει πτώματα στην περιοχή. Και αυτά είναι οι άνθρωποι που ζουν έτσι.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, να μου επιτρέψετε να κάνω μία διευκρίνιση άσχετη με τη μονάδα και την περιοχή.

Η τεχνολογία και η διοίκηση έχουν τρόπο να επιλύουν τα περιβαλλοντικά προβλήματα, αρκεί φυσικά να επενδύεται το απαραίτητο κόστος και να υπάρχει το απαραίτητο προσωπικό.

**ΛΙΑΝΑ ΚΑΝΕΛΛΗ:** Συμφωνώ απολύτως.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Δεν θα ήθελα να υπάρχει η άποψη ότι δεν μπορούμε πουθενά στην Ελλάδα να κάνουμε μια σωστή μονάδα.

**ΛΙΑΝΑ ΚΑΝΕΛΛΗ:** Καθόλου. Συμφωνούμε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το λέω, κατ’ αρχάς, για να μην υπάρχουν αφαιρέσεις και λανθασμένες εντυπώσεις.

Θέλω να σας πω ότι είχα επικοινωνία με τον περιφερειάρχη. Θα μου πείτε ένα ή τρία τηλέφωνα δεν σημαίνουν τίποτα. Με το έγγραφο, όμως, που στάλθηκε πλέον στην περιφέρεια, με αφορμή και τα περιστατικά της περιβαλλοντικής παράβασης, ζητείται από την περιφέρεια να ελέγξει την άδεια λειτουργίας, διότι ο νόμος δίνει τη δυνατότητα. Και το γράφουμε αυτό τώρα πια. Στείλαμε, δηλαδή, έγγραφο από το Υπουργείο, μαζί με το πρόστιμο στην περιφέρεια, το οποίο λέει: «Όταν υπάρχουν προβλήματα υποβάθμισης του περιβάλλοντος ή επιπτώσεις που δεν είχαν προβλεφθεί, τότε το αρμόδιο όργανο…» -η περιφέρεια εν προκειμένω- «…και η αποκεντρωμένη, που επέβαλε τους περιβαλλοντικούς όρους, μπορεί να επιβάλει πρόσθετους, να μεταβάλει τους αρχικούς και να επιβάλει ακόμη και προσωρινή απαγόρευση της λειτουργίας, μέχρις ότου σταματήσει το περιβαλλοντικό πρόβλημα».

Άρα, πλέον, με πρόστιμο από το κράτος και βεβαίωση παράβασης έχουν φύγει τα έγγραφα προς τον περιφερειάρχη, από τον οποίο ζητήθηκε από εμένα να ελέγξει ξανά -προφορικά κατ’ αρχάς, λόγω της ερώτησής σας- τις άδειες λειτουργίας. Διότι, δεν μπορεί οι άδειες λειτουργίες να έχουν βγει εκ των προτέρων για μια περιβαλλοντική αδειοδότηση που, όπως και εσείς διαπιστώνετε,…

**ΛΙΑΝΑ ΚΑΝΕΛΛΗ:** Την πραγματικότητα ζητήστε του να ελέγξει, όχι τις άδειες. Την πραγματικότητα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Επιτρέψτε μου να σας πω, γιατί υπάρχει και τυπική βάση.

Η αδειοδότηση δόθηκε στις 25 Απριλίου, ενώ γνωρίζετε ότι η άδεια λειτουργίας έχει δοθεί από τον Δεκέμβριο. Αυτό έχει και τυπικό θέμα. Δεν είναι μόνο το ουσιαστικό.

Ταυτόχρονα, με βάση την παράβαση εμείς ζητήσαμε να επιβληθούν τροποποιημένοι περιβαλλοντικοί όροι και περιοριστικοί όροι στη λειτουργία της επιχείρησης. Έχει την αρμοδιότητα.

Μπορεί να βγαίνει και ένα συμπέρασμα, κυρία Κανέλλη, και το καταλαβαίνω, ότι ίσως θα πρέπει να κρατάει η πολιτεία ορισμένες αρμοδιότητες -να το δούμε νομοθετικά, δηλαδή- όταν, δηλαδή, δεν επεμβαίνουμε στη λειτουργία των επιχειρήσεων, οι οποίες έχουν περιβαλλοντικές παραβάσεις, να έχει αρμοδιότητα και η πολιτεία στο στάδιο αδειοδότησης επιπέδου Α2, που είναι το συγκεκριμένο. Γιατί έχουμε αποφασίσει ότι είναι αρμοδιότητα της αποκεντρωμένης και της περιφέρειας, αλλά τι κάνει η πολιτεία όταν διαπιστώνει ότι δεν υλοποιούνται όλα όσα πρέπει να υλοποιηθούν;

**ΛΙΑΝΑ ΚΑΝΕΛΛΗ:** Το πάει εκεί που είναι, στη δημόσια διοίκηση. Και είναι αρμοδιότητά σας.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Εγώ πρώτα απ’ όλα θεωρώ ότι με τα πρόστιμα, με τις βεβαιώσεις παράβασης και με την εντολή ελέγχου της επιχείρησης, που κάναμε ξανά, μαζί με τα συστήματα της απόσμησης, που και εσείς προτείνετε -και θα ζητήσουμε και από την περιφέρεια να τοποθετηθούν, όχι μόνο από την επιχείρηση- μπορούμε να χρησιμοποιήσουμε τη σημερινή συζήτηση για να γίνει μια σημαντική αλλαγή. Διότι, πράγματι, η εγκατάσταση επεξεργασίας λυμάτων του Δήμου Ήλιδας έχει όριο τα 500mg/L, όχι τα 1500mg/L. Ίσως ήταν λανθασμένο. Στερεά έχει 1500mg/L. Έχει BOD 500mg/L. Το βλέπω εδώ ακριβώς μπροστά μου. Έχει BOD 500mg/L και COD 1000mg/L. Είναι διαφορετικό. Ενώ το βιολογικό φορτίο από την επεξεργασία κρέατος μπορεί να είναι -και πρέπει να είναι- πολύ περισσότερο.

**ΛΙΑΝΑ ΚΑΝΕΛΛΗ:** Είναι 8000mg/L! Μόνοι τους το λένε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Εγώ βλέπω εδώ τα νούμερα. Βέβαια, τυπικά στην άδεια είναι μόνο τα νερά πλύσης. Όμως, είμαστε σίγουροι ότι δεν θα είναι μόνο αυτά. Να μιλάμε πραγματικά.

**ΛΙΑΝΑ ΚΑΝΕΛΛΗ:** Χρονικό ορίζοντα δώστε μου, πριν σφίξουν οι ζέστες.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Στο διά ταύτα, λοιπόν, σας λέω ότι ήδη έχουμε επικοινωνήσει με την περιφέρεια για τα θέματα της λειτουργίας και του περιβαλλοντικού ελέγχου. Επίσης, θα υπάρχει έλεγχος της νομιμότητας των περιβαλλοντικών αδειοδοτήσεων, που βγήκαν μετά την ερώτησή σας. Διότι την ίδια μέρα, μετά από την ερώτησή σας, εμείς επιβάλαμε πρόστιμο, το οποίο πρέπει να ληφθεί για να αλλάξει η περιβαλλοντική αδειοδότηση. Δεν είναι δυνατόν να ανανεώνεται η περιβαλλοντική αδειοδότηση, όταν η πολιτεία επιβάλλει πρόστιμο για παράβαση περιβάλλοντος. Αυτό είναι σύμφωνα με τον νόμο και θα το κάνουμε.

Ευχαριστώ πολύ.

**ΛΙΑΝΑ ΚΑΝΕΛΛΗ:** Καλό αυτό.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν συνεχίσουμε με τις επόμενες επίκαιρες ερωτήσεις, επιτρέψτε μου να κάνω δύο ανακοινώσεις.

Ο Βουλευτής κ. Γεώργιος Στύλιος ζητεί άδεια ολιγοήμερης απουσίας στο εξωτερικό από 8 Μαΐου έως 12 Μαΐου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Μιχαήλ Τζελέπης ζητεί άδεια ολιγοήμερης απουσίας στο εξωτερικό από 6 Μαΐου έως 10 Μαΐου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε με την πρώτη με αριθμό 779/2-5-2017 επίκαιρη ερώτηση του πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς την Υπουργό Πολιτισμού και Αθλητισμού,σχετικά με το ηλεκτρονικό εισιτήριο σε μουσεία και αρχαιολογικούς χώρους. Θα απαντήσει η Υπουργός Πολιτισμού και Αθλητισμού κ. Λυδία Κονιόρδου.

Κύριε Ξυδάκη, έχετε τον λόγο.

**ΝΙΚΟΛΑΟΣ ΞΥΔΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, υπάρχει ένας οργανισμός στο Υπουργείο Πολιτισμού, το Ταμείο Αρχαιολογικών Πόρων. Ασφαλώς τον ξέρετε, έχετε ενημερωθεί και προχωράτε τις εργασίες. Κατά τη γνώμη πολλών ανθρώπων που έχουν περάσει από το Υπουργείο, στελεχών και πολιτικών προσώπων, είναι η ατμομηχανή, η λοκομοτίβα της μηχανής που λέγεται «πολιτισμός». Είναι ένας οργανισμός, που μπορεί να παράγει τον αναγκαίο πλούτο για να συντηρηθεί σχεδόν το σύνολο των πολιτιστικών δραστηριοτήτων του Υπουργείου.

Δυστυχώς επί πάρα πολλές δεκαετίες συντηρείται σε μια κατάσταση οργάνωσης, νοοτροπίας της δεκαετίας του ’70, όταν και ιδρύθηκε ως νομικό πρόσωπο δημοσίου δικαίου. Είναι -θα πω με μια πολύ χοντροκομμένη έκφραση-, ένα πτώμα που συντηρείται σε αυτή την κατάσταση για να το απομυζούν κάποιοι επιτήδειοι και να μην πηγαίνει το όφελος στον ελληνικό πολιτισμό και στον ελληνικό λαό.

Από τον Ιανουάριο του 2015, που ανέλαβε η πρώτη κυβέρνηση Τσίπρα και στη διάρκεια της δεύτερης διακυβέρνησης, έγιναν πολλά σημαντικά βήματα για μια εκ βάθρων αναδόμηση αυτού του οργανισμού και για την απόδοση αυτής της μεγάλης παραγωγικής μηχανής προς όφελος του ελληνικού δημοσίου και του ελληνικού λαού. Μια από αυτές ήταν το ηλεκτρονικό εισιτήριο, ένας εξορθολογισμός της δραστηριότητας των μουσείων και των αρχαιολογικών χώρων.

Μια πρώτη κίνηση, που κάναμε στην πρώτη διακυβέρνηση, ήταν η προσαρμογή των εισιτηρίων σε επίπεδα ανάλογα των ανταγωνιστικών γειτονικών χωρών, της Ιταλίας και της Τουρκίας, στις οποίες κάναμε μελέτη στο τι εισιτήρια εφαρμόζουν. Ήμασταν υποδιπλάσιοι από τους ανταγωνιστές. Το πρώτο αποτέλεσμα ήταν να έχουμε υπερδιπλασιασμό των εσόδων μέσα σε έναν χρόνο. Ωστόσο, έχουμε μια μεγάλη τρύπα.

Μελετώντας τα στοιχεία της Ελληνικής Στατιστικής Αρχής για τις επισκέψεις, συγκριτικά του 2014, του 2015 και του 2016 -είναι στη διάθεσή σας, τα ξέρετε-, θα αντιληφθείτε ότι, ενώ είχαμε μια μείωση των επισκεπτών πέρυσι, είχαμε έναν υπερακοντισμό, 27% αύξηση στους «free riders», στα δωρεάν εισιτήρια. Όλο αυτό το πράγμα σημαίνει ότι είτε υπάρχει μια μηχανή που παράγει λαθροεπισκέπτες, δηλαδή μπαίνουν τουρίστες, οργανωμένα γκρουπ χωρίς να πληρώσουν εισιτήριο -και υπάρχουν πολλές ενδείξεις στην αγορά περί αυτού- και δεύτερον, δεν υπάρχει κανένας έλεγχος κατά την είσοδο των επισκεπτών, των τουριστών στα μουσεία και τους αρχαιολογικούς χώρους.

Το ηλεκτρονικό εισιτήριο, κατά τη γνώμη μας και όλων των ανθρώπων της αγοράς, θα ήταν ο αποφασιστικότερος τρόπος για να ελεγχθεί αυτό το φαινόμενο και να πολλαπλασιαστούν επίσης αυτοί που θέλουν να πληρώσουν εισιτήριο, διότι θα ανοιχτούν όλες οι δυνατότητες μέσω διαδικτύου, μέσω ηλεκτρονικών τρόπων, με πιστωτικές κάρτες, με PayPal.

Επειδή ξέρω ότι έχουν γίνει ενέργειες, σας παρακαλώ να ενημερώσετε το Σώμα και τον ελληνικό λαό σε ποιο σημείο βρισκόμαστε, γιατί νομίζω ότι μετά από δύο χρόνια είναι πια κατεπείγον.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός, η κ. Κονιόρδου.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Ξυδάκη, ευχαριστώ επίσης γι’ αυτή την ερώτηση, γιατί δίνεται η ευκαιρία να διευκρινίσουμε κάποια θέματα σχετικά με το ηλεκτρονικό εισιτήριο, γιατί, όπως είπατε, πράγματι είμαστε διαρκώς σε συνέχεια των ενεργειών για να ολοκληρωθεί αυτό το τόσο σημαντικό εργαλείο που, όπως είπατε, είναι πολύ σημαντικό για να ελεγχθούν όλα αυτά τα φαινόμενα και να μπούμε σε μια νέα εποχή εισιτηρίων στους αρχαιολογικούς χώρους.

Όμως, είναι ένα θέμα αρκετά σύνθετο, το οποίο προϋποθέτει εγκατάσταση ολοκληρωμένου συστήματος διαχείρισης επιχειρησιακών πόρων, το λεγόμενο ERP (Enterprise Resource Planning), ως ηλεκτρονική πλατφόρμα που συνδυάζει διαχείριση, παρακολούθηση και έλεγχο όλου του χρηματοοικονομικού λογιστικού πακέτου με την εφαρμογή κατάλληλου λογιστικού.

Με αυτόν τον τρόπο διευκολύνονται οι επισκέπτες αφ’ ενός και αφ’ ετέρου ασκείται και λογιστικός έλεγχος. Δεν φτάνει, δηλαδή, να τοποθετήσουμε ένα ηλεκτρονικό εισιτήριο. Πρέπει να έχουμε και όλη την υποδομή που να μπορεί να το υποστηρίξει.

Γνωρίζετε πάρα πολύ καλά τα θέματα, αλλά για την ενημέρωση των πολιτών ίσως είναι αναγκαίο να κάνουμε μία αναδρομή. Όπως είπατε, ετέθη επί υπουργίας σας ως προτεραιότητα η αγορά και η εγκατάσταση ηλεκτρονικού εισιτηρίου, του e-ticketing, πιλοτικά στην Ακρόπολη και στους γύρω χώρους όπου ισχύει το ενιαίο εισιτήριο. Το TAΠ τότε διενήργησε μειοδοτικό διαγωνισμό με τη διαδικασία του κατεπείγοντος, αλλά απέβη άγονος γιατί το περιεχόμενο του φακέλου ήταν ελλιπές. Τότε εξασφαλίστηκε χορηγία για το ηλεκτρονικό εισιτήριο, με παράλληλο όφελος τη σύντμηση του χρόνου διεξαγωγής του δημόσιου διαγωνισμού. Ακολούθησε η περίοδος των capital controls, με συνέπεια την αναμενόμενη καθυστέρηση της διαδικασίας.

Έπειτα, στην αρχή της θητείας του κ. Μπαλτά και κατά τη διάρκεια συνεργασιών με τον χορηγό, διαπιστώθηκε ότι το υπό σχεδιασμό ηλεκτρονικό εισιτήριο δεν μπορεί να υποστηριχθεί από τα εν χρήσει δύο λογιστικά πακέτα που χρησιμοποιούσε το ΤΑΠ γιατί δεν ήταν συμβατά μεταξύ τους και εξάλλου υπήρχε έλλειψη σε εξειδικευμένο προσωπικό πληροφορικής, ώστε να μπορέσουν να καταστούν λειτουργικά.

Στα τέλη του 2015 η λύση που προκρίθηκε ήταν η ανάγκη προμήθειας -κατόπιν διαγωνισμού- ενός ολοκληρωμένου συστήματος διαχείρισης επιχειρησιακών πόρων, του ERP, όπως ανέφερα, για τη λειτουργία του λογιστηρίου του ΤΑΠ. Οι ελλείψεις και οι κατευθύνσεις για την αναδιοργάνωση του λογιστηρίου με την επιλογή του καταλληλότερου συστήματος ΕRP ανατέθηκαν σε συμβουλευτική εταιρεία μετά από έγκριση του Ελεγκτικού Συνεδρίου για να ξεπεραστεί η δυσκολία. Η αρχικώς εξασφαλισμένη χορηγία του ηλεκτρονικού εισιτηρίου δεν μπορούσε να συμπεριλάβει και την εκ των υστέρων ανάγκη προμήθειας του ERP που δεν είχε προβλεφθεί. Ωστόσο, εξασφαλίστηκε δεύτερος χορηγός, ο οποίος σε πλήρη συντονισμό με τον πρώτο, ανέλαβε την εκπόνηση πλήρους μελέτης που οδήγησε στις προδιαγραφές του ERP, συμβατού με το ηλεκτρονικό εισιτήριο και τη διενέργεια διαγωνισμού για την αγορά του, έτσι ώστε να ακολουθήσει η προμήθεια του ηλεκτρονικού εισιτηρίου από τον πρώτο χορηγό. Είναι αρκετά σύνθετο το θέμα, αλλά χρειάζονταν συντονισμένες προσπάθειες.

Είμαστε στην ευχάριστη θέση να πούμε ότι οι διαγωνισμοί βρίσκονται στο καταληκτικό στάδιο και οι ανάδοχοι που θα αναδειχθούν μέσα στον μήνα θα ανακοινωθούν από τους δύο χορηγούς ταυτόχρονα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κύριε Ξυδάκη, έχετε τον λόγο για τη δευτερολογία σας.

**ΝΙΚΟΛΑΟΣ ΞΥΔΑΚΗΣ:** Κυρία Υπουργέ, ευχαριστώ για την ενημέρωση, ωστόσο θα επανέλθω στην πολιτική και οικονομική σημασία του θέματος. Πρέπει να καταλάβετε ότι από τα 55 εκατομμύρια εισπράξεις του 2015, το 2016 πήγαμε στα 85 εκατομμύρια μόνο από εισιτήρια, μόνο με την αύξηση των εισιτηρίων.

Θα σας πω, όμως, ένα νούμερο συγκλονιστικό που περιγράφεται στα στοιχεία της ΕΛΣΤΑΤ για τη χρονιά: Είχαμε μείωση των επισκεπτών κατά 18% και είχαμε αύξηση των free riders, των δωρεάν εισιτηρίων, κατά 27%, δηλαδή μισό εκατομμύριο περισσότερα δωρεάν εισιτήρια. Πρέπει να έχουμε μια σίγουρη απάντηση και εδώ στο Σώμα, αλλά και ενώπιον του ελληνικού λαού, γιατί έχουμε μισό εκατομμύριο παραπάνω «free riders». Ποιοι κλέβουν το ελληνικό δημόσιο, αν το κλέβουν; Δεν μπορώ να το φανταστώ εγώ, γιατί έχουμε και τα στοιχεία του καλοκαιρού του 2015, του δύσκολο καλοκαιριού με τα capital controls, που είχε δοθεί λύση τότε στα γκρουπ με διατακτικές, με υποσχετικές και αυτά εισπράχθηκαν όλα. Είχαμε αύξηση στον βράχο της Ακροπόλεως κατά 40% τον Ιούλιο μήνα στα εισιτήρια. Δεν έχουμε σχολεία, δεν έχουμε μαθητές τον Ιούλιο. Υπάρχει μια τεράστια τρύπα εκεί. Κάποιοι καταληστεύουν συστηματικά τους μεγάλους αρχαιολογικούς χώρους, χρησιμοποιώντας δωρεάν εισιτήρια για μεγάλα τουριστικά γκρουπ. Σε αυτό πρέπει να έχουμε μια τάχιστη απάντηση μέσα στην Αίθουσα αυτή.

Ένα δεύτερο θέμα, το οποίο είναι στα χέρια σας: To TAΠ είναι ένας βαριά «γερασμένος» και «σάπιος» οργανισμός. Υπάρχει οργανισμός αναδιάρθρωσης έτοιμος από τον περασμένο χρόνο.

Η δέσμευση την πρώτης κυβέρνησης Τσίπρα ήταν ότι μέχρι το φθινόπωρο του 2015 θα είχε ετοιμαστεί νέος οργανισμός. Είναι έτοιμος ο οργανισμός. Γιατί δεν προχωράτε; Να αναδιαρθρωθεί πλήρως. Όλα τα τεχνικά στοιχεία που μου λέτε είναι δευτερεύοντα εφόσον έχουμε έναν οργανισμό ο οποίος δεν έχει την τεχνογνωσία, τις δυνάμεις και το προσωπικό να τα υλοποιήσει. Είναι έτοιμος ο οργανισμός; Πότε θα κατατεθεί; Να πάρει προεδρικό διάταγμα να ανανεωθεί αυτός ο κρίσιμος πλην ημιθανής οργανισμός. Κρίσιμος για την ύπαρξη του ελληνικού πολιτισμού ως ένας ζων οργανισμός που παράγει πλούτο, θέσεις εργασίας και αυτοπεποίθηση στον ελληνικό λαό.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ξυδάκη.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Είναι γνωστή η παθογένεια στα εισιτήρια ή στα μη εισιτήρια, τα οποία πολλές φορές λειτουργούν στους αρχαιολογικούς χώρους. Είναι χρόνια αυτή η παθογένεια. Γνωρίζουμε τα συμπτώματα, γνωρίζουμε τα αποτελέσματα. Έχετε απόλυτο δίκιο ότι υπάρχει ένα μεγάλο ποσοστό πολιτών, το οποίο μπαίνει στους αρχαιολογικούς χώρους χωρίς να πληρώνει. Κάποια απ’ αυτά είναι συμφωνημένα. Ένας μεγάλος αριθμός ελευθέρων εισόδων είναι συμφωνημένος. Αυτό είναι ένα κοινωνικό θέμα, το οποίο εξετάζουμε και επανεξετάζουμε, διότι πιστεύουμε ότι σε κάποιες περιπτώσεις έχει γίνει υπερβολική χρήση αυτής της ελεύθερης εισόδου. Το θέμα της παράνομης εισόδου πιστεύουμε ότι με τη χρήση του ηλεκτρονικού εισιτηρίου θα αντιμετωπιστεί και σταδιακά το ηλεκτρονικό εισιτήριο θα επεκταθεί και σε άλλους αρχαιολογικούς χώρους μετά την πρώτη εφαρμογή του στους πρώτους μεγάλους αρχαιολογικούς χώρους.

Είναι σε γνώση μας ο οργανισμός που έχει κατατεθεί. Εντοπίσαμε θέματα τα οποία χρειάζονται επεξεργασία. Είμαστε σε φάση της επεξεργασίας και της κατάθεσης του οργανισμού, ώστε να προχωρήσει και να οργανωθεί ακριβώς το Ταμείο Αρχαιολογικών Πόρων, να μπορέσει να οργανωθεί, να μπορέσει να προσλάβει προσωπικό, να μπορέσει να εμπλουτιστεί με λογιστές, με κατασκευαστές εκμαγείων, με δυνατότητα τοποθέτησης πωλητών στα πωλητήρια. Όπως ξέρετε, υπήρξε το 2016 άρνηση των αρχαιοφυλάκων να λειτουργούν τα πωλητήρια. Έτσι, έχει μειωθεί η παρουσία πωλητών και αναγκαστικά κάποια πωλητήρια υπολειτουργούν. Αυτά θα τεθούν, θα εξυγιανθούν και θα μπουν σε λειτουργία με την εφαρμογή του οργανισμού.

Ωστόσο υπήρχαν θέματα που έπρεπε να τα εξετάσουμε. Κι αυτά τα θέματα, επειδή είναι ακριβώς, όπως είπατε, πολύ σοβαρά, χρειαζόταν να τα εξετάσουμε με μεγάλη προσοχή. Το Ταμείο Αρχαιολογικών Πόρων είναι η πηγή, είναι το ταμείο του Υπουργείου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Εισερχόμαστε στην πρώτη με αριθμό 781-2/5/2017 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, σχετικά με το μέλλον του Εθνικού Μουσείου Σύγχρονης Τέχνης.

Κυρία Κεφαλογιάννη, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ:** Κυρία Υπουργέ, εδώ και πολλά χρόνια γνωρίζουμε ότι το θέμα του Εθνικού Μουσείου Σύγχρονης Τέχνης έχει περάσει από πολλά στάδια προετοιμασίας, χρονοβόρων διαδικασιών, πραγματικά δύσκολων και πολυσύνθετων καταστάσεων. Δυστυχώς, ενώ πλέον το κτήριο είναι έτοιμο, κανένας δεν γνωρίζει πότε θα τοποθετηθεί η μόνιμη συλλογή στους χώρους του, ενώ σύμφωνα με διαβεβαιώσεις των υπευθύνων θα είναι έτοιμο μέχρι το φθινόπωρο του 2017. Ωστόσο δεν έχουμε γνώση πότε θα εγκριθεί ο κανονισμός λειτουργίας του και πότε το μουσείο θα στελεχωθεί πλήρως.

Όπως γνωρίζετε κι εσείς πολύ καλά, προκειμένου να διατεθεί και να απορροφηθεί η δωρεά του Ιδρύματος Σταύρος Νιάρχος, που έχει αποσυρθεί, θα πρέπει να εκπληρωθούν κάποιες προϋποθέσεις, δηλαδή η κατάρτιση του εσωτερικού κανονισμού και η πλήρης στελέχωση του μουσείου με εξειδικευμένο προσωπικό μέσω ΑΣΕΠ.

Δυστυχώς από τα τέλη του προηγούμενου χρόνου από τις 6 Δεκεμβρίου 2016, που κατέθεσα απλή ερώτηση στη Βουλή, δεν έχετε απαντήσει και έτσι δεν γνωρίζουμε τι ακριβώς έχει κάνει το Υπουργείο Πολιτισμού. Σήμερα σας ζητάμε και πάλι συγκεκριμένες απαντήσεις.

Οι άνθρωποι στον χώρο της τέχνης, αλλά και γενικά όλοι οι Έλληνες πολίτες, θέλουν να γνωρίζουν τι ακριβώς ισχύει, τι ακριβώς έχετε κάνει και ποιος είναι ο προγραμματισμός του Υπουργείου Πολιτισμού.

Άλλωστε το Εθνικό Μουσείο Σύγχρονης Τέχνης είναι ένας σημαντικός φορέας, ο οποίος μπορεί να υπηρετήσει τις τέχνες, τον πολιτισμό της πατρίδας μας και να αποτελέσει και σημαντικό πόλο έλξης των διεθνών επισκεπτών.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κεφαλογιάννη.

Κυρία Υπουργέ, έχετε τον λόγο για την πρωτολογία σας.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας ευχαριστώ.

Θα ήθελα να σας πω –και χαίρομαι ιδιαίτερα γι’ αυτό, γιατί έγινε πολύ κοπιώδης προσπάθεια για να φτάσουμε σε αυτό το αποτέλεσμα- ότι πρόσφατα υπεγράφη και από το Υπουργείο Οικονομικών το προεδρικό διάταγμα που ορίζει τον εσωτερικό κανονισμό λειτουργίας του Εθνικού Μουσείου Σύγχρονης Τέχνης.

Αυτό ήταν αποτέλεσμα αλλεπάλληλων διαβουλεύσεων μεταξύ του Υπουργείου Πολιτισμού και του Γενικού Λογιστηρίου του Κράτους. Διευθετήθηκαν όλες οι λεπτομέρειες του τελικού σχεδίου του προεδρικού διατάγματος, υπογράφηκαν και αυτή τη στιγμή είμαστε στην ευχάριστη θέση να πούμε ότι βρίσκονται στο Συμβούλιο της Επικρατείας προς έλεγχο, πριν από την υπογραφή από τον Πρόεδρο της Δημοκρατίας.

Όσον αφορά το ΑΣΕΠ, αφού διεκπεραιώθηκαν επιτυχώς οι διαδικασίες για την έκδοση του προεδρικού διατάγματος, ακολουθεί η μόνιμη στελέχωση του Μουσείου μέσω ΑΣΕΠ, η οποία πιστεύουμε ότι θα ολοκληρωθεί μέσα στο 2018.

Ωστόσο δεν παραμένουμε άπραγοι, αλλά με την υποστήριξη των αρμόδιων διευθύνσεων του Υπουργείου έχουμε ήδη πετύχει μικρή αύξηση του υφιστάμενου τακτικού προσωπικού των δεκαοκτώ ατόμων του Μουσείου με τη διαδικασία αποσπάσεων, με πέντε επιπλέον άτομα.

Επίσης, ενεργούμε συνεχώς για την περαιτέρω στελέχωση του Μουσείου με έκτακτο προσωπικό για σύναψη συμβάσεων ορισμένου χρόνου. Εγκρίθηκε η πρόσληψη δεκαπέντε ατόμων, διαφορετικών ειδικοτήτων, με σχέση εργασίας ιδιωτικού δικαίου ορισμένου χρόνου, διάρκειας οκτώ μηνών.

Τέλος, βρίσκεται σε τελικό στάδιο προς έγκριση από το Γενικό Λογιστήριο του Κράτους η διάθεση δεκαεννέα ατόμων από το υπό μετάταξη προσωπικό της καταργηθείσας ΟΔΥΕ.

Επομένως έχουμε αυτή τη στιγμή έναν σεβαστό αριθμό προσωπικού, το οποίο αριθμεί πενήντα επτά άτομα κι έτσι, σύμφωνα με το αίτημα της Διεύθυνσης του Μουσείου, μπορεί να εξασφαλιστεί η ομαλή λειτουργία του Μουσείου σε αυτή την πρώτη φάση. Βεβαίως, μέχρι το 2018, όπως είπα, θα συνεχίσουμε τον εμπλουτισμό του προσωπικού, φτάνοντας τον αριθμό των ογδόντα επτά ατόμων.

Αυτή τη στιγμή έχουμε καταθέσει τα απαραίτητα στοιχεία για την απορρόφηση της δωρεάς του Ιδρύματος «Σταύρος Νιάρχος», κάποια από αυτά ήταν ο οργανισμός και το προσωπικό, για την εύρυθμη λειτουργία του φορέα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κεφαλογιάννη, έχετε τον λόγο για τη δευτερολογία σας.

**ΟΛΓΑ ΚΕΦΑΛΟΓΙΑΝΝΗ:** Κυρία Υπουργέ, όλα αυτά που μας λέτε είναι εξαιρετικά ενθαρρυντικά γι’ αυτό που έχουμε όλοι ως στόχο, το να λειτουργήσει δηλαδή, επιτέλους, το Εθνικό Μουσείο Σύγχρονης Τέχνης. Απλά, αναρωτιέμαι για ποιον λόγο όλα αυτά δεν μας τα είχατε καταθέσει και με τις ερωτήσεις που είχαμε κάνει μέχρι τώρα στη Βουλή, έτσι ώστε να έχουμε μία καλύτερη ενημέρωση και εικόνα για το τι πράττει το Υπουργείο.

Το λέω αυτό γιατί, όπως σας είπα, σας έχω καταθέσει την ερώτηση ήδη από τον Δεκέμβρη του 2016. Δεν επανήλθαμε, αφήνοντας κάποιον χρόνο σε εσάς για να ενημερωθείτε, καθώς μόλις είχατε αναλάβει, αλλά θέλω να σας πω ότι κοινοβουλευτικά καλό είναι να υπάρχουν οι απαντήσει από τους Υπουργούς προς του Βουλευτές, έτσι ώστε να μη χρειάζεται να επανερχόμαστε με επίκαιρες ερωτήσεις όπως η σημερινή.

Όλοι, προφανώς, γνωρίζουμε τα προβλήματα, τις χρονοβόρες διαδικασίες, όπως γνωρίζουμε και τις μεγάλες προσπάθειες αυτών που σε μικρό ή μεγαλύτερο βαθμό έχουν συμβάλει με την εργασία τους να γίνουν βήματα και σημαντικό έργο για το Εθνικό Μουσείο Σύγχρονης Τέχνης. Σίγουρα ξέρω ότι τα γνωρίζετε και εσείς και βεβαίως ευθύνη σας σήμερα, επειδή εσείς είστε Υπουργός, είναι να μας εξηγήσετε τι ακριβώς έχετε κάνει και ποιος είναι ο προγραμματισμός του Υπουργείου.

Άκουσα ό,τι μας είπατε σχετικά με τον εσωτερικό κανονισμό ότι ήδη έχουν προχωρήσει οι διαδικασίες, ότι έχουν διευθετηθεί οι λεπτομέρειες, ότι βρίσκεται στο Συμβούλιο της Επικρατείας.

Φαντάζομαι -και ελπίζω- ότι το παρακολουθείτε αυτό, γιατί είναι ένα πάρα πολύ βασικό προαπαιτούμενο, τόσο για να μπορέσουμε να έχουμε επιτέλους τον εσωτερικό κανονισμό του ΕΜΣΤ όσο και διότι είναι ένα από τα δύο προαπαιτούμενα που έχουν τεθεί από το Ίδρυμα «Σταύρος Νιάρχος».

Μας είπατε για τη στελέχωση του Μουσείου. Θέλω να μου πείτε εάν όντως πιστεύετε ότι με τις διαδικασίες που έχουν γίνει μέχρι τώρα και με τις προσλήψεις που έχουν γίνει μέχρι τώρα μπορεί το Μουσείο να λειτουργήσει με τους εξειδικευμένους επιστήμονες και τελικά εάν θα μπορέσει με αυτόν τον τρόπο, εάν δηλαδή θα καλύπτονται τα δύο προαπαιτούμενα, έτσι ώστε να ενεργοποιηθεί η δωρεά του Ιδρύματος «Σταύρος Νιάρχος». Θέλω να θυμίσω ότι είναι ύψους 3 εκατομμυρίων ευρώ και χρειάζεται να ενεργοποιηθεί και να αξιοποιηθεί.

Θέλω να μας πείτε: Τι ισχύει με το κτηριολογικό πρόγραμμα του Μουσείου, τι ισχύει με την κατάθεση του δεύτερου σταδίου της οριστικής μουσειογραφικής μελέτης; Ποια είναι η τύχη των αναγκαίων τροποποιήσεως της εγκεκριμένης μουσειολογικής μελέτης;

Αν μπορείτε να μας απαντήσετε σε ποια φάση βρίσκεται η δικαστική διαμάχη μεταξύ του ΕΜΣΤ και της κατασκευαστικής εταιρείας, αν έχει γίνει εκ νέου η υποβολή του αιτήματος προς το Ίδρυμα «Σταύρος Νιάρχος», αν υπάρχει προγραμματισμός οικονομικής βιωσιμότητας και λειτουργίας του Μουσείου και αν έχει γίνει κάποια άλλη κίνηση για την οικονομική βιωσιμότητα του Μουσείου.

Κυρία Υπουργέ, ζητάμε να προχωρήσετε με ταχείς ρυθμούς, να κάνετε τη δουλειά που κάνετε και σας τονίζουμε ότι όλοι μας αυτό που θέλουμε -και πρέπει να γίνει και κατανοητό σε εσάς- είναι η κανονική, η πλήρης λειτουργία του Μουσείου.

Είδαμε ότι η σύγχρονη τέχνη έχει αγκαλιαστεί πλέον από την ελληνική κοινωνία. Και το συγκεκριμένο Μουσείο, το οποίο διαθέτει εκπληκτικές συλλογές Ελλήνων και ξένων δημιουργών, μπορεί να υπηρετήσει με αξιώσεις την τέχνη και τον πολιτισμό.

Άλλωστε, η επιτυχής φιλοξενία μέρους της διεθνούς έκθεσης «Documenta 14» από το Εθνικό Μουσείο Σύγχρονης Τέχνης δείχνει ότι οι Έλληνες πολίτες διψούν για τη σύγχρονη τέχνη και είναι πραγματικά λυπηρό να μην μπορούν ακόμα να δουν το περιεχόμενο του ΕΜΣΤ.

Κυρία Υπουργέ, το Εθνικό Μουσείο Σύγχρονης Τέχνης μπορεί να διαμορφώσει τη δική του ιδιαίτερη ταυτότητα, να αποτελέσει πόλο έλξης, τόσο για τους Έλληνες πολίτες, που όσο περνούν τα χρόνια εξοικειώνονται με τη σύγχρονη τέχνη, όσο και από τους φιλότεχνους από το εξωτερικό.

Με αφορμή το ΕΜΣΤ, θα ήθελα να σας προτείνω να καταρτίσετε μια συνεκτική στρατηγική για τα μουσεία, τον τρόπο λειτουργίας τους, τις ιδιότητες των εκάστοτε διευθυντών και των διοικητικών συμβουλίων τους.

Αναλάβετε τις ευθύνες σας, κάντε σωστό προγραμματισμό και προχωρήστε σε πράξεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός Πολιτισμού και Αθλητισμού κ. Κονιόρδου για τη δευτερολογία της.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Όσον αφορά το δεύτερο σκέλος της ερώτησής σας για τη διασφάλιση από το Υπουργείο Αθλητισμού και Αθλητισμού της απρόσκοπτης ενεργοποίησης της δωρεάς του Ιδρύματος «Σταύρος Νιάρχος», όπως αναφέρθηκα πριν, η στελέχωση προχωράει σταθερά και θα ολοκληρωθεί.

Επίσης, η κάλυψη των λειτουργικών εξόδων του Μουσείου προχωράει. Εκτός από το προσωπικό, λοιπόν, το Υπουργείο θα δώσει τους απαραίτητους πόρους για να μπορέσει το Μουσείο να είναι βιώσιμο και λειτουργικό. Έχει κατατεθεί έκτακτη επιχορήγηση 200.000 ευρώ για την κάλυψη μισθοδοσίας του προσωπικού ορισμένου χρόνου στο οποίο προαναφέρθηκα. Εγκρίθηκε 1.250.000 ευρώ από Προγράμματα Δημοσίων Επενδύσεων για τις δράσεις και δραστηριότητες του Μουσείου και επιπλέον θα αυξηθεί η τακτική επιχορήγηση 300.000 ευρώ λόγω ακριβώς του προσαυξημένου προσωπικού από τον ΟΔΥΕ.

Αυτή τη στιγμή το Μουσείο έχει κάνει ένα λαμπρό άνοιγμα με την «Documenta 14». Είναι ένας είδος crash test, το οποίο αποδεικνύει το πόσο μπορεί να ανταποκριθεί στις ανάγκες για την έκφραση της σύγχρονης εικαστικής τέχνης και όχι μόνο. Είμαστε στο πλευρό κάθε θέματος που μπορεί να προκύψει είτε από την οικονομική πλευρά είτε την οργανωτική, έτσι ώστε να διασφαλιστεί η απορρόφηση, η παροχή αυτής της χορηγίας και να ανοίξει τις πόρτες του -θέλουμε να πιστεύουμε μέσα στο 2017- για να φιλοξενήσει τις μόνιμες συλλογές του Μουσείου και να μπορέσει να αποτελέσει έναν διεθνή πόλο έλξης όχι μόνο για την ελληνική τέχνη, αλλά και για τον διάλογό της με τη διεθνή δημιουργία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με την τρίτη με αριθμό 677/31-3-2017 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, σχετικά με την Εθνική Πινακοθήκη και το κόστος καθυστέρησης της ολοκλήρωσης του έργου επέκτασης.

Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κυρία Υπουργέ, είχαμε συζητήσει πριν από περίπου ενάμιση μήνα το ίδιο θέμα και τότε μιλούσαμε για την καθυστέρηση της ολοκλήρωσης των εργασιών της Εθνικής Πινακοθήκης, ενός έργου που έπρεπε να έχει ολοκληρωθεί και αποδοθεί από τον Γενάρη του 2016.

Σε εκείνη την επίκαιρη ερώτηση είχατε την ευκαιρία να μου αναλύσετε όλο το ιστορικό της κατά ΣΥΡΙΖΑ ανάγνωσης, των αιτιών καθυστέρησης του έργου, και τότε σας είχα πει ότι δεν μου απαντάτε στο καίριο ερώτημα: Πόσο κοστίζει αυτή η καθυστέρηση; Πόσο παραπάνω θα πληρώσει ο Έλληνας πολίτης για το διάστημα που ο εργολάβος κάθεται, περιμένοντας τις υπηρεσίες του Υπουργείου Πολιτισμού, που είναι αρμόδιες, να ολοκληρώσουν τις μελέτες -μουσειολογική και μουσειογραφική-, που εσείς στην πρώτη εφ’ όλης της ύλης συνέντευξή σας την 1η του Μάρτη ανακοινώσατε ότι είναι σε διαδικασία ανάθεσης, ότι ο διαγωνισμός ετοιμάζεται.

Και μιας που το αναφέρω, αν υπάρχει κάποιο νεότερο σε σχέση με αυτόν τον διαγωνισμό, αν έχει προκηρυχθεί, αν ετοιμάζεται, μπορείτε να μας δώσετε μια εικόνα.

Για να είμαστε σύντομοι, σαφείς και ξεκάθαροι και για να σας διευκολύνω για να έχουμε μια άμεση απάντηση από εσάς: Έχουμε μια διάλυση εργολαβικής σύμβασης τον Φλεβάρη του 2017, λόγω κωλυσιεργίας των υπηρεσιών του Υπουργείου. Μου απαντάτε ότι οι υπηρεσίες δεν κάνουν δεκτό το αίτημα του εργολάβου για διάλυση. Κι εγώ θέλω να μάθω τι οικονομικές συνέπειες, τι επιβάρυνση δηλαδή, θα έχει το ελληνικό δημόσιο και τελικά ο κόσμος, ο Έλληνας φορολογούμενος. Και παρακαλώ, ας γίνει η απάντησή σας στο πλαίσιο της νομοθεσίας που διέπει τις δημόσιες συμβάσεις, του ν.3669/2008, που στα άρθρα 62 έως 64 μιλάει με πολύ μεγάλη σαφήνεια για το πώς χειρίζεται το ελληνικό δημόσιο τις διαδικασίες: διάλυση σύμβασης, ματαίωσης της διάλυσης σύμβασης, αποζημιώσεις αναδόχου λόγω διάλυσης της σύμβασης.

Θα ήθελα, σας παρακαλώ πάρα πολύ, να μου απαντήσετε με αριθμούς. Και το λέω αυτό, υπενθυμίζοντας ότι όποια κι αν είναι η απόφαση τελικά του Υπουργείου, αυτό συνεπάγεται αποζημίωση του εργολάβου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός Πολιτισμού και Αθλητισμού κ. Λυδία Κονιόρδου.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Η ανάδοχος εταιρεία του έργου υπέβαλε πράγματι αίτημα διάλυσης της εργολαβίας. Όμως, το Υπουργείο Πολιτισμού και Αθλητισμού δεν την έκανε δεκτή, με το βασικό αιτιολογικό ότι υπάρχει ακόμα φυσικό αντικείμενο εργασιών προς αποπεράτωση.

Συγκεκριμένα εκκρεμούν οι εξής εργασίες: στο Κτήριο Α, εργασίες τοποθέτησης των υαλοπετασμάτων, υαλοστασίων και κουφωμάτων αλουμινίου στην όψη. Στο Κτήριο Γ, η μεταλλική κατασκευή σπείρας και, τρίτον, στον περιβάλλοντα χώρο έπρεπε να συνεχίζεται απρόσκοπτα, με βάση τη συμβατική μελέτη, η διαμόρφωσή του.

Επίσης, θέλουμε να επισημάνουμε ότι η αρμόδια υπηρεσία με κάθε δυνατό τρόπο και μέσο παρέχει μέχρι σήμερα στον ανάδοχο τις απαιτούμενες επικαιροποιήσεις μελετών για την απρόσκοπτη συνέχεια των εργασιών. Παράλληλα, ο ανάδοχος υποβάλλει κανονικά πρωτόκολλα παραλαβής αφανών εργασιών και λογαριασμούς για εκτελεσθείσες εργασίες, η αποπληρωμή των οποίων γίνεται ομαλά.

Ως εκ τούτου, δεν τίθεται στην παρούσα φάση κανένα θέμα καταβολής αποζημιώσεων. Επομένως δεν θα υπάρχει κάποιο επιπλέον κόστος.

Όσον αφορά τη μουσειογραφική μελέτη, της οποίας το κόστος και οι εργασίες δεν περιλαμβάνονται στην υφιστάμενη σύμβαση, ήδη από την 6η Απριλίου το Δ.Σ. της περιφέρειας με απόφασή του έχει αναλάβει να καλύψει πλήρως τα έξοδα εφαρμογής της με 4.600.000 ευρώ. Σε συνέχεια αυτού, το Δ.Σ. της Εθνικής Πινακοθήκης εισηγείται σήμερα την ανάθεση εφαρμογής της μουσειογραφικής μελέτης του νέου κτηρίου της. Μπορεί να έχει ήδη προχωρήσει αυτή η διαδικασία.

Έγκαιρα, λοιπόν, κινήθηκαν οι υπηρεσίες του Υπουργείου, σε συνεργασία με την περιφέρεια και τη διοίκηση της Εθνικής Πινακοθήκης, ώστε η ανάδοχος εταιρεία να έχει όλα τα συμπληρωματικά στοιχεία μελετών, ενώ η ίδια θα ολοκληρώνει τις προαναφερθείσες εργασίες βάσει της σύμβασης.

Κατά συνέπεια το διάστημα μέχρι την ολοκλήρωση της μουσειογραφικής μελέτης, η κατασκευάστρια εταιρεία δεν θα αποζημιώνεται, αλλά θα αμείβεται για τις εργασίες που ολοκληρώνει.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρία Κεφαλίδου, έχετε τον λόγο για τη δευτερολογία σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κυρία Υπουργέ, θέλω να σας πω ότι δεν μπορεί μια ανάδοχος εταιρεία από μόνη της να καταθέτει αίτημα διάλυσης εργολαβίας, χωρίς να συντρέχουν κάποιες προϋποθέσεις.

Με βάση, λοιπόν, τον νόμο, για να μπορέσει να κατατεθεί αίτημα διάλυσης εργολαβίας σημαίνει ότι κάποια πράγματα δεν λειτουργούν. Απ’ ό,τι φαίνεται, ο εργολάβος κατέθεσε το αίτημα διάλυσης διότι, παραδείγματος χάριν, επί τρεις μήνες δεν είχαν ξεκινήσει οι εργασίες. Είχαν διακοπεί.

Επειδή περνάω καθημερινά από το σημείο, σας λέω ότι παρατηρώ ότι όντως υπήρχε ένας πολύ μεγάλος γερανός, αποσύρθηκε, τώρα υπάρχει ένας μικρότερος και βλέπω ότι γίνονται κάποιες εργασίες στον περιβάλλοντα χώρο. Όμως, αυτό δεν απαντάει στο δικό μου ερώτημα. Το δικό μου ερώτημα είναι ότι, από τη στιγμή που στο Υπουργείο σας έχετε ένα αίτημα διάλυσης εργολαβίας, είτε το κάνετε αποδεκτό είτε μιλάτε για ματαίωση της διάλυσης εργολαβίας, υπάρχουν δύο νούμερα. Ένα νούμερο έχει να κάνει με το «τι σημαίνει για το ελληνικό δημόσιο αποδέχομαι τη διάλυση μιας εργολαβίας μετά από αίτημα του εργολάβου;». Είναι πολύ συγκεκριμένο. Υπάρχει μια αποζημίωση. Και «τι σημαίνει…» -πάντα με ένα νούμερο- «…ματαιώνω τη διάλυση μιας εργολαβίας και συνεχίζει κανονικά τις εργασίες του ο εργολάβος»;

Προφανώς δεν τα έχετε καλά με τα νούμερα. Δεν το εννοώ προσωπικά. Εν γένει ο δημόσιος βίος αυτής της Κυβέρνησης, ολόκληρης, δεν τα έχει καλά με τους αριθμούς. Έχετε πάρει διαζύγιο με τις πράξεις απλής αριθμητικής. Είστε περισσότερο εξοικειωμένοι και εξασκείστε στη δημιουργική ασάφεια των αριθμών. Το 1 και 1 μπορεί να μην κάνει 2, μπορεί να κάνει και 4 και 124, αναλόγως των συνθηκών!

Εσείς, λοιπόν, ισχυρίζεστε ότι το ελληνικό δημόσιο δεν πλήρωσε τίποτα παραπάνω στον εργολάβο για την καθυστέρηση που υπάρχει λόγω της υπαιτιότητας των υπηρεσιών του Υπουργείου και ότι ο Έλληνας φορολογούμενος δεν έχει καμμία επιπλέον επιβάρυνση λόγω της αποζημίωσης που οφείλατε να δώσετε στον εργολάβο. Είναι σαν να μου λέτε, δηλαδή, ότι ο «ΑΚΤΩΡ» του κ. Μπόμπολα -γιατί αυτός είναι ο εργολάβος- έχει κάνει χάρη στο ελληνικό δημόσιο και δεν διεκδικεί αυτά που δικαιούται με βάση τον νόμο. Και αν έχει γίνει κάτι τέτοιο, θα ήθελα να ξέρω ποιοι είναι οι εργολάβοι αυτοί που κάνουν τέτοιες χάρες σε μια Κυβέρνηση και αυτό πρέπει να το ξέρει και το Κοινοβούλιο και ο ελληνικό λαός. Γιατί, απ’ ό,τι μας ενημερώνει και ο Πρωθυπουργός συχνά-πυκνά στις τοποθετήσεις του, «ο τζάμπας πέθανε»! Άρα οι χάρες αυτές δεν γίνονται δωρεάν, εξαργυρώνονται. Μετά δε και από την πρόσφατη συνέντευξη του κ. Σαββίδη, τα παλαιότερα με τον κουμπάρο κ. Καλογρίτσα και τα ακόμη παλαιότερα με το φιάσκο των αδειοδοτήσεων των ιδιωτικών καναλιών, επιτρέψτε μου, αλλά μπαίνω στον πειρασμό να σας ρωτήσω: Τελικά ο ΣΥΡΙΖΑ, εκτός από τους ΑΝΕΛ, με ποιους και για ποιους κυβερνά αυτόν τον τόπο, κυρία Υπουργέ;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ακούστε, το ότι η εταιρεία επιθυμεί να διασφαλίσει τη συνέχεια της συμμετοχής της στο έργο, αυτό είναι σαφές.

Είναι, επίσης, σαφές ότι έχει το δικαίωμα να διεκδικεί, όπως νομίζει, τα συμφέροντά της. Προβλέπεται, όμως, από το άρθρο 62 παράγραφος 6 του ν.3669/2008 ότι ο ανάδοχος είναι υποχρεωμένος να εκτελεί τις εργασίες μέχρι την επίλυση της σχετικής διαφοράς, σύμφωνα με τις ισχύουσες διατάξεις. Εμείς, λοιπόν, επιθυμούμε να παραμείνει η συνέχιση της συμμετοχής της εταιρείας στο έργο.

Βεβαίως –όπως σας είπα πριν- συνεργαζόμαστε στενά και με πιεστικούς ρυθμούς για να επισπεύσουμε τις διαδικασίες ολοκλήρωσης της αποκατάστασης του κτηρίου, για να παραδώσουμε στην ώρα του ένα έργο εθνικής εμβέλειας. Υπήρξαν πολλές καθυστερήσεις. Μία από τις βασικές καθυστερήσεις, όπως πολύ καλά γνωρίζετε, είναι ότι βρέθηκε νερό κάτω από τα θεμέλια, γεγονός που δεν είχε προβλεφθεί και δημιούργησε σοβαρές καθυστερήσεις.

Η περιφέρεια ανταποκρίθηκε άμεσα στις οικονομικές απαιτήσεις της μουσειογραφικής μελέτης. Επίσης, το Δ.Σ. της Εθνικής Πινακοθήκης αναθέτει άμεσα τη μελέτη. Και επίσης, το Ίδρυμα «Σταύρος Νιάρχος» έχει λάβει ήδη από πλευράς μας όλες τις απαραίτητες διασφαλίσεις για τη μετεγκατάσταση και ομαλή λειτουργία της Εθνικής Πινακοθήκης μετά το πέρας των εργασιών της και της ανακαίνισης και πιστεύουμε, ευελπιστούμε ότι θα προχωρήσει στην ενεργοποίηση της δωρεάς του για την ολοκλήρωση των εργασιών στα Κτήρια Β και Γ του συγκροτήματος της Εθνικής Πινακοθήκης.

Επομένως δεν μπορούμε να μιλάμε για ολιγωρίες ή καθυστερήσεις. Δεν είναι θέμα αριθμών. Είναι θέμα δουλειάς.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κυρία Υπουργέ, δεν μου απαντάτε. Ένα νούμερο σας ζητώ.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Δεν χρειάζεται το νούμερο. Τα νούμερα αυτά σας τα είπα. Είναι 4,5 εκατομμύρια από την περιφέρεια…

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τι στοιχίζει η αποζημίωση του εργολάβου; Απλά πράγματα.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Υπάρχει διαφορά. Δεν συμφωνούμε σε αυτό. Αυτή η διαφορά θα επιλυθεί. Εφόσον συνεχιστεί η συμμετοχή της αναδόχου εταιρείας, πιστεύουμε ότι θα λυθεί η διαφορά αυτή.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Υπάρχει νόμος, κυρία Υπουργέ.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας έθεσα τον νόμο υπ’ όψιν σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν αποζημιώνεται δηλαδή;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κεφαλίδου, παρακαλώ.

Τελειώσατε, κυρία Υπουργέ;

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ναι, ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι έξι μαθήτριες και μαθητές και δύο εκπαιδευτικοί από το 6ο Δημοτικό Σχολείο Παλαιού Φαλήρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η τρίτη με αριθμό 793/2-5-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη άμεσης έκδοσης εγκυκλίου που διευκρινίζει σε ποιες περιπτώσεις περικόπτεται η σύνταξη (ανεξαρτήτως ταμείου) λόγω αγροτικής δραστηριότητας ή επιδότησης.

Στην επίκαιρη αυτή ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι ήδη πέντε μήνες μετά την 1-1-2017 που έπρεπε καθ’ ολοκληρίαν να έχει εφαρμοστεί ο ν.4387 και δεν έχουν εκδοθεί ακόμα όλες εκείνες οι απαραίτητες πράξεις οι οποίες διευκρινίζουν ή και καθορίζουν θέματα που αφορούν στην εφαρμογή του νόμου.

Έχουμε συζητήσει πάρα πολλές φορές –είναι γεγονός- το συγκεκριμένο θέμα. Επιμένω, όμως, γιατί υπάρχουν ζητήματα και πρέπει άμεσα να εκδώσετε εγκύκλιο ανάλογη με αυτή που εκδώσατε για τους συνταξιούχους του ΟΓΑ, για το τι ισχύει για τους συνταξιούχους όλων των ταμείων σχετικά με τη δυνατότητα να έχουν αγροτικό εισόδημα, έστω μικρό, ή έστω μικρή επιδότηση, χωρίς να έχουν την περικοπή της σύνταξης, καθώς και το από ποιο σημείο και μετά θα ισχύει αυτό. Έχετε ξεκαθαρίσει μετά τις αλλεπάλληλες συζητήσεις που έχουμε κάνει, αλλά και εδώ στη Βουλή συγκεκριμένα, για τους νέους συνταξιούχους μόνο –απ’ ό,τι μας είπατε- ότι θα υπάρχει ζήτημα περικοπής της σύνταξης στις περιπτώσεις αυτές.

Αυτό πρέπει να πάει και με ένα χαρτί. Και το λέω, γιατί είναι αυτές οι μέρες που γίνεται η μεταβίβαση των δικαιωμάτων. Θα πρέπει, λοιπόν, να διευκρινιστεί, ούτως ώστε να μπορέσουν οι άνθρωποι να κάνουν μεταβίβαση των δικαιωμάτων.

Επιπλέον, σας ενημερώνω ότι λόγω της παρερμηνείας, η οποία υπήρξε σε προηγούμενη συζήτηση, κάποιοι από τους νέους συνταξιούχους ενεργοποίησαν δικαιώματα και θα ήθελα να ξέρω αν θα μπορούσε να υπάρξει μέριμνα γι’ αυτούς που ενεργοποίησαν τα δικαιώματα πριν την πιθανή έκδοση κάποιας εγκυκλίου, ούτως ώστε να μην έχουν αυτή την περικοπή για τη συγκεκριμένη χρονιά.

Και, βεβαίως, πρέπει να σας πω ότι υπάρχει ζήτημα και σε σχέση με τις εισφορές ΕΦΚΑ. Να ξεκαθαρίσετε ποιοι συνταξιούχοι ή ποιοι επαγγελματίες εργαζόμενοι, δημόσιοι υπάλληλοι και λοιποί έχουν την υποχρέωση να καταβάλουν ΕΦΚΑ επί του φορολογητέου αγροτικού εισοδήματος, εάν υπάρχουν εξαιρέσεις σε αυτό, και για ποιον λόγο δεν έχει έρθει ακόμα κάποια ειδοποίηση σε αυτούς που έχουν υποχρέωση. Αυτό σημαίνει ότι δεν αναζητούνται τα χρήματα; Δηλαδή, είναι δύο ζητήματα που συνδέονται μεν και για τα οποία η παράκληση είναι πλέον «βγάλτε την εγκύκλιο, εκδώστε το τι ισχύει, εκδώστε μια πράξη». Δεν είναι δυνατόν να υπάρξει διαφορετικά ομαλοποίηση σε αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Δεν είστε μόνο εσείς που με ρωτάτε στη Βουλή. Έχω και τον Σωκράτη Βαρδάκη στην ίδια περιφέρεια και μου λέει «τι έχει πάθει ο Κεγκέρογλου και δεν το έχει πάρει χαμπάρι ακόμα αυτό; Όλοι το έχουμε καταλάβει και ο Κεγκέρογλου επιμένει.»

Δεν καταλαβαίνω και εγώ γιατί δεν έχει γίνει αντιληπτό αυτό. Είστε ο μόνος Βουλευτής που συνέχεια θέτει αυτό το θέμα και μου έφερε και άλλους δύο, τον Σιμορέλη και τον Θραψανιώτη. Είναι τόσο πειστικός φαίνεται ο ισχυρισμός σας, που επιμένετε εκεί στο Ηράκλειο ότι υπάρχει πρόβλημα, που αναρωτιούνται ακόμα και εκείνοι που ξέρουν ότι δεν υπάρχει πρόβλημα.

Να το εξηγήσω για τελευταία φορά –ελπίζω- για να δουλεύουμε και λίγο στο Υπουργείο. Η σύνταξη έχει έναν σκοπό: εκείνον που παύει να δουλεύει και να έχει εισόδημα να τον στηρίζει για να μπορεί να συνεχίσει με αξιοπρεπή τρόπο τη ζωή του. Αυτός είναι ο σκοπός της σύνταξης. Έτσι θεμελιώθηκε και σε όλα τα ασφαλιστικά ταμεία προϋπόθεση ήταν να καταργείς τη δουλειά σου, να σταματάς τη δουλειά σου, προκειμένου να πάρεις τη σύνταξη, πλην του ΟΓΑ. Και στον ΟΓΑ δεν ήταν έτσι, διότι πράγματι η σύνταξη που καταβαλλόταν ήταν πάρα πολύ μικρή και είχε άλλη καταγωγή το ταμείο του ΟΓΑ. Ήταν ουσιαστικά ενίσχυση από τον κρατικό προϋπολογισμό. Έτσι ήταν από το 1960 και κάτι, όπου τότε περίπου θεσπίστηκε αυτό το δικαίωμα για τους αγρότες και τους κτηνοτρόφους μας.

Τώρα, όμως, με τις νέες ρυθμίσεις, που δίνουν το δικαίωμα και στην εθνική σύνταξη και, επομένως, όλοι έχουν συμμετοχή μέσα από αυτό το νέο σύστημα καθορισμού των συντάξεων, δηλαδή να παίρνουν όλοι εθνική σύνταξη, από το 2025 και μετά και οι αγρότες υπάγονται στις σχετικές προβλέψεις που ισχύουν για όλους τους συνταξιούχους, να υπάρχει δηλαδή αυτή η σχετική μείωση των συντάξεων όταν διατηρεί κάποιος τη δραστηριότητά του. Από τον Γενάρη του 2025 για τους αγρότες θα ισχύει αυτό. Όσοι άλλοι ασφαλισμένοι σε οποιοδήποτε άλλο ταμείο συμβαίνει να έχουν αγροτική καλλιέργεια και δραστηριότητα ή κτηνοτροφική δραστηριότητα, έχουν εισοδήματα. Αυτό έχω πει. Όχι επειδή έχει χωράφια, γιατί χωράφια μπορεί να διατηρεί ο καθένας και να πηγαίνει να κάνει και το χόμπι του και να βγάζει το προϊόν για το σπίτι του. Όταν, όμως, είναι δραστηριότητα, τότε είναι εισόδημα, ως τέτοιο εμφανίζεται και τότε προφανώς υπάρχει συνέπεια στη σύνταξή τους. Μιλάω για τους άλλους από άλλα ταμεία. Αυτό είναι σαφές και το έχω ξαναπεί.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από 1-1-2017 και μετά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Από 1-1-2017 και μετά όσοι έχουν αυτή τη δραστηριότητα. Έτσι και αλλιώς, κύριε Κεγκέρογλου, ο νόμος προβλέπει έναρξη ισχύος από 13/5. Αυτό έχουμε πει.

Τα δικαιώματα για το 2016 λειτούργησαν. Ενεργοποιήθηκαν. Για το 2017 -εδώ είναι και ο κ. Αποστόλου- νομίζω ότι αν έχει κάποιος λάθος και δεν έχει λήξει ακόμη η προθεσμία, μπορεί να διορθώσει τη δήλωσή του.

Έτσι δεν είναι, κύριε Υπουργέ, μια και είστε εδώ;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Έχουμε χρόνο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μπορεί να διορθώσει τη δήλωσή του, αν έκανε εσφαλμένη δήλωση δικαιωμάτων. Το λέω για την ανησυχία σας, μήπως κάποιος έκανε δήλωση, αγνοώντας -εννοώ κάποιος από τους μη αγρότες, από τους άλλους δραστηριοποιούμενους στην οικονομία- ότι θα έχει συνέπειες στη σύνταξη, επειδή θα έχει εισοδήματα.

Αυτά προς το παρόν. Θα σας απαντήσω και μετά, για να μην καταχρώμαι τον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, γνωρίζετε πολύ καλά, γιατί το παραδεχτήκατε ο ίδιος ότι στην προ προηγούμενη συζήτησή μας υπήρξε από την πλευρά σας ασάφεια, η οποία ερμηνεύτηκε ως συγκεκριμένη δήλωση και για τους συνταξιούχους μετά την 1-1-2017. Βέβαια, μου το αλλάζετε σήμερα, το κάνετε: Μάιος 2016.

Επειδή ακριβώς υπάρχουν στον προφορικό λόγο διαφορετικές τοποθετήσεις σας κάθε φορά, σας παρακαλώ πάρα πολύ –σας παρακαλώ πάρα πολύ!- όπως πράξατε με την εγκύκλιο για τους αγρότες στις 20 Απριλίου, την παραμονή της συζήτησής μας εδώ στη Βουλή, της πέμπτης ή έκτης ερώτησής μου, πράξτε και για τους υπόλοιπους. Δεν υπάρχει το προσωπικό στο Υπουργείο να γράψει την εγκύκλιο, σύμφωνα με τις κατευθύνσεις σας; Νομίζω ότι είναι απλό. Αυτό ζητάμε. Γράψτε τα με την υπογραφή σας, για να υπάρχει πράγματι αυτή η κατεύθυνση και να ξεκαθαριστεί. Είναι δυνατόν;

Σας έχω ξαναρωτήσει για τους αγρότες, αφότου βγήκε η εγκύκλιος; Όχι, βέβαια. Για τους άλλους σας ρωτάω, γιατί κάθε ημέρα δεχόμαστε τηλέφωνα. Υποθέτω και οι άλλοι συνάδελφοι, οι οποίοι προέβησαν σε ερώτηση, γι’ αυτόν τον λόγο το έκαναν. Υπάρχουν κάθε ημέρα τηλέφωνα και όχι μόνο από τους αγρότες, αλλά και από επαΐοντες, από λογιστές, από ανθρώπους οι οποίοι είναι στη διαδικασία αυτή.

Άρα εκδώστε εγκύκλιο για το τι ισχύει σε σχέση με την περικοπή ή μη της σύνταξης.

Εγώ συμφωνώ. Το έχω κατανοήσει. Σήμερα, όμως, μου το αλλάξατε πάλι. Μάιο του 2016 μου είπατε. Από Μάιο του 2016 και μετά οι συνταξιούχοι;

Πρέπει να το πούμε, διότι όπως είπατε και εσείς, είναι αυτές τις ημέρες η ενεργοποίηση. Λήγει σε κάποιο διάστημα. Να το ξεκαθαρίσουμε, αν είναι από 1-1-2017 ή από 13-5-2016, για να ξέρουν οι άνθρωποι τι να κάνουν. Αλλιώς βγάλτε μια γενική ανακοίνωση ότι δεν ισχύει για φέτος.

Το δεύτερο θέμα για το οποίο σας παρακαλώ και για το οποίο υπάρχει, επίσης, άγνοια και δεν έχει διευκρινιστεί, λόγω του ότι δεν έχουν σταλεί ειδοποιητήρια -μπορεί το ότι δεν έχουν σταλεί ειδοποιητήρια να είναι καλό, να σημαίνει ότι δεν θα πληρώσουν ΕΦΚΑ οι ετεροεπαγγελματίες που έχουν αγροτικό εισόδημα ή επιδότηση και οι ίδιοι οι συνταξιούχοι- είναι το εξής: Οι συνταξιούχοι θα πληρώνουν ΕΚΦΑ; Ακόμα και αυτοί οι οποίοι δεν θα έχουν περικοπή του 60%;

Είναι ερωτήματα, που μόνο με δύο εγκυκλίους μπορείτε να τα απαντήσετε γραπτά και να μη σας απασχολούμε και από το Υπουργείο, όπως είπατε. Βέβαια σας είχα προτείνει τη Δευτέρα, να συζητηθεί η σημερινή μαζί με την άλλη ερώτηση, ώστε να εκδώσετε σήμερα τις εγκυκλίους, αλλά δεν το δεχτήκατε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας πω γιατί δεν το δέχτηκα.

Καταλαβαίνω το να υπάρχουν –θα το διατυπώσω σωστά- ψευδείς ειδήσεις, που έγιναν πρωτοσέλιδο κάπου. Το βλέπω και σήμερα. Λένε ότι οι οφειλές προς τον ΕΦΚΑ αυξήθηκαν, ότι το ΚΕΑΟ έχει γεμίσει με οφειλές, ότι δεν εισπράττονται. Αυτό γίνεται, επειδή υπάρχει αρκετή έστω και αθέλητη παραπληροφόρηση κι αλλού ηθελημένη και σκόπιμη. Επειδή, λοιπόν, πρέπει ο κόσμος να πάει να κάνει δήλωση για τα δικαιώματά του, για τις ενισχύσεις, και καθυστερεί κακώς -γιατί φαίνεται ότι κάτι φταίει γι’ αυτό που συμβαίνει, που υπάρχει τέτοια καθυστέρηση- οφείλω σήμερα να έρθω να απαντήσω σε αυτό και να πληροφορηθούν από τα μέσα ενημέρωσης όλοι όσοι έχουν δικαιώματα, για να σπεύσουν να τα δηλώσουν.

Είναι σαφές ότι, πρώτον, όσοι ήταν ήδη συνταξιούχοι, όποιο επάγγελμα και αν έκαναν, όποια δραστηριότητα και αν είχαν μέχρι και την έναρξη ισχύος του νόμου, θα έχουν το δικαίωμα να λαμβάνουν τις ενισχύσεις και τις επιδοτήσεις, διότι είχαν καταστεί με τις προηγούμενες διατάξεις συνταξιούχοι και, ακόμη και αν υπήρχαν από άλλα ταμεία, αυτές οι συντάξεις δεν θίγονται, επειδή θα δηλώσουν δικαιώματα. Αν είπα μέχρι 1η Ιανουαρίου 2017, κύριε Κεγκέρογλου, είναι γιατί απαντάω για δικαιώματα και τα δικαιώματα αφορούν το έτος 2017. Η δήλωση είναι γι’ αυτόν τον λόγο.

Οι μετά την έναρξη της ισχύος του νόμου συνταξιούχοι υπάγονται στις ίδιες διατάξεις που υπάγονται όλοι όσοι αποκτούν εισόδημα και καταβάλλουν εισφορά για το εισόδημα αυτό και έχουν τη σχετική περικοπή, επειδή έχουν εισφορά πλην των αγροτών, για τους οποίους αυτή η συνέπεια θα αρχίσει να ισχύει από 1ης Ιανουαρίου 2025. Πιο ξεκάθαρα νομίζω δεν γίνεται να το πω. Και το λέω εδώ στη Βουλή, με τη βαρύτητα που έχει μια τέτοια δήλωση. Μπροστά και στη δική σας ερώτηση και στις επανειλημμένες δηλώσεις που έχω κάνει, δεν υπάρχει κανένα περιθώριο ασάφειας ή αμφιβολίας ως προς αυτό.

Για να απαντήσω με την ευκαιρία που μου δίνεται και για το εισόδημα των αγροτών, οι αγρότες που θα συνταξιοδοτούνται μέχρι και 31 Δεκεμβρίου 2024, δεν θα καταβάλλουν εισφορές για την αγροτική τους παραγωγή ως προς το μέρος που θα παρουσιάζουν εισόδημα στο Ε1. Οι άλλοι, όμως, που δεν υπάγονται σε αυτή τη μεταβατική περίοδο θα καταβάλλουν.

Ξέρετε υπάρχουν επιστήμονες, γιατροί, δικηγόροι που έχουν μεγάλες εκτάσεις και έχουν μεγάλα εισοδήματα περισσότερα από το επάγγελμά τους. Είναι αθέμιτο να μην έχουν την ίδια μεταχείριση, επειδή συμβαίνει να είναι από αλλού ασφαλισμένοι. Αυτό το έχω πει κατ’ επανάληψη και νομίζω είναι δίκαιο και για τους αγρότες μας και για τους κτηνοτρόφους να έχουν αυτή τη ρύθμιση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ενημερώνω το Σώμα ότι σήμερα συζητήθηκαν πέντε επίκαιρες ερωτήσεις από το σύνολο των δεκαοκτώ. Επιτρέψτε μου να αναγνώσω και για λόγους καταγραφής στα Πρακτικά, τις επίκαιρες ερωτήσεις οι οποίες δεν θα συζητηθούν και για τις οποίες υπάρχει και επιβεβαίωση από τον Γενικό Γραμματέα της Κυβέρνησης.

Η πρώτη με αριθμό 4389/22-3-2017 ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου (Μάκη) Μπαλαούραπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αύξηση ορίου οφειλών ΟΓΑ για συνταξιοδότηση, δεν θα συζητηθεί κατόπιν συνεννόησης του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης με τον Βουλευτή.

Η δεύτερη με αριθμό 780/2-5-2017 επίκαιρη ερώτηση πρώτου κύκλου του Βουλευτή Φθιώτιδος της Νέας Δημοκρατίας κ. Χρήστου Σταϊκούρα προς τον ΥπουργόΟικονομικών**,** σχετικά με τη χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και τη διάθεση ποσού για κοινωνικούς σκοπούς, δεν θα συζητηθεί λόγω κωλύματος του αρμόδιου Υπουργού.

Η δεύτερη με αριθμό 789/2-5-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Παιδείας ,Έρευνας και Θρησκευμάτων,με θέμα: «Ιδεοληπτικά «κατασκευάσματα» τα νέα σχολικά βιβλία γραμμένα κατά τις νεοταξικές επιταγές, προωθούν την αποδόμηση της Ελληνορθόδοξης ταυτότητάς μας», δεν θα συζητηθεί λόγω κωλύματος του αρμόδιου Υπουργού.

Ομοίως η έβδομη με αριθμό 753/25-4-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Παιδείας, Έρευνας και Θρησκευμάτων,σχετικά με την κατάργηση ή την αναστολή λειτουργίας του 12ου Δημοτικού Σχολείου του Δήμου Θεσσαλονίκης, δεν θα συζητηθεί λόγω κωλύματος του αρμόδιου Υπουργού.

Η τέταρτη με αριθμό 649/27-3-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών,με θέμα προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού, δεν θα συζητηθεί λόγω κωλύματος του αρμόδιου Υπουργού.

Η πέμπτη με αριθμό 461/8-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Εσωτερικών,σχετικά με την τρομοκρατική επίθεση με καλάσνικοφ κατά ανδρών των ΜΑΤ, δεν θα συζητηθεί λόγω κωλύματος του αρμόδιου Υπουργού.

Η δεύτερη με αριθμό 4381/22-3-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα «Νέο Δικαστικό Μέγαρο Ηρακλείου, συντήρηση και βελτίωση του υφιστάμενου δικαστικού μεγάρου (κτίριο πρωτοδικείου - κτίριο ειρηνοδικείου) - προσωρινή μεταστέγαση υπηρεσιών», δεν θα συζητηθεί λόγω κωλύματος του αρμόδιου Υπουργού.

Τέλος η όγδοη με αριθμό 761/25-4-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας,με θέμα: «Θα κατατεθεί επίσημη υποψηφιότητα της Πάτρας για τη μετεγκατάσταση της Ευρωπαϊκής Υπηρεσίας Φαρμάκων;». δεν θα συζητηθεί λόγω ανειλημμένων υποχρεώσεων του αρμόδιου Υπουργού.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 19/16/24-4-2017 επίκαιρη επερώτηση των Βουλευτών της Νέας Δημοκρατίας κ.κ. Φωτεινής Αραμπατζή, Ιωάννου Αντωνιάδη, Γεώργιου Στύλιου, Χαράλαμπου Αθανασίου, Βασιλείου Γιόγιακα, Αθανάσιου Μπούρα, Χρήστου Μπουκώρου, Κωνσταντίνου Τσιάρα, Ελευθέριου Αυγενάκη, Αθανάσιου Δαβάκη, Θεοδώρας (Ντόρας) Μπακογιάννη, Σπυρίδωνος - Αδώνιδος Γεωργιάδη, Χρίστου Δήμα, Κωνσταντίνου Κατσαφάδου, Εμμανουήλ (Μάνου) Κόνσολα, Ιωάννη Πλακιωτάκη, Απόστολου Βεσυρόπουλου, Μαρίας Αντωνίου, Κωνσταντίνου Βλάση, Στέργιου Γιαννάκη, Κωνσταντίνου Σκρέκα, Κωνσταντίνου Αχ. Καραμανλή προς τον Υπουργό Αγροτικής Ανάπτυξης και Τροφίμων με θέμα: «Άνευ προηγουμένου καθυστέρηση στην αξιοποίηση του Προγράμματος Αγροτικής Ανάπτυξης ΠΑΑ 2014-2020 και του συνόλου των χρηματοδοτικών εργαλείων της Ευρωπαϊκής Ένωσης».

Εκ μέρους της Κυβέρνησης θα μιλήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Επιτρέψτε μου να ανακοινώσω και τα ονόματα των Κοινοβουλευτικών Εκπροσώπων, όπως αυτά δόθηκαν από τις Κοινοβουλευτικές Ομάδες. Από τη Νέα Δημοκρατία ως Κοινοβουλευτικός Εκπρόσωπος ορίστηκε ο κ. Ιωάννης Κεφαλογιάννης, από τον ΣΥΡΙΖΑ ο κ. Ιωάννης Καραγιάννης, από τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Αθανάσιος Θεοχαρόπουλος, από τον Λαϊκό Σύνδεσμο - Χρυσή Αυγή ο κ. Νικόλαος Μίχος, από το Κομμουνιστικό Κόμμα Ελλάδας ο κ. Νικόλαος Μωραΐτης, από τους Ανεξάρτητους Έλληνες ο κ. Γεώργιος Λαζαρίδης, από την Ένωση Κεντρώων η κ. Θεοδώρα Μεγαλοοικονόμου και από το Ποτάμι ο κ. Σπυρίδων Δανέλλης.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός** **Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός** **Αγροτικής Ανάπτυξης και Τροφίμων):** Απλώς θα ήθελα να ενημερώσω το Σώμα ότι ο Αναπληρωτής Υπουργός και ο Υφυπουργός θα κάνουν χρήση της δικής μου δυνατότητας για δευτερολογία και τριτολογία, του αντίστοιχου χρόνου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Θα δώσουμε τώρα τον λόγο στην πρώτη επερωτώσα Βουλευτή της Νέας Δημοκρατίας, την κ. Φωτεινή Αραμπατζή και θα ακολουθήσουν με τη σειρά οι υπόλοιποι επερωτώντες Βουλευτές της Νέας Δημοκρατίας κύριοι Στύλιος, Αντωνιάδης, Μπουκώρος, Δήμας, Βλάσσης και τέλος ο κ. Τσιάρας.

Έχετε τον λόγο, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριοι Υπουργοί, μετά τα μέτρα-ταφόπλακα για τους αγρότες, όπως εσείς, κύριε Υπουργέ, τα είχατε χαρακτηρίσει, φέρνετε σε λίγες μέρες, δυστυχώς, στη Βουλή το τέταρτο μνημόνιο, ένα τέταρτο μνημόνιο πριν καν ολοκληρωθεί το τρίτο και βέβαια χωρίς χρηματοδότηση. Συντάξεις των δέκα πλέον μηνών, μιας και οι περικοπές που συμφωνήσατε θα φτάσουν τις δύο μηνιαίες συντάξεις, εκεί που ο κ. Σπίρτζης έλεγε ότι δεν θα μείνετε μόνο στη δέκατη τρίτη του Δεκεμβρίου αλλά θα δώσετε και δέκατη τέταρτη.

Για δε το αφορολόγητο δεν χρειάζεται να πω κάτι εγώ, τα έχει πει ο κ. Τσακαλώτος, όταν απειλούσε πως θα παραιτηθεί, αν πέσει κάτω από τις 9.000 ευρώ. Και φυσικά, φόροι, φόροι, φόροι, και όλα αυτά μετά από ένα χρόνο καθυστερήσεις και υποτιθέμενη θεατρική διαπραγμάτευση. Όλα αυτά μετά από βαρύγδουπες δηλώσεις για ούτε 1 ευρώ επιπλέον μέτρα, για κόκκινες γραμμές και άλλα τέτοια.

Μέσα σε αυτό το ζοφερό κλίμα ο πρωτογενής τομέας της χώρας στενάζει. Η φορολογική και ασφαλιστική επιδρομή, σε συνδυασμό με την εκτόξευση του κόστους παραγωγής αποτέλεσμα, βεβαίως, των δικών σας πολιτικών, αφήνουν ήδη βαθιές πληγές στον αγροτοκτηνοτροφικό κόσμο της χώρας. Μοναδικό ίσως σωσίβιο για την ανάταξη της αγροτικής οικονομίας είναι η έγκαιρη και ορθολογική διαχείριση και απορρόφηση των 6 δισεκατομμυρίων ευρώ του Προγράμματος Αγροτικής Ανάπτυξης 2014-2020, του λεγόμενου «ΕΣΠΑ των αγροτών», ζεστό κοινοτικό χρήμα που η προηγούμενη κυβέρνηση της Νέας Δημοκρατίας είχε διασφαλίσει και εσείς, δυστυχώς, αφήνετε να λιμνάζει εδώ και δύο χρόνια αναξιοποίητο με συνεχείς και απαράδεκτες καθυστερήσεις, τόσο στην προκήρυξη των μέτρων όσο βεβαίως και στη διαχείριση των όσων δεήσατε τελευταία στιγμή να προκηρύξετε.

Ουραγός, δυστυχώς, η χώρα μας στην Ευρώπη των είκοσι επτά. Εικοστή έκτη στην κατάταξη των είκοσι επτά, με ποσοστό μόλις 9,33% μέχρι το τρίτο τρίμηνο του 2016 και, βεβαίως, με αλχημείες της τελευταίας στιγμής αγγίξατε το 12% το τελευταίο τρίμηνο, μένοντας όμως και πάλι κάτω από τη βάση του κοινοτικού μέσου όρου. Στερείτε έτσι από τον πρωτογενή τομέα πολύτιμα και αναγκαία χρήματα, αποστραγγίζετε τη ρευστότητα της αγοράς, ναρκοθετείτε την αγροτική οικονομία και την εθνική οικονομία, βεβαίως, στο σύνολό της. Δεν είναι τυχαίο ότι επί των ημερών ΣΥΡΙΖΑ - ΑΝΕΛ το Πρόγραμμα Αγροτικής Ανάπτυξης εγκρίθηκε τελευταίο όλων στην Ευρωπαϊκή Ένωση στις 11 Δεκεμβρίου 2015, δεκαεπτά ολόκληρους μήνες μετά την υποβολή του από τη δική μας διακυβέρνηση.

Τι κάνατε, λοιπόν; Πήρατε ένα πρόγραμμα το οποίο είχε υποβληθεί έτοιμο προς έγκριση και, βεβαίως, επαυξημένο με δική μας διαπραγμάτευση κατά 3 δισεκατομμύρια ευρώ σε σχέση με την αρχική κοινοτική κατανομή, και δύο χρόνια από την ανάληψη της διακυβέρνησής σας κωλυσιεργείτε επικίνδυνα για την αγροτική οικονομία.

Τεράστιες οι ευθύνες σας, κύριοι Υπουργοί. Γιατί σε μία χρονιά ορόσημο όπως το 2015, γιατί ήταν το «ν + 2» του τέλους του προηγούμενου προγράμματος που οι πληρωμές θα έπρεπε να τρέχουν, όπως σε κάθε τέλος της προγραμματικής περιόδου, λόγω της ωριμότητας των έργων και των δικαιούχων, βεβαίως, και των δημοσίων και ιδιωτικών επενδύσεων, ήρθατε εσείς και παγώσατε τα πάντα. Κάνατε και εδώ ό,τι κάνατε σε ολόκληρη την ελληνική οικονομία. Έξι ολόκληρους μήνες του 2015 δεν πληρώνατε τίποτα. Για να κάνει ο ΣΥΡΙΖΑ τον σκληρό διαπραγματευτή και τον αντιμνημονιακό, κρατήσατε προφανώς όλα τα χρήματα για μισθούς και συντάξεις, που κινδύνευαν λόγω της ολέθριας διαπραγματευτικής τακτικής σας.

Αποτέλεσμα να εκτοξευθούν οι ανειλημμένες υποχρεώσεις, που πολύ απλά όταν καθυστερούν, αφαιρούν χρήματα της επόμενης προγραμματικής περιόδου. Τι και αν η Νέα Δημοκρατία σας προειδοποιούσε συνεχώς διά του κοινοβουλευτικού ελέγχου, τι και αν ήρθε ο ίδιος ο Επίτροπος της Γεωργίας ο κ. Φιλ Χόγκαν και στις 6 Οκτωβρίου σας τράβηξε τ’ αυτιά εδώ από το Βήμα της Βουλής, ότι πρέπει να τρέξετε χωρίς καθυστερήσεις την υλοποίηση του Προγράμματος Αγροτικής Ανάπτυξης, δυστυχώς η Κυβέρνησή σας επέδειξε ατάραχη προκλητική αβελτηρία.

Και όταν, βεβαίως, ξυπνήσατε από τον λήθαργο, ακόμη και τα λάθη στα μέτρα που δεήσατε να προκηρύξετε, έχουν μετατραπεί σε γεφύρι της Άρτας. Την ημέρα χτίζονται, το βράδυ γκρεμίζονται, όπως το φιάσκο με τη διαχείριση του μέτρου για τις βιολογικές καλλιέργειες όπου μετά από τρεις παρατάσεις στις προθεσμίες με την πρόσκληση χιλιάδων δικαιούχων κάθε φορά χωρίς να υπάρχει ο απαραίτητος προϋπολογισμός και με τη μεγάλη αύξηση στην τιμή της κτηνοτροφίας την οποία την τελευταία στιγμή εδώ λαϊκίστικα ο κ. Τσιρώνης ανακοίνωσε, ρίχνοντας προφανώς στάχτη στα μάτια των κτηνοτρόφων, καταφέρατε να οδηγήσετε το πρόγραμμα σε Βατερλώ, αποκλείοντας, τελικά, χιλιάδες δικαιούχους φυτικής παραγωγής, εκτός των περιοχών «NATURA» και εξοστρακίζοντας, βέβαια για πρώτη φορά, το σύνολο των κτηνοτρόφων.

Το ερώτημα παραμένει αμείλικτο, κύριε Υπουργέ: Γιατί δώσατε παρατάσεις από την πρώτη λήξη της προθεσμίας, όταν οι αιτήσεις των υποψηφίων δικαιούχων είχαν υπερκαλύψει στο διπλάσιο τον διαθέσιμο προϋπολογισμό; Γιατί κοροϊδεύατε τον κόσμο και τον καλούσατε να υποβάλει ξανά και ξανά αιτήσεις; Είναι σίγουρα ανήθικο πολιτικά, να εξαγγέλλεις από το Βήμα της Βουλής ότι αυξάνεις την τιμή στους κτηνοτρόφους, για να τους πετάξεις τελικά όλους απ’ έξω, συρρικνώνοντας, βεβαίως, έναν διαθέσιμο προϋπολογισμό 443 εκατομμυρίων ευρώ στα μόλις 221 εκατομμύρια. Την ίδια στιγμή, βεβαίως, έχετε το θράσος, να υπόσχεστε στους αποκλεισμένους δικαιούχους άλλα 400 εκατομμύρια ευρώ σε νέα προκήρυξη.

Τα ίδια χάλια, φυσικά, και με την προκήρυξη για τους νέους γεωργούς. Μετά από δύο παρατάσεις που έδωσε το Υπουργείο σας για την υποβολή των αιτήσεων, οι χιλιάδες νέοι αγρότες έπρεπε να περιμένουν τέσσερις ολόκληρους μήνες, μέχρι να ανοίξει το πληροφοριακό σύστημα, για να ξεκινήσει η αξιολόγηση των αιτήσεών τους. Καθυστέρηση, βεβαίως, που σώρευσε εμπόδια στους χιλιάδες υποψηφίους, γιατί φέτος για πρώτη φορά οι υποψήφιοι νέοι αγρότες θα μάθουν τα αποτελέσματα της αξιολόγησής τους γι’ αυτό το σημαντικό πρόγραμμα μετά το τέλος των δηλώσεων ΟΣΔΕ, που έληγαν στις 15 Μαΐου.

Αποτέλεσμα να βαδίζουν στα τυφλά, για το αν πρέπει, τελικά, ή όχι να υποβάλουν δηλώσεις καλλιέργειας, ρισκάροντας έτσι είτε την ένταξή τους στο πρόγραμμα, αν τελικά εγκριθούν, είτε την ευκαιρία να συμμετέχουν εκ νέου σε αυτό, αν απορριφθούν και έχουν κάνει δήλωση καλλιέργειας. Κι έπρεπε να έρθει μόλις χθες η Ευρωπαϊκή Επιτροπή, για να δώσει παράταση των δηλώσεων ΟΣΔΕ ενός μηνός μέχρι τις 15 Ιουνίου, παράταση, βεβαίως, που εν μέρει λύνει το πρόβλημα των νέων αγροτών, που κινδυνεύουν να μείνουν εκτός προγράμματος χωρίς καμμία δική τους υπαιτιότητα.

Όπως στον αέρα κινδυνεύει να τιναχθεί και η συμμετοχή περίπου δέκα χιλιάδων νέων γεωργών του προηγούμενου προγράμματος. Γιατί; Γιατί έχει τεράστια καθυστέρηση στην έναρξη της κατάρτισής τους, της εκπαίδευσής τους, που αν δεν ολοκληρωθεί μέχρι τον Νοέμβριο του τρέχοντος, οι συγκεκριμένοι νέοι γεωργοί του προηγούμενου προγράμματος θα κληθούν να επιστρέψουν χρήματα πίσω.

Είναι απαράδεκτο, κύριοι Υπουργοί, όταν σύμφωνα με στοιχεία της EUROSTAT το ποσοστό των αγροτών κάτω των τριάντα πέντε ετών στην Ελλάδα είναι μόλις 7% και πάνω από πενήντα πέντε ετών είναι πάνω από 57%, να ναρκοθετείτε την ηλικιακή ανανέωση του αγροτικού πληθυσμού της χώρας.

Όσον αφορά τα σχέδια βελτίωσης, το κατ’ εξοχήν πρόγραμμα δημιουργίας και εκσυγχρονισμού των αγροτικών εκμεταλλεύσεων που εξαγγέλλατε ότι θα προκηρύξετε μέχρι το τέλος του 2016, δεν κάνατε ούτε την προδημοσίευση που εκ των υστέρων μας λέγατε ότι η προδημοσίευση θα γίνει τον Μάρτιο του 2017. Όσο δε για τη μεταποίηση, μόλις στις 22 Απριλίου έγινε η πρόσκληση για τη δράση και αυτή για το μισό πρόγραμμα. Μισές δουλειές, δηλαδή!

Δεν κινείται φύλλο, ασφαλώς, ούτε για το πρόγραμμα μείωσης της νιτρορύπανσης, το οποίο μετατίθεται για την καλλιεργητική περίοδο 2018-2019, παρά την υπόσχεσή σας ότι θα έτρεχε για την καλλιεργητική περίοδο 2017.

Δεν κινείται φύλλο για τα αγροτουριστικά, που ακόμη αναμένονται οι προσκλήσεις, και βεβαίως σημαντικά αναπτυξιακά μέτρα για την αγροτική εκπαίδευση, τους γεωργικούς συμβούλους, τις ευρωπαϊκές συμπράξεις καινοτομίας μένουν ομοίως στο συρτάρι.

Όσο δε για την εκχώρηση της διαχείρισης του 1/3 των χρημάτων του προγράμματος περιφέρειας –αρχιτεκτονική της Νέας Δημοκρατίας, την οποία υιοθετήσατε- να υπογραμμίσουμε ότι με τις καθυστερήσεις σας, μόλις τον Οκτώβριο του 2016 μόνο οι νέοι αγρότες έχουν προσκληθεί από τις περιφέρειες.

Και ενώ η οικονομία πιάνει πάτο και στενάζει για ρευστότητα, εσείς γυρνάτε επιδεικτικά την πλάτη στα προβλεφθέντα χρηματοδοτικά εργαλεία τόσο του Προγράμματος Αγροτικής Ανάπτυξης όσο και του σχεδίου Γιούνκερ για τον αγροτοδιατροφικό τομέα, πολύτιμες δυνατότητες ανάπτυξης συνεργειών με την Ευρωπαϊκή Τράπεζα Επενδύσεων που θα μπορούσαν να χρηματοδοτήσουν, να δανειοδοτήσουν με ευνοϊκούς όρους τους παραγωγούς επενδυτές για την πληρωμή της ίδιας συμμετοχής τους στα διάφορα προγράμματα σε μια εποχή τέτοιας οικονομικής δυσπραγίας. Ουραγός η χώρα μας και εδώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό ακόμα, κύριε Πρόεδρε.

Βρέχει χρήμα, κύριε Υπουργέ, και εσείς κρατάτε ομπρέλα. Μόλις χθες υπογράψατε την ex ante αξιολόγηση με την Ευρωπαϊκή Τράπεζα Επενδύσεων των συγκεκριμένων χρηματοδοτικών εργαλείων, που θα χρειαστούν έξι έως οκτώ μήνες για να ολοκληρωθεί αυτή η αξιολόγηση, όταν η Ρουμανία έχει πάρει ήδη 87 εκατομμύρια, η Εσθονία 34 εκατομμύρια, η Ιταλία 105 εκατομμύρια, η Ιρλανδία 100 εκατομμύρια, η Δανία 24 εκατομμύρια, ενώ η Βουλγαρία, η Σλοβενία, η Λετονία ολοκληρώνουν με γοργά βήματα την αξιολόγηση.

Ίδια και χειρότερη κατάσταση με το ΠΑΑ σημειώνεται και στο Επιχειρησιακό Πρόγραμμα Αλιείας και Θάλασσας, η απορρόφηση του οποίου αγγίζει μόλις το 1%, σε έναν τομέα με μεγάλη κοινωνικοοικονομική βαρύτητα, όπως η αλιεία, που εξαρτά πάνω από τριάντα χιλιάδες θέσεις εργασίας.

Κατόπιν τούτων, επερωτάστε, κύριοι Υπουργοί: Πότε, επιτέλους, θα προκηρύξετε το σύνολο των μέτρων του νέου Προγράμματος Αγροτικής Ανάπτυξης 2014-2020; Ποιες προκηρύξεις και πότε συγκεκριμένα αναμένονται; Πότε θα γίνει η επόμενη προκήρυξη για τις βιολογικές καλλιέργειες και ποιους θα αφορά; Τι μέλλει γενέσθαι με τους αποκλεισμούς όλων των κτηνοτρόφων αλλά και χιλιάδων αγροτών από το εν λόγω μέτρο; Πώς θα αναπληρωθούν τα χρήματα του 2017, που οι εν λόγω δικαιούχοι έχασαν εξαιτίας των χειρισμών σας και πώς άραγε θα αναπληρωθεί η απώλεια του πρώτου έτους εφαρμογής του προγράμματος; Τι θα γίνει με τα αναπτυξιακά χρηματοδοτικά εργαλεία και το σχέδιο Γιούνκερ; Τι σχεδιασμός υπάρχει και τι χρονικός ορίζοντας; Ποιο είναι το χρονοδιάγραμμα προκηρύξεων για την αλιεία;

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Αραμπατζή.

Τον λόγο έχει ο επόμενος επερωτών Βουλευτής, ο κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, ας θυμηθούμε μερικά «γκρίζα» σημεία της Κυβέρνησης και κατ’ επέκταση της διαχείρισης της πολιτικής ηγεσίας του Υπουργείου Αγροτικής Ανάπτυξης και Τροφίμων.

Για να δούμε ποια είναι τα έργα και οι ημέρες σας. Αυξήσατε τον ΦΠΑ στα αγροτικά εφόδια από το 13% στο 24%. Αυξήσατε τη φορολογία εισοδήματος από το 13% στο 22% έως 45%. Αυξήσατε την προκαταβολή φόρου από το 75% στο 100%.

Φορολογήσατε για πρώτη φορά τις βασικές αγροτικές ενισχύσεις και επιδοτήσεις. Καταργήσατε την έκπτωση του ειδικού φόρου κατανάλωσης στο αγροτικό πετρέλαιο. Αυξήθηκε το κόστος ενέργειας των αγροτών μέσω της αύξησης των τιμολογίων της ΔΕΗ. Αυξήθηκαν υπέρμετρα οι ασφαλιστικές εισφορές.

Αυτά είναι τα έργα και ημέρες της διακυβέρνησης ΣΥΡΙΖΑ - ΑΝΕΛ από το 2015 μέχρι και σήμερα.

Πάμε να δούμε το θέμα της σημερινής επερώτησης. Το νέο Πρόγραμμα Αγροτικής Ανάπτυξης σχεδιάστηκε και υποβλήθηκε τον Ιούλιο του 2014 από τη δική μας κυβέρνηση, της Νέας Δημοκρατίας, η οποία και διασφάλισε 6 δισεκατομμύρια ευρώ για την περίοδο 2014-2020 -4,7 δισεκατομμύρια κοινοτική συμμετοχή και 1,3 δισεκατομμύρια η εθνική συμμετοχή- καθώς και 14 δισεκατομμύρια των άμεσων ενισχύσεων στους αγρότες.

Σας προκαλούμε. Η Κυβέρνησή σας, εσείς, δεν αυξήσατε ούτε κατά 1 ευρώ την κοινοτική συμμετοχή στη χρηματοδότηση του συγκεκριμένου προγράμματος. Αν λέμε ψέματα, να έλθετε να μας διαψεύσετε με στοιχεία και αποδείξεις.

Το δήθεν επικαιροποιημένο Πρόγραμμα Αγροτικής Ανάπτυξης, δεν συμπεριλαμβάνει τίποτα άλλο εκτός από τεχνικές διορθώσεις και αλλαγές, που πάντοτε γίνονται όταν υποβάλλεται ένα πρόγραμμα χιλίων και πλέον σελίδων, ένα πρόγραμμα με δομή και φιλοσοφία, που αφορούν διορθώσεις τεχνικού χαρακτήρα, καθώς και ανακατανομές στους προϋπολογισμούς τους οποίους κάνατε.

Σας καλώ, λοιπόν, να μας πείτε, κύριε Υπουργέ, τι αλλάξατε στη βασική φιλοσοφία του προγράμματος που είχε καταθέσει η Νέα Δημοκρατία, σε τι ήταν λάθος το προηγούμενο πρόγραμμα και ποια είναι η δική σας συμβολή, η δική σας προστιθέμενη αξία, η δική σας νέα κατεύθυνση.

Οι αλλαγές δε που αναφέρατε είναι αποτέλεσμα της αδράνειάς σας και είχαν ως συνέπεια 900 εκατομμύρια του προηγούμενου προγράμματος, του 2007-2014, να μην απορροφηθούν μέσα στο 2015, έτσι όπως είχε συμφωνηθεί και έτσι όπως προβλεπόταν. Άρα χάθηκαν από το προηγούμενο πρόγραμμα αυτά τα 900 εκατομμύρια, έγιναν γέφυρα και τα μεταφέρατε στο επόμενο πρόγραμμα, στο 2014-2020.

Τι είχε αυτό ως συνέπεια; Ποιο ήταν το αποτέλεσμα; Τα χρήματα που θα μπορούσαμε να απορροφήσουμε από το πρόγραμμα 2014-2020, τα 6,7 δισεκατομμύρια, να μειωθούν κατά 900 εκατομμύρια. Και όλα αυτά γιατί; Διότι αδρανήσατε, καθυστερήσατε. Ήρθατε, λοιπόν, μετά από δέκα μήνες στη διακυβέρνηση της χώρας, όταν κάνατε τη σκληρή διαπραγμάτευση και τα περάσατε στο επόμενο πρόγραμμα.

Αυτό είχε ως συνέπεια να μειωθεί το υπάρχον πρόγραμμα και άρα να στερούμαστε πόρους και χρήματα, που τόσο πολύ τα έχουν ανάγκη σήμερα οι Έλληνες αγρότες.

Για να σας προλάβω, κύριε Υπουργέ, έχω ψάξει με τους συνεργάτες μου κι εγώ τις υπουργικές σας αποφάσεις και τα δελτία Τύπου του Υπουργείου σας για όλη την περίοδο του 2015, από τον Γενάρη μέχρι και τέλος Οκτωβρίου. Υπάρχουν τέσσερα δελτία Τύπου που αφορούν στο Πρόγραμμα Αγροτικής Ανάπτυξης και τέσσερις μόνο υπουργικές αποφάσεις που αλλάζουν και κάνουν μια ανακατανομή στις κοινοτικές ενισχύσεις. Αυτό είναι το έργο σας. Αυτό είναι δημοσιευμένο και αυτό είναι καταγεγραμμένο.

Πείτε, μας λοιπόν, ποιες αποφάσεις πήρατε, πότε τις πήρατε, τι πράξατε μέσα στο 2015, για να πάρουμε εμπρός, για να τρέξουμε, για να ξεκινήσουμε; Γνωρίζουμε που βρισκόμαστε. Γνωρίζουμε ποιες είναι οι συνθήκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο χρόνο ακόμη, κύριε Πρόεδρε, ένα με δύο λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Έχετε και δικαίωμα δευτερολογίας.

**ΓΕΩΡΓΙΟΣ ΣΤΥΛΙΟΣ:** Θα τον πάρω από τη δευτερολογία μου. Ένα λεπτό ακόμη.

Πείτε μας, λοιπόν, κύριε Υπουργέ, ποιες είναι οι δικές σας τροποποιήσεις, οι αποφάσεις που πήρατε σ’ αυτό το διάστημα, διότι φαλκιδεύσατε την εξέλιξη του προγράμματος;

Ζούμε ανάμεσα στους αγρότες. Ζούμε στην ελληνική περιφέρεια. Βιώνουμε κάθε μέρα τα προβλήματά τους και την οικονομική κρίση. Διαπιστώνουμε ότι ενώ υπάρχουν χρήματα, εμείς σφυρίζουμε αλλού και βλέπουμε προς άλλες κατευθύνσεις.

Θέλω να σας κάνω μια επισήμανση. Για ποιον λόγο, κύριε Υπουργέ, αποκλείσατε από το μέτρο της βιολογικής γεωργίας, που οι δικές σας λανθασμένες ενέργειες τίναξαν το πρόγραμμα στον αέρα -από δώδεκα χιλιάδες δικαιούχους πήγαμε στους εξήντα τέσσερις που έχουν υποβάλει αίτηση- και ήρθατε μετά από αλλαγές επί αλλαγών αποφάσεων, να πείτε ότι αποκλείουμε όλη την κτηνοτροφία; Αποκλείσατε την κτηνοτροφία, όταν ξέρετε ότι τα δυναμικά μας προϊόντα προέρχονται από τη ζωική παραγωγή, διότι τινάχθηκε το συγκεκριμένο πρόγραμμα στον αέρα.

Σας καλούμε, λοιπόν, κύριε Υπουργέ, να μας πείτε. Για ποιον λόγο δεν προχωρήσατε στο μέτρο των γεωργικών συμβούλων, όταν αναμένουμε, όπως έχετε πει κι εσείς, πάνω από χίλιους γεωπόνους και τεχνολόγους γεωπόνους να απασχοληθούν στον συγκεκριμένο τομέα το επόμενο διάστημα; Έχουμε τη δυνατότητα να καθυστερούμε; Γνωρίζετε ποιες είναι οι συνθήκες; Γνωρίζετε ποιο είναι το ύψος της ανεργίας; Ή μήπως θα πάμε σε τετράωρα και σε μερική απασχόληση και για τους γεωπόνους.

Σήμερα η ελληνική περιφέρεια έχει ανάγκη από επιστήμονες, γεωπόνους, τεχνολόγους γεωπόνους, που έχουν αποφοιτήσει από τα ιδρύματά μας, να δώσουν συμβουλές στους γεωργούς και τους παραγωγούς μας για να τρέξουμε μπροστά, για να πάρει μπρος ο αγροδιατροφικός τομέας της χώρας.

Θέλω να σας ρωτήσω, κύριε Υπουργέ. Όλοι το συζητάμε και λέμε παντού ότι χρειαζόμαστε την καλύτερη οργάνωση των αγροτών, πιο δυνατούς συνεταιρισμούς, πιο καλές ομάδες παραγωγών. Υπάρχουν ή δεν υπάρχουν χρήματα στο Πρόγραμμα Αγροτικής Ανάπτυξης που στοχεύουν καθαρά σε αυτόν τον θεσμό, να ενισχύσουν τις ομάδες παραγωγών; Για ποιον λόγο δεν έχετε προχωρήσει στον νόμο που εσείς ψηφίσατε για τους συνεταιρισμούς, στην έκδοση των εφαρμοστικών υπουργικών αποφάσεων; Γιατί καθυστερείτε; Γιατί δεν προχωράτε;

Θέλω, κύριε Υπουργέ, να μας πείτε, ποια είναι τα χρονοδιαγράμματα, ακριβώς, στα οποία θα προχωρήσετε για την υλοποίηση του προγράμματος αγροτικής ανάπτυξης και τροφίμων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στύλιο, να σας ενημερώσω ότι καλύψατε και τον χρόνο της δευτερολογίας σας πλέον.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, θα μου δώσετε λίγο χρόνο και από τη δευτερολογία μου;

**ΠΡΟΕΔΡΕΥΩΝ (Γεώργιος Λαμπρούλης):** Εγώ;

**ΓΕΩΡΓΙΟΣ ΣΤΥΛΙΟΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Μα ήδη σας λέω ότι καλύψατε και τον χρόνο της δευτερολογίας που δικαιούσασταν της τρίλεπτης παρέμβασης της δευτερολογίας.

**ΓΕΩΡΓΙΟΣ ΣΤΥΛΙΟΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εγώ σας ενημερώνω να το ξέρετε από τώρα.

Ολοκληρώστε, σας παρακαλώ.

**ΓΕΩΡΓΙΟΣ ΣΤΥΛΙΟΣ:** Θα ολοκληρώσω, κύριε Πρόεδρε.

Σας ζητάμε, λοιπόν, κύριε Υπουργέ, να μας δώσετε τα χρονοδιαγράμματα, διότι σας θυμίζω ότι εσείς έχετε εξαγγείλει τον περασμένο Αύγουστο ότι θα προκηρυχθούν πέντε δράσεις του Προγράμματος Αγροτικής Ανάπτυξης. Σας καλώ να έρθετε στο Βήμα και να μας πείτε. Από τις πέντε δράσεις –ξέρω την απάντηση, είναι δημοσιευμένη- πόσα από αυτά που εξαγγείλατε τον Αύγουστο, έχουν προκηρυχθεί μέχρι σήμερα μέχρι τούτη την ώρα που μιλάμε εδώ;

Θα ήθελα να επισημάνω δύο ακόμη σημεία. Γιατί καταργήσατε το μέτρο 17 προϋπολογισμού 200 εκατομμυρίων ευρώ, όπου προέβλεπε να δοθούν αυτά τα χρήματα για τον ΕΛΓΑ για την προστασία των κτηνοτρόφων και των γεωργών, κύριε Υπουργέ, και να ενισχύσουμε τον ΕΛΓΑ, να δώσουν οι παραγωγοί μας χαμηλότερες εισφορές και να μπορεί να υπάρχει καλύτερο αποτέλεσμα;

Γιατί δεν εκμεταλλευτήκατε το νομοθετικό πλαίσιο για την αλλαγή του κοινοτικού κανονισμού για τον ορισμό των βοσκοτόπων; Γνωρίζετε, κύριε Υπουργέ, ότι ο ορισμός των βοσκοτόπων έχει πραγματοποιηθεί και έχει υλοποιηθεί από την προηγούμενη κυβέρνηση;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στύλιο, με συγχωρείτε τώρα.

**ΓΕΩΡΓΙΟΣ ΣΤΥΛΙΟΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μιλάτε εννιάμισι λεπτά. Έλεος!

**ΓΕΩΡΓΙΟΣ ΣΤΥΛΙΟΣ:** Κλείνω σε ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Να ξέρετε –εγώ το δηλώνω από τώρα, βεβαίως θα προεδρεύσει άλλος Αντιπρόεδρος- ότι δεν δικαιούστε δευτερολογίας.

**ΓΕΩΡΓΙΟΣ ΣΤΥΛΙΟΣ:** Το είπαμε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Το λέω, για να προλάβω ενδεχόμενες ενστάσεις που θα εκφράσετε στον επόμενο Προεδρεύοντα.

Σας παρακαλώ, ολοκληρώνετε.

**ΓΕΩΡΓΙΟΣ ΣΤΥΛΙΟΣ:** Δεν θα κάνω χρήση της δευτερολογίας μου, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μα δεν τη δικαιούστε πλέον. Δεν είναι θέμα αν θα κάνετε χρήση ή όχι. Κάνατε χρήση ήδη.

**ΓΕΩΡΓΙΟΣ ΣΤΥΛΙΟΣ:** Δεν θα ζητήσω να ξαναμιλήσω. Συγγνώμη.

**ΠΡΟΕΔΡΕΥΩΝ (Γεώργιος Λαμπρούλης):** Μην μπαίνουμε σε διάλογο. Σας παρακαλώ, ολοκληρώστε.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, κλείνω με δύο προτάσεις.

Κύριε Υπουργέ, για εμάς, για τη Νέα Δημοκρατία, ο πρωτογενής τομέας θα δώσει διέξοδο και προοπτική στους νέους της πατρίδας μας. Ο αγροδιατροφικός τομέας στηρίζει την ελληνική περιφέρεια, την ύπαιθρο, τις δραστηριότητες των Ελλήνων γεωργών και αγροτών. Τα χωριά ζωντανεύουν με τις δραστηριότητες των αγροτών. Για τον λόγο αυτό, πιστεύουμε ότι η στήριξη του πρωτογενή τομέα είναι πατριωτική πολιτική, εθνική πολιτική, κύριε Υπουργέ. Γι’ αυτό σας λέμε ότι οι ευθύνες της Κυβέρνησής σας, οι καθυστερήσεις και οι αδράνειες σας είναι πολύ μεγάλες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ιωάννης Αντωνιάδης.

Θα παρακαλούσα πολύ τους ομιλητές, να είναι εντός των χρονικών ορίων που υπάρχουν.

**ΙΩΑΝΝΗΣ ΑΝΤΩΝΙΑΔΗΣ:** Εγώ είμαι συνεπής.

**ΠΡΟΕΔΡΕΥΩΝ (Γεώργιος Λαμπρούλης):** Όχι, όχι. Δεν αναφέρομαι σε εσάς. Αναφέρομαι γενικά.

**ΙΩΑΝΝΗΣ ΑΝΤΩΝΙΑΔΗΣ:** Δεν θα κάνω χρήση της δευτερολογίας μου.

**ΠΡΟΕΔΡΕΥΩΝ (Γεώργιος Λαμπρούλης):** Σας λέω το εξής. Έχετε το δικαίωμα πρωτολογίας για πέντε λεπτά και δευτερολογίας για τρία λεπτά. Αξιοποιείτε όσον χρόνο θέλετε.

**ΙΩΑΝΝΗΣ ΑΝΤΩΝΙΑΔΗΣ:** Κύριε Πρόεδρε, κύριοι συνάδελφοι, κύριοι Υπουργοί, πριν μπω στα εξειδικευμένα της επίκαιρης επερώτησης, θέλω να κάνω κάποιες ερωτήσεις και κάποιες επισημάνσεις.

Μιας που είναι εδώ και περισσότεροι του ενός Υπουργοί, θα ήθελα να ρωτήσω: Κύριοι Υπουργοί, κι εσείς και ο Πρωθυπουργός έχετε επισκεφθεί καθόλου την αγορά; Είτε πρωί είτε μεσημέρι είτε βράδυ πάτε, υπάρχει μια εξαιρετική ησυχία. Σε ένα ησυχαστήριο έχει μεταβληθεί όλη η αγορά. Και μιλάω για όλα τα είδη των μαγαζιών. Τα επισκεπτόμαστε και μεταφέρουμε την κραυγή απόγνωσης και των εργαζόμενων και των επιχειρηματιών. Δεν ξέρουν τι πρόκειται να γίνει την επόμενη μέρα, αν θα βρουν ανοιχτά τα μαγαζιά κι αν θα έχουν δουλειά και οι εργαζόμενοι και οι επιχειρηματίες.

Δεν ξέρω, επίσης, αν έχετε επισκεφτεί αγροτικές περιοχές. Εάν πάτε το βράδυ στα καφενεία -τα καφενεία είναι το βαρόμετρο της ευημερίας των αγροτών-, είναι όλα άδεια. Τα αναφέρω όλα αυτά, γιατί ενώ υπάρχει αυτή η τεράστια κρίση, εσείς έχετε παρκαρισμένα στα συρτάρια σας δισεκατομμύρια τα οποία μένουν αχρησιμοποίητα είτε από ανικανότητα, είτε από ιδεοληψία, είτε από εμμονές. Εσείς θα μας πείτε.

Επίσης, θέλω να σχολιάσω ορισμένα από τα αφηγήματα των οποίων γινόμαστε μάρτυρες τώρα τελευταία: Η Νέα Δημοκρατία δήθεν βρίσκεται σε αδιέξοδο τώρα που ολοκληρώνεται η δεύτερη αξιολόγηση, η μεγάλη επιτυχία της Κυβέρνησης, η οποία μετά από ενάμιση χρόνο ολοκληρώνει τη δεύτερη αξιολόγηση και όλοι πλέον θα τρώμε με χρυσά κουτάλια και θα βγούμε από την κρίση, φεύγει το μνημόνιο, η ανάπτυξη έρχεται, τα λουλούδια ανθίζουν και τα πουλιά κελαηδούν.

Αλήθεια, σε ποιους απευθύνεστε; Τότε η κυβέρνηση Σαμαρά που στα δυο χρόνια είχε κλείσει τέσσερις αξιολογήσεις, τι έπρεπε να κάνει; Ένα πάρτι διαρκείας με συνεχείς επιτυχίες και συνεχή σκισίματα του μνημονίου;

Διαλαλείτε παντού ότι μειώσατε το ποσοστό στους ανέργους. Δεν λέτε ότι αυτές οι μία-δύο μονάδες μείωσης έγιναν γιατί έχουμε πλέον τις ευέλικτες μορφές εργασίας. Κυρίως, όμως, δεν λέτε ότι έχουνε φύγει πεντακόσιες χιλιάδες άνεργοι στο εξωτερικό. Μα, άμα θα φύγουν κι άλλοι πεντακόσιοι χιλιάδες άνεργοι, εγώ σας διαβεβαιώ ότι το ποσοστό ανεργίας θα πέσει στο 10%. Το μόνο που δεν μας λέτε είναι ότι η Ελλάδα θα έχει γίνει κράτος γερόντων.

Το παραμύθι με τα αντίμετρα σε ποιους απευθύνεται; Φέρνετε μέτρα 4 δισεκατομμύρια και θα ρίξετε κάποια ψίχουλα. Είναι τα λεγόμενα ψίχουλα της ντροπής, τα οποία δεν αξίζουν στους Έλληνες, γιατί οι Έλληνες θέλουν τη δική τους δουλειά, θέλουν να ζουν αξιοπρεπώς μέσα στην κοινωνία, όπως και οι υπόλοιποι Ευρωπαίοι και όχι σε τριτοκοσμικά καθεστώτα και κράτη.

Το ωραίο δε, με όλα αυτά είναι αυτό που μας λέτε ότι, εάν δεν εγκρίνουν τα αντίμετρα και τη μείωση του χρέους, δεν θα τα εφαρμόσετε τα μέτρα. Μα, θα είστε εσείς το 2019 και το 2020; Όχι βέβαια! Να είχαμε να λέγαμε!

Εν πάση περιπτώσει, αν με κάποιον τρόπο η κυβέρνηση της Νέας Δημοκρατίας το 2019 ή το 2020, αυτό το επαναλαμβάνω και θα το πω και στο τέλος, μπορούσε να απορροφήσει όλα τα χρήματα, το θέμα είναι ότι η ζημιά την οποία έχετε προκαλέσει θα μείνει, γιατί αυτό το διάστημα ο αγροτικός κόσμος, η αγροτική οικονομία και εν τέλει η εθνική οικονομία έχει ανάγκη από αυτά τα χρήματα, από αυτά τα δισεκατομμύρια, κι εσείς τους τα στερείτε.

Ερχόμαστε στον αγροτικό χώρο. Με όλα τα μέτρα τα οποία έχετε πάρει και με όλες τις γενικότερες συνθήκες -ομολογουμένως υπάρχουν και κάποιοι αντικειμενικοί λόγοι- είναι γεγονός ότι έχει αυξηθεί το κόστος παραγωγής, στο οποίο συμβάλλατε κι εσείς με την υπέρογκη φορολογία, με τις υψηλές ασφαλιστικές εισφορές και έχουμε τη δραστική μείωση του αγροτικού εισοδήματος, συν βέβαια και όλα τα υπόλοιπα, το υψηλό κόστος των λιπασμάτων, του πετρελαίου, κ.λπ..

Έρχομαι σε πιο συγκεκριμένα θέματα. Δυστυχώς, έχουμε γίνει αποδέκτες διαμαρτυριών, κατ’ αρχάς για το θέμα της βιολογικής καλλιέργειας και όλο αυτό το φιάσκο, το οποίο δημιουργήθηκε, με όλες αυτές τις συνεχείς παρατάσεις και όλους τους κτηνοτρόφους και τους δικαιούχους φυσικής παραγωγής, τους οποίους απεντάξατε, για να βάλετε αυτούς οι οποίοι είναι σε περιοχές «NATURA».

Θέλω να κάνω δύο συγκεκριμένες επισημάνσεις και ερωτήσεις. Κατ’ αρχάς, στο θέμα των ενστάσεων, κύριε Υπουργέ, έχετε βάλει συγκεκριμένες φόρμες και αν θέλει κάποιος αγρότης να κάνει μια ένσταση, δεν μπορεί. Παραδείγματος χάριν, αναφέρω το εξής: Έχει κάποιος αγρότης εκατό στρέμματα και έχει μόνο εννέα στρέμματα στη «NATURA». Εάν απεντάξει έντεκα στρέμματα, πιάνει το 10% και μπαίνει. Αυτός δεν μπορεί να κάνει αυτή την ένσταση. Δεν το δέχεστε.

Όπως εσείς «αλεξιπτωτικά» φέρατε αυτές τις αλλαγές, θέλουν και οι αγρότες, από τη στιγμή που είναι πολύ κοντά στο όριο, να μπορέσουν να δικαιούνται και αυτοί να μπουν μέσα, για να μην χάσουν αυτό το συγκεκριμένο βοήθημα, το συμπλήρωμα του εισοδήματός τους.

Επίσης, για τα βιολογικά, από τη στιγμή που καθυστερήσατε, συμβάλατε στο να χάσουν οι αγρότες μια καλλιεργητική περίοδο. Θα μπορούσαν, αν ήξεραν ότι δεν θα είναι μέσα, αντί να βάλουν σιτάρι, να βάλουν τριφύλλι, να βάλουν καλαμπόκι και να μην έχουν αυτή την απώλεια του εισοδήματος συν τα έξοδα του φακέλου, τα οποία πλήρωσαν και έχουν χαθεί.

Συνεχίζω με το φιάσκο για το πρόγραμμα για τους νέους αγρότες, που μετά από τρεις παρατάσεις για την υποβολή των αιτήσεων λόγω προβλήματος στο μηχανογραφικό σύστημα, έχουν μπλοκάρει τα πάντα, ενώ δεν μπορούν να υποβάλλουν αίτηση πληρωμής ούτε οι δικαιούχοι νέοι αγρότες, που εντάχθηκαν στο μέτρο πριν από τρία χρόνια, το 2014.

Το πρόβλημα με τα σχέδια βελτίωσης, το οποίο είναι ένα τεράστιο πρόβλημα, δεν τους επιτρέπει να εκσυγχρονιστούν. Υπάρχει μεγάλη αναταραχή στους αγρότες για το συγκεκριμένο θέμα.

Υπάρχει το φιάσκο και το μεγάλο πρόβλημα με την νιτρορύπανση, η οποία αντί να τρέξει το 2017 μετατίθεται στο 2018, το 2019 και βλέπουμε.

Τα μέτρα για την καινοτομία και την αγροτική εκπαίδευση έχουν ήδη αναφερθεί. Δεν θέλω να πω κάτι. Έπρεπε ήδη να τρέχουν και είναι χωρίς απορρόφηση.

Υπάρχει το θέμα με τη μηδενική απορρόφηση στο Επιχειρησιακό Πρόγραμμα Αλιείας και Θάλασσας.

Υπάρχει το θέμα με το πακέτο Γιούνκερ, για το οποίο πανηγυρίσατε και τώρα έχει ξεχαστεί.

Θα κλείσω με δύο επισημάνσεις. Κύριοι Υπουργοί, σε αυτά τα δύο χρόνια έχετε κατακτήσει συγκεκριμένες πρωτιές που είναι πολύ σημαντικές. Θα αναφέρω ορισμένες.

Φέρατε την Ελλάδα πρώτη μέσα στους είκοσι οκτώ –είκοσι επτά τώρα πια– στην ανεργία. Φέρατε την Ελλάδα πρώτη στη μετανάστευση για την εξεύρεση εργασίας. Φέρατε την Ελλάδα πρώτη στη μηδενική απορρόφηση στο Πρόγραμμα Αγροτικής Ανάπτυξης.

Μείναμε τελευταίοι, αν είδατε τα στοιχεία, στην απορρόφηση χρημάτων, τα οποία θα βρίσκαμε στις λίστες και στο λαθρεμπόριο. Για το μεν λαθρεμπόριο καπνού και καυσίμων, από τα 600 εκατομμύρια ευρώ πρόστιμα πήραμε μόνο 30 εκατομμύρια ευρώ και για τις δε λίστες Λαγκάρντ και Μπόγιαρνς, από τα 550 εκατομμύρια ευρώ πρόστιμα εισπράχθηκαν μόνο 80 εκατομμύρια ευρώ.

Κλείνω, για να είμαι συνεπής με το εξής: Ό,τι και να γίνει, κύριοι Υπουργοί, και αν με έναν μαγικό τρόπο, όπως είπα και στην αρχή, μπορέσουν κάποια στιγμή αυτά τα χρήματα να απορροφηθούν, η μεγάλη ζημιά στον αγροτικό κόσμο και στην αγροτική οικονομία έχει ήδη συντελεστεί και δεν αναπληρώνεται.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριοι Υπουργοί, είναι αδιανόητο και ακατανόητο αυτό το οποίο συμβαίνει, να υπάρχουν χρήματα τόσο αναγκαία για τον αγροτικό τομέα, αλλά και ευρύτερα για την ελληνική οικονομία, και να παραμένουν αναξιοποίητα, λόγω της αβελτηρίας σας.

Το γεγονός αυτό με οδηγεί στο συμπέρασμα ότι δεν επιθυμείτε να κυβερνήσετε τη χώρα. Μοναδική σας επιθυμία παραμένει η νομή της εξουσίας. Γι’ αυτό και απεργάζεστε σε όλα τα μέτωπα, σε όλα τα ζητήματα, συνεχώς νέες και απίθανες καθυστερήσεις.

Αυτό όμως, κύριε Υπουργέ, που συμβαίνει στον αγροτικό τομέα και ιδιαίτερα στο Πρόγραμμα Αγροτικής Ανασυγκρότησης, πραγματικά είναι άνευ προηγουμένου. Οι καθυστερήσεις σας έχουν καταρρίψει κάθε ρεκόρ.

Συνομολογούμε όλοι, κύριοι Υπουργοί, ότι ο πρωτογενής τομέας είναι κρίσιμος για την έξοδο από την κρίση.

Επίσης, συνομολογούμε ότι αυτός ο τομέας απαιτεί, μεταξύ άλλων, τρία βασικά πράγματα: την ανανέωση του αγροτικού πληθυσμού, τον εκσυγχρονισμό των γεωργικών εκμεταλλεύσεων και εγκαταστάσεων και την παραγωγή ποιοτικών προϊόντων που ευνοεί το έδαφος και το μικροκλίμα της χώρας.

Ας δούμε, λοιπόν, στο πλαίσιο της αγροτικής ανασυγκρότησης τι έχετε κάνει γι’ αυτούς τους τρεις τομείς. Και θα ξεκινήσω, κύριε Υπουργέ, από τους νέους αγρότες. Παρά το γεγονός ότι παρατηρείται μία θεαματική στροφή των νέων ανθρώπων στον πρωτογενή τομέα, στη γεωργία και στην κτηνοτροφία, ο πολιτικές σας τους αποκαρδιώνουν, τους απογοητεύουν και εν τέλει –παρά την είσοδό τους με όραμα και όρεξη- θα τους διώξετε και πάλι από τον πρωτογενή τομέα.

Κύριε Υπουργέ, πώς αισθάνεστε ως Υπουργός Αγροτικής Ανάπτυξης για το γεγονός ότι στη Βουλγαρία, στη Ρουμανία και στην Πολωνία έχει ολοκληρωθεί και η δεύτερη αξιολόγηση των φακέλων νέων αγροτών και κτηνοτρόφων και ήδη καταβάλλονται τα χρήματα;

Θέλετε να σας πω τι συμβαίνει στην Ελλάδα; Οι υπηρεσίες σας υπολογίζουν ότι μετά την καθυστερημένη προκήρυξη πέρυσι τον Απρίλιο του 2016 θα ολοκληρωθεί περί τα τέλη Μαΐου η πρώτη αξιολόγηση των φακέλων και δίνουν και μία ενδεικτική ημερομηνία περί τα τέλη Ιουνίου για ολοκλήρωση της δεύτερης αξιολόγησης. Πλην, όμως, η πλατφόρμα δεν υπάρχει, το λογισμικό δεν υπάρχει, ώστε να ανατεθούν στους αξιολογητές οι φάκελοι και να ολοκληρωθεί η αξιολόγηση, έστω εντός αυτών των καθυστερημένων δραματικά ημερομηνιών.

Άρα, κύριε Υπουργέ, στο πρόγραμμα «ΝΕΟΙ ΑΓΡΟΤΕΣ» κατακτάτε την καθόλου επίζηλη τελευταία θέση στην Ευρώπη. Όμως, αυτό δεν είναι χωρίς συνέπειες, κύριε Υπουργέ. Καλέσατε με καθυστέρηση τους νέους αγρότες να μπουν στο πρόγραμμα πέρυσι τον Απρίλιο. Άρχισε η δεύτερη καλλιεργητική περίοδος από την εκδήλωση του ενδιαφέροντός τους και δεν έχουν πάρει ούτε ένα ευρώ.

Ξέρετε τι σημαίνει αυτό για έναν νέο αγρότη και έναν νέο κτηνοτρόφο, κύριε Υπουργέ; Πολύ απλά σημαίνει ότι καλείται να ανταπεξέλθει στα έξοδα εγκατάστασης και στα έξοδα δύο καλλιεργητικών περιόδων, χωρίς να έχει πάρει ούτε ένα ευρώ! Δηλαδή, τον εγκλωβίσατε, τον αιχμαλωτίσατε, τον καταστρέφετε και στο τέλος θα τον οδηγήσετε εκτός πρωτογενούς τομέα! Έτσι συμπεριφέρεστε στους νέους αγρότες μέσα από το συγκεκριμένο μέτρο του προγράμματος.

Θέλετε να πάμε στα σχέδια βελτίωσης για τον εκσυγχρονισμό των γεωργικών εκμεταλλεύσεων; Ούτε καν έχετε προκηρύξει το πρόγραμμα, κύριε Υπουργέ!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρησιμοποιήσω και τη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, με συγχωρείτε για τη διακοπή. Επιτρέψτε μου να σας πω ότι αυτή η επίκληση από τους Βουλευτές της αξιοποίησης της δευτερολογίας δεν ισχύει με βάση τον Κανονισμό.

Το Προεδρείο δίνει αυτή την ανοχή.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Είναι πάγια πρακτική.

**ΧΡΗΣΤΟΣ ΜΠΟΥΚΩΡΟΣ:** Προς ενημέρωσή σας το είπα. Διακόπτετε τη σκέψη μου με αυτόν τον τρόπο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, σας διέκοψα, σας ζήτησα συγγνώμη, θα κρατηθεί ο χρόνος σας.

**ΚΩΝΣΤΑΝΤΙΝΟΣ ΤΣΙΑΡΑΣ:** Στα τρίλεπτα συνηθίζεται αυτό, όχι στα πεντάλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Άλλο το τι συνηθίζεται! Εγώ οφείλω να σας καταθέσω τι προβλέπει ο Κανονισμός.

Από εκεί και πέρα, το Προεδρείο δίνει τη δυνατότητα, όπως και την έχει δώσει και θα τη δώσει, της αξιοποίησης της δευτερολογίας από τους επερωτώντες Βουλευτές, αλλά να μην έρθουν μετά, όταν έρθει η σειρά των δευτερολογιών, να ζητούν παρέμβαση.

**ΚΩΝΣΤΑΝΤΙΝΟΣ ΤΣΙΑΡΑΣ:** Είναι σωστό αυτό που λέτε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Δεν υπάρχει τέτοια πρόθεση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, έχετε τον λόγο για να συνεχίσετε. Έχει κρατηθεί ο χρόνος σας, μην ανησυχείτε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ανέπτυξα ένα τρίπτυχο συγκεκριμένων μέτρων και δράσεων. Υπήρξε μία διακοπή, χωρίς να έχω ολοκληρώσει ούτε καν την πρωτολογία μου. Απλά σας ενημέρωσα ότι θα ολοκληρώσω. Εν πάση περιπτώσει, συνεχίζω.

Τα σχέδια βελτίωσης, κύριε Υπουργέ, που υποτίθεται οδηγούν στην αναγκαιότητα του εκσυγχρονισμού των αγροτικών εκμεταλλεύσεων, είπατε δημοσίως ότι θα γίνει η αρχική προκήρυξη τον Μάρτιο. Τώρα τα μεταθέτετε για μετά το καλοκαίρι. Δηλαδή, πάμε για τρίτο χρόνο Κυβέρνησης ΣΥΡΙΖΑ - ΑΝΕΛ, χωρίς αγροτικές επενδύσεις, χωρίς σχέδια βελτίωσης.

Τρία χρόνια είναι τρομερά μεγάλο χρονικό διάστημα, κύριε Υπουργέ, για να χαμογελάτε μπροστά σε τέτοιες παρατηρήσεις.

Πρέπει να προβληματιζόμαστε, όταν αυτά τα χρονοδιαγράμματα δεν τηρούνται, γιατί άνθρωποι βρίσκονται στην ύπαιθρο και ταλαιπωρούνται, χάνουν κόπο, χάνουν επενδύσεις, χάνουν την περιουσία τους. Ας προβληματιστούμε, επιτέλους, περισσότερο! Μην αναρωτιέστε μετά γιατί δεν έχουμε βγει ακόμα από την κρίση και είμαστε τελευταίοι σε όλη την Ευρώπη!

Και να έρθουμε στις βιολογικές καλλιέργειες, κύριε Υπουργέ: Καθυστερήσεις, αβελτηρία, παλινωδίες, τρεις παρατάσεις, εξαιρέσεις του κτηνοτροφικού κόσμου. Τι άλλο δηλαδή; Και μόνο για τις περιοχές «NATURA». Συγγνώμη, βιολογικά προϊόντα, αγροτικά και κτηνοτροφικά, παράγουν μόνο οι περιοχές «NATURA»;

Υπόσχεστε νέα προκήρυξη 400 εκατομμυρίων ευρώ, για να βάλετε μέσα τους κτηνοτρόφους και τους αγρότες εκτός περιοχών «NATURA» που εξαιρέσατε εξαιτίας δικών σας ευθυνών;

Επιτέλους, θα μας πείτε πού το πάτε, κύριε Υπουργέ; Διευθύνετε ένα από τα πιο κρίσιμα Υπουργεία -εκεί κρύβεται ένα από τα κλειδιά για την έξοδο από την κρίση- και καταγράφετε τις μεγαλύτερες καθυστερήσεις από το σύνολο του κυβερνητικού έργου.

Ευθύνονται οι αγρότες που χρεοκοπούν καθημερινά; Ευθύνονται οι νέοι αγρότες που δανείζονται για να ανταπεξέλθουν στα έξοδά τους, γιατί εσείς καθυστερείτε την εφαρμογή των συγκεκριμένων μέτρων;

Θα αναλάβετε, επιτέλους, τις ευθύνες σας; Δεν είστε καινούργια κυβέρνηση. Σας το έχω ξαναπεί. Είστε η παλαιότερη μνημονιακή κυβέρνηση με αυτή τη σύνθεση, τη σύνθεση ΣΥΡΙΖΑ - ΑΝΕΛ. Η παλαιότερη μνημονιακή κυβέρνηση είστε! Επιτέλους, συνέλθετε, κυβερνήστε, αφήστε τη νομή της εξουσίας και αναλάβετε τις ευθύνες σας!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χρίστος Δήμας, που είναι ο επόμενος επερωτών Βουλευτής.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Οι επιδόσεις της Κυβέρνησης στο ΕΣΠΑ είναι γνωστές: Καθυστερήσεις, ολιγωρίες, πόροι που λιμνάζουν για χρόνια σε ταμεία και αποτυχία σε στόχους που η ίδια η Κυβέρνηση θέτει.

Στην εισηγητική έκθεση του προϋπολογισμού του 2017, μάλιστα, ο ετήσιος στόχος που είχε θέσει η Κυβέρνηση στο ΕΣΠΑ για το 2016 ήταν τα 2,28 δισεκατομμύρια ευρώ. Τελικά, ανακοινώθηκε πως απορρόφησε η Κυβέρνηση 1,61 δισεκατομμύρια ευρώ, άρα 29,3% κάτω του στόχου.

Σήμερα που το κόστος της αγροτικής παραγωγής έχει αυξηθεί κατά πολύ και οι αγρότες προσπαθούν να καλύψουν τους εξοντωτικούς φόρους και τις ασφαλιστικές εισφορές που τους έχετε επιβάλει και ταυτόχρονα, να πουλήσουν το εμπόρευμά τους σε μια κοινωνία της οποίας το διαθέσιμο εισόδημα και την αγοραστική δύναμη έχετε συρρικνώσει, εσείς αποδεικνύεστε ανίκανοι να ρίξετε στην αγορά κοινοτικούς πόρους, τους οποίους η προηγούμενη κυβέρνηση, η κυβέρνηση Σαμαρά, είχε εξασφαλίσει και τόσο έχει ανάγκη η αγροτική οικονομία.

Πιο συγκεκριμένα, η Κυβέρνηση ΣΥΡΙΖΑ - ΑΝΕΛ παρέλαβε τον Ιανουάριο του 2015 διασφαλισμένους κοινοτικούς πόρους για την αγροτική ανάπτυξη ύψους 4,7 δισεκατομμυρίων ευρώ, οι οποίοι με την εθνική συμμετοχή φθάνουν τα 6 δισεκατομμύρια ευρώ. Δύο και πλέον χρόνια μετά από εκείνο το σημείο οι πόροι αυτοί παραμένουν σε μεγάλο βαθμό αναξιοποίητοι, την ώρα που γεωργοί, αλιείς και κτηνοτρόφοι βιώνουν τις συνέπειες της καταστροφικής ύφεσης στην οποία μας έχει εγκλωβίσει η Κυβέρνηση Τσίπρα.

Θέλω να δώσω ορισμένα ενδεικτικά στοιχεία, για να καταλάβουν οι αγρότες το μέγεθος της ολιγωρίας σας, καθώς, την ώρα που ο Έλληνας αγρότης αντιμετωπίζει τη φοροεπιδρομή της Κυβέρνησης, η Κυβέρνηση σφυρίζει αδιάφορα.

Η Ελλάδα είναι τελευταία μεταξύ των είκοσι επτά χωρών της Ευρωπαϊκής Ένωσης στην απορρόφηση των πόρων του δεύτερου πυλώνα, έχοντας απορροφήσει μόλις το 9,33% στα τέλη του 2016. Επαναλαμβάνω, 9,33%! Διαψεύστε με, κύριε Υπουργέ, με τα στοιχεία σας. Είναι, με το 9,33%, λοιπόν, ουραγός η Ελλάδα!

Το πρόγραμμα για τις βιολογικές καλλιέργειες εξελίχθηκε σε φιάσκο. Δώσατε τρεις παρατάσεις, δίχως να έχετε τον απαιτούμενο προϋπολογισμό, γεγονός που οδήγησε στον αποκλεισμό χιλιάδων δικαιούχων και όλων των κτηνοτρόφων.

Το πρόγραμμα «ΝΕΟΙ ΑΓΡΟΤΕΣ» παραμένει παγωμένο, γιατί δεν έχει ανοίξει ακόμα το πληροφοριακό σύστημα, ώστε να ξεκινήσει η αξιολόγηση των αιτήσεων.

Επ’ ευκαιρία, έχετε, αλήθεια, χρονοδιάγραμμα της συνολικής διαδικασίας του χρόνου πληρωμής για την πρώτη δόση στους νέους αγρότες; Θα μας ενδιέφερε να το ακούσουμε, κύριε Υπουργέ.

Και για να κάνει κανείς τη σύγκριση –γιατί είναι σημαντικό να θυμόμαστε- η προηγούμενη κυβέρνηση, η κυβέρνηση Σαμαρά, είχε καταφέρει από την καταληκτική ημερομηνία υποβολής του αιτήματος το καλοκαίρι του 2014 όχι μόνο να ολοκληρώσει την αξιολόγηση, αλλά είχε καταφέρει να ξεκινήσει τις πληρωμές εντός τριών μηνών και να έχουν ολοκληρωθεί εντός πέντε μηνών και αφού αυξήσαμε δυο φορές τον προϋπολογισμό στο πρόγραμμα «ΝΕΟΙ ΑΓΡΟΤΕΣ» σε διαπραγμάτευση με την Ευρωπαϊκή Επιτροπή, ώστε να εντάξουμε όσο το δυνατόν περισσότερους δικαιούχους.

Τι καταφέρατε εσείς; Θέλετε να μας πείτε; Αφήστε με, όμως, να μαντέψω, αναφερόμενος και στα υπόλοιπα μέτρα. Τίποτα! Τίποτα για τα σχέδια βελτιώσεων, τίποτα στη διαχείριση του Προγράμματος Αγροτικής Ανάπτυξης, τίποτα στη νιτρορύπανση και το πιο εκκωφαντικό απ’ όλα, τίποτα στο Επιχειρησιακό Πρόγραμμα Αλιείας και Θάλασσας, στο οποίο θα αναφερθώ εκτεταμένα στη δευτερολογία μου.

Μέσα σε δύο και πλέον χρόνια καταφέρατε να απορροφήσετε μόλις 2,7 εκατομμύρια ευρώ από τα συνολικά 101 εκατομμύρια ευρώ. Τα δεδομένα, δυστυχώς, δεν αφήνουν κανένα περιθώριο αισιοδοξίας. Η εμπειρία του αγροτικού κόσμου από την Κυβέρνησή σας χαρακτηρίζεται από ένα πελώριο «τίποτα».

Και θα δώσω ένα ακόμη παράδειγμα με το οποίο έχω ασχοληθεί προσωπικά και θέλω μια απάντηση, κύριε Υπουργέ, για το τι έχετε κάνει.

Είχε εισαχθεί στο Πρόγραμμα Αγροτικής Ανάπτυξης από την κυβέρνηση Σαμαρά ειδικό πιλοτικό μέτρο που αποσκοπούσε στην επιδότηση ενεργητικής προστασίας γεωργικής παραγωγής από δυσμενή κλιματικά φαινόμενα, όπως είναι η χαλαζόπτωση, ο καύσωνας και ο παγετός. Θέλω να μου πείτε σε ποιο στάδιο βρίσκεται η αύξηση του ποσοστού επιδότησης για τα αντιχαλαζικά δίκτυα και τις αντιβρόχινες μεμβράνες.

Δυστυχώς, αυτό που χρειάζεται η χώρα είναι αλλαγή πολιτικής. Είναι απολύτως απαραίτητο να ενεργοποιηθούν τα εγκεκριμένα χρηματοδοτικά εργαλεία των προγραμμάτων, με τη συνδρομή της Ευρωπαϊκής Τράπεζας Επενδύσεων, ώστε να επανεκκινήσουμε την αγροτική οικονομία.

Εσείς δυόμισι χρόνια έχετε αποδείξει πως δεν έχετε τη δυνατότητα να το κάνετε. Είστε εμπόδιο για την ανάπτυξη της χώρας. Είναι πια προφανές. Και μόνο όταν εσείς φύγετε από τη διακυβέρνηση της χώρας, θα μπορέσει η Ελλάδα να πάει μπροστά και συνεπώς, η αγροτική παραγωγή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δήμα.

Τον λόγο έχει ο κ. Κωνσταντίνος Βλάσης.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Υπουργέ, τα τελευταία δύο χρόνια ο όρος «ηρωική διαπραγμάτευση» έγινε σημαία της Κυβέρνησής σας, με τα γνωστά τραγικά αποτελέσματα για τους Έλληνες πολίτες. Υποτίθεται ότι θα παλεύατε να διεκδικήσετε το καλύτερο για τη χώρα και το μόνο που καταφέρατε είναι να χάσετε πολύτιμο χρόνο και να φουσκώσετε τον λογαριασμό λόγω της ανικανότητάς σας.

Και δεν είναι μόνο ότι τίποτα δεν πετύχατε μέσα από τη διαδικασία αυτή, αλλά αποφασίσατε και να μην ασχοληθείτε με κρίσιμα ζητήματα που εν πολλοίς, το μόνο που απαιτούσαν για να έχουν αίσια έκβαση και πολλαπλά οφέλη για τη χώρα, ήταν προσήλωση, δουλειά και υπευθυνότητα. Δυστυχώς, μια από αυτές τις εκκρεμότητες είναι και το Πρόγραμμα Αγροτικής Ανάπτυξης 2014-2020, για το οποίο ερχόμαστε να μιλήσουμε σήμερα με την επίκαιρη επερώτησή μας.

Για να είμαι ειλικρινής μαζί σας, δεν μου προκαλεί καμμία εντύπωση το γεγονός ότι η χώρα μας είναι ουραγός, ως προς την απορρόφηση των αναγκαίων κοινοτικών πόρων του δεύτερου πυλώνα, με μόλις 9,33% στο τρίτο τρίμηνο του 2016.

Από την πρώτη στιγμή που αναλάβατε τη διακυβέρνηση της χώρας, η στάση σας απέναντι στην Ευρωπαϊκή Ένωση ήταν το λιγότερο εχθρική. Και μπορεί τα ζητήματα με τους εταίρους μας να ήταν ανοικτά και απαραίτητο να διευθετηθούν, όμως σίγουρα αυτός δεν ήταν λόγος να παραγκωνίσετε διασφαλισμένους κοινοτικούς πόρους ύψους 4,7 δισεκατομμυρίων ευρώ, οι οποίοι μένουν χωρίς απορρόφηση. Κι όλα αυτά είναι αριθμοί. Δεν αμφισβητούνται, κύριε Υπουργέ.

Ξέρετε, η έξοδος από την κρίση δεν θα έρθει με κανένα συγχωροχάρτι από την πλευρά των εταίρων. Η Ελλάδα δεν θα ξανασταθεί στα πόδια της χωρίς υπευθυνότητα, αξιοπιστία και σκληρή δουλεία. Η Ελλάδα θα οδηγηθεί στην ανάπτυξη εκμεταλλευόμενη όλα τα εργαλεία που της προσφέρει το ευρωπαϊκό πλαίσιο και όλα τα συγκριτικά πλεονεκτήματα που διαθέτουμε ως χώρα.

Μόνο που οι ανεπαρκείς σας χειρισμοί έχουν οδηγήσει όχι μόνο σε χαμηλούς ρυθμούς απορρόφησης αλλά και στον ορατό κίνδυνο να χαθούν αυτά τα πολύτιμα κονδύλια που θα μπορούσαν να οδηγήσουν στην ουσιαστική θωράκιση και ενίσχυση του αγροτικού τομέα.

Πριν, λοιπόν, περάσουμε στα επιμέρους ερωτήματα της σημερινής επερώτησης, εγώ οφείλω να σας ρωτήσω πρωτίστως και ευθέως το εξής:

Είστε διατεθειμένοι να αντιμετωπίσετε τον αγροτικό τομέα ως ουσιαστικό μοχλό ανάπτυξης της χώρας μας και πώς προτίθεστε να το κάνετε αυτό; Αναγνωρίζετε τον ρόλο και τη σημασία του ως αναπτυξιακού πυλώνα; Και αν ναι -επειδή ως τώρα δεν το δείχνετε- είστε σε θέση να φέρετε εις πέρας όσα απαιτούνται για να επέλθει η ουσιαστική αγροτική ανάπτυξη;

Θα μπορούσα να κάνω αναφορά σε πάρα πολλά σημεία της επίκαιρης επερώτησης, που πολλά από αυτά αφορούν και τον ιδιαίτερο τόπο μου, την Αρκαδία. Όμως, δυστυχώς, λόγω χρονικού περιορισμού αυτό δεν είναι δυνατόν.

Θα ήθελα, όμως, να δώσω ιδιαίτερη έμφαση στην παταγώδη αποτυχία του προγράμματος «Βιολογικές Καλλιέργειες». Το μέτρο περιλάμβανε δύο δράσεις, για ζωική και φυτική παραγωγή ύψους σχεδόν 450 εκατομμυρίων ευρώ. Έγινε η προκήρυξη, υπήρξε μεγάλο ενδιαφέρον από πλευράς παραγωγών -σαράντα εννιά χιλιάδες αιτήσεις φυτικής παραγωγής, δεκαπέντε χιλιάδες ζωικής παραγωγής- και καταλήξαμε να μην εγκριθεί κανένας υποψήφιος ζωικής παραγωγής λόγω υπέρβασης του προϋπολογισμού.

Ακόμα, όμως και για τη φυτική παραγωγή τα ποσοστά έγκρισης ήταν μηδαμινά. Να σημειώσω ότι στην Αρκαδία για τη φυτική παραγωγή εγκρίθηκαν μόλις δεκατρείς από τις εκατόν εβδομήντα οκτώ αιτήσεις, ποσοστό 7%. Δεν νομίζω να το αμφισβητείτε και αυτό.

Εγώ έχω μια απλή ερώτηση: Αναγνωρίζετε την αποτυχία του μέτρου αυτού; Προτίθεστε να επαναπροκηρύξετε με νέα κριτήρια όπως ζητούν φορείς και βιοκαλλιεργητές; Το μέτρο των βιολογικών καλλιεργειών είναι ενδεικτικό του τρόπου που αντιμετωπίσατε το σύνολο του Προγράμματος Αγροτικής Ανάπτυξης: Μεγάλες καθυστερήσεις στην προκήρυξη των μέτρων, λάθος προγραμματισμός, προχειρότητα, που επί της ουσίας ακύρωσαν τη δυναμική του προγράμματος. Εκτός αν θεωρείτε ότι ο κατώτατος αιτούμενος και επιλέξιμος προϋπολογισμός για το μέτρο 4.2 για τη στήριξη επενδύσεων στη μεταποίηση, στην εμπορία και στην ανάπτυξη γεωργικών προϊόντων, δεν θα αποκλείσει μεγάλη μερίδα ενδιαφερομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν δεν το έχετε αντιληφθεί, οφείλω να σας θυμίσω πως η δυσμενής οικονομική συγκυρία δεν αφήνει μεγάλα περιθώρια να διαθέσουν τέτοια ποσά οι μικρές επιχειρήσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βλάση, ήδη καλύψατε και τον χρόνο της δευτερολογίας σας. Ολοκληρώστε.

**ΚΩΝΣΤΑΝΤΙΝΟΣ ΒΛΑΣΗΣ:** Σε μισό λεπτό τελειώνω, κύριε Πρόεδρε. Δεν θα δευτερολογήσω.

Πολύ φοβάμαι, βέβαια, ότι όλα αυτά είναι ψιλά γράμματα για εσάς και φαίνεται από το χαμόγελό σας.

Συζητάμε, λοιπόν, σήμερα για το Πρόγραμμα Αγροτικής Ανάπτυξης, για ένα εργαλείο…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Γιατί είστε τόσο προκλητικοί; Δεν καταλαβαίνω.

**ΚΩΝΣΤΑΝΤΙΝΟΣ ΒΛΑΣΗΣ:** Γιατί συνέχεια μειδιάτε, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μετά από έναν ομιλητή θα πάρετε τον λόγο. Παρακαλώ, παρακαλώ!

**ΚΩΝΣΤΑΝΤΙΝΟΣ ΤΣΙΑΡΑΣ:** Θα μιλήσετε και εσείς, κύριε Υπουργέ.

**ΚΩΝΣΤΑΝΤΙΝΟΣ ΒΛΑΣΗΣ:** Εμείς όταν μιλάτε, δεν μειδιάμε.

Συζητάμε σήμερα για το Πρόγραμμα Αγροτικής Ανάπτυξης…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Χαμογελάτε τώρα εσείς και αυτό σημαίνει ότι εγώ…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Υπουργέ, μη διακόπτετε.

Κύριε Βλάση, σας παρακαλώ, ολοκληρώστε.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Υπουργέ μου, εσείς, επειδή δεν κυκλοφορείτε κάτω στην κοινωνία, δυστυχώς δεν ακούτε αυτά που λένε οι αγρότες.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εγώ δεν κυκλοφορώ στην κοινωνία;

**ΚΩΝΣΤΑΝΤΙΝΟΣ ΒΛΑΣΗΣ:** Εμείς, όμως, επειδή κυκλοφορούμε, τα ακούμε και οφείλουμε να τα μεταφέρουμε.

Κλείνω. Συζητάμε, λοιπόν, σήμερα για το Πρόγραμμα Αγροτικής Ανάπτυξης, για ένα εργαλείο, που θα μπορούσε πραγματικά να αποτελέσει οξυγόνο και θωράκιση για τους αγρότες, όταν ως Κυβέρνηση δεν έχετε καταφέρει -ούτε αυτό μπορείτε να το αμφισβητήσετε- ούτε καν να χορηγήσετε τις αποζημιώσεις στους αγρότες που έχει πληγεί η παραγωγή τους. Για ποια ανάπτυξη, λοιπόν, να συζητήσουμε, όταν σε πολλές περιπτώσεις τους στερείτε την ίδια τη δυνατότητα επιβίωσης;

Συνοψίζοντας, κύριε Υπουργέ, μεταφέροντας τη σκέψη και την αγωνία και από τον ιδιαίτερο τόπο μου, την Αρκαδία, σας ζητώ να μας δώσετε ακριβές χρονοδιάγραμμα για την προκήρυξη του συνόλου των μέτρων του νέου Προγράμματος Αγροτικής Ανάπτυξης, αλλά και τη δέσμευσή σας για τη μη απώλεια κοινοτικών κονδυλίων λόγω των τραγικών καθυστερήσεων στην απορρόφησή τους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κωνσταντίνος Τσιάρας, τελευταίος από τον κατάλογο των επερωτώντων Βουλευτών της Νέας Δημοκρατίας και μετά θα ακολουθήσει η παρέμβαση του Υπουργού.

Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν θα μπω στον πειρασμό να σχολιάσω το επικείμενο κλείσιμο της δεύτερης αξιολόγησης, αν και υπάρχουν τόσα πολλά για να ειπωθούν, γιατί εκτιμώ ότι θα υπάρξει κοινοβουλευτικός χρόνος την επόμενη εβδομάδα, ώστε να γίνουν οποιαδήποτε σχόλια, τα οποία προφανώς αφορούν και σε αυτό που ζουν οι Έλληνες αγρότες, ειδικά αυτή την περίοδο.

Από την άλλη πλευρά, θα ήθελα, κύριε Υπουργέ, να σας πω ότι δεν υπάρχει πρόκληση από την πλευρά της Αξιωματικής Αντιπολίτευσης όταν μέσω μια διαδικασίας κοινοβουλευτικού ελέγχου επιχειρεί να πάρει κάποιου είδους απαντήσεις. Αν υπάρχουν εκφράσεις ανθρωπίνων συναισθημάτων, προφανώς δεν πρέπει να σας ενοχλούν. Πρέπει, αντίθετα, εσείς μέσα από τον δικό σας ρόλο και μέσα από τη δική σας δυνατότητα που σας παρέχεται κοινοβουλευτικά, να αποδείξετε, ενδεχομένως, ότι όλα αυτά τα οποία σας λέμε δεν είναι αληθινά και εσείς έχετε κάνει το έργο το οποίο επικαλείστε.

Όμως, αυτό το έργο πρέπει να το δει κάποιος μέσα από τη μεγάλη εικόνα. Πρέπει να το δει μέσα από μία παραδοχή αν τελικά δεχόμαστε ως ελληνική πολιτεία, δια της εκφράσεως όλων των πολιτικών δυνάμεων, ότι ο πρωτογενής τομέας είναι ο πραγματικός πυλώνας της εθνικής μας οικονομίας και ότι εντάσσεται στη στρατηγική της όποιας σοβαρής δημοκρατικής μεταπολιτευτικής κυβέρνησης ως αξιολογούμενος μέσα από μία διαδικασία που το κατατάσσει σε μία απόλυτη προτεραιότητα εθνικής στρατηγικής για την εθνική μας οικονομία.

Αν υπάρχει αυτή η παραδοχή, νομίζω ότι πολλά απ’ αυτά τα λάθη, τα οποία δυστυχώς επαναλαμβάνονται τα τελευταία χρόνια -και εγώ δεν θα εξαιρέσω κανέναν, γιατί θέλω να είμαι δίκαιος και ειλικρινής- θα μπορούσαν να είχαν αποφευχθεί και θα μπορούσαμε να έχουμε δημιουργήσει μία άλλη δυνατότητα και μία άλλη προοπτική για το σύνολο του αγροτικού κόσμου.

Όμως, ποια είναι σήμερα η πραγματικότητα που ζει ο μέσος Έλληνας αγρότης; Ποια είναι, ενδεχομένως, η πραγματικότητα που διαμορφώνει το δικό του παρόν και πιθανότατα δείχνει το δικό του μέλλον; Εμείς λίγο ή πολύ βλέπουμε αυτό το οποίο συμβαίνει και πιστεύουμε ότι με αυτή τη νέα διακυβέρνηση ο αγροτικός τομέας γίνεται ασύμφορος για τους ανθρώπους του καθημερινού μόχθου. Ο πρωτογενής τομέας έχει περιέλθει σε μία κατάσταση βαθιάς ύφεσης από τη συνεχή άνοδο του κόστους παραγωγής, την ίδια ώρα που ξέρουμε ότι το εισόδημα του μέσου Έλληνα αγρότη μειώνεται δραματικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα προβλήματα της ρευστότητας, που έχουν ανακύψει στην ελληνική οικονομία, δημιουργούν μεγάλα αδιέξοδα στις γεωργικές εκμεταλλεύσεις. Ποιος δεν γνωρίζει ότι ο δανεισμός για τον αγρότη είναι πλέον αδύνατος, ακόμα και για την κάλυψη βραχυπρόθεσμων χρηματοδοτικών αναγκών των εκμεταλλεύσεών του; Ποιος δεν βλέπει ότι οι γραφειοκρατικές προϋποθέσεις για τις αγροτικές επιχειρήσεις παραμένουν ανυπέρβλητες και δημιουργούν καθυστερήσεις που δρουν ανασταλτικά στη δημιουργία επενδύσεων στον αγροτοκτηνοτροφικό τομέα ώστε τα ελληνικά προϊόντα να κερδίζουν και σε ποιότητα και σε ανταγωνιστικότητα;

Κυρίες και κύριοι συνάδελφοι, είτε θέλουμε να το δεχθούμε είτε δεν θέλουμε, οι αγρότες παλεύουν μόνοι τους χωρίς ουσιαστική συμπαράσταση από το επίσημο κράτος. Η υποστήριξη των αγροτών με ενημέρωση και εκπαίδευση σε νέες καλλιέργειες και τεχνικές είναι ουσιαστικά ανύπαρκτη. Στον ΕΛΓΑ κάθε τόσο ανακύπτουν προβλήματα που αφορούν στην επάνδρωση των υπηρεσιών ελέγχου, στις καθυστερήσεις στην καταγραφή των ζημιών και, φυσικά, την έγκαιρη καταβολή των αποζημιώσεων. Οι τοπικές κοινωνίες των χωριών της περιφέρειας πανηγυρίζουν κάθε φορά που ανακοινώνεται ότι ένα κλιμάκιο του ΕΛΓΑ θα τους επισκεφθεί μόνο και μόνο για να καταγράψει τις ζημιές.

Εμείς πιστεύουμε ότι η Κυβέρνηση δεν έχει σχέδιο και αντιμετωπίζει με επιπολαιότητα τις ιδιαιτερότητες του αγροτικού επαγγέλματος. Νωρίτερα έγινε αναφορά σε τόσο διαφορετικούς τομείς. Οι απορροφήσεις από το ΕΣΠΑ είναι ανύπαρκτες. Το πρόγραμμα βιολογικών καλλιεργειών πηγαίνει από παράταση στην επόμενη παράταση και στη μη υλοποίηση. Όσον αφορά κάποια σχέδια βελτίωσης, αυτά δεν υπάρχουν πουθενά. Οι νέοι αγρότες ακόμα ψάχνουν να βρουν πώς θα μείνουν όρθιοι και πώς θα σταθούν στα πόδια τους οικονομικά.

Από την άλλη πλευρά, ξέρουμε -έχει αναφερθεί νωρίτερα- ότι τα προγράμματα Νιτρορύπανσης ή το Επιχειρησιακό Πρόγραμμα Αλιείας και Θάλασσας 2014 - 2020 δεν προχώρησαν. Αντίθετα, όλοι αυτοί οι οποίοι με τον έναν ή τον άλλο τρόπο έχουν εμπλακεί, στην πραγματικότητα βρίσκονται σε απόγνωση. Πρόσφατο παράδειγμα αποτελούν οι ερασιτεχνισμοί και οι παλινωδίες στο θέμα των δασικών χαρτών. Αγρότες κινδύνευσαν να χάσουν τα χωράφια τους ή, από την άλλη πλευρά, θα πρέπει να τα χρυσοπληρώσουν.

Ξέρετε, κυρίες και κύριοι συνάδελφοι, η διαβίωση της αγροτικής οικογένειας στην ύπαιθρο τον 21ο αιώνα αυτών των εξελίξεων και αυτής της πραγματικότητας που όλοι ζούμε, τελικά μετατρέπεται σε άθλο. Το αγροτικό οικογενειακό εισόδημα συρρικνώνεται συνεχώς από την αύξηση της ατομικής φορολόγησης -το αφορολόγητο μειώνεται για άλλη μία φορά παραπάνω και ο ΕΝΦΙΑ πρέπει να πληρώνεται- αλλά βεβαίως και από την απώλεια στις αγροτικές συντάξεις.

Έχουμε καταδείξει πολλές φορές από την πλευρά των Βουλευτών της Νέας Δημοκρατίας, ότι υπάρχει μία πραγματικότητα που φαίνεται πως είτε την αγνοούμε είτε θέλουμε να την αντιμετωπίσουμε με έναν αρνητικό τρόπο, όταν ακόμα και η μείωση κατά 60% για τους συνταξιούχους αγρότες που συνεχίζουν να καλλιεργούν -και ξέρουμε ότι ήταν μία πάγια τακτική που συμπλήρωνε τις χαμηλές συντάξεις του ΟΓΑ- στην πραγματικότητα θα δημιουργήσει ακόμα μεγαλύτερα προβλήματα που θα αφορούν σε ακόμα σημαντικότερες συνέπειες.

Και αν σε όλη αυτή την εικόνα προσθέσουμε ότι στην ελληνική ύπαιθρο με το κλείσιμο βασικών δομών δημιουργούνται όλο και μεγαλύτερες δυσκολίες -κλείνουν σχολικές μονάδες, απουσιάζουν αγροτικοί γιατροί, η εγκληματικότητα αυξάνεται λόγω της ελλιπούς αστυνόμευσης, κ.λπ.- όλα αυτά οδηγούν στην πραγματική ερημοποίηση της υπαίθρου.

Δύο ημέρες νωρίτερα ο Πρόεδρος της Νέας Δημοκρατίας έκανε μια κατάθεση δικών του σκέψεων που αφορούσε σε αυτό το 0,5% πλεόνασμα του πρωτογενούς πλεονάσματος που θέλατε και εσείς. Αυτές οι ανακοινώσεις, αυτές οι προτάσεις στην πραγματικότητα στόχευαν στο πώς θα μπορέσουμε να ενισχύσουμε τον μέσο Έλληνα αγρότη. Μιλήσαμε για μείωση του ΕΝΦΙΑ. Ζητήσαμε να υιοθετήσει η Κυβέρνηση πρόταση που αφορούσε στη μείωση του ΦΠΑ για τα αγροτικά εφόδια, βεβαίως και τη μείωση, ουσιαστικά, του ΦΠΑ για την παραγωγή στο κρασί.

Όλα αυτά είναι ζητήματα τα οποία με πολύ μεγάλη ευκολία θα μπορούσατε να τα υιοθετήσετε μέσα στη γκάμα των δικών σας πολιτικών, αν όντως ενδιαφερόσασταν και την επόμενη μέρα για το καλό του αγροτικού κόσμου και αν όντως μέσα σε αυτό το πλαίσιο και της δική σας στρατηγικής υπήρχε η βασική σκέψη ότι ο πρωτογενής τομέας είναι πραγματικός πυλώνας ανάκαμψης της εθνικής μας οικονομίας.

Αν δει, όμως, κανείς το τι έχει συμβεί και το τι ενδεχομένως θα προσπαθήσετε να ανταπαντήσετε, κύριε Υπουργέ, είμαι βέβαιος ότι η διαπίστωση θα είναι στην εκ διαμέτρου αντίθετη κατεύθυνση.

Εύχομαι ακόμη και την ύστατη στιγμή η Κυβέρνηση να δει μια πραγματική ανάγκη που προκύπτει σε μια πολύ μεγάλη κοινωνική ομάδα, σε έναν βασικό πυλώνα της οικονομίας μας, αλλά και στην απόλυτη ανάγκη -ειδικά την περίοδο της οικονομικής κρίσης- η Ελλάδα να εκμεταλλευτεί τα δικά της βασικά πλεονεκτήματα, τα δικά της συγκριτικά πλεονεκτήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον κύριο Υπουργό, επιτρέψτε μου να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο εκπαιδευτικοί συνοδοί τους από το 4ο Γυμνάσιο Νεάπολης Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει, εκ μέρους της Κυβέρνησης, ο Υπουργός Αγροτικής Ανάπτυξης και Τροφίμων κ. Αποστόλου.

Τον χρόνο της δευτερολογίας σας, όπως έχουμε συμφωνήσει, κύριε Υπουργέ, θα τον καλύψει ο κ. Τσιρώνης και μετά ο κ. Κόκκαλης.

Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πραγματικά, δεν θέλω να μετατρέψω την επερώτηση σε γενικού χαρακτήρα κοινοβουλευτικό έλεγχο και μάλιστα, για τον αγροτικό χώρο. Θέλω -και σας ευχαριστώ που μου δίνετε τη δυνατότητα- να ενημερώσουμε τον αγροτικό κόσμο, μέσω της Βουλής, για την πορεία του νέου Αγροτικού Προγράμματος 2014-2020.

Δεν μπορώ, όμως, να μη σταθώ στη διαφορά των συμφωνιών που εσείς έχετε υπογράψει, σε σχέση με αυτή που φέρνουμε εμείς.

Μην ξεχνάτε, αγαπητοί συνάδελφοι της Νέας Δημοκρατίας, ότι οι συμφωνίες σας έφεραν το ελληνικό ΑΕΠ να μειωθεί, τουλάχιστον κατά 30%. Αντίθετα, εμείς φέρνουμε μια συμφωνία, η οποία δεν έχει κανένα δημοσιονομικό κόστος, με τα μέτρα και τα αντίμετρα, και ταυτόχρονα, οδηγεί τη χώρα στην έξοδο από την κρίση. Μέσα σε έναν ή ενάμιση χρόνο η Ελλάδα θα ξεχάσει τα μνημόνια και θα έχουμε μπει σε αυτό που λέμε παραγωγική ανασυγκρότηση, στην ανάπτυξη του τόπου, όπου εκεί πράγματι, όπως θα αποδείξω και με την ομιλία μου, ο αγροτικός χώρος θα έχει πρωτεύοντα ρόλο.

Όταν τον Γενάρη του 2015 άνοιξα τον σχετικό φάκελο, που αφορούσε το Πρόγραμμα Αγροτικής Ανάπτυξης, που εσείς, αγαπητοί συνάδελφοι, σε αγαστή συνεργασία βεβαίως, με τους συναδέλφους σας του ΠΑΣΟΚ, είχατε καταθέσει ως σχέδιο -επαναλαμβάνω, ως σχέδιο- τον Ιούλιο του 2014 στην Ευρωπαϊκή Επιτροπή, βρήκα τέτοιες και τόσες παρατηρήσεις, που χρειαζόταν επαναπροσέγγιση και επαναδιαπραγμάτευση.

Μετά, λοιπόν, από επίπονες και εντατικές διαβουλεύσεις εγκρίθηκε όντως τον Δεκέμβρη του 2015 το πρόγραμμα που υλοποιούμε σήμερα, αυτά τα 4,7 δισεκατομμύρια κοινοτικής συμμετοχής, που με την ιδιωτική συμμετοχή και τη δημόσια δαπάνη θα φτάσουμε στα 6 δισεκατομμύρια πόρους, που θα αναμοχλευθούν για τον αγροτικό χώρο.

Στόχος δικός μας ήταν και είναι, όλα τα μέτρα του προγράμματος να ενταχθούν στον συνολικότερο εθνικό σχεδιασμό, που έχουμε για τον αγροτικό χώρο, αλλά και έχουμε συμφωνήσει με τους θεσμούς, πράγμα που και εσείς δεν πρέπει να ξεχνάτε όταν στην αρμόδια Επιτροπή Παραγωγής και Εμπορίου σάς είχαμε καταθέσει το συγκεκριμένο σχέδιο ανταγωνιστικότητας και συμφωνήσατε ψελλίζοντας ότι είναι προς θετική κατεύθυνση. Αυτά δεν πρέπει να τα ξεχνάτε.

Εξαιτίας, λοιπόν, της δικής σας προχειρότητας, χάθηκαν τα δύο πρώτα χρόνια υλοποίησης του νέου προγράμματος. Εμείς, στους δεκαέξι μήνες από την έγκρισή του μέχρι σήμερα, κάναμε πολλά και μάλιστα, μέσα σε αρκετά δύσκολες κοινωνικές και οικονομικές συνθήκες.

Δρομολογήσαμε όλες τις απαιτούμενες προπαρασκευαστικές ενέργειες, τόσο για την ένταξη και πληρωμή των ανειλημμένων υποχρεώσεων στη νέα προγραμματική περίοδο -αυτό σημαίνει 1,25 δισεκατομμύρια ανειλημμένες υποχρεώσεις από το προηγούμενο πρόγραμμα, που εσείς δεν μπορέσατε να απορροφήσετε- όσο βεβαίως, και για τη διαμόρφωση του θεσμικού πλαισίου εφαρμογής των μέτρων και δράσεων του νέου προγράμματος, αλλά και τον σχεδιασμό για την άμεση υλοποίησή του.

Τέτοια είναι: το νέο σύστημα διαχείρισης και ελέγχου, το νέο οργανόγραμμα ειδικών υπηρεσιών, η εκχώρηση πόρων στις περιφέρειες -μην το ξεχνάτε, θα αναφερθώ διεξοδικά παρακάτω- και βεβαίως, μέτρα επιλογής και κριτήρια που έπρεπε να υπηρετούνται οπωσδήποτε από την Επιτροπή Παρακολούθησης.

Εγώ, αγαπητοί συνάδελφοι, θα σας απαντήσω με νούμερα, που μπορεί να κουράζουν, αλλά απαντούν τεκμηριωμένα.

Κατ’ αρχάς, μας κατηγορήσατε πριν από λίγο ότι υποβλήθηκαν αιτήματα, πολύ περισσότερα από τα διαθέσιμα ποσά. Αυτό είναι κάτι που δεν καταλαβαίνω. Δηλαδή, είναι αρνητικό το ότι υπάρχει ένα ενδιαφέρον από τον αγροτικό κόσμο, που θέλει να ασχοληθεί και βεβαίως, υποβάλλει αιτήματα περισσότερα από τα διαθέσιμα; Ίσα-ίσα δίνεται σε εμάς η δυνατότητα, με κριτήρια και προϋποθέσεις, να υπηρετήσουμε όσο γίνεται καλύτερα το στόχο μας, που είναι το πραγματικό αγροτοδιατροφικό σύμπλεγμα. Δηλαδή, αν φέρναμε ίσα-ίσα τα συγκεκριμένα ποσά αιτημάτων με αυτά που διαθέτουμε, αυτό θα το βλέπατε ως κάτι θετικό; Δεν σας καταλαβαίνω.

Στο πλαίσιο, λοιπόν, του Προγράμματος 2014-2020 έχουν ενταχθεί οι ανειλημμένες υποχρεώσεις, που κληρονομήσαμε από εσάς. Και, βεβαίως, έχουν προκηρυχθεί μέχρι σήμερα πολλά μέτρα, με σημαντικότερα αυτά της τοπικής ανάπτυξης «Leader», για την αλιεία, της εγκατάστασης νέων αγροτών, όπου ήδη έχει ξεκινήσει η διαδικασία αξιολόγησης των αιτήσεων από τις περιφέρειες, η ολοκλήρωση της οποίας αναμένεται εντός του Ιουνίου.

Είναι αλήθεια ότι είχαμε ένα πρόβλημα σχετικά με το Πληροφοριακό Σύστημα Κρατικών Ενισχύσεων. Υπήρξε μια καθυστέρηση, η οποία αποκαταστάθηκε και δουλεύουμε ήδη.

Μιας και επιμένετε για τους νέους αγρότες, ας δούμε ποιος είναι ο στόχος μας. Ο στόχος μας είναι, όχι μόνο να εντάξουμε νέους αγρότες, αλλά κυρίως να τους στηρίξουμε στην επόμενη διετία, τριετία μέσα από σχέδια βελτίωσης και ιδιαίτερα μέσα από μια δημόσια γη, όπου μέσα από τον οργανισμό που έχουμε συστήσει, θέλουμε να χρησιμοποιήσουμε την αγροτική γη, για να βάλουμε νέους αγρότες.

**ΧΡΗΣΤΟΣ ΜΠΟΥΚΩΡΟΣ:** Είστε τελευταίος στην Ευρώπη!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ!

Γίνονται συζητήσεις και ο κόσμος ενδιαφέρεται ιδιαίτερα να μπει στη γεωργία, γιατί ο αγροτικός χώρος έχει αυτήν την έλξη, υπάρχει μια ευαισθησία γι’ αυτόν. Όμως, ξέρετε κάτι; Όσον αφορά τον πρώτο και τον δεύτερο χρόνο -αυτό έχει συμβεί με αυτά που εφαρμόζατε εσείς- από τους δέκα αγρότες οι εννιά έφευγαν τον δεύτερο χρόνο.

Στόχος δικός μας είναι, οι αγρότες να μπουν πραγματικά, τουλάχιστον για πέντε, έξι, επτά χρόνια, για τα οποία και θα τους παρακολουθούμε.

**ΧΡΗΣΤΟΣ ΜΠΟΥΚΩΡΟΣ:** Γι’ αυτό τους αφήνετε απλήρωτους;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και γι’ αυτό σας λέω ότι και με τα σχέδια βελτίωσης και με τη γη που θα τους δώσουμε, θα μπορούν πραγματικά να λειτουργήσουν. Όμως, αυτά είναι για εσάς γράμματα, τα οποία δεν μπορείτε να αντιληφθείτε.

Αναφερθήκατε ειδικά στη βιολογική γεωργία. Θα σας απαντήσει ο Αναπληρωτής Υπουργός, ο οποίος και χειρίστηκε το συγκεκριμένο θέμα.

Αλήθεια, επειδή υπήρχε αυτή η μεγάλη ζήτηση, από πού το πήρατε εσείς ότι αυτό είναι αρνητικό; Ίσα-ίσα, είπαμε ότι θα δοθεί ένα κομμάτι μικρό και από εκεί και πέρα θα επαναπροκηρυχθεί το μέτρο έχοντας ως κριτήρια αυτό που θέλουμε να πάρουμε από τον χώρο. Και αυτό που θέλουμε να πάρουμε από τον χώρο δεν είναι να εντάξουμε όσους γίνεται περισσότερους. Να εντάξουμε αυτούς που τα διαθέσιμα μας επιτρέπουν, αλλά να υπηρετούν βιολογική, ποιοτική γεωργία και κτηνοτροφία. Αυτός είναι ο στόχος, όχι όσο το δυνατόν να μοιράσουμε τα χρήματα και από εκεί και πέρα να μην μας ενδιαφέρει η αποτελεσματικότητα.

Έχουν προκηρυχθεί ήδη κι άλλα μέτρα. Για να μη χάνω το χρόνο, απλώς σας λέω ότι καταθέτω σχετικό πίνακα, να τον πάρετε. Και από τον πίνακα προκύπτει ότι τα μέτρα που έχουν μέχρι σήμερα προκηρυχθεί, είναι ύψους 1,68 δισεκατομμυρίων, το επαναλαμβάνω, 1,68 δισεκατομμύρια. Πάρτε την κατάσταση να δείτε αναλυτικά.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΙΩΑΝΝΗΣ ΚΕΦΑΛΟΓΙΑΝΝΗΣ:** Τι είναι; Προκήρυξη ή απορρόφηση;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι η προκήρυξη των μέτρων.

**ΧΡΗΣΤΟΣ ΜΠΟΥΚΩΡΟΣ:** Το 9%;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μη βιάζεστε. Όλα θα ειπωθούν εδώ.

Δεν έχουμε προκηρύξει τίποτα, 1,68 δισεκατομμύρια σας λέμε ότι τα προκηρύσσουμε. Θα τα πούμε.

Αν, δε, βάλουμε και τις ανειλημμένες υποχρεώσεις, ξέρετε πού φτάνουμε; Στο 2,93 δισεκατομμύρια, δηλαδή το 50% της δημόσιας δαπάνης του προγράμματος σε μόλις δεκαέξι μήνες από την έγκρισή του. Αυτή είναι η πραγματικότητα.

Και έρχομαι στις πληρωμές. Κατ’αρχήν, θέλω να επισημάνω ότι η απορρόφηση για το 2015 ήταν η καλύτερη της προγραμματικής περιόδου 2007-2013, αγγίζοντας το ποσό των 780 εκατομμυρίων. Εμείς την κάναμε την απορρόφηση, αφορούσε προγραμματική περίοδο, που εσείς ήσασταν δεσμευμένοι να το κάνετε. Εμείς το κάναμε. Αυτή ήταν η καλύτερη περίοδος από το προηγούμενο πρόγραμμα αγροτικής ανάπτυξης.

**ΧΡΗΣΤΟΣ ΜΠΟΥΚΩΡΟΣ:** Υπήρχε δυναμική, γι’ αυτό.

**ΠΡΟΕΔΡΕΥΩΝ (Γεώργιος Λαμπρούλης):** Μην παρεμβαίνετε παρακαλώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ωραία. Όπως θέλετε τα ερμηνεύετε.

Αυτήν την απορρόφηση την κάναμε εμείς το 2015. Όσον αφορά το 2016, πρώτη χρονιά εφαρμογής του προγράμματος, η απορρόφηση ανήλθε στα 657 εκατομμύρια ευρώ. Και ξέρετε ποια ήταν η δική σας καλύτερη χρονιά; Ήταν το 2014 με 525 εκατομμύρια. Αντιλαμβάνεστε, λοιπόν, επειδή θέλετε να συγκρίνετε και θα έχω κι άλλες συγκρίσεις πιο κάτω, για να δείτε ποια είναι η απορροφητικότητα.

Και έρχομαι στην κατάταξη, που διαρκώς παρουσιάζεται. Και πραγματικά, δεν σας καταλαβαίνω. Έχετε κολλήσει σε ένα νούμερο. Καταθέτω τη σχετική κατάσταση.

(Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΜΠΟΥΚΩΡΟΣ:** Εντάξει, τώρα…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφήστε τα αυτά, που λέτε για αλχημείες και τέτοια. Αυτή είναι η κατάσταση της Ευρωπαϊκής Επιτροπής, όπου, λοιπόν, μέσα από την κατάσταση η χώρα μας όντως, δεν έχει καλή θέση. Όμως, από την τελευταία μέχρι 17η και με ποσοστό απορρόφησης, που ξεπερνά το 12%, αντιλαμβάνεστε ότι δεν έχει καμμία σχέση με αυτά που εσείς, ως νούμερα λέγατε.

Συνολικά δε, γιατί πρέπει να το δούμε τι έχουμε κάνει μέσα σε αυτούς τους δεκαέξι μήνες, έχουμε λοιπόν, πληρωμές, οι οποίες ξεπερνούν τα 720 εκατομμύρια ευρώ. Με τις πληρωμές δε, που αναμένουμε -γιατί σιγά-σιγά, όπως αντιλαμβάνεστε, δουλεύοντας όλο και δημιουργούνται καλύτερες προϋποθέσεις- θα έχουμε στα δυο πρώτα χρόνια εφαρμογής του προγράμματος 1,5 δισεκατομμύριο πληρωμές, δηλαδή για το 2016 και το 2017 προγραμματίζουμε να έχουμε 1,5 δισεκατομμύριο πληρωμές. Βεβαίως, συνολικά για την τριετία, εάν βάλουμε και το 2015, τότε ξεπερνάμε τα 2,2 δισεκατομμύρια δημόσια δαπάνη, πόροι που κατευθύνθηκαν στην ελληνική οικονομία και στον πρωτογενή τομέα ειδικότερα.

(Στο σημείο αυτό την Προεδρική Έδρα αναλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Έχουμε, λοιπόν και έναν προγραμματισμό, που αφορά προκηρύξεις τους προσεχείς μήνες, σημαντικά μέτρα: Το μέτρο για τις ομάδες παραγωγών. Το υπομέτρο για επενδύσεις, που έχουν σχέση με τις επιπτώσεις από την κλιματική αλλαγή. Το μέτρο των Γεωργικών Συμβούλων, που αρχές φθινοπώρου θα προκηρυχθεί. Θα δημιουργηθούν τριακόσιες δομές σε όλη τη χώρα και θα απασχοληθούν πάνω από χίλιοι γεωτεχνικοί.

Κάποιος από εσάς αναφέρθηκε στη μερική απασχόληση των γεωτεχνικών. Ξεχνάτε ότι τη συγκεκριμένη ρύθμιση τη φέρατε εσείς και μνημονιακά δεσμεύσατε τη χώρα το 2013; Και πραγματικά, κάναμε μια προσπάθεια να την αφαιρέσουμε, αλλά η πίεση είναι πάρα πολύ μεγάλη, γιατί εσείς έχετε δεσμεύσει τη χώρα.

επίσης, έχουν γίνει πολλές προδημοσιεύσεις, όπως η προδημοσίευση για τη νιτρορύπανση, η προδημοσίευση για τα σχέδια βελτίωσης. Αυτό σημαίνει ότι είμαστε στο τελικό στάδιο για να προκηρύξουμε. Θέλω, όμως, ιδιαίτερα να επισημάνω ότι εκεί θα υπάρχει κάποια καθυστέρηση. Πιστεύουμε ότι η αιρεσιμότητα αυτή μπορεί να αντιμετωπιστεί όσο γίνεται πιο γρήγορα και αφορά τα αρδευτικά έργα, που όντως χρειάζονται και είναι σημαντικά για τη χώρα μας. Υπάρχει η αιρεσιμότητα της επικαιροποίησης των διαχειριστικών σχεδίων των λεκανών απορροής των ποταμών και της τιμολόγησης νερού. Είναι ζητήματα, για τα οποία θα συνεννοηθούμε με το Υπουργείο Περιβάλλοντος, για να μπορέσουμε όσο γίνεται γρηγορότερα να κλείσουμε αυτό το κεφάλαιο, για να απαντήσουμε στα όντως πολύ σημαντικά αιτήματα και τις ανάγκες, που έχουν σχέση με τα αρδευτικά.

Υπολογίζουμε, λοιπόν, εμείς ότι μέχρι τέλος του 2017 οι προσκλήσεις των νέων μέτρων θα ξεπεράσουν τα 3 δισεκατομμύρια. Ειπώθηκε ότι έχουμε μηδενική απορροφητικότητα, σχετικά με το πρόγραμμα αλιείας. Έχουν ενταχθεί μέχρι σήμερα στο πρόγραμμα δέκα πράξεις συνολικού προϋπολογισμού 33,3 εκατομμύρια ευρώ, που αφορούν εθνικό πρόγραμμα συλλογής αλιευτικών δεδομένων. Δεν σας απασχόλησε ποτέ αυτό το πράγμα. Όλοι μιλάτε διαρκώς για αποθέματα και καμμία κίνηση δεν έχει γίνει μέχρι σήμερα, για να μπορέσουμε να έχουμε αυτά τα αλιευτικά δεδομένα, για να μπορούμε να ασκήσουμε μια πολιτική πάνω σε συγκεκριμένα στοιχεία.

Παράλληλα, στα πλαίσια του «Leader» εκδόθηκαν και δύο στρατηγικές τοπικής ανάπτυξης, ενώ στο πλαίσιο υλοποίησης της ολοκληρωμένης θαλάσσιας πολιτικής θα ενταχθούν άλλες τρεις πράξεις. Δηλαδή εμείς, έχουμε ολοκληρώσει τις διαδικασίες, που δείχνουν ότι μέχρι τον Σεπτέμβριο 2017 θα έχουμε ενεργοποιήσει τουλάχιστον το 80% των μέτρων του ΕΠΑΛΘ, που αντιστοιχούν σε δημόσια δαπάνη ύψους 420 εκατομμυρίων ευρώ. Άρα, μη μας λέτε ότι έχουμε παραμελήσει ένα πρόγραμμα, το οποίο έχει ανάγκη πραγματικά ο αλιευτικός χώρος.

Αναφέρετε στην επερώτησή σας ότι δεν έχουμε καμμία συνεργασία με την Ευρωπαϊκή Τράπεζα Επενδύσεων. Το ελάχιστο που μπορώ να σας πω είναι ότι δεν μας παρακολουθείτε. Το ξέρετε; Απλώς, θέλετε να παραπλανήσετε. Ήδη, λοιπόν, έχει δρομολογηθεί συνεργασία με την Ευρωπαϊκή Τράπεζα επενδύσεων για τα χρηματοδοτικά εργαλεία του προγράμματος Αγροτικής Ανάπτυξης. Η συνεργασία αυτή θα οδηγήσει στη σύσταση ταμείου, που θα διευκολύνει την υλοποίηση ιδιωτικών επενδύσεων, οι οποίες έχουν ενταχθεί σε μέτρα του προγράμματος αγροτικής ανάπτυξης, όπως σχεδίων βελτίωσης, μεταποίησης, δράσεις «Leader» κ.λπ.. Η συνολική συνδρομή του προγράμματος αγροτικής ανάπτυξης μπορεί να ανέβει σε μέγιστο ποσό, ίσο με το 7% των πόρων του προγράμματος. Στο δικό σας πρόγραμμα αγροτικής ανάπτυξης 2007-2013 -γιατί πρέπει να τα συγκρίνουμε- οι αντίστοιχες ενέργειες οδήγησαν στη σύσταση του Ταμείου Αγροτικής Επιχειρηματικότητας. Θα το θυμούνται ιδιαίτερα όσοι ασχολούνται με τον αγροτικό χώρο, το οποίο απέτυχε να εκπληρώσει τους στόχους του, με αποτέλεσμα να δεσμευθούν και να μείνουν ανενεργά, χωρίς να αξιοποιηθούν, 115 εκατομμύρια ευρώ του προγράμματος αγροτικής ανάπτυξης. Χάθηκαν, γιατί δεν μπορέσατε μέσα από αυτό το ταμείο να έχετε την αντίστοιχη απορροφητικότητα. Έφθασε μόλις στα 5 εκατομμύρια ευρώ η συγκεκριμένη απορρόφηση. Τα υπόλοιπα χρήματα αναγκαστικά αποδεσμεύτηκαν και χάθηκαν.

Έρχομαι σε ένα άλλο θέμα, που ειλικρινά δείχνει ότι, όχι μόνο θέλετε να παραπληροφορήσετε, αλλά κυρίως δείχνει ότι θέλετε διαρκώς να λασπολογείτε. Στη συνεργασία με τις περιφέρειες, ειλικρινά δεν έχετε αντιληφθεί ότι έχουμε εκχωρήσει το 37,5% των πόρων του προγράμματος αγροτικής ανάπτυξης, δηλαδή 1,2 δισεκατομμύρια για ένα σύνολο παρεμβάσεων σε συνεργασία με την περιφερειακή αυτοδιοίκηση; Εμείς κάναμε πράξη τη δέσμευσή μας για αποκέντρωση με αυτοδιοίκηση. Δώσαμε πόρους -ειδικά από το Υπουργείο Αγροτικής Ανάπτυξης- στην περιφερειακή αυτοδιοίκηση.

Δεν μου επιτρέπει ο χρόνος να αναφερθώ διεξοδικά. Εκείνο που θέλω να σας πω -και να το διαβάσετε- είναι ότι έχω στα χέρια μου σε δελτίο Τύπου, τη συνάντηση που κάναμε στις 26 Απριλίου του 2017 με την Ένωση Περιφερειών Ελλάδας, με το διοικητικό συμβούλιο. Εκεί, λοιπόν, όχι απλά συνομολογείται η σημαντική πρόοδος που γίνεται και η ανάγκη για περαιτέρω ανάπτυξη των σχέσεων μεταξύ του Υπουργείου και των Περιφερειών, αλλά συμφωνήθηκε να συγκροτηθεί μαζί με την περιφέρεια μια ομάδα -εσείς λέτε «θέλετε τη νομή της εξουσίας, είστε στις καρέκλες, δεν θέλετε να τις χάσετε με τίποτα»- η οποία θα παρακολουθεί και θα βοηθάει τον στόχο που έχουμε. Ποιος είναι ο στόχος; Να υπηρετήσουμε την ύπαιθρο, να υπηρετήσουμε την ανάγκη για την αναπαραγωγική ανασυγκρότηση και βεβαίως, η περιφερειακή αυτοδιοίκηση είναι ένας χώρος που εκ των πραγμάτων, έχει τις δυνατότητες και φαίνεται ότι θέλουν και ταυτόχρονα μαζί να το υπηρετήσουμε. Δεν καταλαβαίνω πού το βρήκατε εσείς ότι εμείς δεν έχουμε καμμία σχέση με τις περιφέρειες.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΜΠΟΥΚΩΡΟΣ:** Γιατί υπέγραψες τέταρτο μνημόνιο. Γι’ αυτό. Γιατί θέλεις να νέμεσαι την εξουσία. Τι δεν καταλαβαίνεις;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Επειδή έχετε ασκήσει κριτική για τον χρόνο ενεργοποίησης των αντίστοιχων μέτρων την προηγούμενη προγραμματική περίοδο, σε σχέση με την τωρινή προγραμματική περίοδο, θα ήθελα να σας πω μια παροιμία: «Στο σπίτι του κρεμασμένου δεν μιλάνε για σκοινί». Γιατί το Πρόγραμμα Αγροτικής Ανάπτυξης 2007-2013 -προσέξτε σας παρακαλώ- εγκρίθηκε από την Ευρωπαϊκή Επιτροπή στις 29 Νοεμβρίου του 2007. Δηλαδή το ίδιο έτος με αυτό της τυπικής έναρξης της συγκεκριμένης προγραμματικής περιόδου, σε αντίθεση με το νέο πρόγραμμα αγροτικής ανάπτυξης, που εγκρίθηκε στις 14 Δεκεμβρίου του 2015, δηλαδή ένα έτος μετά το έτος τυπικής έναρξης της προγραμματικής περιόδου. Σας είπα ποιού ήταν η ευθύνη, τι βρήκαμε και τι κάναμε.

Αναφέρω ενδεικτικές περιπτώσεις μέτρων, για να δείτε ποια ήταν η δική σας καθυστέρηση και ποια είναι η δική μας. Σχέδιο βελτίωσης, μια και αναφερθήκατε. Έγινε από την προηγούμενη κυβέρνηση μία και μόνο προκήρυξη το έτος 2011, δηλαδή τέσσερα χρόνια μετά την έγκριση του προγράμματος. Εμείς είμαστε στους δεκαέξι μήνες και τώρα, εντός των ημερών, προκηρύσσουμε το συγκεκριμένο.

Ιδιωτικές επενδύσεις του άξονα 3, ΟΠΑΑΧ. Η πρώτη πρόσκληση του έτους 2010, δηλαδή τρία χρόνια μετά τις πρώτες δαπάνες από επενδύσεις να πληρώνονται το 2012, δηλαδή πέντε χρόνια μετά την έγκριση του προγράμματος. Είδαμε εκείνο το «Leader». Η υπογραφή των συμβάσεων με τις ομάδες τοπικής δράσης έγινε το 2010, δηλαδή τρία χρόνια μετά, οπότε έγιναν και οι πρώτες προκηρύξεις, με τις πρώτες δαπάνες από επενδύσεις, να πληρώνονται το 2013, δηλαδή έξι χρόνια μετά την έγκριση του προγράμματος.

Αγαπητοί συνάδελφοι, μη διαστρεβλώνετε μια πραγματικότητα, την οποία όλοι τη βλέπουν, ενώ εσείς πραγματικά, θέλετε μέσα από μια διαδικασία παραποίησης και παραπλάνησης, να υπηρετήσετε άλλους στόχους. Ο στόχος αυτήν την ώρα για εμάς -και νομίζω πως είναι πρόκληση για όλο τον πολιτικό κόσμος, γιατί αυτό δείχνει το γενικότερο ενδιαφέρον που υπάρχει- είναι να στηρίξουμε τον αγροτικό χώρο.

Σας το λέω αυτό, διότι κανέναν από σας δεν άκουσα να αναφέρεται στο τι συμβαίνει στον αγροτικό χώρο. Τι δείχνουν τα στοιχεία της Eurostat; Ότι ο αγροτικός χώρος έχει μπει σε ανοδική πορεία. Θέλετε να σας πω ότι το 2016, από τις είκοσι οκτώ χώρες-μέλη της Ευρωπαϊκής Επιτροπής, δεκατρείς χώρες έχουν αύξηση στο εισόδημα, με τη χώρα μας να είναι στην τρίτη θέση, ενώ οι υπόλοιπες δεκαπέντε χώρες έχουν μείωση; Δεν βλέπετε τι γίνεται με τις εξαγωγικές επιδόσεις του αγροτικού χώρου, όπου μόνο στα φρούτα και τα λαχανικά είχαμε 1,6 εκατομμύρια τόνους, ρεκόρ δεκαετίας; Δεν βλέπετε, λοιπόν, ότι υπάρχει, ιδιαίτερα στις εξαγωγές μια αύξηση, η οποία έχει φτάσει να αφορούν τα 9 δισεκατομμύρια αγροτικά προϊόντα, τρόφιμα γενικά, από τα 18, που είναι συνολικά οι εξαγωγές; Δεν βλέπετε, λοιπόν, ότι υπάρχει πλέον μια τέτοια τάση στον αγροτικό χώρο, εκθέσεις, συναντήσεις, όπου τα πράγματα μπαίνουν προς άλλη κατεύθυνση;

Θέλω, λοιπόν, να σας υπενθυμίσω για μία ακόμα φορά ότι δεν μπορεί να συμφωνείτε όταν μπαίνουμε σε διαδικασίες προσέγγισης σχεδίων και ανταγωνιστικότητας και την επόμενη μέρα να βγαίνετε και να λέτε ότι δεν υπάρχει τίποτα σ’ αυτόν τον χώρο.

Εμείς θα συνεχίσουμε με μια πορεία, η οποία θα έχει ως σημείο αναφοράς τον αγροτικό χώρο, γιατί μόνο o αγροτικός χώρος, με τα πλεονεκτήματα που έχει, μόνο η ύπαιθρος είναι αυτή, η οποία μπορεί να πρωτοστατήσει στην προσπάθεια που κάνουμε, για να βγει η χώρα από την κρίση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Τώρα αρχίζει ο κύκλος ομιλιών των Κοινοβουλευτικών Εκπροσώπων.

Το λόγο έχει ο κ. Κεφαλογιάννης για δώδεκα λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κυρία Πρόεδρε.

Θα μου επιτρέψετε να ξεκινήσω με κάποιες εισαγωγικές παρατηρήσεις σχετικά με την ομιλία που άκουσα από τον κύριο Υπουργό. Θα μου επιτρέψει να του πω ότι ακούστηκαν πρωτόγνωρα πράγματα. Ακούσαμε, δηλαδή, ότι, για τα δύο χρόνια καθυστέρησης φταίει η Νέα Δημοκρατία. Άρα, δεν έχει καταλάβει ποιος είναι κυβέρνηση και ποιος είναι αντιπολίτευση ή ενδεχομένως έχει στο μυαλό του ότι σύντομα θα είναι πάλι στην Αντιπολίτευση.

Για παράδειγμα, μας κουνούσε το δελτίο Τύπου με την Ένωση Περιφερειών, λέγοντας ότι υπάρχει πρόοδος. Αν διαβάσει καλά το συγκεκριμένο δελτίο Τύπου, θα δει ότι υπάρχει βούληση για πρόοδο. Πρόοδος δεν έχει γίνει, κύριε Υπουργέ. Θεωρητικές αναλύσεις, δυστυχώς, ευχολόγια, κάτι το οποίο εμένα, βεβαίως, δεν με εκπλήσσει, γιατί μια ζωή η Αριστερά αυτό ήταν: αναλύσεις και θεωρητικές συζητήσεις και από πράξεις μηδέν.

Αυτό, όμως, που δεν περίμενα ποτέ από Υπουργό της Κυβέρνησης είναι να καταθέσει στα Πρακτικά αναληθή στοιχεία, για να μην πω πλαστά στοιχεία.

Αλήθεια, κύριε Υπουργέ, έτσι πρόχειρα που το βλέπω, στις βιολογικές καλλιέργειες είναι 443 εκατομμύρια οι προσκλήσεις; Σας έχουν ενημερώσει καλά οι υπηρεσίες του Υπουργείου σας; Μήπως είναι τουλάχιστον το μισό του ποσού αυτού, 221 εκατομμύρια; Δείτε το καλά και θα περιμένω και από τον κ. Τσιρώνη μια απάντηση.

Κυρίες και κύριοι συνάδελφοι, για την περίοδο 2014-2020 η Ελλάδα είχε την ευκαιρία να απορροφήσει από την Ευρώπη περίπου 5 δισεκατομμύρια ευρώ για μέτρα για την ευρωπαϊκή οικονομία και την αγροτική οικονομία, τα οποία εξασφάλισε η προηγούμενη κυβέρνηση, η κυβέρνηση Σαμαρά.

Θα θυμάστε καλά, κύριοι συνάδελφοι από τον ΣΥΡΙΖΑ και από τους Ανεξάρτητους Έλληνες, πόσο μεγάλη κριτική είχε ασκηθεί τότε στην κυβέρνηση. Τώρα ευτυχώς, ο Υπουργός λέει ότι με βάση αυτά τα δισεκατομμύρια, τα οποία εξασφαλίστηκαν από την προηγούμενη κυβέρνηση, αυξήθηκε το εισόδημα των αγροτών. Θα δούμε βέβαια, και με την φορολογία και με τις ασφαλιστικές εισφορές πόσο έχει αυξηθεί εν τέλει το συγκεκριμένο εισόδημα. Όλοι, όμως, θυμόμαστε σ’ αυτήν την Αίθουσα τις τρομερές συζητήσεις, την τρομερή κριτική που είχε ασκηθεί. Απ’ αυτό το ποσό, το 25% είναι για επενδύσεις, για αναδιάρθρωση και εκσυγχρονισμό των γεωργικών εκμεταλλεύσεων, αλλά και για τον τομέα της μεταποίησης και ένα 8% θα χρησιμοποιηθεί για την αγροτική και επιχειρηματική ανάπτυξη.

Για να το κάνουμε λιανά, τι σημαίνει αυτό για την αγροτική οικονομία; Σημαίνει ότι επτάμιση χιλιάδες γεωργικές εκμεταλλεύσεις θα μπορούσαν να λάβουν υποστήριξη για επενδύσεις αναδιάρθρωσης και εκσυγχρονισμού για μια συνολική δαπάνη άνω των 560 εκατομμυρίων. Σημαίνει ότι δεκατέσσερεις χιλιάδες δικαιούχοι θα μπορούσαν να λάβουν ενισχύσεις νεοφυών επιχειρήσεων για νέους αγρότες, με συνολική επένδυση 300 εκατομμύρια, δηλαδή περίπου 1 δισεκατομμύριο ευρώ θα μπορούσε να επενδυθεί σε περιουσιακά στοιχεία.

Βέβαια, κύριε Υπουργέ, όπως σας επεσήμανε και ο αρμόδιος Επίτροπος κ. Χόγκαν κατά τη διάρκεια της επίσκεψής του τον προηγούμενο Οκτώβριο στη χώρα μας, αυτό δεν πρόκειται να συμβεί αυτομάτως.

Πρέπει κάποιος να εργαστεί αποτελεσματικά για την επιτυχή και έγκαιρη υλοποίηση αυτού του προγράμματος. Αν δεν το έχετε καταλάβει, αυτός είναι και ο λόγος που σήμερα σας ελέγχουμε κοινοβουλευτικά. Περιμέναμε συγκεκριμένες απαντήσεις κι αντί αυτών, ακούσαμε μια γενικότερη και γενικόλογη τοποθέτηση. Σας ελέγχουμε, γιατί δυόμιση χρόνια τώρα από την ανάληψη της εξουσίας, επτά μήνες από την επίσκεψη του αρμόδιου επιτρόπου στη χώρα μας, δεκάδες ερωτήσεις και αναφορές από την Αντιπολίτευση στα αγροτικά ζητήματα έχουν τεθεί κι αναρωτιόμαστε: Δεν θέλετε, δεν μπορείτε ή και τα δυο ταυτόχρονα; Μπορείτε να συνεισφέρετε, στον βαθμό που σας αναλογεί, ώστε αυτός ο τόπος να πάει ένα βήμα παρακάτω, να φύγει από τη μιζέρια της ύφεσης και της ανεργίας;

Αρκετοί συνάδελφοι από την πλευρά της Νέας Δημοκρατίας σας επισήμαναν ένα προς ένα τα λάθη και τις παραλείψεις, προκειμένου το υφιστάμενο πρόγραμμα αγροτικής ανάπτυξης να τρέξει πιο γρήγορα. Όσο σοβαρά κι αν είναι όλα αυτά, άλλο τόσο είναι και οι δικαιολογίες, τα ψέματα, οι αβελτηρίες και οι μύθοι, που επί δυόμισι χρόνια καλλιεργεί η Κυβέρνηση ΣΥΡΙΖΑ και Ανεξαρτήτων Ελλήνων, για να καλύψει την ανεπάρκειά της.

Δεν πρέπει όμως, κύριε Υπουργέ, να το αφήσουμε να περάσει έτσι. Πρέπει πραγματικά, να σταθούμε και να το αναδείξουμε στους Έλληνες πολίτες, για να φανεί το εύρος και το μέγεθος αυτής της εξαπάτησης.

Στην αρχή -το είπατε και στην τοποθέτησή σας- ισχυριζόσασταν ότι βρήκατε ένα πρόγραμμα ανώριμο, το οποίο επικαιροποιήσατε με τις δικές σας προτάσεις και το οποίο υπήρχε μέχρι το τέλος του 2015. Το δήθεν επικαιροποιημένο πρόγραμμα περιλαμβάνει ακριβώς τα ίδια μέτρα, τις δράσεις και τον ίδιο και απαράλαχτο προϋπολογισμό, με μόνη διαφορά ότι τα κονδύλια του έχουν να κάνουν με την απώλεια 900 εκατομμυρίων ευρώ από το πρόγραμμα 2007-2013, τα οποία μεταφέρθηκαν ως γέφυρα στο νέο πρόγραμμα 2014-2020, εξαιτίας των αδικαιολόγητων καθυστερήσεων, παλινωδιών και απαράδεκτης αδιαφορίας, που επέδειξε η δική σας Κυβέρνηση. Προφανώς βέβαια, όλη αυτή η Κυβέρνηση κινούνταν στον αστερισμό της διαπραγμάτευσης Βαρουφάκη. Το περίφημο εξάμηνο του 2015.

Να σας θυμίσω –το είπαν κι άλλοι ομιλητές- ότι μέχρι τον Μάιο του 2015 είκοσι πέντε από τα είκοσι οκτώ κράτη-μέλη της Ευρωπαϊκής Ένωσης είχαν εγκρίνει τα προγράμματά τους. Εσείς το εγκρίνατε μόλις στο τέλος του 2015. Βεβαίως, καθυστερημένα πληρώθηκε ένα μέρος απ’ αυτό μέσα στο 2016.

Πάμε στο θέμα των πληρωμών των ενισχύσεων. Ισχυριστήκατε ιστορικό ρεκόρ των πληρωμών. Ξεχάσατε όμως να μας πείτε ότι απ’ αυτά τα 3,7 δισεκατομμύρια που πληρώθηκαν το 2016, το 1 δισεκατομμύριο περίπου αφορά την εκκαθάριση της βασικής ενίσχυσης για το 2015, το οποίο πολύ καθυστερημένα πληρώθηκε το 2016. Για να πούμε όλη την αλήθεια. Όσον αφορά βεβαίως, την ομαλή καταβολή αυτών των ενισχύσεων, μόλις και μετά βίας καταφέρατε να πληρώσετε μέρος της προκαταβολής και βασικής ενίσχυσης τον Δεκέμβριο του 2015 και την εκκαθάριση την επόμενη χρονιά, ενώ μέχρι και σήμερα υπάρχουν χιλιάδες παραγωγοί, που περιμένουν την εκκαθάριση της ενιαίας για το 2015. Δεν άκουσα τίποτα γι’ αυτό, κύριε Υπουργέ.

Πάμε στην απορρόφηση. Απορώ πώς την βγάλατε γύρω στο 12%. Δηλαδή, περίπου γύρω στα 650 εκατομμύρια. Τι έχετε βάλει μέσα; Τα 300 εκατομμύρια που είναι μέρος των 902 εκατομμυρίων ευρώ των ανειλημμένων υποχρεώσεων της περιόδου 2007-2013, που λόγω πάλι της κυβερνητικής απραξίας το 2015 μεταφέρθηκαν στη νέα προγραμματική περίοδο; Βεβαίως, είχε ως αποτέλεσμα να μειωθούν κατά 21% οι δαπάνες σε βάρος του νέου προγράμματος. Κι αυτή είναι δική σας αποκλειστική ευθύνη. Βάλατε μήπως μέσα τα 350 εκατομμύρια που αφορούν την πληρωμή της εξισωτικής ενίσχυσης, αποζημίωσης η οποία είναι μια συνήθης διαδικασία τα τελευταία χρόνια; Πως ακριβώς μετράτε την απορρόφηση;

Αύγουστος 2016. Ανακοινώνετε ότι θα προκηρύξετε πέντε πλέον νέα μέτρα, σε σχέση με το πρόγραμμα επιπλέον της εξισωτικής ενίσχυσης και αποζημίωσης, δηλαδή μεταποίηση, νέους γεωργούς, βιολογική γεωργία και κτηνοτροφία, τα σχέδια βελτίωσης της κατάθεσης νέων γεωργών. Το μέτρο των νέων γεωργών είναι δυστυχώς αδρανοποιημένο. Σας το είπαν και οι συνάδελφοι της Νέας Δημοκρατίας.

Επιλέξατε δυστυχώς και πάλι να μας εκπλήξετε, αφού για πρώτη φορά τα αποτελέσματα θα βγουν μετά την αρχική έναρξη των δηλώσεων του ΟΣΔΕ που έληγαν στις 15 Μαΐου. Ευτυχώς, μόλις χθες λήφθηκε απόφαση από τον ευρωπαίο επίτροπο να πάει για 15 Ιουνίου.

Όσον αφορά στη μεταποίηση, ενώ η διαβούλευση για την υπουργική απόφαση έχει ολοκληρωθεί από το τέλος του 2016, καταφέρατε μόλις την προηγούμενη εβδομάδα να προκηρύξετε μόλις τη μια από τις τρεις δράσεις. Βέβαια, για τις υπόλοιπες, έχει ο Θεός.

Βιολογικές καλλιέργειες. Παρουσιάσατε το μέτρο ως αιχμή του δόρατος για να αξιοποιήσουμε τα συγκριτικά πλεονεκτήματα της χώρας και να περάσουμε σε μια εξωστρεφή και ανταγωνιστική γεωργία και κτηνοτροφία. Αυτή είναι η δήλωσή σας.

Εγώ θα προσθέσω ένα απλό ερώτημα σε αυτά τα οποία ανέφεραν οι συνάδελφοί μου. Για ποιο λόγο δόθηκαν δύο παρατάσεις, σε μία δράση που ο προϋπολογισμός της είχε εμφανώς υπερκαλυφθεί από την αρχική καταληκτική ημερομηνία κατάθεσης των αιτήσεων; Πού είναι οι κτηνοτρόφοι, κύριε Υπουργέ;

Τους παραπέμψατε στις καλένδες. Αποκλείσατε υφιστάμενους και νέους κτηνοτρόφους, που δαπάνησαν χρόνο και χρήμα, προκειμένου να μπορέσουν να ανταποκριθούν στις συνθήκες του προγράμματος και να βελτιώσουν το προϊόν τους. Και βεβαίως, αυτή η πρωτοφανής απόφασή σας, πλήττει τους υφιστάμενους κτηνοτρόφους, που μένουν μετέωροι ανάμεσα στη συμβατική και βιολογική κτηνοτροφία και στερεί τη δυνατότητα ποιοτικής αναβάθμισης των προϊόντων, όσων επιχείρησαν να ενταχθούν για πρώτη φορά στο πρόγραμμα.

Στο μέτρο που αφορά τους γεωργικούς συμβούλους -διαβάζω από τα Πρακτικά της συζήτησης για τον αγροτικό τομέα σε επίπεδο Αρχηγών κομμάτων που έγινε τον περασμένο Ιανουάριο- «χίλιους γεωτεχνικούς θα στείλουμε στην επόμενη πενταετία μέσα στις τριακόσιες δομές που θα δημιουργηθούν στην επαρχία. Μέσα σε δύο χρόνια, βάλαμε μια άλλη σφραγίδα στον αγροτικό χώρο». Ακόμα, βέβαια, ψάχνουμε τη σφραγίδα αυτή, κύριε Υπουργέ.

Το μέτρο των γεωργικών συμβούλων δεν έχει προκηρυχθεί μέχρι σήμερα, δύο χρόνια μετά. Θα μπορούσα βεβαίως, να αναφέρω και πολλά άλλα για το μέτρο που αφορά την ενίσχυση των επενδύσεων για την αυτοπαραγωγή ενέργειας και για το υπομέτρο, που αφορά τη διαχείριση φυτικών υπολειμμάτων των κλαδεμάτων για την ελαιοκαλλιέργεια –του οποίου, βεβαίως, η τύχη αγνοείται και το οποίο είχατε παρουσιάσει ως τρόπο εξισορρόπησης της απώλειας εισοδήματος των δικαιωμάτων των ελαιοπαραγωγών- το μέτρο για την ανασύσταση του ζημιωμένου κεφαλαίου των εκμεταλλεύσεων, το οποίο σκοπίμως παραπληροφορείτε ότι σχετίζεται με την ασφάλιση του φυτικού, ζωικού και πάγιου κεφαλαίου.

Μιας και αναφέρθηκα στο ζήτημα της ασφάλισης, να πληροφορήσουμε, βεβαίως, τους αγρότες ότι κάθε άλλο παρά καταβλήθηκαν όλες οι αποζημιώσεις του ΕΛΓΑ για το 2016, το οποίο, επίσης, επικαλείστε ότι συνέβη για πρώτη φορά.

Μπείτε, εσείς ο ίδιος στη σελίδα του ΕΛΓΑ, κύριε Υπουργέ, να δείτε ότι εκκρεμούν ακόμα αποζημιώσεις από το καλοκαίρι και το φθινόπωρο του 2016 για ζημιές από χαλάζι και ανεμοθύελλες.

Πολύ φοβάμαι, κύριε Υπουργέ, ότι όσο μεγάλη αποδεικνύεται η ανεπάρκεια της Κυβέρνησης να απορροφήσει αποτελεσματικά τους κοινοτικούς πόρους στον αγροτικό τομέα, άλλο τόσο μεγάλη αποδεικνύεται και η εξαπάτηση των αγροτών και των κτηνοτρόφων από την Κυβέρνηση γύρω από αυτό το ζήτημα.

Βεβαίως, μακάρι να περιοριζόσασταν μόνο σε αυτό. Προσπαθείτε συνεχώς να μας πείσετε ότι έχετε εικόνα για την κατάσταση που βιώνουν οι Έλληνες παραγωγοί.

Εσείς προσωπικά, ως Βουλευτής της Αξιωματικής Αντιπολίτευσης είχατε υπογράψει εκατόν ενενήντα τρεις ερωτήσεις, ζητώντας την επίλυση των προβλημάτων στον πρωτογενή τομέα. Αλήθεια, ποια από αυτά τα προβλήματα επιλύθηκαν, επί της δικής σας υπουργίας; Θα ήθελα ειλικρινά να μας πείτε, σεβόμενος τον καθημερινό μόχθο των αγροτών και των κτηνοτρόφων της χώρας, ποια από αυτά τα προβλήματα, που εσείς ο ίδιος θέσατε ως Βουλευτής της Αξιωματικής Αντιπολίτευσης του ΣΥΡΙΖΑ με εκατόν ενενήντα τρεις ερωτήσεις, λύσατε ως Υπουργός.

Το Φεβρουάριο του 2013 ο κ. Τσίπρας έλεγε, απευθυνόμενος στους αγρότες: «όσο υπάρχει μνημόνιο και τρόικα, προοπτική για τον αγρότη δεν υπάρχει». Βέβαια, στη συνέχεια μας έφερε τρίτο μνημόνιο και τις επόμενες μέρες θα μας φέρει και το τέταρτο μνημόνιο. Θα μου πείτε δεν είναι η μόνη ανακολουθία του κ. Τσίπρα, αλλά το καταθέτω και αυτό, για να μην ξεχνάμε τι συνέβη σε αυτήν την Αίθουσα τα προηγούμενα χρόνια.

Φορολογήσατε τις επιδοτήσεις από το πρώτο ευρώ με φορολογικό συντελεστή από 22% έως και 45% με υπερδιπλασιασμό των ασφαλιστικών εισφορών, με ΦΠΑ που το πήγατε στο 24% και με κατάργηση της επιστροφής του ειδικού φόρου κατανάλωσης του πετρελαίου για αγροτική χρήση. Μόνο για να κατοχυρώσουν συνταξιοδοτικό δικαίωμα οι αγρότες θα πληρώσουν το 14% του εισοδήματός τους το 201, για να καταλήξουν, βέβαια, στο 20% από το 2022 και μετά, την ίδια ώρα που πληρώνουν περίπου 7% του εισοδήματός τους για την κάλυψη των υγειονομικών τους αναγκών.

Και μόλις πριν λίγα λεπτά, κύριε Υπουργέ, διάβασα -ανακοινώθηκε από το Κέντρο Είσπραξης Ασφαλιστικών Εισφορών- ότι οι οφειλές προς τον ΕΦΚΑ, μόνο για το πρώτο τρίμηνο του 2017, κυρίες και κύριοι συνάδελφοι, αυξήθηκαν κατά 5 δισεκατομμύρια ευρώ. Πήγαν, δηλαδή, στα 23 δισεκατομμύρια. Και αυτό είναι αποτέλεσμα της δικής σας ανικανότητας.

Φορολογήσατε ακόμη και το κρασί. Ισοπεδώσατε έναν δυναμικό και εξαγωγικό κλάδο -μιας και αναφερθήκατε στις εξαγωγές- τον οποίο αφήσατε έρμαιο στην τύχη του. Σε λίγες μέρες, θα φέρετε προς ψήφιση το τέταρτο μνημόνιο, το οποίο ανεβάζει τον συνολικό αριθμό των μέτρων της παρούσας Κυβέρνησης στα 12,5 δισεκατομμύρια ευρώ. Εκτός από τη μείωση του αφορολογήτου, το οποίο βεβαίως θα πλήξει και τους αγρότες, δεν ξέρω πραγματικά τι άλλο θα δούμε σε αυτήν τη συμφωνία. Καλό θα ήταν να μας ενημερώσετε.

Εγώ, κύριε Υπουργέ και κύριοι συνάδελφοι, κάνω μια προσωπική έκκληση και με αυτήν κλείνω: Σταματήστε την κοροϊδία. Σταματήστε να αντιμετωπίζετε τον πρωτογενή τομέα αποκλειστικά ως μια φοροδοτική μηχανή. Αντιληφθείτε επιτέλους ότι οι αποφάσεις σας, η αδράνειά σας, η αβελτηρία σας, η ιδεοληψία σας, η ανικανότητά σας, απειλούν ευθέως τη βιωσιμότητα του πρωτογενούς τομέα, ενός τομέα ιδιαίτερα σημαντικού για την ελληνική οικονομία, ενός τομέα που θα μπορούσε πραγματικά, να αποτελέσει την ατμομηχανή της ελληνικής οικονομίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία Πρόεδρε, θα ήθελα τον λόγο, σας παρακαλώ, για μισό λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για ποιο θέμα; Για να απαντήσετε, κύριε Υπουργέ;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Για να αποκατασταθεί κάτι που ειπώθηκε...

**ΧΡΗΣΤΟΣ ΜΠΟΥΚΩΡΟΣ:** Να απαντήσετε θέλετε. Μην αλλοιώνετε την πραγματικότητα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι κάτι επί προσωπικού;

**ΧΡΗΣΤΟΣ ΜΠΟΥΚΩΡΟΣ:** Θέλετε τη δευτερολογία, την οποία δώσατε στους αναπληρωτές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν χρειάζεται τόσος φανατισμός.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είπε ο κ. Κεφαλογιάννης ότι με έψεξε όταν ήταν εδώ ο Επίτροπος ο κ. Χόγκαν. Ουδέν αναληθέστερο. Ανατρέξτε στην ομιλία του στο συνέδριο του Economist στη Θεσσαλονίκη όπου θα διαπιστώσετε ότι είπε: «Δεν είχαμε μέχρι σήμερα με όλες τις προηγούμενες κυβερνήσεις τη συνεργασία την καλή, που έχουμε με τη σημερινή και ιδιαίτερα βεβαίως...»

**ΧΡΗΣΤΟΣ ΜΠΟΥΚΩΡΟΣ:** Είναι γνωστό ότι είστε τα καλά παιδιά των δανειστών.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα, λοιπόν ...

**ΧΡΗΣΤΟΣ ΜΠΟΥΚΩΡΟΣ:** Είναι γνωστό ότι υπογράψατε τα πάντα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητοί συνάδελφοι, βλέπετε λοιπόν τη λειτουργία σας.Επίτηδες το είπα, διότι από τη μια μεριά είμαστε αυτοί, που καλώς συνεργαζόμαστε με τους δανειστές, από την άλλη μας κατηγορούν οι δανειστές ότι ερχόμαστε σε αντιπαλότητες μαζί τους, ότι έχουμε μια σχέση αντιπαράθεσης. Και αυτό κάνουμε πραγματικά.

Δεν έχετε καταλάβει, όμως, ένα πράγμα. Δεν έχετε καταλάβει ότι συνεργασία σημαίνει και στοιχειοθέτηση και ταυτόχρονα υπηρέτηση του βασικού στόχου. Όλα αυτά, λοιπόν, που βάζουμε και βάζουμε διαρκώς έχουν ένα στόχο, δηλαδή, πώς θα υπηρετήσουμε καλύτερα τον αγροτικό χώρο, πόσο μάλλον μέσα σε μια Κοινή Αγροτική Πολιτική.

Νομίζω ότι και εσείς ξέρετε ποια είναι η βασική μας κατεύθυνση. Η βασική μας κατεύθυνση είναι να απορροφούμε τους πόρους όσο το δυνατόν πιο έγκαιρα και ταυτόχρονα, βεβαίως, χωρίς τα πρόστιμα και τους καταλογισμούς. Γιατί, λοιπόν, δεν αναλαμβάνετε την ευθύνη ότι ο αγροτικός χώρος έχει 3 δισεκατομμύρια εκκρεμότητες για τις οποίες δίνουμε μεγάλες μάχες για να μπορέσουμε να τις απαλείψουμε; Αυτό το έχετε ξεχάσει όλοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Αποστόλου.

Ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Ξυδάκης ζητεί χορήγηση άδειας απουσίας του στο εξωτερικό από 12 Μαΐου έως 14 Μαΐου 2017, προκειμένου να συμμετάσχει σε συνέδριο στο Βερολίνο. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώςη Βουλή ενέκρινε τη ζητηθείσα άδεια.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ για έξι λεπτά. Όλοι οι υπόλοιποι θα έχουν έξι λεπτά.

**ΙΩΑΝΝΗΣ ΚΑΡΑΓΙΑΝΝΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, από τα μέχρι τώρα λεχθέντα των συναδέλφων της Νέας Δημοκρατίας προκύπτουν οι παρακάτω διαπιστώσεις:

Πρώτον, έλλειψη στοιχειώδους συνεννόησης και συναίνεσης σε ένα τόσο μεγάλο εθνικό ζήτημα, όπως είναι αυτό της ανασυγκρότησης του αγροτικού τομέα της χώρας μας.

Δεύτερον, έλλειψη αυτοκριτικής για πράξεις, λάθη και παραλείψεις, που οδήγησαν στη διάλυση της πρωτογενούς παραγωγής και των μεγάλων συνεταιρισμών της χώρας, καθώς και των λανθασμένων χειρισμών στην υπόθεση της φέτας το 2013.

Τρίτον, έλλειψη εναλλακτικής πρότασης για την ανάπτυξη της γεωργίας και κτηνοτροφίας της χώρας μας, βασικών πυλώνων παραγωγικής ανασυγκρότησης και δημιουργίας εθνικού πλούτου.

Από τις διαπιστώσεις αυτές θεωρώ σκόπιμο πως πρέπει να επαναληφθεί στην αρμόδια Επιτροπή Παραγωγής και Εμπορίου της Βουλής μια ειλικρινής συζήτηση με όρους εθνικής συνεννόησης τόσο για το μέλλον της πρωτογενούς παραγωγής όσο και για τα τραγικά και ανεπανόρθωτα λάθη του παρελθόντος, κυρίως στο συνεταιριστικό χώρο.

Δεν είναι τυχαίο ότι σήμερα η χώρα μας είναι ελλειμματική στα κυριότερα αγροτικά προϊόντα. Εισάγουμε το 65% του αγελαδινού γάλακτος, το 90% του βόειου κρέατος, το 65% του χοιρινού και το 30% των πουλερικών. Οι εισαγωγές αυτές ξεπερνούν τα 2,5 δισεκατομμύρια ευρώ τον χρόνο, με ό,τι αυτό συνεπάγεται στο εμπορικό ισοζύγιο της χώρας.

Δεν είναι, βεβαίως, της παρούσης η ανάλυση της πολύχρονης παθογένειας του αγροτικού ζητήματος στην Ελλάδα. Αυτό, όμως, που συνέβη στη χώρα μας τα τελευταία τριάντα χρόνια δεν έχει προηγούμενο στην ευρωπαϊκή αγροτική οικονομία και την πρωτογενή παραγωγή: κατασπατάληση ευρωπαϊκών πόρων, αμαρτωλά δάνεια της ΑΤΕ, σκάνδαλα τύπου ΣΕΒΑΘ και ΕΑΣ Λάρισας, ξεπούλημα κορυφαίων συνεταιριστικών επιχειρήσεων, όπως η ΔΩΔΩΝΗ δημιουργία προβληματικών, λόγω πολιτικών παρεμβάσεων, συνεταιρισμών όπως η ΑΓΝΟ η ΣΕΚΑΠ, ΣΕΠΕΚ και παλαιότερα η ΚΥΔΕΠ, η Ομοσπονδία ΕΛΑΙΟΥΡΓΙΚΗ, η ΜΕΛΙΣΣΟΚΟΜΙΚΗ κ.λπ..

Δυστυχώς, δεν έχει τέλος ο μακρύς κατάλογος της ντροπής και των τριών χιλιάδων συνεταιρισμών σφραγίδων, που καταχράστηκαν δημόσιο χρήμα και αμαύρωσαν τον θεσμό της συνεταιριστικής ιδέας στη χώρα μας. Πάνω από 5 δισεκατομμύρια ευρώ υπολογίζεται η ζημιά που υπέστη το δημόσιο από τις παράνομες χορηγήσεις δανείων της ΑΤΕ το διάστημα 2000-2012, βάσει πορίσματος του Αρείου Πάγου που διερεύνησε περιπτώσεις όπως αυτή της ΣΕΒΑΘ.

Το ζητούμενο, όμως, είναι τι κάνουμε από εδώ και πέρα. Η ανασυγκρότηση της πρωτογενούς παραγωγής, βασικού πυλώνα παραγωγικής ανασυγκρότησης της χώρας, δεν μπορεί να γίνει με αναχρονιστικές αντιλήψεις εκτός ευρωπαϊκού πλαισίου και έλλειψη περιφερειακού σχεδιασμού, εθνική στρατηγική για τα εθνικά μας προϊόντα, σύγχρονους συνεταιρισμούς που θα λειτουργούν με ιδιωτικοοινομικά κριτήρια, καθώς και με πλήρη αντιστροφή της σημερινής σχέσης γεωργίας – κτηνοτροφίας, με έμφαση στην αιγοπροβατοτροφία και τα κτηνοτροφικά φυτά.

Η αλλαγή του παραγωγικού μοντέλου της χώρας με στόχο τη βελτίωση της επάρκειας και την παραγωγή επώνυμων ΠΟΠ, παραδοσιακών και προϊόντων γεωγραφικής ένδειξης προϊόντων υψηλής διατροφικής αξίας και ποιότητας είναι μονόδρομος.

Η δε σύνδεση της πρωτογενούς παραγωγής με το τουριστικό προϊόν, τον πολιτισμό και την εθνική γαστρονομία θα αναδείξει τα συγκριτικά μας πλεονεκτήματα σε εθνικό και περιφερειακό επίπεδο.

Η αναφορά μου στη στήριξη και ανάπτυξη της προβατοτροφίας δεν γίνεται για λόγους ιστορικούς, αλλά γιατί το πρόβειο γάλα αποτελεί τη βάση της φέτας. Σήμερα η παγκόσμια ζήτηση ανέρχεται στους πεντακόσιους χιλιάδες τόνους. Η ελληνική παραγωγή πλησιάζει τους ενενήντα δύο χιλιάδες, εκ των οποίων οι σαράντα τρεις περίπου εξάγονται.

Επιβάλλεται, ιδίως μετά τις τελευταίες εξελίξεις των συμφωνιών της Ευρωπαϊκής Ένωσης με τρίτες χώρες, η στήριξη και ανάπτυξη της προβατοτροφίας, καθώς και η χάραξη εθνικής στρατηγικής προστασίας της ΠΟΠ φέτας, που στηρίζει την αυθεντικότητα του προϊόντος και απαντά με τον καλύτερο τρόπο στον ανταγωνισμό των λευκών τυριών.

Παρόμοια στρατηγική απαιτείται και για το άλλο εθνικό μας προϊόν, το λάδι. Δυστυχώς, σήμερα πάνω από το 85% της ελληνικής παραγωγής πωλείται χύμα και μάλιστα στον ανταγωνισμό. Η πολυδιάσπαση της μικρής παραγωγής και η έλλειψη σύγχρονου εξαγωγικού μάρκετινγκ δεν μπορεί να στηρίξει την εξωστρέφεια και την είσοδο του προϊόντος στα μεγάλα σημεία λιανικής πώλησης. Απαιτούνται συμπράξεις, συνεργασίες και clusters για εξασφάλιση ποσοτήτων και προώθηση με τη στήριξη εθνικού brand name.

Σημαντικό ρόλο στην ανασυγκρότηση του αγροτικού τομέα και της ανάπτυξης πρέπει να παίξει ο περιφερειακός χωροταξικός σχεδιασμός, αρκεί να εκπονηθούν σύγχρονα περιφερειακά προγράμματα με καινοτόμα και εξωστρεφή μοντέλα περιφερειακής ανάπτυξης, που έχουν δοκιμαστεί σε άλλες χώρες του ευρωπαϊκού Νότου. Αυτό, εξάλλου, κατέδειξε και η προχθεσινή συνάντηση του Πρωθυπουργού με τους δεκατρείς περιφερειάρχες της χώρας, με αντικείμενο τον εθνικό διάλογο για την παραγωγική ανασυγκρότηση.

Κυρίες και κύριοι συνάδελφοι, είναι σε όλους γνωστό πως τα προβλήματα, που αντιμετωπίζει σήμερα η ελληνική οικονομία έχουν ρίζες στις παθογένειες προηγούμενων δεκαετιών, μία εκ των οποίων υπήρξε και το στρεβλό παραγωγικό μοντέλο του παρελθόντος. Η αντιμετώπιση αυτών των παθογενειών αποτελεί πράξη ευθύνης για όλους μας.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, θα ήθελα να αναγνώσω μία ανακοίνωση.

Έχω την τιμή να ανακοινώσω στο Σώμα πως κατόπιν του υπ’ αριθμόν πρωτοκόλλου 1829/27-04-2017 αιτήματος της Προέδρου της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινής Γεννηματά, προτάθηκε, σύμφωνα με το άρθρο 44, παράγραφος 1 του Κανονισμού της Βουλής, η σύσταση Διακομματικής Κοινοβουλευτικής Επιτροπής για το Δημογραφικό.

Η Διάσκεψη των Προέδρων στη συνεδρίασή της στις 4 Μαΐου 2017 αποδέχτηκε ομόφωνα την πρόταση.

Για λόγους αποτελεσματικής λειτουργίας της επιτροπής προτείνεται η σύστασή της να περιλαμβάνει είκοσι τρία μέλη, κατ’ αναλογία της δύναμης των κομμάτων και των Ανεξάρτητων Βουλευτών.

Προτείνεται, επίσης, προθεσμία υποβολής της εκθέσεως της επιτροπής μέχρι το τέλος της τρέχουσας συνόδου.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Σώμα συνεφώνησε ομόφωνα, αποφασίζοντας τη σύσταση της Διακομματικής Κοινοβουλευτικής Επιτροπής για το Δημογραφικό, σύμφωνα με το άρθρο 44, παράγραφος 1 του Κανονισμού της Βουλής και με προθεσμία υποβολής της εκθέσεως μέχρι τις 31 Οκτωβρίου 2017.

Η σχετική πρόταση θα καταχωρηθεί στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα πρόταση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 156-157)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος για έξι λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κυρία Πρόεδρε.

Πράγματι, είναι μια πολύ σημαντική πρωτοβουλία την οποία έχουμε λάβει για σύσταση Διακομματικής Επιτροπής για το δημογραφικό και σχετίζεται, βέβαια, και με το σημερινό θέμα, τον αγροτικό τομέα και με την παραμονή του αγροτικού πληθυσμού στις αγροτικές εργασίες και με το πώς επιτέλους θα μπορέσουμε να βάλουμε άλλο πλάνο ανάπτυξης για τη χώρα. Είναι πολύ θετικό ότι έγινε δεκτή η πρότασή μας και θα ξεκινήσει αυτή η συζήτηση στη Διακομματική Επιτροπή.

Η Κοινοβουλευτική Ομάδα του ΣΥΡΙΖΑ αυτή τη στιγμή συνεδριάζει για άλλη μια φορά. Εδώ και πόσους μήνες διαπραγματεύεται ο ΣΥΡΙΖΑ με τον ΣΥΡΙΖΑ την αξιολόγηση και τη διαπραγμάτευση και το μνημόνιο. Και πραγματικά, απορούμε. Αν ήταν να μας φέρει τέτοιο μνημόνιο, για ποιο λόγο καθυστερούσε;

Είναι αδιανόητα τα μέτρα τα οποία έχουν συμφωνηθεί. Σας άκουσα πριν από λίγο να λέτε ότι μέσα σε ενάμιση χρόνο η Ελλάδα θα βγει από τα μνημόνια. «Έτσι είναι, αν έτσι νομίζετε» με αυτά, που έχετε υπογράψει. Δεν μπορώ να σας πω τίποτα άλλο.

Υπογράψατε μείωση συντάξεων και μείωση αφορολόγητου και πάρα πολλά άλλα στοιχεία για μετά το 2019, μετά από αυτό τον ενάμιση χρόνο, δηλαδή, τα έχετε υπογράψει, και έρχεται στην Ολομέλεια η Κυβέρνησή σας και λέει ότι μετά από ενάμιση χρόνο θα έχουμε βγάλει με αυτή τη συμφωνία τη χώρα από τα μνημόνια!

Τη βάζετε πιο βαθιά στα μνημόνια. Τη βάζετε πιο βαθιά στην κρίση. Αυτή είναι η πραγματικότητα.

Εν πάση περιπτώσει, λίγη σοβαρότητα σε αυτά που λέμε! Δεν είναι δυνατόν να συνεχίζεται και σήμερα το παραμύθι του ουδέτερου δημοσιονομικού αποτελέσματος, όταν προχωρείτε αυτή τη στιγμή σε τέτοια μέτρα, όταν ο Υπουργός Οικονομικών αυτής της Κυβέρνησης είχε πει ότι σήμερα θα είχε παραιτηθεί, αν έπεφτε το αφορολόγητο σε αυτό το ποσό. Και ακόμη δεν έχει παραιτηθεί.

Η Κυβέρνησή σας συνεχίζει να νομίζει ότι μπορεί να πείσει τον ελληνικό λαό με ψέματα. Αν νομίζετε ότι οι πολίτες αυτή τη στιγμή είναι πελάτες, αν έχετε αυτή την αντίληψη για τους πολίτες της χώρας, κάνετε ένα μεγάλο λάθος.

Βεβαίως, όλα αυτά για το μνημόνιο και για τη συμφωνία έχουν άμεση επίπτωση και στον αγροτικό τομέα.

Σας άκουσα να λέτε ότι ουσιαστικά για όλα φταίει η Αντιπολίτευση δύο χρόνια πριν έρθετε εσείς. Αντιπολιτεύεστε την Αντιπολίτευση ακόμα και σήμερα, ενώ εδώ είστε στα έδρανα της Κυβέρνησης και πρέπει να απαντάτε για ποιους λόγους δεν προχωρούν ορισμένα πράγματα. Αυτός είναι ο ρόλος σας και σε αυτό τον ρόλο δεν ανταποκρίνεται η Κυβέρνησή σας.

Προχωρήσατε όλο αυτό το χρονικό διάστημα σε απαράδεκτα μέτρα. Στη φορολόγηση του αγροτικού εισοδήματος σε ποσοστά που δεν ισχύουν σε καμμία άλλη χώρα. Στην προκαταβολή φόρου στο 100%. Στον ΦΠΑ στα γεωργικά εφόδια, που λέγατε ότι θα τον μειώσετε από το 13%, γιατί και εκείνο ήταν πολύ υψηλό -το υψηλότερο στην Ευρωζώνη- και το φτάσατε σε 23% και 24% από την 1η Γενάρη 2017.

Μιλούσατε για το ασφαλιστικό και προχωρήσατε ουσιαστικά στον τριπλασιασμό των ασφαλιστικών εισφορών και στην κατάργηση του ΟΓΑ, ενώ έπρεπε να αντιμετωπίσετε τα υπαρκτά προβλήματα, να διαχωρίσετε την πρόνοια από τους αγρότες και, βεβαίως, να μπορέσετε να προχωρήσετε, όπως σας λέγαμε εκείνη τη στιγμή, με τρία ταμεία.

Δεν έχετε παρουσιάσει κανένα σχέδιο αγροτικής ανάπτυξης όλο αυτό το χρονικό διάστημα, κανένα σχέδιο για την αγροτική παραγωγή. Βρήκατε 19 δισεκατομμύρια ευρώ γι’ αυτή την επταετία. Διαπραγματεύτηκαν κάποιοι πριν από εσάς τα χρήματα υπάρχουν αυτή τη στιγμή. Είστε από τα ελάχιστα Υπουργεία στα οποία έχετε να δώσετε χρήματα και ουσιαστικά όχι να πάρετε. Και δεν αξιοποιείτε, δεν δίνετε αυτά τα χρήματα και ουσιαστικά, παίρνει χρήματα, μέσω της φορολογίας, η Κυβέρνησή σας.

Σας λέγαμε ότι επειδή καταργείτε την επιστροφή φόρου για το αγροτικό πετρέλαιο, να θεσπίστε αγροτικό πετρέλαιο κίνησης. Δεν το πράξατε. Στις 3 Νοεμβρίου του 2015 φέραμε τροπολογία για την κάρτα αγροτικού πετρελαίου, αυτό το οποίο γίνεται και σε άλλες χώρες, με βάση τα στρέμματα και το είδος της καλλιέργειας. Ούτε σε αυτό μας ακούσατε.

Δεν έχετε πλέον άλλοθι την διαπραγμάτευση. Δεν το λέω εγώ, κύριε Αποστόλου και κύριε Τσιρώνη. Ο Πρωθυπουργός σας το είπε χθες στο Υπουργικό Συμβούλιο. Δεν υπάρχει κανένα άλλοθι για να λέτε πλέον τη μία ή την άλλη δικαιολογία. Η αγροτική ανάπτυξη της χώρας πρέπει να αποτελέσει μοχλό παραγωγικής ανασυγκρότησης, αλλιώς θα μείνουμε στάσιμοι, θα μείνουμε να έχουμε ελλείμματα, ακόμα κι εκεί που έχουμε προστιθέμενη αξία.

Βεβαίως, γνωρίζετε ότι γνωρίζω πάρα πολύ καλά τα συγκεκριμένα θέματα του προγράμματος αγροτικής ανάπτυξης και εκ της επαγγελματικής μου δραστηριότητας, αλλά και λόγω της θητείας μου για έναν χρόνο ως ειδικός γραμματέας Κοινοτικών Πόρων και Υποδομών στο Υπουργείου Αγροτικής Ανάπτυξης και Τροφίμων στο πρόγραμμα αγροτικής ανάπτυξης. Πολλά από τα στοιχεία που δίνετε –δεν θέλω να μπω σε σχολιασμό του πίνακα που δώσατε- ουσιαστικά δεν ισχύουν.

Να σας πω, λοιπόν, το εξής. Δεν μπορέσατε να παραδεχθείτε ούτε καν την αποτυχία της βιολογικής γεωργίας. Με εξέπληξε που δεν είπατε πως «εδώ κάναμε ορισμένα λάθη». Ουσιαστικά, έμειναν όλοι μετέωροι οι βιολογικοί παραγωγοί στην φυτική και ζωική παραγωγή, σε γεωργία και κτηνοτροφία. Και είπατε ουσιαστικά:. Γιατί μας κατηγορεί και σε αυτό το θέμα η αντιπολίτευση; Γιατί έχουμε περισσότερους αιτούντες από τα χρήματα; Μα, ακριβώς το αντίθετο. Γιατί έχετε χρήματα για τα συγκεκριμένα μέτρα, πήρατε πίσω τη διαδικασία και δεν προχωράει.

Δεν λύνετε το θέμα με το πληροφοριακό σύστημα. Δεν προχωρήσατε, ουσιαστικά, αυτά τα δύο χρόνια στην αποκέντρωση, στις περιφερειακές υπηρεσίες. Δεν προχωρήσατε ούτε σε αυτό το 37%, να το υλοποιήσετε πραγματικά, να τρέξουν, να δώσετε, να αποκεντρώσετε, να λύσετε προβλήματα γραφειοκρατίας. Θυμάστε ότι όταν είχε γίνει στο παρελθόν, κάποια στιγμή έτρεξαν και τα σχέδια βελτίωσης. Λύθηκαν κάποια προβλήματα, όταν πήγαν στις αιρετές περιφέρειες κάποιες διαδικασίες.

Βεβαίως, δεν έχετε προχωρήσει τίποτα στο θέμα των συμβουλευτικών υπηρεσιών, για τους γεωργικούς συμβούλους, και σε θέματα ανεργίας σε σχέση, βέβαια, με τους κλάδους που μπορούν να απασχοληθούν. Είναι ευρωπαϊκά χρήματα αναξιοποίητα. Ο αγρότης, όμως, θέλει αυτή τη στιγμή γεωργικές συμβουλές. Και οι δημόσιοι υπάλληλοι, οι οποίοι προσπαθούν με πάρα πολύ λίγα μέσα αυτή τη στιγμή να κάνουν τη δουλειά τους, δεν επαρκούν. Οπότε, έχετε χρήματα αυτή τη στιγμή για να πάρετε κόσμο να δουλέψει στον ιδιωτικό τομέα με γεωργικούς συμβούλους και δεν το πράττετε. Δεν προχωράτε ούτε σε αυτά τα οποία έχετε έτοιμα για την καινοτομία και την κατάρτιση. Δεν τα έχετε προχωρήσει.

Βέβαια, στα ζητήματα της πολιτικής γης, γιατί αναφερθήκατε, εδώ κι αν δεν έχετε κάνει τίποτα. Στα ζητήματα της γης φτιάξατε –είπατε- την υπηρεσία. Μα, δεν προχωράει τίποτα. Νέοι αγρότες δεν μπορούν να πάρουν χρήματα, ευρωπαϊκά χρήματα, εξασφαλισμένα χρήματα, για να μπουν στο επάγγελμα. Δεν μπορούμε στη βιολογική γεωργία και σε άλλες μορφές, όπως ολοκληρωμένη διαχείριση και άλλα συστήματα ποιότητας, να αξιοποιήσουμε πόρους αυτή τη στιγμή στη χώρα μας.

Τα λέγατε αυτά και προεκλογικά. Και βεβαίως, έρχεστε εδώ και λέτε, για παράδειγμα, ότι η καλύτερη χρονιά ήταν το 2015. Ε, τώρα δεν θέλω να σχολιάσω πάρα πολλά εξειδικευμένα θέματα –και θα μπορούσα, το ξέρετε- από αυτά που είπατε. Τη χρονιά, όμως, που λήγει το ν+2, τα επτά συν δύο χρόνια της περιόδου δηλαδή, να λέτε ότι κάνατε τη μεγαλύτερη αξιοποίηση πόρων –γιατί πάντοτε η χρονιά που έχει τη μεγαλύτερη απορρόφηση σε όλη την Ευρώπη είναι η χρονιά που τελειώνει το ν+2- τότε πραγματικά νομίζω ότι αυτό υποτιμά και το ελληνικό κοινοβούλιο και τους γεωργούς και τους πολίτες.

Κλείνοντας, να πω ότι και εσείς στο Υπουργείο σας και ο Πρωθυπουργός άλλα λέγατε προεκλογικά για τον αγροτικό τομέα, άλλα λέγατε και μετεκλογικά, σε σχέση με αυτά που πράττετε τώρα. Τον Φεβρουάριο εσείς λέγατε «όχι στη δημιουργία βιβλίων εσόδων-εξόδων». Συνεχίζατε και λέγατε τον Φεβρουάριο του 2015: «Μείωση της τιμής του πετρελαίου έως τη δημιουργία αγροτικού πετρελαίου», «επαναφορά δέκατης τρίτης σύνταξης», «αναμόρφωση του ασφαλιστικού». Και, βέβαια, δεν καταλαβαίναμε τότε τι σημαίνει αναμόρφωση του ασφαλιστικού. Τώρα, με τη μείωση των συντάξεων το έχουμε δει.

Ο Πρωθυπουργός έλεγε: «μόλις γίνουν οι εκλογές ξεχνάνε τις υποσχέσεις τους και οι σωτήρες κρύβονται».

**ΠΡΟΕΔΡΕΥΩΝ (Αναστασία Χριστοδουλοπούλου):** Ελάτε, κύριε Θεοχαρόπουλε, τελειώνετε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τελειώνω, κυρία Πρόεδρε.

Έλεγε, επίσης ο κ. Τσίπρας: «Έπρεπε να υπάρξει και πρέπει να υπάρξει φθηνό πετρέλαιο, φθηνό ρεύμα και ρευστότητα στον παραγωγό. Δεν μπορεί να ανασυγκροτηθεί η αγροτική οικονομία χωρίς φθηνό ρεύμα και πετρέλαιο. Δεν μπορούμε να δίνουμε αφορολόγητο στους εφοπλιστές και οι αγρότες να πληρώνουν». Αυτά τα δήλωνε ο κ. Τσίπρας. Και σήμερα εσείς δηλώσατε ότι σε ενάμιση χρόνο η χώρα θα είναι καλύτερα από σήμερα.

Θα κλείσω με το απόφθεγμα του Αβραάμ Λίνκολν: «Μπορείς να κοροϊδεύεις πολλούς για λίγο, λίγους για πολύ, αλλά δεν μπορείς κοροϊδεύεις πολλούς για πάντα».

Ευχαριστώ.

**ΠΡΟΕΔΡΕΥΩΝ (Αναστασία Χριστοδουλοπούλου):** Τον λόγο έχει ο κ. Μίχος από τον Λαϊκό Σύνδεσμο - Χρυσή Αυγή, για έξι λεπτά. Παρακαλώ να τηρείται ο χρόνος, γιατί πρέπει να τελειώσουμε κάποια στιγμή.

Ορίστε, έχετε τον λόγο.

**ΝΙΚΟΛΑΟΣ ΜΙΧΟΣ:** Ευχαριστώ, κυρία Πρόεδρε.

Ο χρόνος φυσικά είναι πολύ λίγος για τόσο σοβαρά θέματα. Δεν άκουσα κανέναν από τους σημερινούς ομιλητές να μιλήσει για τη Marfin. Σήμερα είναι η επέτειος. Χάθηκαν άνθρωποι, έχασαν τη ζωή τους από φωτιές που έγιναν εσκεμμένα. Δεν μίλησε κανένας. Αθώοι οι κατηγορούμενοι μετά από τόσα χρόνια! Δεν είχαν ψυχή αυτοί οι άνθρωποι;

Η Χρυσή Αυγή, όμως, πήγε. Τίμησε τα θύματα. Και εδώ υπάρχουν φωτογραφίες με ένα καθίκι που λέγεται Κωνσταντίνου, έναν άνθρωπο που δεν έχει δουλέψει ποτέ στη ζωή του, έναν τεμπέλη, ένα κουρόσκυλο της κοινωνίας, ο οποίος ήταν εκεί και πέταγε βόμβες μολότοφ.

**ΠΡΟΕΔΡΕΥΩΝ (Αναστασία Χριστοδουλοπούλου):** Κύριε Μίχο, σας παρακαλώ. Δεν έχει νόημα τώρα.

**ΝΙΚΟΛΑΟΣ ΜΙΧΟΣ:** Σας παρακαλώ πάρα πολύ. Τα βλέπετε. Εδώ είναι οι φωτογραφίες.

**ΠΡΟΕΔΡΕΥΩΝ (Αναστασία Χριστοδουλοπούλου):** Τι να βλέπω; Τι σχέση έχει η φωτογραφία με το θέμα που συζητάμε; Σας παρακαλώ!

**ΝΙΚΟΛΑΟΣ ΜΙΧΟΣ:** Υπάρχουν υπεύθυνοι και δεν παίρνω καμμιά κουβέντα πίσω για έναν άνθρωπο, που είναι μόνο για να κάνει κακό στην πατρίδα μας και σε συνανθρώπους του.

Αυτά να τα βάλετε και στα Πρακτικά, μήπως του χρόνου θυμηθεί η Βουλή και κάνει κάτι για να τιμήσει αυτούς τους ανθρώπους.

(Στο σημείο αυτό ο Βουλευτής κ. Νικόλαος Μίχος καταθέτει για τα Πρακτικά τα προαναφερθέντα έγγραφα και την προαναφερθείσα φωτογραφία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προχθές ήμουν στην Επιτροπή Έρευνας και Τεχνολογίας. Ο πρώτος ομιλητής, ο κ. Αρσένος, ανέφερε ότι σήμερα η αγροτική παραγωγή είναι στο 3% του ΑΕΠ. Τον ρώτησα για να σιγουρευτώ και μου είπε ναι. Θυμάται κανείς από εσάς, κύριοι εδώ, ότι αυτή ήταν η συμφωνία για να μπούμε στην ΕΟΚ επί Κωνσταντίνου Καραμανλή, που τη συνέχισε και υπέγραψε και ο Ανδρέας Παπανδρέου; Και σήμερα φτάσαμε στο να είναι η αγροτική παραγωγή, ο πρωτογενής τομέας στο 3% του ΑΕΠ, με κατηφορική τάση!

Άκουσα με πάρα πολλή προσοχή τους ομιλητές της Νέας Δημοκρατίας, τον κ. Καραγιάννη. Συμφωνούμε με πολλά που είπατε, κύριε Καραγιάννη. Είστε, όμως, Κυβέρνηση από το 2015. Έγιναν πάρα πολλές –να το πούμε και πιο λαϊκά- ατιμίες με συνεταιρισμούς, με επιδοτήσεις σε αγρότες που δεν ήταν αγρότες, με τη «ΔΩΔΩΝΗ» και άλλα. Έχετε κάνει τίποτα; Δεν έπρεπε να έχουν καθίσει κάποιοι άνθρωποι στο σκαμνί; Έχουν φαγωθεί δισεκατομμύρια, όχι εκατομμύρια.

Μήπως, όμως, -λέω εγώ- από την άλλη πλευρά τα τότε κομματόσκυλα του ΠΑΣΟΚ ήρθαν τώρα σε εσάς και τα καλύπτετε; Είχα αναφέρει στον κ. Αποστόλου μία περίπτωση που θα τη λέω, γιατί αυτό το πράγμα δεν έχει ξαναγίνει ποτέ. Να σας θυμίσω για τον Μίστρο, κύριε Αποστόλου, για τα καλαμπόκια, για τα δυόμισι χιλιάδες ποτιστικά σε ένα βουνό κατηφορικό με πέτρα. Υπέγραφαν άνθρωποι εκεί, μίζες πήγαιναν σε πολιτικούς, μίζες πήγαιναν στους ανθρώπους της ενωσης και κανένας δεν τιμωρήθηκε. Και αυτό έχει γίνει σε όλη την Ελλάδα. Το αναφέρω αυτό γιατί έχει συζητηθεί παντού.

Άκουσα τη Νέα Δημοκρατία που μίλησε για συρρίκνωση του πρωτογενούς τομέα, της πρωτογενούς παραγωγής και θέλω να ρωτήσω –παρ’ όλο που υπάρχει μόνο ένας από τη Νέα Δημοκρατία παρών αυτή τη στιγμή στην Αίθουσα- το εξής: ξέχασαν οι κύριοι της Νέας Δημοκρατίας σαν κυβέρνηση που ήταν, πόσα δικά τους κομματόσκυλα χρηματοδότησαν για να παίρνουν φυσικά τις μίζες οι Υπουργοί, Βουλευτές και τη γόνιμη γη να την κάνουμε φωτοβολταϊκά πάρκα για να κάθονται κάποιοι και να εισπράττουν; Τη γη μάς την έδωσε ο Θεός για να παράγουμε, όχι για να στήνουμε πάρκα και να εισπράττουμε.

Ξέχασε η Νέα Δημοκρατία –επειδή έκανε και την επίκαιρη επερώτηση- ότι επί κυβερνήσεώς της επιδοτούσε για την εκρίζωση αμπελώνων, ελαιόδεντρων και πολλών άλλων και σήμερα έχουμε καταντήσει εδώ που έχουμε καταντήσει;

Εσείς χρηματοδοτούσατε. Στην Κάρυστο ξηλώθηκαν πολλά αμπέλια, στη Μυτιλήνη δέντρα εκατοντάδων ετών, τα εκρίζωσαν όλα. Στην Πελοπόννησο το ίδιο. Από τη μία λέει για νέες καλλιέργειες, δηλαδή, κάποιες ελιές από την Ισπανία, οι οποίες είναι υβριδικές και ό,τι βγάζει ο παραγωγός, δηλαδή, από ένα λάδι που είναι σκέτο νερό, το δίνει στα φάρμακα.

Ξεχάσατε ότι εσείς φέρατε τα μνημόνια, ότι υπογράψατε; Άκουσα για τα μνημόνια πριν, για το τέταρτο μνημόνιο. Ήρθε το πρώτο, το δεύτερο, το τρίτο. Δηλαδή, μόνο το τέταρτο έχουμε; Υπεύθυνος είναι μόνο ο ΣΥΡΙΖΑ; Δεν είναι το ΠΑΣΟΚ; Δεν είναι η Νέα Δημοκρατία; Κάποιοι άλλοι τα έφεραν και κάποιοι τα συνεχίζουν. Αυτές είναι οι εντολές.

Ποιοι πούλησαν την Αγροτική Τράπεζα στην Πειραιώς και έγινε ιδιωτική, μαζί με τα δάνεια των αγροτών, μαζί με την υποθηκευμένη γη των αγροτών; Ποιος το έκανε αυτό; Ακόμα και ο κ. Τσαυτάρης έφτασε στο σημείο να πάει να κάνει συμφωνία με την «MONSANTO», για να πουλήσει την τράπεζα με τους ελληνικούς σπόρους στη βόρεια Ελλάδα, αλλά τελευταία στιγμή δεν έγινε η συμφωνία.

Συνεχίζετε και είστε όλοι εδώ υπέρ της ΚΑΠ, της Κοινής Αγροτικής Πολιτικής. Σε τι έχει βοηθήσει η Κοινή Αγροτική Πολιτική την πατρίδα μας, μπορεί κάποιος να μας πει; Στην επιβολή τού τι θα σπείρουμε, στο τι θα παράγουμε, στο πόσο γάλα θα παράγει η πατρίδα μας, στο πόσα άλευρα θα παράγει η πατρίδα μας, στο πόσο κρέας θα παράγει η πατρίδα μας;

Θα σας φέρω ένα παράδειγμα για τον αγροτικό τομέα από το 1974 έως σήμερα. Η Ελλάδα μέχρι τα τέλη του 1979 είχε επάρκεια αγροτικών προϊόντων και το ισοζύγιό της στον αγροτικό τομέα ήταν θετικό. Από το 1981 μέχρι σήμερα έλαβε από την ΕΟΚ, τη σημερινή Ευρωπαϊκή Ένωση, το ποσό των 100 δισεκατομμυρίων ευρώ περίπου για την ανάπτυξη του αγροτικού τομέα. Οι αγρότες και οι κτηνοτρόφοι πήραν ελάχιστα από αυτά τα λεφτά. Το αποτέλεσμα ήταν σφοδρή κατάπτωση του αγροτικού ισοζυγίου, δηλαδή, η διάλυση του αγροτικού τομέα, αφού από επάρκεια στα αγροτικά μας προϊόντα ως τα τέλη της δεκαετίες του ’70 πέσαμε σε επάρκεια της τάξης του 30% περίπου και οι εισαγωγές τροφίμων αυξήθηκαν. Βόειο κρέας 80% εισαγωγή, όσπρια 70%, αγελαδινό γάλα 60%, άλευρα 70%, χοιρινό κρέας 70%. Έτσι θα πάμε μπροστά;

Εάν, λοιπόν, η Κυβέρνηση δεν μειώσει τους φόρους, δεν επαναφέρει το αγροτικό πετρέλαιο, δεν χρηματοδοτήσει νέους αγρότες και αν δεν κάνει εθνική πολιτική και δεν σταματήσει να ακούει τις εντολές της Ευρωπαϊκής Ένωσης -γιατί αυτοί μας έφεραν μέχρι εδώ σήμερα και ο σκοπός είναι να ξαναγυρίσουμε πάλι στους τσιφλικάδες, που οι σημερινοί τσιφλικάδες θα είναι οι πολυεθνικές εταιρείες, που έχουν μπει να αγοράσουν την πατρίδα μας, τη γη μας και τα σπίτια μας-, τότε δεν πρόκειται να κάνετε τίποτα. Αν δεν πατήσετε πόδι, κύριε Υπουργέ, αν δεν δώσετε λεφτά να ξεκινήσει η παραγωγή, δεν κάνετε τίποτα. Και, όπως βλέπουμε μέχρι σήμερα, αντί να γίνεται αυτό που λέτε γίνεται το αντίθετο. Ναι, μεν έχετε καλό σκοπό, αλλά τι κάνετε γι’ αυτό;

Θα συνεχίσει η Ευρωπαϊκή Ένωση να μας επιβάλλει; Έχουμε «νταβατζή» πάνω από το κεφάλι μας σε όλα, στα πάντα, στην οικονομία, στην αγροτική μας παραγωγή, στην κτηνοτροφική μας παραγωγή; Μη συνεχίζετε σαν αυτούς που κατηγορούσατε, αν θέλετε να κάνετε κάτι. Τραβήξτε δικό σας μπαϊράκι, για να το πούμε και πιο λαϊκά, ώστε να ανέβει η οικονομία και να μπορέσει, τέλος πάντων, ο αγρότης να σταθεί στα πόδια του και να ξανασηκώσει το κεφάλι ψηλά, όπως ήταν κάποτε. Γιατί χωρίς αγροτική παραγωγή είμαστε τελειωμένοι και ο σκοπός των πολυεθνικών είναι να μας τελειώσουν, να εξαρτώμαστε για τα πάντα.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Μωραΐτης.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κυρία Πρόεδρε.

Με τη σημερινή επερώτηση για τους αγρότες, κτηνοτρόφους και ψαράδες, η Νέα Δημοκρατία θέλει να δείξει ότι νοιάζεται για τα προβλήματά τους, ότι δεν είναι αδιάφορη για τα βάσανα που βιώνουν. Δεν μπορείτε, όμως, να κρύψετε την ταξική σας πολιτική.

Δεν βρήκατε, κύριοι της Αξιωματικής Αντιπολίτευσης, μέσα σε εκατοντάδες λέξεις, που περιέχει η επερώτηση, μία λέξη για τη βάρβαρη αντιαγροτική πολιτική της Ευρωπαϊκής Ένωσης και της Κοινής Αγροτικής Πολιτικής, που σπρώχνει βίαια καθημερινά στο ξεκλήρισμα χιλιάδες φτωχομεσαία αγροτοκτηνοτροφικά νοικοκυριά. Δεν βρήκατε μία λέξη για το μεγάλο κόστος παραγωγής, τις χαμηλές τιμές, την απληρωσιά από τους βιομήχανους, τους εμπόρους αγροτικών προϊόντων, κουβέντα για τη φοροληστεία του αγροτικού εισοδήματος, την προκαταβολή φόρου στο 100%.

Εδώ πρέπει να τονίσουμε ότι πρόπερσι, μετά από τους μεγαλειώδεις αγώνες για πενήντα μερόνυχτα της φτωχομεσαίας αγροτιάς, κέρδισαν το αφορολόγητο και τώρα τους το παίρνετε πίσω με το τέταρτο μνημόνιο. Πρέπει να βγάλουν συμπεράσματα οι φτωχομεσαίοι αγρότες ότι μόνο ο αγώνας τους θα ανατρέψει αυτή τη βάρβαρη πολιτική. Δεν μας είπατε τίποτα για τα χαράτσια του ΕΛΓΑ, του ΟΓΑ, του ΟΣΔΕ, του ΕΝΦΙΑ στα μαντριά, στις αποθήκες, στα βοσκοτόπια, στα σπίτια των αγροτών, για την αύξηση του ΦΠΑ στα μέσα και στα εφόδια, στις ζωοτροφές, στο αγροτικό ρεύμα, στο αγροτικό πετρέλαιο, για την κατάργηση της επιστροφής φόρου του αγροτικού πετρελαίου, για το πετσόκομμα των εξισωτικών επιδοτήσεων, της συνδεδεμένης ενίσχυσης. Για όλα αυτά δεν μιλάτε, γιατί είστε συνένοχοι, συνυπεύθυνοι με αυτές τις πολιτικές. Τις υπηρετήσατε και τις υπηρετείτε. Τις ψηφίσατε στο τρίτο μνημόνιο, παρέα με τη συγκυβέρνηση ΣΥΡΙΖΑ-ΑΝΕΛ, με τα άλλα κόμματα του ευρωμονόδρομου. Αυτός είναι ο παράδεισος, που είχατε τάξει στην αγροτιά και σήμερα βιώνει τη φτώχεια και το ξεκλήρισμα!

Πού επικεντρώνετε την αντιπολίτευσή σας; Στο ότι είστε καλύτεροι διαχειριστές, ότι η συγκυβέρνηση ΣΥΡΙΖΑ-ΑΝΕΛ δεν προχωράει με γρήγορους ρυθμούς. Δίνετε εξετάσεις στους εμποροβιομήχανους, στις μεγάλες επιχειρήσεις, που δραστηριοποιούνται στην παραγωγή, την τυποποίηση, τη συσκευασία των αγροτικών προϊόντων. Νιώθετε ανασφάλεια γιατί η Κυβέρνηση ΣΥΡΙΖΑ-ΑΝΕΛ σάς παίρνει το ψωμί μέσα από τα χέρια, σας προσπερνάει. Το είπε άλλωστε ο κ. Αποστόλου, ότι όχι μόνο δεν είχε επίπληξη, αλλά πήρε συγχαρητήρια στη Θεσσαλονίκη από τον Επίτροπο Γεωργίας. Η Κυβέρνηση χαίρει της εμπιστοσύνης των μεγάλων επιχειρήσεων. Περνάει με τις λιγότερες αντιδράσεις αυτές τις αντιαγροτικές πολιτικές, κάνει τη βρόμικη δουλειά και σε αυτόν τον τομέα.

Τι φέρνετε σήμερα με την επερώτηση; Τι σας νοιάζει; Τα επενδυτικά σχέδια του Προγράμματος Αγροτικής Ανάπτυξης, που προωθεί η Κυβέρνηση και η ίδια η Ευρωπαϊκή Ένωση. Δηλαδή τι; Τζάμπα χρήμα στους μεγαλοεπιχειρηματίες, στους μονοπωλιακούς ομίλους.

Τι είναι το Πρόγραμμα Αγροτικής Ανάπτυξης 2014-2020; Είναι το αναπτυξιακό μοντέλο, που προωθείτε στην ύπαιθρο για την επιτάχυνση της καπιταλιστικής ανάπτυξης της αγροτικής παραγωγής, την ενίσχυση της κερδοφορίας μέσω του ανταγωνισμού. Τα προωθούμενα επενδυτικά προγράμματα, που αναφέρετε στην επερώτηση αφορούν κατά βάση τη χρηματοδότηση καπιταλιστικών αγροτικών επιχειρήσεων και επιχειρήσεων μεταποίησης των αγροτικών προϊόντων και όχι τους μικρομεσαίους παραγωγούς.

Στο πρώτο σκέλος της επερώτησης αναφέρεστε στη μεταποίηση αγροτικών προϊόντων και λέτε ότι αυτό θα γίνει από τους επαγγελματίες αγρότες, τη στιγμή που εσείς και η συγκυβέρνηση ΣΥΡΙΖΑ-ΑΝΕΛ έχετε υιοθετήσει συστάσεις της εργαλειοθήκης του ΟΟΣΑ και μία σειρά από άλλα μέτρα. Δίνετε τη δυνατότητα με αυτά στα μονοπώλια της μεταποίησης να αξιοποιούν φθηνές εισαγόμενες πρώτες ύλες. Παραδείγματος χάριν, κάνατε εσείς την αύξηση του ορίου στη ζωή του γάλακτος στις επτά μέρες, το πήγε στις έντεκα η σημερινή συγκυβέρνηση. Κάνατε αλλαγές στη νομοθεσία για το γιαούρτι και τώρα προβάλλετε ότι δήθεν αυτό θα δώσει διέξοδο στους παραγωγούς, ότι τους παρέχει τη δυνατότητα να μεταποιούν οι ίδιοι τα προϊόντα τους. Το μέτρο αυτό θα το καρπωθούν καπιταλιστικές αγροτικές εκμεταλλεύσεις, που έχουν τη δυνατότητα καθετοποίησης, πρόσβασης στην αγορά μέσω ανάπτυξης βραχέων αλυσίδων εφοδιασμού ή σύναψης συμφωνιών με βιομηχανίες τροφίμων, εμπορικά κέντρα, αλυσίδες σουπερμάρκετ, που αφορούν άμεσα, χωρίς εμπόρους, μεσάζοντες, στην παραγωγή τους.

Άλλωστε, αν δούμε αυτά τα προγράμματα, θα δούμε τι ακριβώς γίνεται. Για παράδειγμα, στο πρόγραμμα αυτό υπάρχουν πεντακόσια στον αριθμό προγράμματα με προϋπολογισμό μέχρι 350 χιλιάδες. Όμως, υπάρχει και η συμμετοχή, η οποία από περιοχή σε περιοχή ξεκινάει από το 25% έως 60%, δηλαδή για να μπει ένας φτωχομεσαίος παραγωγός θέλει 75 έως 160 χιλιάδες ευρώ. Αυτό το γεγονός από μόνο του αρκεί για να καταλάβει κανείς ότι οι φτωχομεσαίοι κτηνοτρόφοι, που τους πνίγει η θηλιά των χρεών στις τράπεζες, που έχουν οδηγηθεί στην αδυναμία να πληρώσουν τις τράπεζες, τις ασφαλιστικές εισφορές του ΟΓΑ, από το γεγονός ότι οι βιομήχανοι τους παίρνουν την παραγωγή μπιτ παρά, δεν έχουν να περιμένουν τίποτα από αυτά τα προγράμματα. Αντίθετα, επειδή δεν μπορούν να αντέξουν στον ανταγωνισμό, θα έρθουν σε ακόμα χειρότερη θέση λόγω της συνέχισης της πολιτικής ικανοποίησης όλων των αξιώσεων των μονοπωλίων, της μεταποίησης και των τραπεζών.

Για να δούμε σε άλλο σημείο της επερώτησης, όπου λέτε για τα σχέδια βελτίωσης. Σε αυτό το πρόγραμμα υπάρχουν πέντε χιλιάδες σχέδια βελτίωσης, περίπου 360 εκατομμύρια.

Κατά μέσο όρο κάθε σχέδιο φτάνει τις εβδομήντα δύο χιλιάδες, που και εδώ πάλι η συμμετοχή είναι δυσβάσταχτη για τη φτωχομεσαία αγροτιά. Ασφαλώς, από αυτά τα προγράμματα, ιδιαίτερα των σχεδίων βελτίωσης, υπάρχει αρνητική εμπειρία για μεγάλο αριθμό μικρομεσαίων αγροκτηνοτρόφων, οι οποίοι μπήκαν σε αυτά, χρεώθηκαν στις τράπεζες, για να εξασφαλίσουν το δικό τους μερίδιο στην επένδυση και η συνολική κατάσταση τους έφερε σε χειρότερη μοίρα.

Επίσης, αναφέρεται στην επερώτηση ότι υπάρχουν τα Προγράμματα Βιολογικής Γεωργίας και Κτηνοτροφίας. Ιδιαίτερα, για την κτηνοτροφία έχουν γίνει γεφύρι της Άρτας. Όσοι έχουν ενταχθεί στο πρόγραμμα της προηγούμενης πενταετίας –και εδώ έχει ευθύνη και η Νέα Δημοκρατία- έχουν πληρωθεί μόνο για δύο χρόνια, για το 2012-2013, και πολλοί από αυτούς δεν έχουν πληρωθεί για πέντε χρόνια, με το μεγάλο πρόβλημα να βρίσκεται στην υποστελέχωση των δασαρχείων. Παρά τις φιλότιμες προσπάθειες των λίγων εργαζόμενων εκεί, δεν μπορούν να ανταποκριθούν στο μεγάλο αριθμό των αιτήσεων.

Αν και οι κτηνοτρόφοι έχουν πληρώσει, έχουν καταχρεωθεί σε ιδιωτικές εταιρείες πιστοποίησης για την προμήθεια βιολογικών ζωοτροφών, το χειρότερο απ’ όλα, όπου έχετε όλοι την ευθύνη, είναι ότι δεν υπάρχουν βιολογικές τιμές στα βιολογικά προϊόντα, δεν υπάρχουν βιολογικά σφαγεία, στελεχωμένες υπηρεσίες κτηνιατρείων και οι κτηνοτρόφοι είναι έρμαια στα χέρια των ιδιωτών.

Για όλα αυτά δεν λέτε κουβέντα, γιατί τα περισσότερα είναι έργα και των ημερών της Νέας Δημοκρατίας. Ιδιαίτερα όσον αφορά στο Πρόγραμμα Βιολογικής Κτηνοτροφίας –εδώ είναι μία απάτη στην κυριολεξία- δεν πρόκειται να ενταχθούν παρά λιγοστοί κτηνοτρόφοι από τις αιτήσεις τις οποίες υπέβαλαν. Δηλαδή, τι κάνετε; Πουλάτε φύκια για μεταξωτές κορδέλες.

Τα ίδια ακριβώς προβλήματα υπάρχουν και σε μία σειρά από άλλα προγράμματα. Αυτό είναι αντικειμενικό στον σημερινό δρόμο ανάπτυξης και ενδυναμώνει την τάση διαμόρφωσης μιας παραγωγικής βάσης που θα στηρίζεται στη μεγάλη καπιταλιστική παραγωγή και στη μονάδα και στην καθετοποίηση.

Μπροστά σε αυτήν την βαρβαρότητα υπάρχει λύση τόσο για τους μικρομεσαίους αγροτοκτηνοτρόφους όσο και για τα λαϊκά στρώματα, που έχουν ανάγκη από μία πρωτογενή παραγωγή που θα διασφαλίζει φθηνά και ποιοτικά τρόφιμα, αλλά αυτό βρίσκεται στη διαφορετική κοινωνικοοικονομική οργάνωση από την λαϊκή εξουσία, στη μεγάλη παραγωγή, στην καθετοποίηση, αλλά με διαφορετικές σχέσεις παραγωγής, με επίκεντρο τη μεγάλη κοινωνικοποιημένη μονάδα, με κεντρικό σχεδιασμό και με εργατικό υλικό έξω από τα δεσμά της καπιταλιστικής Ευρωπαϊκής Ένωσης και κάθε άλλης ιμπεριαλιστικής, διακρατικής, καπιταλιστικής Ένωσης.

Οι μικροί παραγωγοί που επιθυμούν να παραμείνουν στην παραγωγή θα μπορούν να αξιοποιούν τους παραγωγικούς συνεταιρισμούς, που θα διαφέρουν ριζικά από τους σημερινούς, και θα εντάσσονται σε αυτό εθελοντικά όσοι αγρότες επιθυμούν να παραμείνουν στην παραγωγή. Θα διασφαλίζουν σημαντική βελτίωση των συνθηκών εργασίας στη διαβίωσή τους, μείωση του κόστους παραγωγής, προστασία του περιβάλλοντος, προστασία της παραγωγής, επιστημονική τεχνική στήριξη.

Μέσα από αυτή τη διαδικασία θα δοθούν οι βάσεις για την οριστική λύση του διατροφικού προβλήματος της χώρας, με φθηνά και ποιοτικά προϊόντα και την εξασφάλιση ικανοποιητικού εισοδήματος για τους μικρομεσαίους παραγωγούς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ για μία ακόμη φορά να τηρείτε τον χρόνο.

Τον λόγο έχει ο Κοινοβουλευτικός Εκπρόσωπος από το Ποτάμι κ. Δανέλλης, ο οποίος έχει ήδη συνεννοηθεί με τους υπόλοιπους Κοινοβουλευτικούς και θα προηγηθεί.

Κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κυρία Πρόεδρε, και ευχαριστώ και τους συναδέλφους για την παραχώρησή τους.

Κυρίες και κύριοι συνάδελφοι, οι ευρωπαϊκοί πόροι που διατίθενται στον γεωργικό τομέα στη χώρα μας μέσω της ΚΑΠ στον πρώτο και στον δεύτερο πυλώνα, για την τρέχουσα δημοσιονομική περίοδο, είναι της τάξης των 19 περίπου δισεκατομμυρίων ευρώ. Να πάρουμε υπ’ όψιν μας ότι το σύνολο των διατεθειμένων πόρων για όλα τα διαρθρωτικά προγράμματα είναι γύρω στα 16 με 17 δισεκατομμύρια.

Αντιλαμβανόμαστε όλοι τη σημασία, την αξία και τη δυνατότητα που αυτοί οι πόροι παρέχουν σε έναν τομέα ο οποίος έχει μία σειρά παθογενειών από το μακρύ παρελθόν.

Είναι προφανές ότι οι ευθύνες γι’ αυτές τις παθογένειες δεν ανήκουν στη σημερινή Κυβέρνηση. Μέρος αυτών βεβαίως έχει να κάνει με τη διαχείριση στη διετία αυτή όλων των ζητημάτων που απασχολούν τον κλάδο, όμως πάνε βαθιά στο παρελθόν.

Επίσης, είναι σημαντικό, κυρίες και κύριοι συνάδελφοι, να πάρουμε υπ’ όψιν μας ότι σε μΔα πρόσφατη ποιοτική έρευνα που έκανε η διαΝΕΟσις,έχουμε την απάντηση ότι οι επτά, αν θυμάμαι καλά, στους δέκα Έλληνες αγρότες θεωρούν ότι ωφελημένη από την ένταξή μας στην Ευρωπαϊκή Ένωση και από τα ευρωπαϊκά προγράμματα της ΚΑΠ είναι η Ευρώπη και όχι η Ελλάδα.

Και μόνο αυτό δείχνει το μέγεθος του προβλήματος σε σχέση με την ουσιαστική αξιοποίηση των ευρωπαϊκών πόρων. Γιατί πάντα η έγνοια μας ήταν η απορρόφηση των πόρων και όχι η ορθολογική και αποτελεσματική αξιοποίηση παντού, ιδιαίτερα στη γεωργία.

Σήμερα, εάν θέλουμε να εξασφαλίσουμε τη μεγαλύτερη δυνατή αποδοτικότητα των δυνατοτήτων μας, είναι αναγκαίο να ξεφύγουμε από τα αποτυχημένα μοντέλα του παρελθόντος. Πρέπει να ξεφύγουμε από το σύνδρομο της εσωστρέφειας, της αδράνειας, της καθυστέρησης και της μη ορθολογικής αξιοποίησης των πόρων, όπως έλεγα λίγο πριν, αλλά και του πανταχού παρόντα προστατευτισμού, που συνήθως πνίγει κάθε καινοτόμο προσπάθεια στη χώρα μας. Γιατί η ανάπτυξη του ελληνικού αγροδιατροφικού τομέα σήμερα προϋποθέτει γνώση, επιχειρηματικότητα, εξωστρέφεια και εξαγωγές.

Είναι, όμως, αρωγός η πολιτεία και το αρμόδιο Υπουργείο στις προσπάθειες του αγροδιατροφικού τομέα; Και η δική σας Κυβέρνηση, κύριε Υπουργέ -σε συνέχεια των προηγουμένων- δυστυχώς συνεχίζει την αντίστοιχη καταστροφική πολιτική της κατασπατάλησης των κοινοτικών πόρων, με κριτήρια επιδοματικού χαρακτήρα, αντί στοχευμένα να κατευθύνει πόρους σε δράσεις που μακροπρόθεσμα θα απαλλάξουν την ελληνική γεωργία απ’ αυτήν της την εξάρτηση, την επιδοματική εξάρτηση η οποία την χαρακτήριζε πάντα.

Μήπως και εσείς συνεχίζετε να επιδιώκετε μία ελληνική γεωργία που δεν μπορεί να συντηρηθεί, χωρίς απαλλαγές, ελαφρύνσεις, αποζημιώσεις και πλουσιοπάροχες ενισχύσεις από την Ευρωπαϊκή Ένωση;

Αναγέννηση, όμως, του αγροδιατροφικού τομέα, χωρίς την ουσιαστική ένταξη σ’ αυτόν των νέων, που διαθέτουν ανοιχτούς ορίζοντες, δυνατότητες στη γνώση και την καινοτομία, δεν νοείται.

Η ανταγωνιστικότητα και η εξωστρέφεια, που είναι το ζητούμενο και που πρέπει να συντελεστούν με γοργούς ρυθμούς, προκειμένου να επιβιώσει η ελληνική γεωργία, αλλά και η ελληνική ύπαιθρος, καθιστούν απαραίτητη την ουσιαστική στήριξη των νέων αγροτών. Γι’ αυτό, τα προγράμματα για τους νέους αγρότες είναι από τα ουσιαστικότερα και δυστυχώς εδώ έχουμε ένα μεγάλο βάλτωμα και μία μεγάλη απογοήτευση από νέο κόσμο, που κατ’ επιλογή μέσα στην περίοδο της κρίσης θέλει να ασχοληθεί με τη γεωργία. Δυστυχώς, τα εργαλεία δεν τα έχει. Δεν είναι μονάχα οι πόροι, είναι και θεσμικά εργαλεία στα οποία είμαστε πολύ μακριά ακόμα. Όμως και η δημιουργία και η λειτουργία ενός αξιόπιστου δικτύου ενημέρωσης που θα λειτουργεί δίπλα στον παραγωγό, δίπλα στον αγρότη, τον κτηνοτρόφο, τον αλιέα είναι εκ των ουκ άνευ.

Ίσως σήμερα θα πρέπει να αντιληφθούμε ότι η πληροφορία, η επιστημονική υποστήριξη και η ενημέρωση για τις επιχειρηματικές ευκαιρίες που ανοίγονται και τρέχουν με γοργές ταχύτητες, πρέπει να είναι διαθέσιμες ανά πάσα στιγμή σε αυτούς που παράγουν και ίσως είναι η στιγμή να ξαναδούμε με εντελώς άλλο μάτι αυτόν τον τομέα. Οι πόροι διατίθενται απ’ αυτήν την ΚΑΠ για να στήσουμε τέτοιου είδους δίκτυα αξιόπιστης ενημέρωσης και παροχής συμβουλών.

Η ανισότητα των Ελλήνων παραγωγών σε σχέση με τους συναδέλφους τους στις υπόλοιπες ευρωπαϊκές χώρες δεν μπορεί να καλυφθεί, εάν δεν δημιουργηθεί ένα τέτοιο σύστημα έγκαιρης και έγκυρης επιστημονικής υποστήριξης. Προφανώς, κάτι τέτοιο περνάει μέσα από την αναβάθμιση και του ρόλου των υφιστάμενων δομών, όπως είναι το ΕΘΙΑΓΕ, αλλά και της δημιουργίας νέων. Αυτό θα είναι μία μεγάλη μεταρρύθμιση και μία μεγάλη υπηρεσία που καλείται να παράσχει ένα Υπουργείο πρώτης παραγωγικής γραμμής, όπως το ΥΠΑΑΤ, στους ενδιαφερόμενους.

Σε σχέση με τα σχέδια βελτίωσης, τι ισχύει πραγματικά; Τέλος Μαρτίου περιμέναμε την προδημοσίευση του μέτρου. Πού βρίσκεται αυτό το θέμα, που τόσους πολλούς ενδιαφέρει, κύριε Υπουργέ; Βέβαια, αναφορικά με την αγροτική εκπαίδευση, πιστεύει κανείς πως χωρίς εκπαιδευτικά προγράμματα, οι Έλληνες αγρότες μπορούν να συναγωνιστούν εκείνους της Αυστρίας, της Γαλλίας, της Γερμανίας;

Επιπροσθέτως, έχετε υπ’ όψιν σας, κύριε Υπουργέ, τις δομικές αλλαγές που συντελούνται στην Ευρωπαϊκή Επιτροπή με τη μεταφορά σημαντικού μέρους αρμοδιοτήτων, αλλά και ανθρώπινου στελεχιακού δυναμικού από τη Γενική Διεύθυνση Γεωργίας, τη DG-AGRI στη Γενική Διεύθυνση Περιφερειών, τη DG-REGIO; Παρακολουθείτε αυτές τις εξελίξεις; Έχετε διαμορφωμένες απόψεις; Εκτιμάτε ότι θα πρέπει να υπάρξει μία αντιστοίχιση με αυτές σε σχέση με την τροποποίηση, αναδιοργάνωση του Υπουργείου σας και των δικών σας δομών;

Κυρίες και κύριοι συνάδελφοι, απαιτείται μία συμπαγής αγροδιατροφική αλυσίδα στη θέση του σημερινού ασυντόνιστου και κατακερματισμένου τομέα. Επίσης, απαιτείται ένα νέο θεσμικό πλαίσιο, υβριδικό και συνεργατικό, βασισμένο στη συνέργεια ιδιωτικού και δημόσιου τομέα.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Κυρία Πρόεδρε, παρακαλώ την ανοχή σας για ενάμισι λεπτό.

Πρέπει, επιτέλους, η αποσπασματική και κατακερματισμένη αντιμετώπιση των προβλημάτων του αγροτικού χώρου να δώσει τη θέση της σε μια συγκεκριμένη και ολοκληρωμένη εθνική αγροτική πολιτική, που θα «κουμπώνει» στην ΚΑΠ και θα υποστηρίζει ουσιαστικά τον αγροτικό κόσμο.

Επιπροσθέτως, πρέπει να λάβουμε υπ’ όψιν μας πως με το Brexit και τη σημαντική μείωση του ευρωπαϊκού προϋπολογισμού, ιδίως ο προϋπολογισμός για την ΚΑΠ προβλέπεται ότι θα υποστεί δυσανάλογη μείωση. Αυτό είναι αναπόφευκτο και θα το έχουμε στο δεύτερο μισό ισχύος του δημοσιονομικού πλαισίου που λειτουργούμε. Αυτό πρέπει να το λάβουμε υπ’ όψιν μας και να προετοιμαστούμε.

Επιπλέον, εγείρεται ακόμη ένα ζήτημα που έχει να κάνει με τη μεσοπρόθεσμη αναθεώρηση της ΚΑΠ. Επειδή αρχίσαμε να εφαρμόζουμε την ΚΑΠ με πολύ μεγάλη καθυστέρηση, τι συμπεράσματα έχουμε βγάλει μέχρι σήμερα; Πού βρισκόμαστε; Τι προτάσεις έχουμε να κάνουμε σχετικά με την ενδιάμεση αναθεώρηση που θα γίνει σε ένα εξαιρετικά δύσκολο περιβάλλον, ένα περιβάλλον που χαρακτηρίζεται από τη μείωση του προϋπολογισμού, αλλά και την πίεση για εξεύρεση ιδίων πόρων που θα συμπιέσουν την ΚΑΠ;

Κυρίες και κύριοι συνάδελφοι, είναι γνωστό σε όλους ότι η ελληνική γεωργία χαρακτηρίζεται από παραγωγική αποδιοργάνωση. Σε αντίθεση με εμάς, οι λοιπές χώρες αντιμετώπισαν τις ενισχύσεις ως ένα βασικό εργαλείο άσκησης γεωργικής πολιτικής για τον εκσυγχρονισμό του αγροτικού τους τομέα και όχι κατασπαταλώντας τες, όπως εμείς, με κριτήρια και λογικές πελατειακών σχέσεων, που οδήγησαν στην απομάκρυνση από την παραγωγή, καθώς και στον εκμαυλισμό μεγάλης ομάδας του αγροτικού κόσμου. Το «όλα τα κιλά, όλα τα λεφτά» θα το πληρώνουμε πολύ ακριβά και για πολύ ακόμη. Ας βγάλουμε, τουλάχιστον, τα δέοντα συμπεράσματα και ας πορευθούμε σοφότεροι.

Τα σύγχρονα ποιοτικά αγροτικά προϊόντα δεν μπορεί παρά να είναι επώνυμα, ταυτοποιημένα, πιστοποιημένα από αξιόπιστους μηχανισμούς πιστοποίησης και ελέγχου, που θα διασφαλίζουν συνεχώς την εμπιστοσύνη των καταναλωτών.

Προϋπόθεση μακροχρόνιας οικονομικής βιωσιμότητας του παραγωγού, τόσο του αγρότη όσο του αλιέα και του κτηνοτρόφου, αποτελεί η συμμετοχή του στην πορεία προϊόντος του από την πρωτογενή παραγωγή έως τον καταναλωτή για τη διασφάλιση όσο γίνεται μεγαλύτερου μεριδίου της προστιθέμενης αξίας του προϊόντος του.

Για να το πετύχει όμως αυτό ο παραγωγός, απαιτείται η συμμετοχή του σε ισχυρά συλλογικά σχήματα, όπως ομάδες παραγωγών ή αγροτοσυνεταιριστικές ενώσεις. Μόνο υγιή και ισχυρά τέτοια σχήματα μπορούν να εξασφαλίσουν οικονομία κλίμακας στα κόστη των εισροών, θα εξασφαλίσουν διαπραγματευτική ισχύ στην αγορά, εφαρμογή καινοτομίας, διενέργεια εφαρμοσμένης έρευνας, διασφάλιση συνέπειας στη διάθεση, σταθερότητα στην ποιότητα, τη μορφή και τις ποσότητες που αποτελούν απαρέγκλιτες προϋποθέσεις εξωστρέφειας και ανταγωνιστικότητας.

Ζωντανή ύπαιθρος σημαίνει ζωντανή και πλούσια χώρα. Και στη χώρα μας οι εργάτες γης, οι αγρότες, βρίσκονται σε εξαιρετικά δύσκολη θέση. Η θέση τους είναι δύσκολη, επειδή χρόνια τώρα η πολιτεία δεν κάνει τίποτε για να τους βοηθήσει στο να αυξήσουν τα εισοδήματά τους. Γιατί εισόδημα δεν είναι οι επιδοτήσεις, εισόδημα είναι το αποτέλεσμα του μόχθου τους.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει από τους Ανεξάρτητους Έλληνες ο Βουλευτής Β΄ Θεσσαλονίκης κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Κυρία Πρόεδρε, σας ευχαριστώ.

Πριν ξεκινήσω να σχολιάζω πάνω στο θέμα της επερώτησης της Νέας Δημοκρατίας, θα ήθελα να κάνω ένα σχόλιο γενικότερο, γιατί βλέπω ότι με την επερώτηση που κατέθεσε η Αντιπολίτευση για τη γεωργία επιβεβαιώνεται αυτό που λένε ότι ο ένοχος επιστρέφει στον τόπο του εγκλήματος και γυρνάει εκεί, γύρω-γύρω. Γιατί, ξέρετε, η γεωργία είναι ο κατ’ εξοχήν τομέας, ο οποίος πραγματικά επλήγη και αποδεκατίστηκε εξαιτίας των άστοχων πολιτικών τους.

Για να γίνω πιο σαφής, όπως το έχω πει πολλές φορές από εδώ, από το Βήμα της Ολομέλειας και από τις αρμόδιες Επιτροπές Παραγωγής και Εμπορίου, η γεωργία το 1980, όταν μπήκαμε στην τότε ΕΟΚ, ήταν στο 22%-23%. Εκεί την άφησε την γεωργία ο Κωνσταντίνος Καραμανλής. Με την πάροδο των χρόνων, μετά σαράντα περίπου χρόνια που μεσολάβησαν, κατάφεραν με τις άστοχες πολιτικές τους και την κατέβασαν στο 3%. Αυτό το 3%, ξέρετε, είναι με τα σημερινά μεγέθη, με ένα ΑΕΠ το οποίο έχει ξεφύγει από την κανονικότητα από το 2010. Δηλαδή, έπεσε κατά 30% περίπου. Εάν πάμε σε ένα ΑΕΠ σε συνθήκες κανονικότητας, είναι ακόμη πιο κάτω. Είναι, δηλαδή, τραγική η κατάσταση.

Αυτοί οι οποίοι εγκλημάτησαν σε βάρος της γεωργίας έρχονται τώρα και κουνούν το δάκτυλο. Βέβαια, δεν εγκλημάτησαν μόνο σε βάρος της γεωργίας, εγκλημάτησαν γενικά σε βάρος της χώρας, σε βάρος της οικονομίας, των πολιτών, της κοινωνίας κ.λπ..

Αυτά πληρώνουμε και αυτά προσπαθεί να διορθώσει αυτή η Κυβέρνηση. Δεν ευθύνεται αυτή η Κυβέρνηση για όλη αυτή την κατάσταση, την οποία αντιμετωπίζουμε.

Βέβαια, είναι η γνωστή τακτική της Αντιπολίτευσης: Μόλις παίρνονται κάποια θετικά μέτρα ή έρχονται και ψηφίζονται κάποια θετικά νομοσχέδια από την Κυβέρνηση ή έχουμε αποτελέσματα όπως αυτά της αξιολόγησης τώρα, που έχουμε την ολοκλήρωση της συμφωνίας και μπαίνει πλέον στο τραπέζι η συζήτηση για το χρέος, προσπαθεί να αποπροσανατολίσει.

Είχαμε και την ψήφιση του νομοσχεδίου για τους δασικούς χάρτες –να μην το ξεχνάμε και αυτό– όπου πραγματικά η κοινωνία, ο αγροτικός κόσμος αλλά και οι πολίτες -γιατί αυτό το νομοσχέδιο τακτοποιεί και ιδιοκτησίες- το έχει δει με πολύ θετικό τρόπο. Το αντιμετωπίζουμε στις περιοδείες που κάνουμε στην ύπαιθρο με τον κόσμο που συζητάμε. Πλέον οι πολίτες νιώθουν ελεύθεροι και νιώθουν ότι έχουν τακτοποιηθεί οι ιδιοκτησίες τους.

Γιατί, ξέρετε, ήταν η πολιτική αυτών των δύο κομμάτων να κρατούν σε ομηρία τους πολίτες. Δεν τακτοποιούσαν αυτές τις εκκρεμότητες. Δεν θα επανέλθω σε λεπτομέρειες τις οποίες είπαμε, για το τι γινόταν με το παλιότερο νομικό πλαίσιο, που αφορούσε αυτά. Όμως, τώρα καταθέτουν μια επερώτηση, προκειμένου να δημιουργήσουν και να προκαλέσουν εντυπώσεις, για να αποπροσανατολιστούν από τις επιτυχίες αυτές. Χρειάζεται δουλειά. Πράγματι, χρειάζεται να καταβάλει πολλές προσπάθειες η Κυβέρνηση, αλλά υπάρχουν κάποια θετικά μέτρα, όπως αυτά που είπαμε.

Εδώ θέλω να υπενθυμίσω στην Αντιπολίτευση κάτι. Αυτή η συγκυβέρνηση είχε ψηφίσει τότε έναν νόμο για τους δημοσίους υπαλλήλους, όπου έλεγε ότι θα αξιολογούνται και το 17% περίπου από αυτούς που θα κρίνονται ανεπαρκείς θα αποπέμπονται.

Εγώ λέω, εάν υπήρχε κάτι τέτοιο για το πολιτικό σύστημα, πώς θα αξιολογούνταν η κυβέρνηση η οποία πήγε το χρέος στο 120%; Θα αποπέμπονταν ή θα της εδίδετο έπαινος; Για να το σκεφτούμε λιγάκι αυτό.

Στη συνέχεια, σε αυτούς τους ίδιους που πήγαν το χρέος από το 120% στο 180%, θα τους εδίδετο μεγαλύτερος έπαινος; Τα κατάφεραν ή απέτυχαν; Σαφώς και απέτυχαν. Την αποτυχία αυτών την πληρώνει ο ελληνικός λαός. Αυτό προσπαθεί η Κυβέρνηση, να ανατάξει τη γεωργία, που είναι η αιχμή του δόρατος μαζί με τον τουρισμό, αλλά και γενικά όλη την παραγωγή.

Όσον αφορά την επερώτηση, κατηγορεί η Αντιπολίτευση την Κυβέρνηση για χαμηλό ρυθμό απορρόφησης με κίνδυνο απώλειας των κονδυλίων, λόγω του ότι έχει αυστηροποιηθεί το πλαίσιο κ.λπ.. Το Πρόγραμμα Αγροτικής Ανάπτυξης 2014-2020 εγκρίθηκε τον Δεκέμβριο του 2015. Δηλαδή, δεκαέξι μήνες από τώρα, αφού προηγήθηκαν εντατικές και επίπονες διαβουλεύσεις με την Ευρωπαϊκή Επιτροπή. Ναι μεν θεωρείται ότι είναι Πρόγραμμα της περιόδου 2014-2020, αλλά εγκρίθηκε τον Δεκέμβριο του 2015. Είναι και αυτή μία «επιτυχία» των κυβερνήσεων μέχρι το 2014, ξέρετε.

Στη συνέχεια τώρα –προσπαθώ να είμαι όσο το δυνατόν συντομότερος, γιατί βλέπω ο χρόνος πιέζει– θα ήθελα να επισημάνω ότι το Πρόγραμμα Αγροτικής Ανάπτυξης 2007-2013 εγκρίθηκε από την Ευρωπαϊκή Ένωση στις 29 Νοεμβρίου του 2007, δηλαδή τον ίδιο χρόνο, σε αντίθεση με το πρόγραμμα 2014-2020 –αυτό για το οποίο μιλάμε– που είχε καθυστέρηση ενός χρόνου, χωρίς να ευθύνεται η παρούσα Κυβέρνηση.

Παρ’ όλα αυτά θα ήθελα επί τροχάδην…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ την ανοχή σας, κυρία Πρόεδρε, για δύο λεπτά περίπου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λαζαρίδη, έχει πάει πολύ αργά πια.

**ΓΕΩΡΓΙΟΣ ΛΑΖΑΡΙΔΗΣ:** Όχι, τελειώνω τώρα, κυρία Πρόεδρε. Σας παρακαλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχουν έρθει και οι Αντιπροσωπείες.

**ΓΕΩΡΓΙΟΣ ΛΑΖΑΡΙΔΗΣ:** Ωραία, θα το επισπεύσω ακόμη περισσότερο.

Εν κατακλείδι, αναφορικά με τις πληρωμές που έχουν γίνει μέχρι σήμερα, επισημαίνεται ότι η απορρόφηση για το 2015 ήταν η καλύτερη του συνόλου της προγραμματικής περιόδου 2007-2013, αγγίζοντας σε δημόσια δαπάνη τα 780 εκατομμύρια ευρώ.

Το 2010 ήταν 655 εκατομμύρια. Κάντε τη σύγκριση και θα δείτε την αλήθεια αυτού που σας λέω. Το 2010 ήταν η καλύτερη χρονιά με πληρωμές ανειλημμένων του προηγούμενου Προγράμματος Αγροτικής Ανάπτυξης και σε κοινοτική συμμετοχή τα 720 εκατομμύρια.

Το 2014 ήταν η καλύτερη χρονιά με 525 εκατομμύρια. Η παρούσα Κυβέρνηση ήταν πιο αποτελεσματική, περίπου 200 εκατομμύρια, ενώ για το 2016, πρώτη χρονιά εφαρμογής του Προγράμματος Αγροτικής Ανάπτυξης 2014-2020, ανήλθε, επίσης, σε ανάλογα υψηλά επίπεδα της τάξης των 657 εκατομμυρίων ευρώ δημόσια δαπάνη και κοινοτική συμμετοχή 566 εκατομμύρια.

Διαβάζω αυτό το πινακάκι και κλείνω, κυρία Πρόεδρε: Για 2015 πρόγραμμα 7.13 ήταν 780 εκατομμύρια. Για 2016 ήταν 657 εκατομμύρια. Για 2017 είναι 55 εκατομμύρια μέχρι σήμερα. Επομένως, επειδή τα στοιχεία δεν μπορούν να διαψευσθούν από κανέναν οι αριθμοί, είναι απογοητευτικοί οι αριθμοί για την Αξιωματική Αντιπολίτευση.

Ευχαριστώ πολύ.

(Χειροκροτήματα από την πτέρυγα των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα ένας μαθητές και μαθήτριες και δύο συνοδοί εκπαιδευτικοί από το 4ο Γυμνάσιο Νεάπολης Θεσσαλονίκης (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι Φινλανδοί φοιτητές από το Πανεπιστήμιο του Ελσίνκι.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η Κοινοβουλευτική Εκπρόσωπος της Ένωσης Κεντρώων κ. Θεοδώρα Μεγαλοοικονόμου.

Ελπίζω να μας αποζημιώσετε με την τήρηση του χρόνου, κυρία Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κυρία Πρόεδρε, λίγη αλληλεγγύη μεταξύ μας. Να μην μιλούν οι άντρες περισσότερο από τις γυναίκες. Να έχουμε ισονομία.

Ευχαριστώ, κυρία Πρόεδρε.

Κύριοι Υπουργοί, συζητάμε σήμερα για την αξιολόγηση των ευρωπαϊκών κεφαλαίων σε σχέση με την αγροτική ανάπτυξη.

Εγώ θα ήθελα να αναφερθώ σε κάτι άλλο: Ανάπτυξη, αξιολόγηση, όλα αυτά έχουν το ίδιο συνθετικό. Χρειαζόταν, όμως, ένας χρόνος, κύριοι Υπουργοί, για να φτάσουμε σε αυτά τα μέτρα; Επί έναν χρόνο διαπραγματευόμαστε για να πέσουν πιο βαριά μέτρα ακόμη;

Τώρα, λέτε ότι θα έχουμε και τα αντίμετρα. Δεν ξέρουμε, όμως, ποια θα είναι τα αντίμετρα. Πιστεύω ότι τα αντίμετρα είναι ένα χάπι, μία ασπιρίνη σε βαριά καρκινοπαθείς, που προσπαθείτε να τους απαλύνετε λίγο τον πόνο. Δεν θα τους θεραπεύσετε, όμως. Χρειαζόμαστε μεγάλη φαρμακευτική αγωγή.

Όπως γνωρίζουμε, μπορεί να ψηφίσετε και να εφαρμόσετε τα μέτρα. Και φυσικά θα τα ψηφίσετε. Λίγο το παλεύετε μεταξύ σας, εσωκομματικά. Θα τα ψηφίσετε, γιατί ξέρετε ότι το 2019-2020 που θα εφαρμοστούν δεν θα είστε Κυβέρνηση. Απλώς, θα είναι η Νέα Δημοκρατία που θα εφαρμόσει τα μέτρα και θα πει ως δικαιολογία: «Εμείς τα βρήκαμε ήδη ψηφισμένα. Να τα εφαρμόσουμε». Αυτό συνέβη και στον προϋπολογισμό του 2016, όταν ανέβηκε ο Αρχηγός των Ανεξαρτήτων Ελλήνων ο κ. Καμμένος –εγώ ήμουν νέα Βουλευτής τότε- περίτρανα κι έδωσε το χαρτί και είπε: «Αυτά είναι ψηφισμένα από το 2014 και είμαστε υποχρεωμένοι να τα εφαρμόσουμε μέχρι το 2016». Οπότε παίζετε ένα ωραιότατο πινγκ- πονγκ μεταξύ σας. Συγχαρητήρια.

Ο λαός, όμως, δεν μπορεί να παίζει πινγκ- πονγκ, διότι υποφέρει. Ήδη άρχισαν οι κατασχέσεις και από τις εφορίες και από τα ασφαλιστικά ταμεία και από τις τράπεζες και μάλιστα της πρώτης κατοικίας, ενώ όλοι λέγατε «κανένα σπίτι σε χέρια τραπεζίτη». Θα γίνουν, όμως, κατασχέσεις στο κόμμα της Νέας Δημοκρατίας που χρωστάει 240 εκατομμύρια ή του ΠΑΣΟΚ που χρωστάει άλλα 240 εκατομμύρια ή θα τα πληρώσει ο ελληνικός λαός.

Αυτό θέλω να σας ρωτήσω, γιατί αυτά θα τα πληρώσει ο ελληνικός λαός. Εσείς δεν θα πληρώσετε τίποτα. Τα πήραν τα κόμματα. Δεν έχετε εξασφαλίσει εμπράγματες υποθήκες για να σας τα πάρουν. Του άλλου θα του πάρουν το σπίτι. Εσείς οι Βουλευτές θα έπρεπε να έχετε υπογράψει με τις περιουσίες σας και να έπαιρναν τα δικά σας.

Ας πάμε τώρα στο θέμα που μας απασχολεί και συγγνώμη για τον εκνευρισμό μου. Ήδη διανύουμε το όγδοο έτος βαριάς λιτότητας και μνημονιακής πολιτικής και έχει βυθιστεί τελείως η οικονομία στα βάθη του ωκεανού. Πρέπει να θυμηθούμε ότι ο Πρωθυπουργός, ο κ. Τσίπρας, εδώ και πολλά χρόνια έλεγε ότι υπάρχει ανάγκη παραγωγικής ανασυγκρότησης της χώρας ως μονόδρομος για τα προβλήματα της Ελλάδας. Ακόμα πιο ειδικά ο κύριος Πρωθυπουργός είχε κάνει λόγο για πλήρη αξιοποίηση των πόρων υπέρ της ελληνικής γεωργίας.

Συγκεκριμένα, τον Σεπτέμβρη του 2015, λίγες μέρες πριν από τις εκλογές, ο κύριος Πρωθυπουργός υποσχόταν επί λέξει: Στήριξη της απασχόλησης των αγροτών και των νέων αγροτών, αναβάθμιση των υπηρεσιών του αγροτικού τομέα, ανασυγκρότηση του αγροτικού κινήματος και αξιοποίηση πόρων για την ελληνική γεωργία. Αυτά έλεγε συγκεκριμένα.

Μάλιστα, πολλές φορές έκτοτε ο κύριος Τσίπρας είχε κάνει αναφορά σε αξιοποίηση του Προγράμματος Αγροτικής Ανάπτυξης 2014-2020, το οποίο επρόκειτο να κοινοτικοποιήσει πόρους της τάξης των 6 δισεκατομμυρίων ευρώ, πάλι κατά τα λεγόμενα του Πρωθυπουργού.

Τώρα βρισκόμαστε στο 2017 και αντιλαμβανόμαστε όλο και πιο έντονα ότι η χώρα διανύει τη μια χρονιά και η επόμενη είναι ακόμη πιο δύσκολη. Έτσι διαφαίνεται ότι και αυτή η χρονιά θα είναι σε μέγιστη ύφεση και μάλιστα από αυτά τα στοιχεία που έχουμε του πρώτου τριμήνου του 2017. Ταυτοχρόνως αναμένουμε τώρα τα νέα μέτρα, που ήδη ψηφίστηκαν, τα οποία δεν τα ξέρουμε. Φυσικά τα μέτρα αυτά, από ό,τι έχουμε ακούσει από τους σταθμούς, δεν θα πλήξουν μόνο τους συνταξιούχους και τους μισθωτούς, θα πλήξουν και τους αγρότες. Είμαι σίγουρη ότι όταν θα τα διαβάσουμε θα το δούμε και αυτό.

Παρ’ όλα τα δυσοίωνα στοιχεία, παραμένει ακατανόητο γιατί η Κυβέρνηση δεν επιδεικνύει περισσότερο από το 100% των δυνάμεων της για την πλήρη και εις έπακρον αξιολόγηση των αγροτικών πόρων που τόσο πολύ έχει ανάγκη η αγροτική οικονομία, αλλά και γενικότερα η ελληνική οικονομία. Βεβαίως, ο κύριος Υπουργός έχει εξαγγείλει ότι εντός του 2017 θα προκηρυχθεί το μεγαλύτερο μέρος των μέτρων Προγράμματος Αγροτικής Ανάπτυξης.

Ωστόσο και με δεδομένο ότι η ενίσχυση της αγροτικής παραγωγής όφειλε να είναι βασική προτεραιότητα της Κυβέρνησης, θεωρώ πως ήδη υπάρχει σοβαρή καθυστέρηση, ειδικά αν αναλογιστεί κανείς ότι μέχρι τον Οκτώβρη του 2016 η Ελλάδα είχε το αρνητικό ρεκόρ να διαθέτει τους χαμηλότερους ρυθμούς απορρόφησης του προγράμματος, περίπου 5%.

Επομένως, οφείλει η Κυβέρνηση να τρέξει με ακόμα πιο γρήγορους ρυθμούς για να καλύψει το κενό που η ίδια έχει δημιουργήσει. Επομένως, και το χρονοδιάγραμμα για το 2017 που έχει επικαλεστεί ο κ. Υπουργός θα πρέπει να τηρηθεί παραπάνω από ευλαβικά, διότι σύσσωμος ο αγροτικός κόσμος αναμένει με αγωνία την απορρόφηση αυτών των χρημάτων.

Αντίστοιχα, σε αναμονή είναι και οι περιφέρειες της χώρας που θα παίξουν δυναμικό ρόλο στην απορρόφηση των ευρωπαϊκών κονδυλίων. Σε αυτό το πλαίσιο θα ήθελα να κάνω μία ξεχωριστή αναφορά στις δράσεις για τους νέους αγρότες.

Τα τελευταία χρόνια πολλοί Έλληνες κυρίως νέοι σε ηλικία έχουν επιδιώξει να αλλάξουν τελείως τον τρόπο ζωής τους, να φύγουν από τα αστικά κέντρα με την προϋπόθεση ότι θα μπορέσουν να ασχοληθούν με την αγροτική ζωή. Οι άνθρωποι έχουν κάνει ένα ξεκίνημα που είναι αμφίβολη η κατάληξή του και χρειάζεται οπωσδήποτε τη στήριξή μας.

Είναι πολύ απογοητευτικό το γεγονός ότι ακόμη δεν έχει αρχίσει η αξιολόγηση των αιτήσεων για τους νέους γεωργούς. Δεν υπάρχει κανένα περιθώριο καθυστερήσεων και κωλυσιεργίας. Οι άνθρωποι αυτοί εξαρτώνται αποκλειστικά από το Πρόγραμμα.

Μάλιστα, σας αναφέρω, κύριε Υπουργέ, ότι η Περιφέρεια Δυτικής Ελλάδας ζήτησε να αυξηθεί ο προϋπολογισμός για αυτή τη δράση, διότι τα χρήματα αρκούν μόνο για χίλιους διακόσιους νέους αγρότες ενώ υπάρχει πολύ μεγαλύτερο ενδιαφέρον να μπουν στο Πρόγραμμα.

Αντίστοιχα, υπάρχει και μία πολύ μεγάλη ολιγωρία της Κυβέρνησης, την οποία δεν ανέφερε κανένας, που φέρνει σε πολύ δύσκολη θέση τους εκτροφείς βουβάλων, οι οποίοι με δυσκολία επιβιώνουν οικονομικά, καθώς το Πρόγραμμα Αγροτικής Ανάπτυξης 2014-2020 είναι μία από τις βασικότερες πηγές εισοδήματος για τους εκτροφείς, για να διατηρηθεί η φυλή του ελληνικού βούβαλου.

Αντίστοιχα, μεγάλο πρόβλημα υπάρχει στο Επιχειρησιακό Πρόγραμμα Αλιείας και Θάλασσας, το οποίο η Κυβέρνηση φαίνεται να έχει ουσιαστικά ξεχάσει και πάλι αγνοώντας πόσο πολύ έχουμε ανάγκη την ενίσχυση των δραστηριοτήτων που παραδοσιακά γνωρίζουμε στην Ελλάδα, τη γεωργία και την αλιεία.

Βεβαίως, καταδικάζουμε την καθυστέρηση της Συγκυβέρνησης ΣΥΡΙΖΑ-ΑΝΕΛ, αυτό όμως δεν σημαίνει ότι πρέπει να ξεχνάμε και τα σοβαρά λάθη που είχε κάνει η Νέα Δημοκρατία, η οποία σήμερα βρίσκεται από την πλευρά του ερωτώντος. Κάποτε πρέπει να σε ρωτάνε και να απαντάς.

Ας μην ξεχνάμε, κύριοι συνάδελφοι της Νέας Δημοκρατίας, ότι το προηγούμενο Πρόγραμμα 2007-2013, για το οποίο έφερε την ευθύνη κυρίως η Νέα Δημοκρατία, δεν απέφερε τα αναμενόμενα αποτελέσματα στον αγροτικό κόσμο και μάλιστα είχε μέχρι τέλους μικρότερη απορροφησιμότητα από αυτή που έπρεπε.

Η έκθεση της αξιολόγησης του Προγράμματος 2007-2013 απέδειξε ότι τελικώς δεν υπήρξε ανάπτυξη του πρωτογενούς τομέα και της υπαίθρου στον αναμενόμενο βαθμό. Επιπλέον, δεν επιτεύχθηκαν ούτε οι λοιποί στόχοι, όπως η εγκατάσταση των νέων, η μεταποίηση και τα αγροπεριβαλλοντικά.

Επίσης, αποδείχθηκε ότι υπήρξαν αρκετά προβλήματα στην εφαρμογή του Προγράμματος, στα κριτήρια επιλογής και στην παρακολούθηση. Όλα αυτά ουσιαστικά άφησαν μία αίσθηση ότι το Πρόγραμμα δεν αξιοποιήθηκε στο έπακρο, αλλά αντίθετα ότι χάθηκε άλλη μία πολύτιμη βοήθεια για την ελληνική αγροτική παραγωγή.

Επομένως, σαν συμπέρασμα, τι πρέπει να κάνουμε εμείς που είμαστε εδώ; Πρέπει να δούμε σοβαρά, επιτέλους, το θέμα της αγροτικής παραγωγής, να σταματήσουν οι εκάστοτε κυβερνήσεις να βλέπουν τα χρήματα των προγραμμάτων της Ευρωπαϊκής Ένωσης ως μικρές ενισχύσεις προς τους απογοητευμένους αγρότες και κυρίως με σκοπό να ενισχύουν τη φιλολαϊκή τους εικόνα.

Πρέπει, επιτέλους, να σταματήσει η εκμετάλλευση του αγροτικού κόσμου και να αποκτήσει η πατρίδα μας ένα σοβαρό πρόγραμμα γεωργικής, κτηνοτροφικής, αλιευτικής πολιτικής, που θα μας βοηθήσει να ενισχύσουμε συνολικά την εθνική μας οικονομία.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εμείς ευχαριστούμε.

Τελείωσε και ο κύκλος των Κοινοβουλευτικών Εκπροσώπων.

Τον λόγο έχει ο κ. Τσιρώνης για δέκα λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Θέλω να ευχαριστήσω και τους ερωτώντες για την ευκαιρία που μας δίνουν να συζητήσουμε αυτό το κρίσιμο ζήτημα. Ομολογώ ότι άκουσα με πάρα πολλή προσοχή τις ερωτήσεις και κυριολεκτικά μου άρεσε περισσότερο από όλα η αυστηρότητά σας.

Ξέρετε ότι μου αρέσει πάρα πολύ να είμαι αυστηρός και εγώ με τους συνεργάτες μου, γιατί η αυστηρότητα εξωθεί τον κάθε άνθρωπο να γίνεται καλύτερος στη δουλειά του.

Εάν, όμως, αυτή τη στιγμή συζητήσουμε για την αυστηρότητά σας, θα ήθελα αυτή την αυστηρότητα να την έχετε και με τους εαυτούς σας. Η αυστηρότητα είναι θαυμάσια για την Αντιπολίτευση και νομίζω ότι σας ταιριάζει πάρα πολύ αυτός ο ρόλος. Καθίστε, λοιπόν, σε αυτή τη θέση, καθίστε για πάρα πολλά χρόνια, όπως θα σας αποδείξω, για να εξαντλείτε την αυστηρότητά σας πάντα απέναντι στους άλλους.

Θα ξεκινήσω με τα λεφτά, τα οποία δόθηκαν από το 2007 μέχρι σήμερα. Να θυμηθούμε τα απόλυτα νούμερα, τα οποία είναι και τα μόνα που δεν μπορούν υποστούν καμμία, μα καμμία λεκτική βελτίωση.

Το 2007, λοιπόν, η συνολική δημόσια δαπάνη, μαζί με την κοινωνική συμμετοχή, προς τους αγρότες ήταν περίπου 282 εκατομμύρια, το 2008 ήταν 288 εκατομμύρια και το 2009 ήταν 225 εκατομμύρια. Καταλαβαίνετε ότι εκείνες οι χρονιές είναι και οι ουρές του προηγούμενου προγράμματος, όπως γίνεται πάντα. Το 2010, που τελειώνει η ουρά και πιεζόμαστε, το ποσό φτάνει στα 655 εκατομμύρια. Ήταν μαζί το παλιό και το καινούργιο πρόγραμμα την ίδια χρονιά, το 2010, γιατί θα εκκρεμούσαν ουρές και από το 2006. Έτσι γίνεται πάντα, με τις γνωστές καθυστερήσεις.

Το 2011 το ποσό πέφτει στα 433 εκατομμύρια, το 2012 στα 403 εκατομμύρια, το 2013 ανεβαίνει πια στα 557 εκατομμύρια –αρχίζετε και ζορίζεστε λιγάκι- και το 2014 στα 593 εκατομμύρια.

Και γίνεται το ρεκόρ τώρα, γιατί αναλαμβάνουμε εμείς. Κλείνουμε το πρόγραμμα και όλα αυτά που αναφέρθηκαν και φθάνουμε στο ρεκόρ του 718. Και ο κ. Θεοχαρόπουλος λέει «εύλογο είναι, όλοι πιέζονται στο ν+2». Και το ν+2, πράγματι, είναι το 2015.

Αυτό, όμως, που δεν λέτε είναι το 2016, που δεν είναι πλέον η ουρά και το ν+2. Είναι 650, εκεί που την ίδια χρόνια εσείς -το ν+2 σας, το ν+3 σας- ήσασταν στο 225.

Και θα πω μετά ότι εμείς δεν είμαστε ευχαριστημένοι από τον εαυτό μας, ενώ εσείς ήσασταν πάντα κατευχαριστημένοι με τον εαυτό σας.

Να αναφέρω ένα άλλο παράρτημα και να σας θυμίσω ότι επί των ημερών σας, το 2005, η Ελλάδα είχε ακαθάριστη προστιθέμενη αξία του αγροτικού τομέα 8.536.000.000 ευρώ. Δεν έχω τα προηγούμενα, γιατί, αν θυμάμαι καλά, πριν, τις προηγούμενες χρονιές, ήταν πάνω από 10.000.000.000 ευρώ και μιλάμε για χρονιές προ κρίσης.

Καταφέρατε, λοιπόν, το 2013 και ρίξατε αυτό το ποσό στο ιστορικό ναδίρ. Το ιστορικό ναδίρ είναι μόνο 5.794.000.000 ευρώ. Αυτή ήταν η ακαθάριστη προστιθέμενη αξία του αγροτικού τομέα επί των ημερών σας.

Και να πω και για προ κρίσης; Το 2008 –προ κρίσης- είχε πέσει από τα 10 περίπου που ήταν στις αρχές του 2000 στο 6,793. Και αυτό το 2008 που δεν υπήρχε ακόμα κρίση.

Αν δείτε τα νούμερα, χάθηκε σε απόλυτα νούμερα προ κρίσης επί της κυβέρνησής σας γύρω στο 22% του αγροτικού ΑΕΠ. Δεν μιλάω για ποσοστά, γιατί πολύ σωστά κάποιοι Βουλευτές είπαν να μη μιλάμε για ποσοστά.

Και πάω στις απορίες σας. Εκφράσατε πολλές απορίες και κυρίως για τη βιολογική καλλιέργεια, η οποία πραγματικά είναι και της αρμοδιότητάς μου.

Η πρώτη απορία έχει να κάνει με το γιατί δώσαμε παρατάσεις. Ξέρετε πάρα πολύ καλά ότι αυτή η παράταση ήταν απεγνωσμένη έκκληση των κτηνοτρόφων μας, διότι οι κτηνοτρόφοι και οι βασικές μονάδες των κτηνοτρόφων, οι οποίες έχουν πάνω από τρεισήμισι ζωικές μονάδες ανά εκτάριο, θα έφθαναν να παίρνουν κάτω από 80 ευρώ ανά ζωική μονάδα.

Ανεβείτε στις Σέρρες, ανεβείτε στη Θεσσαλία και κοιτάξτε τις μεγάλες παραγωγές και θα δείτε ότι ήταν σε απόγνωση οι άνθρωποι.

**ΦΩΤΕΙΝΗ ΑΡΑΜΠΑΤΖΗ:** Από τις Σέρρες είμαστε!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ουσιαστικά, δεν ήξεραν αν έπρεπε ή δεν έπρεπε να μπουν στο πρόγραμμα, γιατί θα έπαιρναν ψιχία. Και αν δείτε τα νούμερα για το ποιοι μπήκαν εκείνες τις τελευταίες μέρες, θα δείτε ότι εκείνες τις τελευταίες μέρες τα νούμερα είναι κυρίως για τους κτηνοτρόφους, τους πραγματικούς κτηνοτρόφους που θα μπουν.

Μιλήστε μαζί τους! Δεν έχετε μιλήσει ποτέ μαζί τους.

Και εδώ θα γυρίσω στα άλλα νούμερα, γιατί ήδη από τις 23 του μηνός που έληξε το πρόγραμμα το μέτρο 1.1 ήταν στο μείον 168 –ήδη είχε εκτροχιαστεί- το μέτρο 1.2 ήταν στο μείον 21 εκατομμύρια, το μέτρο 2.1 ήταν μείον 258 –αυτό που επικαλείστε ότι εξαιτίας της παράτασης έγινε, ήταν ήδη εκτροχιασμένο- και φυσικά, το μέτρο 2.2 ήταν εξίσου εκτροχιασμένο, ήταν μείον 73.

Ούτως ή άλλως, λοιπόν, εμείς είχαμε δυο επιλογές, ή θα μοιράζαμε μόνο στις περιοχές «NATURA» –αυτό που κάναμε στη φυτική, γιατί στη φυτική έβγαιναν τα νούμερα- ή θα έπρεπε να ανασχεδιάσουμε το μέτρο.

Εδώ, λοιπόν, εμείς επιλέξαμε να ανασχεδιάσουμε το μέτρο και αυτό ήταν, άλλωστε και το αίτημα των βιοκαλλιεργητών. Έγινε εκτεταμένος διάλογος λόγω του ότι, όπως πολύ σωστά είπε ο κύριος Υπουργός, είχαμε εξήντα πέντε χιλιάδες αιτήσεις.

Εμείς ξέραμε ότι ήταν πιθανόν να επαναπροκηρύξουμε το μέτρο της κτηνοτροφίας, αυτό που κάνουμε τώρα δηλαδή. Όμως, ένα ήταν σίγουρο: Εάν δεν το επαναπροκηρύσσαμε και μοιράζαμε τα λεφτά έστω στους «NATURA», τα λεφτά που θα έπαιρναν αυτοί οι κτηνοτρόφοι, αν δεν είχαμε κάνει τη διόρθωση και την παράταση, θα ήταν ψιχία. Θα έπαιρναν ψιχία οι άνθρωποι. Βάλτε τα νούμερα κάτω, αν ξέρετε στοιχειώδη μαθηματικά.

Και γυρίζω, λοιπόν, σε μια δεύτερη απορία. Λέτε ότι δεν έχουμε δώσει το 2015, ότι χρωστάμε λεφτά από το 2015. Πράγματι, είναι γεγονός ότι ακόμα δεν έχει εκκαθαριστεί όλο το 2015. Να θυμίσω, βέβαια, ότι στο τέλος του 2016, πριν από έξι μήνες, ακόμα παλεύαμε να ξεκαθαρίσουμε τις δικές σας ανομίες, το 2009, το 2010, το 2011, το 2012, το 2013, το 2014. Κάναμε ρεκόρ, μέσα σε έναν χρόνο εκκαθαρίσαμε. Και γιατί υπήρχαν οι καθυστερήσεις; Πάλι επειδή μιλάμε σε αγρότισσες και αγρότες, επειδή είχαμε τα πολυώροφα χωράφια, για τα οποία έχουμε φάει δεκάδες, εκατοντάδες εκατομμύρια πρόστιμα.

Τα μετακινούμενα χωράφια ήταν η φαυλότητα, η οποία βέβαια χτύπαγε στον βιοκαλλιεργητή. Και χτύπαγε στον βιοκαλλιεργητή, γιατί αυτός δεν μπορεί το χωράφι να το πηγαίνει πέρα δώθε, γιατί έχει βέβαια πιστοποιήσεις και στο χωράφι είναι κλειδωμένα τα δεκατρία ψηφία. Τα πολυώροφα χωράφια, όμως, ήταν δική σας εφεύρεση. Ήταν το πελατειακό σας κράτος που το δημιούργησε αυτό το ανοσιούργημα.

Και γυρίζω τώρα στην τρίτη απορία, τη «NATURA». Διάβασα ότι τη «NATURA» -και μάλιστα, νομίζω, σε δήλωση δικού σας Βουλευτή- την έφερε ο Τσιρώνης, ο οικολόγος πράσινος, και πέταξε έξω ολόκληρες περιοχές. Εδώ εκφράζω πραγματικά απορία, κύριε Πρόεδρε. Είστε επιστημονικά αδαείς; Επικίνδυνα αδαείς; Πάσχετε από πολιτικό αλτσχάιμερ; Είστε εθισμένοι σε μικροπολιτική;

Η «NATURA» είναι στο 2014 από τη δική σας εισήγηση. Ποτέ δεν άλλαξε. Ποτέ δεν αμφισβητήθηκε. Και για να είμαι τίμιος και για να μην κάνουμε φθηνή αντιπολίτευση, την εποχή που σχεδιάστηκε ήταν πιθανότητα και ορθό μέτρο. Γιατί όταν τότε είχαμε δεκατέσσερις με δεκαπέντε χιλιάδες βιοκαλλιεργητές, πιθανότητα πραγματικά έπρεπε να προηγηθεί η «NATURA», γιατί είναι ευαίσθητες περιοχές, και καλό είναι να έχουμε καλές πρακτικές. Αγροπεριβαλλοντικό είναι το μέτρο.

Το ξέρω ότι ούτε εσείς μπορούσατε να προβλέψετε ότι το 2014 θα έχουμε εξήντα πέντε χιλιάδες αιτήσεις και η «NATURA» στην κτηνοτροφία θα υπερβούν τα πάντα, στη δε γεωργία θα φάνε όλο το πρόγραμμα, που εκεί, όμως, ήμασταν αναγκασμένοι να το δώσουμε βάσει νόμου. Και το ξέρετε πολύ καλά.

Η «NATURA», η δική σας επιλογή, που από κανέναν δεν αμφισβητήθηκε, και κανένας σε καμμία διαβούλευση δεν έφερε αντίρρηση. Και βγαίνετε και λέτε ότι είναι μέτρο του Τσιρώνη; Ευχαριστώ πολύ για το κομπλιμέντο. Εσείς το βγάλατε.

Απορία τέταρτη. Καθυστερήσεις στις αποζημιώσεις του ΕΛΓΑ. Τρεις με δώδεκα μήνες είναι σήμερα ο ΕΛΓΑ. Κοιτάξτε τα νούμερα, γιατί ακούστηκε κι αυτό. Και ρωτάω: Θυμάστε επί των ημερών σας να μας πείτε ποιες ήταν οι αποζημιώσεις του ΕΛΓΑ και πόσα χρόνια περίμεναν οι άνθρωποι; Θυμάστε τον προϋπολογισμό του ΕΛΓΑ με το κενό των δισεκατομμυρίων που νοικοκυρέψαμε; Τι να πω;

Αλλά θα πω και μερικά που δεν τα είπατε. Συγκαλλιέργεια. Ξέρετε τη λέξη συγκαλλιέργεια; Ξέρετε τη λέξη πολυκαλλιέργεια; Γνωρίζετε το γεγονός ότι κόβονταν από τα προγράμματά σας βιοκαλλιεργητές, επειδή έβαζαν τριφύλλι κάτω από την ελιά, για να δώσουν άζωτο, και το είχατε αυτό εξαιρέσει; Γνωρίζετε το γεγονός ότι είναι στη φύση της βιοκαλλιέργειας να έχουμε πάρα πολλά φυτά στις βραγιές, γιατί έτσι λειτουργεί η βιολογική γεωργία κι εσείς αυτά τα κόβατε; Κι αυτά τα διορθώσαμε την ύστατη στιγμή.

Μιλήσατε και για στρατηγικό σχέδιο. Ναι, εμείς έχουμε στρατηγικό σχέδιο. Έχω μιλήσει επανειλημμένα -και δεν με παίρνει ο χρόνος σήμερα- και για τα green logistics. Τον νόμο που τώρα βάζουμε στην ΚΕΝΕ κι έρχεται στη Βουλή, να δούμε θα τον ψηφίσετε; Και εκεί βάζουμε επιτέλους τους δύο μήνες που λέει η ευρωπαϊκή οδηγία για τα νωπά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Δώστε μου και μένα τα δύο λεπτά, κυρία Πρόεδρε. Τελειώνω.

Και ξέρετε πολύ καλά ότι στη δική σας νομοθεσία, την ευρωπαϊκή οδηγία την είχατε ενσωματώσει και λέγατε: «δύο μήνες, εκτός αν συμφωνήσουν οι δύο πλευρές αντίθετα». Δηλαδή, με λίγα λόγια, θα συμφωνήσει με το μεγάλο σούπερ μάρκετ ο μικρός παραγωγός που έχει νωπά και δεν θα εκβιαστεί να πάρει οκτάμηνη ή δεκάμηνη επιταγή; Αυτό είναι αντιμεταρρύθμιση, αν θέλετε να ξέρετε. Να εξυγιανθεί η αγορά, να παίρνουν οι άνθρωποι τα λεφτά στην ώρα τους.

Η αναγραφή προέλευσης γάλατος δεν σας αρέσει; Θα το δούμε. Θα το ψηφίσετε σε λίγες ημέρες που έρχεται στη Βουλή.

Εγώ, όμως, ξέρω γιατί εσείς δεν είχατε ποτέ στρατηγικό σχέδιο. Γιατί το δικό σας στρατηγικό σας σχέδιο ήταν ότι θα τα ρυθμίσει όλα η αγορά. Αυτή είναι η φιλοσοφία σας. Γιατί δεν το παραδέχεστε; Δεν θέλετε στρατηγικά σχέδια, δεν θέλετε σχεδιασμό από πάνω. Θέλετε να τα ρυθμίσει όλα η άγρια αγορά που γεμίζει μπαμπάκια εκεί που θέλει μπαμπάκια, που μετά ξεριζώνει αμπελώνες και ό,τι θέλουμε, γιατί αυτά είναι το εύκολο χρήμα και η πρόσκαιρη λύση.

Και γυρίζω σε κάτι σημαντικό. Θα μπορούσε η ελληνική δημόσια διοίκηση να είναι ταχύτερη, να μην είναι κάτω από το μέσον όρο, όπως λέτε. Ναι. Αυτό, όμως, προϋποθέτει να έχουμε καλύτερο δημόσιο. Εδώ εμείς έχουμε μερικούς υπαλλήλους οι οποίοι είναι αξιολογότατοι, αλλά είναι πάρα πολύ λίγοι.

Γιατί το δημόσιο πρώτα το παραγεμίσατε, μετά το διαφθείρατε, μετά το δυσφημήσατε και στο τέλος, το διαλύσατε κιόλας! Και με αυτό το δημόσιο, με αυτούς τους ελάχιστους ανθρώπους, θέλετε να τρέχουν τα προγράμματα, όπως τρέχουν στην Ιταλία ή τη Δανία ή τη Γερμανία.

Κοιτάξτε το ποσοστό των δημοσίων υπαλλήλων επί του πληθυσμού, σε μια χώρα με πολύ δύσκολο γεωγραφικό ανάγλυφο και μετά να κουνάτε και το δάκτυλο σε αυτό το δημόσιο! Γιατί συνέχεια αναμασάτε το ίδιο ιδεολόγημα. Το ιδεολόγημά σας είναι ότι το δημόσιο είναι ο εχθρός του παραγωγού και του ιδιωτικού τομέα. Αυτό είναι το δικό σας ιδεολόγημα, το άγριο ιδεολόγημα το οποίο θέλει τα πάντα να πάνε στον ιδιωτικό τομέα.

Μετρήστε, λοιπόν, τους δημοσίους υπαλλήλους που διεκπεραιώνουν αυτό το πρόγραμμα. Δεν είναι δικοί μου, δεν τους διορίσαμε εμείς, εσείς τους διορίσατε, αλλά είναι ήρωες αυτή τη στιγμή.

Θα κλείσω με τρία στοιχεία, τα οποία είναι λίγο φαιδρά. Πρώτον, για το 0,5% του κ. Μητσοτάκη ξέρετε και ξέρουμε πάρα πολύ καλά ότι αυτή τη στιγμή, εν μέσω προϋπολογισμού 2017, δεν μπορούμε να δώσουμε χρήματα από τον προϋπολογισμό του 2016, από το υπερπλεόνασμα. Αυτό δεν στέκεται λογιστικά για όποιον καταλαβαίνει τι σημαίνει προϋπολογισμός κράτους.

Άρα λοιπόν, αν είναι να δώσουμε χρήματα από υπερπλεόνασμα, μπορούμε να τα δώσουμε μόνο μήνα Δεκέμβρη, εκεί που έχουμε σοβαρή εκτίμηση αν υπάρχει υπερπλεόνασμα και όχι μήνα Μάρτη που ξαφνικά το θυμηθήκατε.

Εσείς, όμως, όταν το κάναμε αυτό με τη δέκατη τρίτη σύνταξη, το καταψηφίσατε.

Δεύτερη παρατήρηση: Ευέλικτη εργασία. Ελέχθη: Ευέλικτη εργασία. Η ευέλικτη εργασία, λοιπόν, επί των ημερών σας ανέβηκε από το 14% στο 60%. Επί των ημερών μας έχει φρενάρει και έχει πάει γύρω στο 56%. Δεν επιχαίρουμε για αυτό, αλλά σας θυμίζω ότι η ευέλικτη εργασία είναι στρατηγική σας επιλογή, είναι στο ιδεολόγημά σας ότι αυτό βελτιώνει την ανάπτυξη, βολεύει τους επιχειρηματίες και άρα, θα μειώσει τελικά την ανεργία. Δική σας εφεύρεση είναι η ευέλικτη εργασία. Αν θέλετε, πολύ θα χαρώ όλοι εδώ στη Βουλή να καταδικάσουμε την ευέλικτη εργασία. Μακάρι! Εδώ σας θέλω. Πείτε μας: Τη θέλετε ή δεν τη θέλετε; Είναι ή δεν είναι επιλογή και του ΣΕΒ και διεθνώς;

Μάλιστα, ο ΣΕΒ διαμαρτυρόταν προσφάτως -οι άνθρωποι αυτοί την άποψη έχουν, σεβαστή- ότι είναι μικρότερη η ευέλικτη εργασία στην Ελλάδα από ό,τι είναι στις άλλες χώρες και το θεωρεί παράγοντα υπανάπτυξης. Εδώ να μας πείτε: Τη θέλετε ή δεν τη θέλετε; Την επιδιώκετε ή δεν την επιδιώκετε;

Τελειώνω με τα 80 εκατομμύρια της λίστας Μπόργιανς. Ναι, εμείς θα θέλαμε να έχουμε πολύ περισσότερα από τα 80 εκατομμύρια που καταφέραμε και μαζέψαμε από τη λίστα Μπόργιανς. Εσείς, όμως, την είχατε βάλει στο συρτάρι.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Περνάμε, λοιπόν, τώρα στους επερωτώντες.

Η κ. Αραμπατζή έχει τρία λεπτά.

**ΦΩΤΕΙΝΗ ΑΡΑΜΠΑΤΖΗ:** Πέντε λεπτά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δώδεκα είχατε μιλήσει.

**ΦΩΤΕΙΝΗ ΑΡΑΜΠΑΤΖΗ:** Εντάξει, κυρία Πρόεδρε, είχα μιλήσει έντεκα λεπτά για την ακρίβεια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μου τα έχει δώσει αυστηρά ο προηγούμενος Πρόεδρος και έχετε τρία λεπτά στη διάθεσή σας. Τα βλέπω. Εγώ δεν ήμουν εδώ.

**ΦΩΤΕΙΝΗ ΑΡΑΜΠΑΤΖΗ:** Εντάξει. Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επίσης, έχει τον λόγο μόνο ο κ. Δήμας από τους υπόλοιπους.

**ΓΕΩΡΓΙΟΣ ΣΤΥΛΙΟΣ:** Και εγώ για ένα λεπτό, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για να ξεκινήσουμε, λοιπόν!

**ΦΩΤΕΙΝΗ ΑΡΑΜΠΑΤΖΗ:** Κυρία Πρόεδρε, όλοι έχουν υπερβεί με την ανοχή του Προεδρείου και καλώς, γιατί το θέμα είναι εξόχως σημαντικό, οπότε θα παρακαλούσα και για τη δική σας ανοχή, που βεβαίως πάντοτε παραδοσιακά επιδεικνύετε.

Ξεκινώ τη δευτερολογία μου, κύριοι Υπουργοί. Δεν ξέρω σε ποια ανακρίβεια να ανταπαντήσω πρώτα. Είχα -να σας πω την αλήθεια- τη μεγάλη και διαψευσμένη προσδοκία, όπως αποδείχθηκε δυστυχώς, ότι με κάποια αιδώ θα έρθετε εδώ, κύριε Υπουργέ και κύριε Αναπληρωτή Υπουργέ, κύριε Τσιρώνη, τουλάχιστον για τη βιολογική γεωργία και κτηνοτροφία, αντί να μας ψέξετε, κουνώντας το δάκτυλο, ότι σας άρεσε η αυστηρότητά μας.

Ναι, μάλιστα, είμαστε αυστηροί, όταν οι άνθρωποι, όλοι οι κτηνοτρόφοι, έχουν αποκλειστεί από το πρόγραμμα και θα είμαστε αυστηροί σε αντίθεση με εσάς που, όταν παρουσιάζαμε το θέμα, γελούσατε στα υπουργικά έδρανα. Αυτοθαυμαζόσασταν για το ότι δώσατε 201 εκατομμύρια από τα 443 ή για το ότι κοροϊδεύατε και εμπαίζατε τον κόσμο με τρεις παρατάσεις;

Τα νούμερα τα ξέρετε, κύριε Υπουργέ; Για ποιο λόγο, όταν υπερκαλύφθηκε στην πρώτη παράταση ο προϋπολογισμός από τα 443 εκατομμύρια στα 900, τους καλούσατε ξανά και ξανά να υποβάλουν και να μπουν σε διαδικασία εξόδων και να νομίζουν ότι θα καλλιεργήσουν και να πάνε στη διαδικασία να αλλάξουν καλλιέργειες και να έχουν γεμίσει τώρα όλοι με μηδική και να ρίξουν τις τιμές και να μην υπάρχουν άλλες καλλιέργειες τις οποίες εναλλακτικά εγκατέλειψαν;

Είπε ο κ. Αποστόλου ότι τελευταίοι εμείς εγκρίναμε στην προηγούμενη προγραμματική περίοδο το πρόγραμμα.

Κύριε Υπουργέ, στις 21-11-2007 -ξεκινούσε το πρόγραμμα 2007-2013- επτά μήνες από την υποβολή του η Νέα Δημοκρατία ενέκρινε το προηγούμενο ΠΑΑ. Δεκαεπτά μήνες από την ανάληψη των καθηκόντων σας το εγκρίνατε εσείς. Μιλάμε για 2007 με 2017.Δύο χρόνια μετά την έγκριση του προγράμματος επί των ημερών μας είχαμε 21,5%. Δύο χρόνια μετά την έγκριση του προγράμματος επί των ημερών σας είχατε 9,33%-12%.

Η δεύτερη ανακρίβεια είναι η εξής: Είπατε ότι χάσατε τα δύο χρόνια εξαιτίας μας. Σας διαφεύγουν, προφανώς, οι κανονιστικές οδηγίες, ότι το «ν+2», δηλαδή τα δύο χρόνια παράτασης στο πρόγραμμα, δίνονται ακριβώς σε όλα τα κράτη-μέλη για να τελειώσουν με τις υποχρεώσεις της προηγούμενης περιόδου νομίμως. Εσείς, με τη «Βαρουφάκειο» λογική, δύο χρόνια δεν πληρώνατε. Τα τρία πρώτα τρίμηνα του 2015 δεν πληρώνατε. Πότε πληρώσατε 543 εκατομμύρια ευρώ;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο ακόμα, κυρία Πρόεδρε.

Πληρώσατε άρον-άρον στα τέλη του 2016, την τελευταία στιγμή, κύριοι Υπουργοί, 543 εκατομμύρια ευρώ, για να φύγετε από το όνειδος του 9,33% και να πάτε λίγο στον ευρωπαϊκό μέσο όρο, πάλι κάτω από τη βάση. Τι κάνατε, δηλαδή και ισχυρίζεστε εδώ κομπορρημονώντας ότι είχατε την καλύτερη απορρόφηση για το 2015; Δημιουργήσατε μία μαγική εικόνα, κύριοι Υπουργοί, γιατί οι πληρωμές-απορροφήσεις για τις οποίες εδώ πέρα κομπορρημονείτε και θριαμβολογείτε, δεν είναι τίποτα άλλο από εύκολες απορροφήσεις της τελευταίας στιγμής, πληρωμές επιδοματικού χαρακτήρα, όπως η εξισωτική αποζημίωση την οποία φουσκώσατε για να δείξετε απορροφήσεις.

Υπάρχει και κάτι άλλο που δεν άκουσα να το λέτε και αφορά την πρόωρη συνταξιοδότηση, κύριοι Υπουργοί. Πήγατε και «παρκάρατε» στον δεύτερο πυλώνα ένα κονδύλι από εθνικούς πόρους –μιλάμε για 105 εκατομμύρια ευρώ- για να δείξετε απορροφήσεις, κάνοντας διαστροφή του αναπτυξιακού χαρακτήρα του προγράμματος που δεν είναι, κύριοι Υπουργοί, για επιδοματικού χαρακτήρα πολιτικές για να σας δείχνουν εσάς απορροφήσεις, αλλά για να υπάρχει ανάπτυξη και ενίσχυση της ανταγωνιστικότητας του αγροτοκτηνοτροφικού τομέα.

Τα ίδια κάνατε και το 2016. Γνωρίζουν, αλήθεια, οι κύριοι Υπουργοί, ότι το 2016 από τα 657 εκατομμύρια ευρώ που πανηγυρίζουν ότι έδωσαν, το 79% -ποσοστό ρεκόρ στην Ευρωπαϊκή Ένωση- αφορά την εξισωτική αποζημίωση; Μιλάμε, δηλαδή, για εύκολα λεφτά. Αναφορικά με την εξισωτική αποζημίωση –και εδώ αποδεικνύεται πόσο τυχοδιώκτες είστε- μοιράσατε από τα συνολικά 900 εκατομμύρια ευρώ εξισωτικής αποζημίωσης που χρειάζονται στον κόσμο μέχρι το τέλος του προγράμματος για τα επόμενα επτά χρόνια και ήδη «φάγατε» το 1/3. Δηλαδή, τα μοιράσατε τυχοδιωκτικά εμπροσθοβαρώς, στερώντας αύριο την οικονομία από πολύτιμα κονδύλια.

Είναι φοβερό αυτό που κάνετε, διότι το μόνο που σας απασχολεί δεν είναι η ορθολογική διαχείριση των κοινοτικών κονδυλίων, αλλά η μικροκομματική εκμετάλλευση των χρημάτων, προκειμένου βεβαίως να διασώσετε τα καταρρέοντα εκλογικά σας ποσοστά, διότι μαζί με τα μέτρα του τετάρτου μνημονίου που θέλετε να «φορτώσετε» στην επόμενη κυβέρνηση, θέλετε να αφήσετε και άδεια ταμεία. Τόσο τυχοδιώκτες είστε!

Κύριοι Υπουργοί, τα επιδόματα, όπως η εξισωτική αποζημίωση την οποία εξακοντίσατε για να δείξετε απορροφήσεις, είναι καλά, αλλά η ανάπτυξη για την οποία δήθεν κόπτεστε και με την οποία βεβαίως ουσιαστικά έχετε το απόλυτο διαζύγιο, έρχεται από τις επενδύσεις, από την ενίσχυση της αγροτικής επιχειρηματικότητας και της ανταγωνιστικότητας των αγροτών που είναι ο στόχος του προγράμματος.

Σας ρωτώ, λοιπόν, το εξής: Εκτός απ’ αυτά τα νούμερα για προκηρύξεις, τα οποία είπατε εδώ πέρα και αφορούν 1,5 δισεκατομμύρια ευρώ από εδώ, 1,5 δισεκατομμύρια ευρώ από εκεί, για τα οποία μπερδευτήκαμε, τι μπήκε στην πραγματική οικονομία; Από τα σχέδια βελτίωσης; Δεν προκηρύχθηκαν. Από τους νέους αγρότες; Καλό Ιούνιο να τελειώσουν οι αξιολογήσεις! Από τη μεταποίηση; Από τις ομάδες παραγωγών; Από τις συμπράξεις καινοτομίας; Από τα χρήματα της αναπτυξιακής στόχευσης του προγράμματος; Από το ζεστό αναπτυξιακό χρήμα, τι μπήκε στην πραγματική οικονομία; Μπήκε «μηδέν εις το πηλίκον».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, σας παρακαλώ, κυρία Αραμπατζή. Έχετε υπερβεί και τον επιπλέον χρόνο σας.

**ΦΩΤΕΙΝΗ ΑΡΑΜΠΑΤΖΗ:** Το γνωρίζω, κυρία Πρόεδρε.

Υπάρχουν καθυστερήσεις επί καθυστερήσεων και στο κομβικό ζήτημα των εγγειοβελτιωτικών έργων για το κόστος παραγωγής και τη μείωση του κόστους νερού. Ακόμα περιμένουμε την ΚΥΑ για την τιμολογιακή πολιτική του νερού.

Κύριοι Υπουργοί, πρέπει να συνειδητοποιήσετε ότι λόγω της αυστηροποίησης του νέου προγράμματος κάθε μέρα στις απορροφήσεις κοστίζει ακριβά, διότι το 2018 υποθέτω ότι ξέρετε ότι θα υπάρξει αξιολόγηση των επιδόσεων.Κι αν τότε, κύριε Υπουργέ, είστε τόσο ουραγοί στους στόχους, η χώρα δεν θα χάσει μόνο τα χρήματα από τις απορροφήσεις του προγράμματος που δεν τρέχουν, αλλά θα επιβαρυνθεί με δημοσιονομικές επιβαρύνσεις έως 180 εκατομμύρια ευρώ για τα τρία πρώτα χρόνια, ως πέναλτι. Βεβαίως, αυτά φοβάμαι ότι είναι για εσάς ψιλά γράμματα, γιατί η πολιτική σας δεν είναι τίποτα άλλο από φρένο στην ανάπτυξη, εμπόδια στην επιχειρηματικότητα, αριστεία στις χαμένες ευκαιρίες.

Χαμένη ευκαιρία ήταν για τη χώρα μας, ειρήσθω εν παρόδω, η απουσία της χώρας μας να συμπεριληφθεί -πού;- στις αποζημιώσεις του Ευρωπαϊκού Ταμείου Αλληλεγγύης για τις ζημιές που υπέστησαν οι αγρότες τους.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Συντομεύετε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Μη διαμαρτύρεστε, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Αραμπατζή, επειδή υπάρχει η συνεδρίαση της Κοινοβουλευτικής Ομάδας του ΣΥΡΙΖΑ, σας παρακαλώ κλείστε. Κάνουμε υπομονή, αλλά υπάρχουν και όρια.

**ΦΩΤΕΙΝΗ ΑΡΑΜΠΑΤΖΗ:** Τελειώνω σε μισό λεπτό.

Χαμένη ευκαιρία, λοιπόν, κύριε Υπουργέ –γιατί πολλά τα ακούσαμε για τον ΕΛΓΑ και πόσο καλά τα κάνατε- για τις ζημίες που υπέστησαν οι αγρότες από φυσικές καταστροφές, όπου μοιράστηκαν 71 εκατομμύρια ευρώ από το συγκεκριμένο Ταμείο σε χώρες της Ευρωπαϊκής Ένωσης και η Ελλάδα δεν κατέθεσε ούτε φάκελο, ούτε επιχειρήματα, κρατούσε και πάλι ομπρέλα!

Με αυτό θα κλείσω. Βέβαια, χαμένη ευκαιρία ήταν η εξοργιστική απουσία της Ελλάδας για τρίτη συνεχή χρονιά από το πρόγραμμα φρούτων και λαχανικών στα σχολεία της χώρας. Η δήθεν κοινωνικά ευαίσθητη Αριστερά και ο Πρωθυπουργός, που διατυμπανίζει τα σχολικά γεύματα ως αντίμετρα στο τέταρτο μνημόνιο, δεν απορρόφησε ούτε 1 ευρώ τα τρία τελευταία χρόνια από τα 3.143.000 ευρώ που αναλογούν στη χώρα μας για τα φρούτα από την κοινωνική κατανομή.

Και επειδή δεν είμαστε όλοι το ίδιο, κύριε Υπουργέ, απλά να θυμίσω ότι για το συγκεκριμένο πρόγραμμα η απορρόφηση των χρημάτων ξεπερνούσε συνολικά το 90% και 100%.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Αραμπατζή, σας παρακαλώ τελειώστε τώρα.

**ΦΩΤΕΙΝΗ ΑΡΑΜΠΑΤΖΗ:** Ξέρω ότι ενοχλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν γίνεται αυτό το πράγμα. Μιλάτε δέκα λεπτά, ενώ είχατε τρία.

**ΦΩΤΕΙΝΗ ΑΡΑΜΠΑΤΖΗ:** Κλείνω. Σας ρωτώ, λοιπόν, ευθέως: Τι εξισωτική θα υπάρξει μετά το 2019, με πόσα χρήματα κατ’ έτος; Και σ' ό,τι αφορά τη ντροπή για τα φρούτα και τα λαχανικά, τι θα κάνετε τουλάχιστον για να μη χαθούν τα χρήματα του 2017 και του 2018;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ας μην αρχίσουμε τις αποκαλύψεις για το τι γινόταν παλαιότερα!

**ΦΩΤΕΙΝΗ ΑΡΑΜΠΑΤΖΗ:** Να τις κάνετε τις αποκαλύψεις. Να μας πείτε τι απορροφήσατε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριοι! Ξέρετε ποια είναι η διαδικασία της επερώτησης. Γι’ αυτό υπάρχουν τόσα άτομα, για να μοιράζεστε την ύλη. Αν είναι να μιλάτε όλοι δέκα λεπτά, να μην κάνουμε αυτή τη διαδικασία, να κάνουμε συνέδριο.

**ΦΩΤΕΙΝΗ ΑΡΑΜΠΑΤΖΗ:** Δικαιούμουν πέντε λεπτά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς δεν μπορείτε να πείτε κάτι, έχετε μιλήσει δέκα λεπτά. Δεν μπορώ να εκτίθεμαι και στους προηγούμενους Προέδρους. Αφήστε το τώρα.

Ελάτε, κύριε Δήμα, έχετε τον λόγο. Έχετε τρία λεπτά.

**ΧΡΙΣΤΟΣ ΔΗΜΑΣ:** Ευχαριστώ, κυρία Πρόεδρε.

Θα μιλήσω για τέσσερα λεπτά. Άλλωστε είμαι ο μόνος που τήρησε, από όλους τους ομιλητές, τον χρόνο μου πριν. Μπορείτε να το δείτε αυτό και από τα Πρακτικά.

Πρώτον, χρωστάμε μία απάντηση στον κύριο Αναπληρωτή Υπουργό για το πρωτογενές πλεόνασμα.

Κύριε Υπουργέ, να σας πω ότι θα ήμουν πολύ πιο θετικός στην επίτευξη τόσο υψηλού πρωτογενούς πλεονάσματος, εάν είχατε πληρώσει τις ληξιπρόθεσμες οφειλές του δημοσίου και δεν είχαν διογκωθεί, εάν δεν είχατε επιβάλει φορολογικά μέτρα και αυξήσεις ασφαλιστικών εισφορών της τάξης των 9 δισεκατομμυρίων, εάν δεν είχατε «σκουπίσει» τα ταμειακά διαθέσιμα από τις ΔΕΚΟ, μεταξύ άλλων και του ΕΛΓΑ, με πράξη νομοθετικού περιεχομένου και εάν επίσης ο ρυθμός απονομής των συντάξεων ήταν πολύ πιο γρήγορος από αυτόν που είναι σήμερα. Άρα, κάντε τα αυτά και ελάτε μετά να ξαναμιλήσουμε για πρωτογενές πλεόνασμα.

Από τον κύριο Υπουργό Αγροτικής Ανάπτυξης δεν άκουσα ούτε ένα ίχνος αυτοκριτικής. Όλα είναι τέλεια! Ο αγροτικός κόσμος πανηγυρίζει σήμερα μετά την ομιλία σας!

Πάμε να δούμε ένα παράδειγμα: Επιχειρησιακό Πρόγραμμα Αλιείας και Θάλασσας, 388 εκατομμύρια ευρώ προϋπολογισμός για τη χώρα.

Ακούστε, κύριε Υπουργέ. Σας διαβάζω, λοιπόν, την περίληψη της ετήσιας έκθεσης του Επιχειρησιακού Προγράμματος Αλιείας και Θάλασσας, δηλαδή τι έχει γίνει επί δικών σας ημερών, επί υπουργίας Αποστόλου:

«Κατά το έτος 2015 και ιδίως μετά την έγκριση του Επιχειρησιακού Προγράμματος Αλιείας και θάλασσας 2014-2020, η Ειδική Υπηρεσία Διαχείρισης προέβη στις εξής ενέργειες:

Προπαρασκευαστικές ενέργειες συνεργασία με συναρμόδιες Υπηρεσίες, όπως Υπηρεσίες Εθνικής Αρχής Συντονισμού, Ειδική Υπηρεσία Διαχείρισης του Προγράμματος Αγροτικής Ανάπτυξης, Γενική Διεύθυνση Βιώσιμης Αλιείας, Γενική Γραμματεία Έρευνας και Τεχνολογίας και Επιτελική Δομή του Υπουργείου Ναυτιλίας, προκειμένου να δρομολογηθούν και να καθοριστούν το σύστημα διαχείρισης και ελέγχου, οι δείκτες παρακολούθησης της υλοποίησης, η κοινή πρόσκληση για την τοπική ανάπτυξη με πρωτοβουλία των τοπικών Κοινοτήτων, η εξειδίκευση μέτρων και κάθε άλλη απαιτούμενη διαδικασία.».

Για να δούμε, όμως, τι αποτέλεσμα είχε όλη αυτή…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μήπως μπορείτε να πείτε ημερομηνία;

**ΧΡΙΣΤΟΣ ΔΗΜΑΣ:** Δεν σας διέκοψα!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ, μπορείτε να πείτε ημερομηνία εγγράφου; Πότε το 2015 έγινε αυτό;

**ΧΡΙΣΤΟΣ ΔΗΜΑΣ:** Θα απαντήσετε, κύριε Υπουργέ. Θα το καταθέσω στα Πρακτικά. Μην πανικοβάλλεστε!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δύο χρονιά μετά και επιχειρείτε…

**ΧΡΙΣΤΟΣ ΔΗΜΑΣ:** Κύριε Υπουργέ, θέλετε να με ακούσετε;

Κυρία Πρόεδρε, νομίζω ότι θα έχω παραπάνω λεπτά. Έτσι δεν είναι;

Για να δούμε τι καταφέρατε με όλη αυτήν τη συνεργασία. Διαβάζω: «Έκδοση τρίπτυχου ενημερωτικού φυλλαδίου με βασικές πληροφορίες για το εγκεκριμένο Επιχειρησιακό Πρόγραμμα Αλιείας και Θάλασσας 2014-2020». Άρα, πετύχατε την εκτύπωση ενός ενημερωτικού φυλλαδίου. Μόνο αυτό! Να πω «συγχαρητήρια»; Το καταθέτω στα Πρακτικά.

(Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει, όμως, και συνέχεια.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δικά σας είναι αυτά! Δικές σας εκκρεμότητες είναι!

**ΧΡΙΣΤΟΣ ΔΗΜΑΣ:** Μη βιάζεστε! Υπάρχει και συνέχεια…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αποστόλου, έτσι είναι αυτές οι συζητήσεις. Ο καθένας λέει ό,τι πιστεύει.

**ΧΡΙΣΤΟΣ ΔΗΜΑΣ:** Υπάρχει και συνέχεια, κύριε Υπουργέ, και είναι πολύ πιο εντυπωσιακή, δείγμα της ανόητης γραφειοκρατίας του ελληνικού κράτους και της νοοτροπίας που διέπει τον ΣΥΡΙΖΑ.

Στέλνετε στην Ευρωπαϊκή Επιτροπή μια έκθεση εβδομήντα δύο σελίδες - εβδομήντα δύο σελίδες παρακαλώ!- στην οποία λέτε πως στο Επιχειρησιακό Πρόγραμμα Αλιείας και Θάλασσας το 2015 δεν έγινε απολύτως τίποτα. Έτσι –επαναλαμβάνω- σε εβδομήντα δύο σελίδες στην Ευρωπαϊκή Επιτροπή λέτε ότι στέλνετε μηδενική έκθεση και δεν αξιοποιήσατε, κύριε Υπουργέ, ούτε μισό ευρώ!

Είναι πραγματικά εντυπωσιακό πώς σε εβδομήντα δύο σελίδες περιγράφετε μια μηδενική έκθεση. Εγώ προσωπικά νομίζω ότι και πέντε να ήταν οι σελίδες, πάλι υπερβολικός θα ήταν ο αριθμός!

Για να δούμε, όμως, τι γράφει αυτή η μηδενική έκθεση: «Για το έτος 2015 ενημερώνουμε την Ευρωπαϊκή Επιτροπή ότι, πρώτον, δεν υπήρξαν οικονομικές δεσμεύσεις και δαπάνες για κανένα από τα προβλεπόμενα μέτρα του Επιχειρησιακού Προγράμματος, δεύτερον, ότι δεν πραγματοποιήθηκε κάποια δραστηριότητα αναφορικά με το σχέδιο αξιολόγησης, τρίτον, ότι δεν έχει αξιολογηθεί και ενταχθεί καμμία πράξη στο πρόγραμμα και ως εκ τούτου δεν έχει επιλεχθεί κανένας δικαιούχος.

Στο ανωτέρω πλαίσιο, τα μέλη της Επιτροπής Παρακολούθησης ενέκριναν στις 24 Ιουνίου 2016 την αποστολή μηδενικής έκθεσης για το έτος 2015».

Και κλείνει με το εξής: «Αναλυτικότερη περιγραφή των προπαρασκευαστικών ενεργειών για την ενεργοποίηση του Επιχειρησιακού Προγράμματος παρατίθεται στο κεφάλαιο 3.1 της έκθεσης».

Και εγώ αναρωτιέμαι το εξής: Αναλυτικότερη περιγραφή της μηδενικής έκθεσης, κύριε Υπουργέ; Πάντως, εδώ τα συγχαρητήρια είναι ειλικρινά εκ μέρους μου! Έχετε το θράσος να στέλνετε εβδομήντα δύο σελίδες για μια μηδενική έκθεση και να λέτε για αναλυτικότερη περιγραφή του μηδενός. Ε, αυτό είναι για βιβλίο Γκίνες.

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στις ερωτήσεις και κλείνω με τις ερωτήσεις, κυρία Πρόεδρε.

Ποια είναι η πορεία εκτέλεσης του Επιχειρησιακού Προγράμματος Αλιείας και Θάλασσας μέχρι σήμερα, κύριε Υπουργέ; Έχουν εκδοθεί όλες οι απαιτούμενες αποφάσεις για την υλοποίησή του; Πόσα σχέδια έχουν ενταχθεί; Πόση είναι η απορρόφηση του προγράμματος και ποιο είναι το χρονοδιάγραμμα για το επόμενο διάστημα; Ποιος ήταν ο εθνικός στόχος απορρόφησης για το 2016; Ποιο ήταν το τελικό ποσοστό απορρόφησης;

Στην εκτέλεση ενός επιχειρησιακού προγράμματος προβλέπονται ενέργειες δημοσιότητας, προκειμένου να ενημερωθούν οι εν δυνάμει δικαιούχοι. Σε ποιες ενέργειες έχει προχωρήσει το Υπουργείο, προκειμένου να ενημερωθούν οι εν δυνάμει δικαιούχοι, δεδομένου ότι μέχρι 13-1-2017 στην ειδική ιστοσελίδα του επιχειρησιακού προγράμματος υπάρχει μόνο μία αναφορά σε μία εκδήλωση «Ημερίδα προ της ενημέρωσης για το Επιχειρησιακό Πρόγραμμα Αλιείας και Θάλασσας» που έγινε στην Ακτή Καλαμίτσας στην Καβάλα στην 6-10-2016; Πόσοι συμμετείχαν, με ποιες ιδιότητες και ποιοι ήταν οι εισηγητές στην εν λόγω εκδήλωση; Θεωρείτε ικανοποιητική τη δημοσιότητα που έχει λάβει μέχρι σήμερα το πρόγραμμα;

Και έρχομαι και σε μια τελευταία ερώτηση: Είναι αλήθεια ότι η χώρα μας δεν κατάφερε να αξιοποιήσει τα 25,6 εκατομμύρια ευρώ που είχε στη διάθεσή της ως προ-χρηματοδότηση για την υλοποίηση του προγράμματος, με συνέπεια όλα αυτά τα χρήματα να επιστραφούν; Ναι ή όχι;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε, κύριε Δήμα.

Τώρα έχουν μείνει ο κ. Αποστόλου, ο κ. Κόκκαλης…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πρώτα ο κ. Κόκκαλης και μετά εσείς, κύριε συνάδελφε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εγώ έχω δευτερολογία και μετά ο κ. Κόκκαλης και αν θέλει, να απαντήσει ο κ. Αποστόλου.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Εγώ θα κλείσω.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και εγώ θέλω να παρέμβω, κυρία Πρόεδρε.

**ΧΡΙΣΤΟΣ ΔΗΜΑΣ:** Κυρία Πρόεδρε, έχει κάνει χρήση της δευτερολογίας του εξ αρχής! Να μιλήσει ο κ. Στύλιος…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι σχέση έχει τώρα αυτό;

**ΦΩΤΕΙΝΗ ΑΡΑΜΠΑΤΖΗ:** Πώς δεν έχει, κυρία Πρόεδρε; Εμάς μας βάλατε για τρία λεπτά...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχει χρόνο ο κ. Στύλιος, τι θα κάνουμε εδώ; Δεν ψάχνουμε εδώ να ισοφαρίσουμε. Δεν κάνουμε σκηνοθεσία αυτήν τη στιγμή. Ας προσέχατε να μην εξαντλήσετε τον χρόνο σας.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κυρία Πρόεδρε, πριν πάρω τον λόγο μου, να βοηθήσω λίγο επί της διαδικασίας και σχετικά με τη δευτερολογία του κυρίου Υπουργού.

Όντως, ο κύριος Υπουργός στην αρχή της ομιλίας του είπε ότι εκχωρεί το δικαίωμα δευτερολογίας στον κ. Τσιρώνη και τριτολογίας στον κ. Κόκκαλη. Το λέω γιατί δεν ήσασταν παρούσα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το βλέπω γραμμένο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Άρα, θέλω να πω ότι άμα δοθεί εκ νέου το δικαίωμα στον κύριο Υπουργό, βεβαίως δικαιούνται και οι συνάδελφοι να πάρουν εκ νέου τον λόγο. Αυτό νομίζω είναι εύλογο και για την ισότητα των όπλων θα πρέπει να το δεχθείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό, ο κ. Δήμας, που υποβάλλει ερωτήσεις.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Αλλά, εάν επιμείνει στην αρχική του τοποθέτηση, βεβαίως θα ακολουθηθεί η διαδικασία όπως είχαμε συμφωνήσει αρχικώς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κοιτάξτε, εδώ δεν θα δημιουργούμε εντυπώσεις.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ωραία, ο κ. Κόκκαλης μπορεί να απαντήσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, περιμένετε μία στιγμή.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, και ο Υπουργός έχει το δικαίωμα κατά τη διάρκεια μιας συζήτησης να παρεμβαίνει όποτε το επιθυμεί.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εάν θελήσει να λάβει τον λόγο, θα πρέπει να μιλήσουμε και εμείς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εμφανίζεται εδώ ένας ομιλητής εκ των ερωτώντων και κάνει ερωτήσεις.

(Θόρυβος στην Αίθουσα)

Λοιπόν, ακούστε σας παρακαλώ, για να συνεννοηθούμε.

Καθίστε, κύριε Κόκκαλη.

Εσείς έχετε τελειώσει τον χρόνο σας, εντάξει; Εμφανίζεται ο τελευταίος σας ομιλητής και υποβάλλει ερωτήματα προς τον Υπουργό. Εάν δεν απαντήσει, δημιουργεί τις εντυπώσεις ότι δεν έχει τι να πει.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Μα, απαντάει ο κ. Κόκκαλης. Το Υπουργείο είναι ενιαίο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επειδή ο κ. Κόκκαλης έχει προγραμματίσει από το πρωί τι θα πει, δεν ήταν αυτά που θα πει, για κάποια άλλα θα θέλει να μιλήσει. Τι θέλετε τώρα, λοιπόν; Να ξαναπάρουμε όλοι τη σειρά; Δεν γίνονται αυτά.

Ελάτε εσείς τώρα εδώ, να μιλήσετε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι, αλλά αυτή δεν είναι η ερμηνεία του Κανονισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ερμηνεία της κοινής λογικής, διότι ο Κανονισμός είναι κοινή λογική και κοινή συμβίωση. Δεν κάνουμε τίποτα περαιτέρω.

Έξι λεπτά έχετε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ωραία, έξι λεπτά.

Αλλά, κυρία Πρόεδρε, ο Κανονισμός δεν είναι μόνο κοινή λογική και κοινή συμβίωση, όπως είπατε, αν και τον τελευταίο όρο δεν τον καταλαβαίνω, αλλά είναι ένα κείμενο το οποίο θα πρέπει να τηρείται.

Ο κύριος Υπουργός στην αρχική του τοποθέτηση είπε ότι παραχωρεί το δικαίωμα δευτερολογίας στον Αναπληρωτή Υπουργό και το δικαίωμα τριτολογίας στον κ. Κόκκαλη. Εάν είναι να δοθεί εκ νέου ο λόγος στον κύριο Υπουργό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεφαλογιάννη, δεν θα σας μετρήσω τον χρόνο, σας τον μηδενίζω.

Ο Κανονισμός λέει ότι και στις επερωτήσεις όποτε ζητήσει τον λόγο ο Υπουργός τον παίρνει. Τώρα, το εάν έκανε δήλωση ότι τον μοιράζει δεξιά και αριστερά δεν μας ενδιαφέρει.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Πώς δεν σας ενδιαφέρει; Αφού το αποδέχθηκε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν μας ενδιαφέρει, γιατί όποτε θέλει παίρνει τον λόγο, πολύ περισσότερο όταν του έχει απευθύνει συγκεκριμένες ερωτήσεις ο επερωτών.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Δεν είναι έτσι, κυρία Πρόεδρε. Αλλά δεν σας ενδιαφέρει, κυρία Πρόεδρε, το ότι αυτοαναιρείται ο Υπουργός;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα δεν θα κάνουμε ερμηνεία του Κανονισμού. Σας δίνω τα έξι λεπτά σας, να τα εκμεταλλευθείτε παραγωγικά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Τέλος πάντων, εγώ πιστεύω ότι ο κ. Κόκκαλης δεν είναι κάποιο μικρό παιδί να μην μπορεί να καλύψει το Υπουργείο του. Το Υπουργείο είναι ενιαίο και θα μπορούσε να απαντήσει στα ερωτήματα. Νομίζω ότι είναι καλός γνώστης, καλός κοινοβουλευτικός και δεν χρειάζεται τη βοήθεια του κ. Αποστόλου για να απαντήσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίζω, λοιπόν. Άρθρο 97, γιατί τώρα δεν θα συνεννοηθούμε και δεν θέλω Παρασκευιάτικα να δημιουργηθεί θέμα, στην παράγραφο 4: «Οι Υπουργοί και οι Πρόεδροι των Κοινοβουλευτικών Ομάδων πέρα από τον χρόνο των προηγούμενων παραγράφων, που αναφέρεται πόσο χρόνο έχουν …

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ποιος είναι ο χρόνος της προηγούμενης παραγράφου, κυρία Πρόεδρε; Πόσα λεπτά λέει;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Που λέει ότι έχουν επτά λεπτά όταν έχουν εγγραφεί ως ομιλητές. Δεκαπέντε λεπτά όταν έχουν ομιλία ως εισηγητές.

Πόσα λεπτά μίλησε ο κύριος Υπουργός;

 **ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Μίλησε είκοσι δύο λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λέει όλες τις…

**ΙΩΑΝΝΗΣ ΚΕΦΑΛΟΓΙΑΝΝΗΣ:** Διαβάστε τον Κανονισμό καλύτερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λέει για όλους τους χρόνους.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εντάξει, επειδή ξέρουμε πολύ καλά τον Κανονισμό, κυρία Πρόεδρε …

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όποτε ζητήσουν τον λόγο, πέντε λεπτά της ώρας την πρώτη φορά και για τρία λεπτά κάθε επόμενη. Όποτε ζητήσουν.

Λοιπόν, εγώ, παρά ταύτα, ούτε είπα «μιλήστε, κύριε Αποστόλου». Έκανα ένα γενικό σχόλιο. Αλλά, εάν θέλετε να μιλήσουμε πέρα από την κοινή συμβίωση και την κοινή λογική, σας φέρνω και τον Κανονισμό. Εντάξει;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εγώ λέω, κυρία Πρόεδρε, για την ισότητα των όπλων, εάν είναι να παίρνει τον λόγο ο κύριος Υπουργός, θα πρέπει να παίρνει τον λόγο και η Αντιπολίτευση, για να απαντάει και δεν θα σταματήσει ποτέ αυτή η συζήτηση.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Να βάλουμε τους χρόνους που καταχραστήκατε εσείς;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ας τα βάλουμε όλα κάτω, κύριε Υπουργέ. Βεβαίως, μιλήσατε παραπάνω. Δεκαπέντε λεπτά μιλήσατε σχεδόν. Τέλος πάντων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε τώρα, είναι θέμα το οποίο είναι λίγο αστείο. Σας παρακαλώ. Έχετε χρόνο την άλλη εβδομάδα να δώσετε μάχες. Ελάτε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Φαντάζομαι ότι δεν θα μετρήσει ο χρόνος αυτός. Ξεκινάω.

Άκουσα τον Κοινοβουλευτικό Εκπρόσωπο της Συμπολίτευσης και αγαπητό συνάδελφο να ζητάει συναίνεση για τα μεγάλα θέματα που αφορούν τον αγροτικό χώρο. Λέμε ναι, βεβαίως να συζητήσουμε κάποια στιγμή σε αυτή την Αίθουσα για θέματα τα οποία αφορούν όλο τον αγροτικό κόσμο.

Όχι, βεβαίως, με τους όρους, τους οποίους είχατε εσείς ως αντιπολίτευση, που σε οτιδήποτε θετικό έφερνε η Κυβέρνηση ήσασταν απέναντι, και βεβαίως μόλις γίνατε Κυβέρνηση, το ίδιο θετικό το χειροκροτείτε. Γιατί τα κονδύλια τα οποία αυτή τη στιγμή με μια απλοχεριά το Υπουργείο μοιράζει -ή τουλάχιστον υπόσχεται ότι θα μοιράσει- είναι στην ουσία επίτευγμα της προηγούμενης κυβέρνησης και αυτό δεν πρέπει να το ξεχνάμε.

Κατά δεύτερον, άκουσα από τον κύριο Υπουργό να λέει πάλι για το θέμα της απορρόφησης. Νομίζω αυτό δεν μπορεί να το αμφισβητήσει, γιατί, βάσει των επισήμων στοιχείων -τουλάχιστον από την Ευρωπαϊκή Ένωση- μέχρι και το τέλος του 2016 -περιμένουμε βεβαίως και τα πρόσφατα στοιχεία- από τα είκοσι τρία μέτρα τα οποία είναι διαθέσιμα για τη χώρα μας, τα δώδεκα δεν είχαν ανοίξει ακόμα. Η πλειονότητα, δηλαδή. Τα οκτώ από τα επίσης είκοσι τρία ήταν κάτω από το 10% και μόλις τρία, κύριε Υπουργέ, και νομίζω ότι δεν μπορείτε να το αμφισβητήσετε, ήταν άνω του 20%. Είναι επίσημα στοιχεία της Ευρωπαϊκής Ένωσης. Μάλιστα, ακόμα και αν δεχτούμε το επίπλαστο 12% το οποίο λέτε εσείς, είναι και αυτό κάτω από τον μέσο όρο τον ευρωπαϊκό. Ο ευρωπαϊκός μέσος όρος είναι 14,2%. Μια και μιλήσατε για στοιχεία και να μιλήσουμε συγκεκριμένα για νούμερα.

Άκουσα επίσης με πολύ μεγάλη προσοχή τον Υπουργό κ. Τσιρώνη να λέει το εξής εκπληκτικό: «Ξέρετε, οι παρατάσεις στα βιολογικά προϊόντα δίνονταν, επειδή είχαμε συνεχώς αιτήματα από τους κτηνοτρόφους.». Αυτό είναι η μισή αλήθεια. Λέω ότι είναι εκπληκτικό, διότι ξέρετε πολύ καλά ότι ήδη από την πρώτη πρόσκληση είχε καλυφθεί ο προϋπολογισμός.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν είπα αυτό.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Δεν είπατε ότι είχατε συνεχώς αιτήματα από τον κτηνοτροφικό κόσμο;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Όχι. Λάθος καταλάβατε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Τέλος πάντων, εντάξει. Μπορεί να κατάλαβα λάθος.

**ΦΩΤΕΙΝΗ ΑΡΑΜΠΑΤΖΗ:** Έκκληση είπατε. Απεγνωσμένη έκκληση των κτηνοτρόφων.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Μπορεί να κατάλαβα λάθος. Το αποτέλεσμα είναι ένα, κύριε Υπουργέ. Πονάει χέρι, κόβει χέρι. Αυτό κάνετε ως Υπουργείο. Εν τέλει οι κτηνοτρόφοι και οι γεωργοί δεν θα λάβουν τα χρήματα ή θα τα λάβουν καθυστερημένα με βάση τη δική σας -όχι προσωπική, εννοώ σαν Υπουργείο- αβελτηρία, ανικανότητα ή, αν θέλετε, και ιδεοληψία.

Θα κλείσω και θα μείνω εντός χρόνου με δύο βασικές παρατηρήσεις, γιατί ο κύριος Υπουργός μπήκε στον πειρασμό να κάνει παρατηρήσεις γενικότερου πολιτικού ενδιαφέροντος. Μίλησε για το πρωτογενές πλεόνασμα. Θα του υπενθυμίσω ότι τα αποτελέσματα του προηγούμενου έτους, του κάθε προηγούμενου έτους, οριστικοποιούνται τον Μάρτιο, Απρίλιο του επομένου έτους. Αν δεν κάνατε, κύριε Υπουργέ, αν θέλετε αυτή την πολιτική ανοησία, να κάνετε μια μονομερή ενέργεια τον Δεκέμβριο, να το παίρνετε πίσω, να ζητάτε παρακαλετά με επιστολές προς την Ευρωπαϊκή Ένωση, «συγγνώμη, δεν πρόκειται να το ξανακάνουμε», θα μπορούσατε όχι μόνο να δώσετε πρωτογενές πλεόνασμα -το επιπλέον εννοώ τώρα-, διπλάσιο και τριπλάσιο από αυτό που δώσατε και στους συνταξιούχους και όπως σας είπε ο κ. Μητσοτάκης, αλλά πραγματικά από αυτό το μέρος της υπερφορολόγησης από τους ιδιώτες και τις επιχειρήσεις, με την οποία στραγγίξατε την ελληνική οικονομία, θα μπορούσε να γυρίσει πίσω, για να υπάρξει πρόσθετη ενίσχυση στην παραγωγική διαδικασία. Δεν το κάνατε; Το κάνατε, γιατί κάνατε τη μονομερή ενέργεια του Δεκεμβρίου, την οποία μετά με δάκρυα στα μάτια προσπαθούσατε να πάρετε πίσω.

Εκεί όμως που πραγματικά θα μου επιτρέψετε να σας πω ότι βάλατε ένα πολιτικό αυτογκόλ, είναι στα εργασιακά θέματα. Γιατί μιλήσατε για τις ευέλικτες μορφές εργασίας, ότι είναι δικό μας ιδεολόγημα. Λέτε ότι είναι δικό μας ιδεολόγημα, αλλά είναι δυστυχώς δική σας πολιτική και πρακτική. Γιατί αυτό; Γιατί επί των δικών σας ημερών, κύριε Υπουργέ, πρώτη φορά με βάση τα στοιχεία της «ΕΡΓΑΝΗΣ» έξι στους δέκα αυτή τη στιγμή εργαζόμενοι είναι με ευέλικτες μορφές εργασίας.

Αλλά πρέπει να θυμίσω και στο Σώμα, γιατί ξέρετε καμμιά φορά έχουμε κοντή μνήμη, τι υποσχόταν προεκλογικά ο ΣΥΡΙΖΑ για τα εργασιακά θέματα. Έλεγε, για παράδειγμα, επαναφορά πλήρως της εθνικής συλλογικής εργασιακής σύμβασης, που θα αποφασίζει για τον κατώτατο μισθό. Έλεγε για κατώτατο μισθό ύψους 751 ευρώ, έλεγε για διπλασιασμό του επιδόματος ανεργίας σε όλους τους ανέργους, έλεγε για απαγόρευση των απολύσεων και επαναφορά του βέτο στον Υπουργό. Κατάργηση των ευέλικτων μορφών απασχόλησης, διατήρηση συνδικαλιστικού νόμου, άμεση επαναφορά των κρατικών συμβάσεων, κατάργηση της ζούγκλας και του εργασιακού μεσαίωνα. Αυτό είναι βάσει του δικού σας προγράμματος.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Τι κάνατε επί δυόμισι χρόνια; Γιατί αναφερθήκατε εσείς στα εργασιακά. Δραματική μείωση των μισθών των εργαζομένων μέσα από εξοντωτικούς φόρους και αύξηση εισφορών -εξ ου και το πρωτογενές πλεόνασμα τόσο μεγάλο-, απώλεια διακοσίων χιλιάδων θέσεων εργασίας. Μάλιστα επειδή επιχαίρετε για τη μείωση της ανεργίας, το 2016 η ανεργία έκλεισε στο 23,5%. Βάσει του προγράμματος, αν δεν είχατε κάνει αυτή την καταστροφική διετία της δικής σας διακυβέρνησης, όχι με δικά μας στοιχεία, αλλά με της EUROSTAT τα στοιχεία, θα ήταν στο 19,5% με όλες τις προβλέψεις. Όπως σας είπα και προηγουμένως, απόλυτη κυριαρχία για πρώτη φορά στις ευέλικτες μορφές απασχόλησης.

Βεβαίως, δυστυχώς με βάση τις δικές σας πολιτικές, εξανεμίστηκε πλήρως ο ρυθμός αποκλιμάκωσης της ανεργίας. Συγκεκριμένα, από το τέταρτο τρίμηνο του 2016 η ανεργία αυξήθηκε κατά μία μονάδα, από το 22,6% στο 23,6%.

Επαναφέρετε βεβαίως το αναχρονιστικό «βέτο» του Υπουργού, που ήταν υπεύθυνο για χιλιάδες απολύσεις και μάλιστα επικαλείστε ως τεράστια επιτυχία της Κυβέρνησης την επαναφορά των κλαδικών συμβάσεων, όμως δεν λέτε την αλήθεια στον ελληνικό λαό και αυτό γιατί ήταν ήδη νομοθετημένο. Σας λέω συγκεκριμένα για το άρθρο 37 του ν.4024/2011, του οποίου δυστυχώς η εφαρμογή απετράπη λόγω των δικών σας πολιτικών την τελευταία διετία. Άρα, προτού να κουνάτε το δάχτυλο για τα εργασιακά θέματα, δείτε τι είχατε πει, τι κάνατε ως Κυβέρνηση και μετά ελάτε εδώ πέρα, για να τα βάλουμε κάτω και να δούμε τελικά ποιο είναι το ισοζύγιο.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε τον κ. Κεφαλογιάννη.

Ο Υπουργός κ. Κόκκαλης έχει τον λόγο για πέντε λεπτά.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, θα αναφερθώ στην προηγούμενη κόντρα, όσον αφορά τον χρόνο. Νομίζω ότι δεν έχει τόση σημασία ο χρόνος του ομιλητή, όσο το τι λέει. Έχω πει επανειλημμένως και εδώ σ’ αυτή την Αίθουσα ότι ο καθένας μπορεί να λέει ό,τι θέλει και όπως το θέλει, όμως αυτοί που μας παρακολουθούν έχουν νοημοσύνη και ειδικά οι Έλληνες αγρότες.

Θα μου επιτρέψετε, στον λίγο αυτόν χρόνο που απομένει για να κλείσω τη διαδικασία της επίκαιρης επερώτησης των Βουλευτών της Νέας Δημοκρατίας, να αναφερθώ σε κάποια συγκεκριμένα πράγματα, τα οποία οφείλω να αντικρούσω.

Πρώτον, ανέφερε ένας επερωτών Βουλευτής ότι τα καφενεία πλέον είναι άδεια στα χωριά, ότι είναι έρημα τα καφενεία.

Τα καφενεία φέτος ερήμωσαν; Τα καφενεία, κυρίες και κύριοι συνάδελφοι, άρχισαν να ερημώνουν από το 2009. Στα καφενεία εσείς φροντίσατε –μαζί με το ΠΑΣΟΚ- μόνο να βάλετε χρώμα μπλε και πράσινο, χωρίς να τους δώσετε ζωντάνια.

Δεν θέλω να ασχολούμαι με το παρελθόν, αλλά αναγκαστικά η κουβέντα πάει και εκεί, γιατί εσείς οι ίδιοι προκαλείτε στην κυριολεξία την τύχη σας. Υπηρετήσατε πολιτικές οι οποίες είχαν να κάνουν με τον αγρότη όχι παραγωγό. Υπηρετήσατε πολιτικές του εύκολου δανεισμού. Υπηρετήσατε πολιτικές σπατάλης. Υπηρετήσατε πολιτικές που ήταν κόντρα στον πρωτογενή τομέα, με ανυπαρξία πραγματικού σχεδίου παραγωγικής ανασυγκρότησης.

Να σας θυμίσω την Ελληνική Βιομηχανία Ζάχαρης; Όσο για τους τευτλοπαραγωγούς όλης της χώρας, αναφέρθηκε αυτό από έναν ομιλητή και μάλιστα με φωνές νομίζουν κάποιοι ότι όσο περισσότερο φωνάζουν, τόσο περισσότερο θα νομίζουν ότι έχουν και δίκιο. Ανέφερε κάποιος –νομίζω η κ. Αραμπατζή, χωρίς να θέλω να είναι ονομαστική η αναφορά- προκαταβολή φόρου, ασφαλιστικό, φορολογικό. Η προκαταβολή φόρου με ποιον νόμο θεσπίστηκε; Με το ν.4179/2013. Είναι έτσι ή δεν είναι;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Στο 100%;

**ΧΡΙΣΤΟΣ ΔΗΜΑΣ:** Γιατί δεν τον αλλάξατε;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και** **Τροφίμων):** Το 2016 με τον ν.4386/2016 τι προβλέπεται για τους κατ’ επάγγελμα αγρότες; Έκπτωση από 1.900 ευρώ έως 2.100 ευρώ, χωρίς δικαιολογητικά. Αυτό είναι το φορολογικό για τους αγρότες; Να φωνάζουμε, να ουρλιάζουμε, να κοιτάμε τον Αποστόλου, τον Τσιρώνη και να λέμε «τι κάνατε, φορολογικό, ασφαλιστικό»; Σας λέω με νόμο συγκεκριμένο: έκπτωση φόρου. Η προκαταβολή πότε ήταν;

Να θυμίσω, επειδή λέτε για τον πρωτογενή τομέα, τι ψήφισαν οι συνάδελφοί σας στην Ευρωβουλή για τη φέτα -να το θυμίσω;-, η οποία φέτα πρέπει επιτέλους να γίνει εθνική υπόθεση και ένα ενιαίο μέτωπο;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Υπεγράφη από τον κ. Τσίπρα…

**ΦΩΤΕΙΝΗ ΑΡΑΜΠΑΤΖΗ:** Τα υπέγραψε…

(Θόρυβος στην Αίθουσα)

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και** **Τροφίμων):** Να θυμίσω ότι υπηρετήσατε πολιτικές οι οποίες δεν προστάτευσαν τον Έλληνα αγρότη - δανειολήπτη; Να θυμίσω ότι επί των ημερών σας και επί των ημερών του ΠΑΣΟΚ γιγαντώθηκε αυτός ο υπέρογκος δανεισμός με τον παράνομο ανατοκισμό;

Τι κάνατε από το 2010 έως τώρα; Ποιο είναι το νομοσχέδιο το οποίο φέρατε για να διευκολύνετε, τουλάχιστον, τους Έλληνες αγρότες; Ποιο είναι το νομοσχέδιο; Τι κάνατε για τον πρωτογενή τομέα; Έρχεστε τώρα και λέτε για το Πρόγραμμα Αγροτικής Ανάπτυξης. Κατ’ αρχάς, η πρώτη αντίφαση: Αφ’ ενός λέτε ότι «θα είναι εμπροσθοβαρές, δεν θα μείνει ούτε ευρώ» -αφ’ ενός το λέτε αυτό- και την ίδια ώρα, ο ίδιος ομιλητής ή κάποιος άλλος λέει ότι δεν θα απορροφηθούν πόροι. Διαλέξτε. Ή το ένα ή το άλλο. Αφ’ ενός μάς κατηγορείτε ότι είναι εμπροσθοβαρές το πρόγραμμα, δεν θα μείνει ούτε ευρώ και αφ’ ετέρου δεν θα απορροφηθούν οι πόροι.

**ΦΩΤΕΙΝΗ ΑΡΑΜΠΑΤΖΗ:** Δεν είπαμε «εμπροσθοβαρές». Διαστρέφετε τα νοήματα.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κυρίες και κύριοι συνάδελφοι, το Υπουργείο Αγροτικής Ανάπτυξης, αφ’ ενός διαχειρίζεται τα καθημερινά προβλήματα των αγροτών. Το να πούμε ότι φροντίσαμε να βάλουμε σε μια τάξη τις πληρωμές είναι, ούτως ή άλλως, αυτονόητο.

Από την άλλη, όμως, θέσαμε σε δημόσια διαβούλευση την πρόταση, που πρέπει να συνδιαμορφώσει η χώρα μας μαζί με τους Έλληνες αγρότες, στην Κοινή Αγροτική Πολιτική. Ποιο μοντέλο αγροτικής πολιτικής θέλουμε; Ποιον οδικό χάρτη παραγωγής; Κάτι το οποίο απουσίαζε από τις δικές σας πολιτικές και ειδικά από τη διακυβέρνηση του ΠΑΣΟΚ τα τελευταία είκοσι χρόνια.

Αυτό ήταν το σχέδιό σας για την ελληνική γεωργία; Είπατε ποτέ στους Έλληνες αγρότες τι σημαίνει Κοινή Αγροτική Πολιτική; Ελάτε να συνδιαμορφώσουμε τι μοντέλο αγροτικής παραγωγής θέλουμε. Το Υπουργείο Αγροτικής Ανάπτυξης προ μηνός έθεσε σε δημόσια διαβούλευση και μαζί με όλα τα κόμματα να συνδιαμορφωθεί η πρότασή μας για το μέλλον της ελληνικής αγροτιάς.

Νομίζω ότι η επίκαιρη επερώτηση της Νέας Δημοκρατίας είναι εντελώς προσχηματική, ειδικά για το Πρόγραμμα Αγροτικής Ανάπτυξης. Τα είπε και ο κ. Αποστόλου, τα είπε και ο κ. Τσιρώνης και αποδεικνύεται με νούμερα αυτό. Εγώ θα σταθώ μόνο σε τούτο, στα σχέδια βελτίωσης.

Λέτε κάποια στιγμή ότι τα σχέδια βελτίωσης δεν προχωράνε. Όταν από το 2007 πέρασαν τέσσερα χρόνια και προκηρύχθηκε το μέτρο τέσσερα χρόνια μετά, είναι θράσος να λέτε ότι καθυστέρησαν δύο μήνες συγκεκριμένα μέτρα.

Ευχαριστώ πάρα πολύ για την ανοχή.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, τυπικά, σύμφωνα με τον Κανονισμό, ολοκληρώθηκε η διαδικασία της συζήτησης.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, μπορώ να έχω τον λόγο για ένα λεπτό;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Πρόεδρε, δικαιούμαι και τριτολογίας…

**ΠΡΟΕΔΡΕΥΩΝ (Σπυρίδων Λυκούδης):** Μισό λεπτό, κύριε Στύλιο και κύριε Κεφαλογιάννη. Αφήστε με να διευθύνω.

Ο κ. Αποστόλου έχει ζητήσει να παρέμβει. Νομίζω ότι επειδή είμαστε στο τέλος, τώρα, δεν χρειάζεται να μείνουμε με πολύ μεγάλη αυστηρότητα στα τυπικά, αλλά να μην ανοίξουμε και διάλογο.

Λοιπόν, ο κύριος Υπουργός θέλει να παρέμβει. Ως επερωτών, κύριε Κεφαλογιάννη, έχετε κι εσείς τυπικά τη δυνατότητα και το δικαίωμα να κλείσετε με ένα τρίλεπτο. Θα ήθελα, λοιπόν, να παρακαλέσω, χωρίς άλλες παρεμβάσεις, τον κύριο Υπουργό να παρέμβει και να δώσει τις απαντήσεις και ύστερα ο κ. Κεφαλογιάννης, με βάση τον Κανονισμό, ως επερωτών, κλείνει τη διαδικασία με ένα τρίλεπτο. Ας μη μείνουμε πολύ αυστηρά στον χρόνο, αλλά ας συνεννοηθούμε, έτσι, με αγαθές προθέσεις.

Κύριε Υπουργέ, έχετε τον λόγο.

Ευχαριστώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα μιλήσω για δύο λεπτά. Κανένα πρόβλημα.

Αγαπητοί συνάδελφοι επερωτώντες, σίγουρα ο ελληνικός λαός, ειδικά ο αγροτικός χώρος που μας άκουσε, αντιλήφθηκε ότι δεν είμαστε όλοι το ίδιο.

Δεν είμαστε όλοι το ίδιο, όχι μόνο στην προσπάθεια που κάνουμε και στην ειλικρίνεια με την οποία προσεγγίζουμε τον αγροτικό χώρο, αλλά κυρίως και στην αποτελεσματικότητά μας.

Θέλω να σας υπενθυμίσω ότι το μεγαλύτερο πρόβλημα που είχε ο αγροτικός χώρος τουλάχιστον για τέσσερα, πέντε συνεχή χρόνια ήταν 315 εκατομμύρια ευρώ κάθε χρόνο πρόστιμα, εξαιτίας της κακής διαχείρισης του μεγάλου ζητήματος των βοσκοτόπων. Ήδη, λοιπόν, αυτό ολοκλήρωσε –μαζί και με τα άλλα πρόστιμα εξαιτίας της κακής διαχείρισης των ενισχύσεων- πάνω από 1,7 δισεκατομμύριο ευρώ.

Την ίδια ώρα, λοιπόν, υπήρξε και ένα άλλο τεράστιο πρόβλημα, το 1,3 δισεκατομμύριο ευρώ ανακτήσεις, εξαιτίας αυτών των τακτικών τύπου Χατζηδάκη –και το ξέρετε όλοι. Είναι ένα τεράστιο πρόβλημα αυτό. Έχουν ζητήσει, ιδιαίτερα στο κομμάτι που αφορά τους συνεταιρισμούς, ανακτήσεις 550 εκατομμυρίων ευρώ. Από πού και πώς θα τα ανακτήσουμε;

Αυτό ξέρετε τι χρειάζεται; Χρειάζεται κυρίως μια αντιμετώπιση με πειθώ, πράγμα που προσπαθούμε να κάνουμε απέναντι στην Ευρωπαϊκή Επιτροπή, για να απομειώσουμε όσο γίνεται τα συγκεκριμένα πρόστιμα. Δεν είμαστε ίδιοι, λοιπόν. Εμείς σε αυτή τη διαδικασία δίνουμε μάχες. Πραγματικά εκπλήσσομαι, γιατί ιδιαίτερα το κόμμα της Αξιωματικής Αντιπολίτευσης, που έχει τεράστιες ευθύνες για όλα αυτά που προανέφερα, εφαρμόζει τακτικές του τύπου «εσείς τα κάνατε, εσείς θα τα πληρώσετε». Ο αγροτικός κόσμος θα τα πληρώσει. Εκεί, λοιπόν, οφείλουμε να προσεγγίζουμε τα ζητήματα με μια συναίνεση.

Αυτή την ώρα ο αγροτικός χώρος έχει 6 δισεκατομμύρια οφειλές. Πάνω από 4 δισεκατομμύρια είναι ληξιπρόθεσμα. Πείτε μου, πείτε και εσείς την πρότασή σας, τι θα κάνουμε, πώς θα το αντιμετωπίσουμε.

Άρα, λοιπόν, η αγωνία μας έχει σχέση με το μέλλον, δεν έχει σχέση με τακτικίστικες κομματικές και τακτικές οι οποίες λασπολογία φέρνουν και ζημιά κάνουν στον αγροτικό χώρο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και επτά εκπαιδευτικοί συνοδοί τους από το 2ο Δημοτικό Σχολείο Πολυκάστρου Κιλκίς και από το Δημοτικό Σχολείο Καρδαμύλων Χίου.

Η Βουλή τούς καλωσορίζει.

Παιδιά, ήρθατε στο τέλος της διαδικασίας. Σε λίγο θα τελειώσουμε, αλλά δεν πειράζει, έστω και για λίγο θα δείτε πώς εξελίσσεται η διαδικασία.

(Χειροκροτήματα απ’ όλες τις πτέρυγες της Βουλής)

Κύριε Στύλιο, έχετε ζητήσει τον λόγο για ένα λεπτό. Ξέρετε ότι είναι εκτός Κανονισμού. Δεν θα ήθελα να σας στερήσω αυτή τη δυνατότητα. Θα ήθελα να σκεφτείτε, όμως, ότι πρέπει να είναι μόνο για ένα λεπτό, γιατί ακολουθεί ο συνάδελφός σας και ό,τι είναι να πει, θα το πει.

Ορίστε, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Θα χρειαστώ λιγότερο από ένα λεπτό, κύριε Πρόεδρε.

Θα ήθελα να αποκαταστήσω την αλήθεια και να καταγραφεί και στα Πρακτικά ότι έκανα χρήση της δευτερολογίας, αλλά υπήρξε και διακοπή από το Προεδρείο, οπότε όλος ο χρόνος δεν μου προσμετράται αποκλειστικά, δεν είναι αποκλειστικά δικός μου χρόνος.

Θέλω, όμως, για προσωπικούς λόγους να αναφερθώ στο εξής. Ήμουν μέλος του προηγούμενου Υπουργικού Συμβουλίου, της κυβέρνησης του κ. Σαμαρά. Τον Οκτώβριο του 2014 στο Υπουργικό Συμβούλιο και τον Δεκέμβριο του 2014 σε συνέδριο με τους περιφερειάρχες ανακοινώθηκε από την προηγούμενη κυβέρνηση το Πρόγραμμα Αγροτικής Ανάπτυξης για την περίοδο 2014 - 2020 και εκεί επίσημα, στα θεσμοθετημένα όργανα, στον υψηλότερο βαθμό, όπως είναι το Υπουργικό Συμβούλιο, υπήρξε η ανακοίνωση ότι το 1/3 του Προγράμματος Αγροτικής Ανάπτυξης, δηλαδή ένα ποσό της τάξης του 1,8 δισεκατομμυρίου ευρώ, θα δοθεί για να το διαχειριστούν οι ελληνικές περιφέρειες σήμερα. Η Κυβέρνηση καθυστέρησε και αυτή η απόφαση υλοποιήθηκε τον Οκτώβριο του 2016, κοντά δύο χρόνια μετά, με πολλές άλλες παλινωδίες.

Δεν είναι, όμως, η καθυστέρηση το μεγαλύτερο πρόβλημα. Το μεγαλύτερο πρόβλημα είναι ότι τα ποσά που δίνονται από 1,8 δισεκατομμύριο είναι 1,2 δισεκατομμύριο. Το είπα στην πρωτολογία μου. Γιατί είναι 1,2 δισεκατομμύριο; Διότι 900 εκατομμύρια από το προηγούμενο πρόγραμμα δεν απορροφήθηκαν, κύριε Πρόεδρε. Αυτά τα χρήματα τα έχουμε στερηθεί και, αν τα υπολογίσουμε σε μόχλευση και σε κίνηση, υπολογίστε πόσα λεφτά θα μπορούσε να έχει εισπράξει το ελληνικό δημόσιο.

Θα ήθελα να πω και κάτι τελευταίο. Για πρώτη φορά τότε θεσμοθετήθηκαν στο Πρόγραμμα Αγροτικής Ανάπτυξης 500 εκατομμύρια ευρώ για την αποζημίωση, που τόσο πολύ μεγάλη ανάγκη την έχουν οι ορεινές και μειονεκτικές περιοχές της χώρας μας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Κεφαλογιάννη, στους τελευταίους ομιλητές δεν βάζω καν χρόνο. Εμπιστεύομαι καλοπίστως ότι δεν θα καθυστερήσετε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θα είμαι πολύ σύντομος.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πάρα πολύ.

Ορίστε, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θα ξεκινήσω με την τελευταία φράση του κυρίου Υπουργού, ο οποίος είπε να αφήσουμε τους τακτικισμούς.

Τώρα εδώ πραγματικά, να το πούμε και λαϊκά, κοιτάξτε ποιος μιλάει. Δεν αναφέρομαι προσωπικά στον κύριο Υπουργό, αλλά στη Κυβέρνηση ΣΥΡΙΖΑ, το κόμμα του ΣΥΡΙΖΑ, το οποίο μας έχει συνηθίσει όλα τα χρόνια και ως αντιπολίτευση και ως Κυβέρνηση μόνο σε τακτικισμούς, εις βάρος βεβαίως και της οικονομίας και της πολιτικής ζωής και της κοινωνίας.

Άκουσα με πολύ μεγάλη προσοχή -γιατί κλείνει τώρα η συζήτηση και πρέπει να κάνουμε και έναν απολογισμό της συζήτησης- και τον κύριο Υπουργό, αλλά κυρίως τον κ. Τσιρώνη και τον κ. Κόκκαλη να μας αναλύουν τι δεν έγινε τα προηγούμενα χρόνια, να κάνουν πάλι αντιπολίτευση στην αντιπολίτευση και να μην αναφέρονται συγκεκριμένα τι έγινε επί των δικών τους ημερών.

Γιατί, ξέρετε, ο σκοπός του κοινοβουλευτικού ελέγχου, της επίκαιρης επερώτησης είναι η Αντιπολίτευση να ρωτάει για τα έργα της Κυβέρνησης. Θέλετε να κάνετε σύγκριση και με το παρελθόν; Καλώς να την κάνετε. Δεν ακούσαμε, όμως, πραγματικά λέξη και από τον κ. Τσιρώνη -αναφέρομαι προσωπικά- και από τον κ. Κόκκαλη –εντάξει, ο κ. Αποστόλου ανέφερε κάποια πράγματα- για το τι έγινε στο δικό τους χαρτοφυλάκιο αυτούς τους μήνες, αυτά τα χρόνια, επί διακυβέρνησης ΣΥΡΙΖΑ και Ανεξαρτήτων Ελλήνων.

Θα μου επιτρέψετε, επίσης, να αναφερθώ, και θα κλείσω με αυτό, κύριε Πρόεδρε, σε δύο αναληθείς αναφορές που έγιναν από τον κ. Κόκκαλη για τη φορολογία των αγροτών. Ανέλυσα με πολύ μεγάλη λεπτομέρεια στην πρωτομιλία μου την επιβάρυνση που έχουν οι Έλληνες αγρότες και κτηνοτρόφοι, λόγω της διακυβέρνησης ΣΥΡΙΖΑ και Ανεξαρτήτων Ελλήνων.

Αυτό που δεν λέει ο κ. Κόκκαλης είναι ότι επί της Κυβέρνησης ΣΥΡΙΖΑ και Ανεξαρτήτων Ελλήνων είχε προκαταβολή 100% φόρου για τον Έλληνα κτηνοτρόφο, τον Έλληνα αγρότη. Αν ήθελαν να αλλάξουν την προκαταβολή, την πλειοψηφία την έχουν και θα μπορούσαν να το φέρουν. Άρα τους λεονταρισμούς ότι την προκαταβολή τη φέρατε εσείς, που ήταν στο 50% κι έγινε 100% επί των δικών σας ημερών και δεν την αλλάξατε, να τους αφήσετε για αλλού.

Θα κλείσω με το θέμα της φέτας, με μια πολύ σύντομη αναφορά. Το θέμα της φέτας στο Ευρωπαϊκό Κοινοβούλιο έχει πάει με την υπογραφή του κ. Τσίπρα και του κ. Καμμένου, αλλιώς δεν θα ήταν στη συζήτηση. Άρα όλα αυτά, το τι έγινε με την ψηφοφορία εκεί και τι ψήφισε η κάθε Κοινοβουλευτική Ομάδα, επίσης να το αφήσουν στην άκρη. Αν δεν ήθελε η ελληνική Κυβέρνηση να μην έχει πάει το θέμα στο Ευρωπαϊκό Κοινοβούλιο, δεν θα είχε πάει. Σημαίνει, λοιπόν, ότι ο κ. Τσίπρας και ο κ. Καμμένος αποδέχονται τη συγκεκριμένη πολιτική και από εκεί και πέρα να αφήσουν το συγκεκριμένο θέμα. Πρέπει να υπάρχει μια σοβαρή συζήτηση, αλλά να ξέρει ο καθένας ποιες είναι οι ευθύνες του σε αυτή την Αίθουσα.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, παρακαλώ, τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, περί του θέματος της φέτας;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ένα λεπτό, μόνο κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Έχετε τριάντα δευτερόλεπτα, γιατί θα ανοίξουμε το βαρέλι μετά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, το θέμα της φέτας έκλεισε στην Οτάβα, όταν υπήρχε το Συμβούλιο Κορυφής και συμμετείχε ο τότε Έλληνας Πρωθυπουργός κ. Σαμαράς, ο κ. Μπαρόζο από την Ευρωπαϊκή Επιτροπή και ο Καναδός Πρωθυπουργός. Αυτό που απάντησε σε εμένα η Μάλμστρομ, η Επίτροπος Εμπορίου αργότερα, όταν «σηκώσαμε» πολύ το θέμα της φέτας ήταν ότι συμφωνίες που γίνονται σε επίπεδο Αρχηγών κρατών δεν ξανασυζητούνται.

Όμως, εμείς τι κάναμε; Εμείς στη συγκεκριμένη περίπτωση, επειδή αντιδρούσαμε διαρκώς, καταφέραμε να ενσωματωθεί στη συμφωνία μια δέσμευση της Ευρωπαϊκής Επιτροπής ότι, εντός του μεταβατικού χρόνου εφαρμογής της συμφωνίας, θα διασφαλιστεί η πλήρης προστασία της φέτας. Δηλαδή δεν θα χρησιμοποιείται ο όρος «φέτα» στα λευκά τυριά του Καναδά μετά τον μεταβατικό χρόνο. Αυτό είναι.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κηρύσσεται περαιωμένη η συζήτηση επί της υπ’ αριθμόν 19/16/24-4-2017 επίκαιρης επερώτησης, σχετικά με την άνευ προηγουμένου καθυστέρηση στην αξιοποίηση του Προγράμματος Αγροτικής Ανάπτυξης ΠΑΑ 2014-2020 και του συνόλου των χρηματοδοτικών εργαλείων της ΕΕ.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 15.03΄ λύεται η συνεδρίαση για την προσεχήΔευτέρα 8 Μαΐου 2017 και ώρα 17.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 18/15/5-4-2017 επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**